
Tohutu rahvahulk trügis sisesadama poole, kus laevad olid valmis ankrut hiivama. 
Oodati kannatlikult, mis juhtub. Bursa künkale oli kogunenud ilusaid sihvakaid 
noormehi, kelle liisk oli suursugustest suguvõsadest välja valinud. 

Järsul, ligi saja astmega trepil ilmus nähtavale ülempreester Paam-Eljon. Kolm korda 
tõstis ülempreester käed taeva poole. Kõik oskasid seda žesti tõlgendada kui uue elu 
algust, kevadet, lootust. Nad mõistsid, et ei maksa ohvrit asjatuks pidada ning saatus 
tuleb anda uuenduse salajõudude hoole alla. Veidi vanemate seas oli palju neid, kes olid 
Müürilõhkujaks ehk Taraaniks kutsutud Hasdrubali all kaasa teinud õnnetu sõjakäigu 
numiidlaste vastu. Mõnelegi neist meenus, kuidas väejuht oli südamele pannud mitte 
lasta end ahvatleda nendest rahvajuhtidest, kes iga hinna eest tahtsid rajada rahu 
roomlaste segastele sõnakõlksudele. Just sel ajal kukutati rahvapartei ja tüüri juurde 
pääsenud roomameelne erakond mõistis Hasdrubali surma. 

Kuid Taraan läkitas sõnumi, et ei mõtlegi relvi maha panna ja ootab, millal Kart Hadašt 
jõuab äratundmisele, 


et kes on relvitu, on ka kaitsetu. 
E 


See meenus nüüd paljudele. Oluline polnud arv. Kolmsada sõjameest, kes roomlaste 
nõudmise peale pantvangi saadetakse, oleksid võinud kõige halvemal juhul linna- 
müüridelt ju puududa. Väliselt ei nõrgenenud linna kaitsevõime kuigivõrd. Kuid need 
kolmsada olid veri Kart Hädasti verest, kes oleksid ohu korral pidanud olema eesmistes 
ridades. Poliitiliste kaalutluste ekslikkuse puhul poleks palgasõdurid neid ligilähedaseltki 
asendada suutnud. 

* 

Üks hea kehaehitusega noormees pöördus kaaslase poole: 

"Minu suur esiisa ütles: kes jumalaid austab, ei tohi neil takistada õiguse ja õigluse eest 
välja astuda.” 

Kuid ta koges kohe, et ka ta lähimate sõprade hulgas oli neid, kes olid selle manitsuse 
unustanud. Valitseva partei juhi Mago pojapoeg Gisgon väljendas veendumust, et just 


see, mis praegu juhtub, aitab Kart Hädasti kaitseju-malatel pühamuid ja pühitsetud paiku 
säilitada. 

"Minu arust,” ütles ta, "manitsevad ülemaised jõud meid leplikkusele, just sel teel saab 
Rooma juhte leebusele häälestada. Olgugi et Utica on alistunud, on senat meie 
allaheitmisega nõus. Ta jätab meile kodu, elu, vara, 

isegi sõltumatuse, kui oleme oma head tahet tõestanud. Usu, Hanno, ka mina jääksin 
koju. Ometi olen rahul, sest see rajab teed sõprusele Roomaga." 

"Vilets rahuldus,” kostis Hanno. "Kas sa oled targemaks saanud pärast seda, kui me 
koos Masinissa vastu sõdisime? Kas oled unustanud, kuidas Rooma legaat Scipio 
Aemilianus käsi hõõrus, kui numiidlased meid nõrgestasid? Kas oled unustanud, kuidas 
veel kaheksakümnesena lapsi sigitav Masinissa, meilt peaaegu igal aasta tüki viljakat 
maad võttis? Muidugi tuli siis Rooma saatkond ja otsustas, et maa peab jääma 
numiidlastele. Meile jäi kogu Liibüast kitsas rannariba. Siis tuli jälle Rooma saatkond 
eesotsas Catoga. Ja jälle lahendati tüliküsimus meie kahjuks. Kodus leidis Cato vaevalt 
värve kujutamaks selle sadamakindluse õitsengut ja hiilgust, mida itaalikud Kartaagoks 
nimetavad. Ta ei väsinud ennustamast, et just praegu, millal viiskümmend tribuudi 
maksmise aastat on lõppenud, algab Rooma ainsa rivaali tegelik tõus. Kas tead, et Marcus 
Porcius Cato kutsub aina üles meie linna hävitama?" 

"Vapper lahingus, tark nõukogus," kostis Gisgon, "on mu vanaisa juhtmõte. Ta tunneb 
roomlasi paremini kui sinaja mina. Kui meie polnud veel sündinud, võitles ta Tarentumis 
ja Krotonis konsulite väe vastu. Ja kas ei pidanud Hannibal ise riigimehe tarkust ülemaks 
kui vaprust? Kaheksakümne Zama elavandi toel oli võit niisama hästi kui käes. Siis 
hävitasid Numiidia ratsanike salgad tema tagalasse tungides iga lootuse. Ta ei kõhelnud 
linna naasmast 

ja rahu taotlemast. Oli see argus või ülim tarkus? Praegu oleme veel hullemas 
olukorras. Kus on meie elevandid? Kus on me laevastik? Mere põhjas või Rooma 
sadamates. Kus on me palgasõdurid, kus abivägi? Hävitatud. Kui Hasdrubal pääsebki 
talle määratud karistusest ja vabatahtlikke kogub, näen mina temas vaid mässumeest, kes 


ohustab rahu õnnistust." 
»* 


Ülemisel laval jätkus jumalateenistus. Ohvrisuits kerkis otse taevasinasse. Nõnda andis 
maa taevale tagasi, mis oli temalt saanud. Näis, et jumalad olid anni armuliselt vastu 
võtnud. Ülempreester läks aeglasel sammul hiie poole. Ta peatus alumisel mademel ja 
kordas sümboolset žesti. Ta ei läinud noormeeste hulka õigupoolest mitte preestrina, 
pigem inimese, isa ja sõbrana, julgustas, kus pidas tarvilikuks, kõnetas igaüht. Kõik, ka 
need kes suuna poliitilises otstarbekuses kahtlesid, olid otsustanud täita käsku nurisemata. 

Vastupanu ei kardetud. Ainult sündmuse pidulikkuse rõhutamiseks oli väljas 
sõjaväeline eskort, mis koosnes liibüalastest sõdureist Kartaago ohvitseride juhtimisel. 
Komandör kutsus noormehi rivistuma. Kümmekonna raskes relvastuses ratsaniku 
eesotsas ratsutas hiparh. Mõlemal pool sammusid jalgsi odamehed, ratsa vibukütid 
moodustasid järelväe. 


Kitsas tänav, mis veel allamäge viis, oli peaaegu inimtühi. Siin elasid kuuekorruselistes 
hoonetes käsitöölised: 

vasksepad, relvasepad, raudsepad, plekksepad, sadulsepad, kuld- ja hõbesepad. Kõik 
olid jätnud töö ja läinud sadama poole. Alles seal, kus Sepa tänav turule suubus, satuti 
inimmüürile. 

ka 

Nagu kiil halusse, nii tungis rongkäigu teravik inim-massisse. 

"Vaadake hiparhi! Kas ta pole nagu Melkart, kes sõtta läheb?" 

"Eks tehku seda. Sõda on ikka parem kui alistumine sõjata."” 

"Mõtle kaks korda enne kui ütled. Ka Numiidia lõviga polnud nalja. Kuid Rooma 
kotkaga võib nali kalliks maksma minna." 

"Mis kasu on meil rahust, kui see kaubandust takistab?” 

"Sõda peetakse alati, et kellelegi meeldida. " 

"Tõeliselt rahvasõbralik valitsus peaks Numiidia Lõviga ära leppima, siis saaks koos 
Puunia Ükssarvega Kotkale vastu hakata." 

"Ära palju räägi, sind saadetakse veel välja." 

"Ma olen Kartaago vaba kodanik ja ütlen, mis mõtlen.” 

See, kes nii rääkis, oli parkal Juba. Kihu näha, mis juhtub, ei jätnud teistele aega vastu 
vaielda. Kõik tõusid kikivarbaile ja sirutasid kaelu. 


»* 


Rongkäiku saatvad relvastatud mehed tõrjusid inimesi kõrvale. Naised tundsid kaasa 
noorukitele, kelle saatus 

anti võõraste kätte. Meeste tähelepanu koondus poegi loovutanud perekondade 
erakondlikule kuuluvusele ja avalikule positsioonile. 

"Kes on nooruk safranikarva rüüs, nagu pilt Küreene vaasil?" 

"See on maaomanik Blanno Tigillase poeg." "Ja poiss ta kõrval, keda võiks lausa 
tütarlapseks pidada?" 

"Himilko Phamease poeg. Kui rahvapartei veel võimul oli, saadeti ta koos teiste 
Masinissa pooldajatega maalt igaveseks välja." 

"Õnneks ei kestnud igavik kaua," tögas mees nende kõrval. 

Reeder Malchas nägi linna õitsengu eeldust ohutus meresõidus. Kuid tema märkuse 
peale vihastas isamaaliselt meelestatud väikekodanlane Jarbas. 

"Kus on pühad vanded, mida me oleme Kõrgele Nõukogule vandunud? Kas me ei 
kohustunud väljasaadetuid mitte iialgi tagasi võtma?" 

"Tänu jumalatele,” jätkas Malchas, "et rahvas nii ruttu targemaks sai.” 

"Kas pole häbiasi," kisendas Jarbas ja tõstis käed suunas, kus möödusid pantvangid. 
"Neid saadavad meie endi sõdurid just nagu sõjavange. Selleks, et roomlaste kintsu 
kaapida. Ma olin kunagi jõukas savinõude tehase omanik. Ma saatsin igal aastal 
Ibeeriasse laevalaadungite kaupa amforaid. Ent sellest peale, kui mõlemad Hispaaniad 
Roomast sõltuvad, soodustavad tollimaksud 

konkurentsi niivõrd, et enam selle vastu ei saa. Äri mandus, kuni oligi põhjas. Kuidas 
me võimegi haljale oksale jõuda ja vanu kaubandussidemeid üles soojendada, kui me 


roomlastele vastu ei hakka ega ütle neile: siiamaani ja mitte kaugemale! Või pean ma ehk 
ära elama neist paarisajast odavast savilambist, mida ma Numiidiasse müün? Kuid 
nõukogu lugupeetud isandad ei loobu millestki, valitsemisega on neil vähe muret, seda 
teevad nad niikuinii möödaminnes, kui nad just vahel ei tule Kart Hädasti meelt 
lahutama. Üks äpardus teise kannul. Ja haavadele, mida riigimeeste arutus rahvasse lööb, 
tuleb siis iga kord nagu praegugi panna plaastriks peale räbal Puunia au.” 

Nagu ta metsa hüüdis, nõnda vastu kostis. Jarbas polnud teotustega kokku hoidnud, 
nüüd sai ta ise neid kuulda. 

"Lõuad pidada, sõjaõhutaja,” käratas nõukogu kirjutaja Maenon. 

Laevaomanik Malchas väitis, et teised on ikka veel kinni Hannibali aegades ja 
jooksevad peaga vastu müüri. Kuid ta leidis vähe pooldajaid. Pööbli hulgast pärit 
sadamatöölised, lullilööjad ja mölluvennad olid Jarbase poolt. Nad karjusid kõva häälega: 

"Maha Rooma! Maha reeturid!" 

Sadama poolt kostis pikk fanfaariheli, mis vaigistas rahutuse, sest uudishimu oli suurem 
kui möllukihu või erakondlikkus. 

> 

Turuplatsi ja sadamat eraldava valvatud värava lähedal oli üsna esimestes ridades 
osanud endale koha leida väikest kasvu kõhetu hallipäine mees. Kuid tal oli sellest vähe 
kasu, sest eesmised neli-viis rida varjasid ta vaate. 

See oli sünnilt itaalik Pinarius, kes oli palju aastaid Kart Hadaštis kaupmees olnud. Ta 
oli nii väikest kasvu, et nägi välja nagu kõrs viljapõllul. Isegi sepp Hiromi tütar oli temast 
peajagu pikem. Hänna oli sihvakas nagu palm ja nägi välja nagu linna kaitsejumalanna. 
Pinarius sai juhtuvast aimu neiu näoilme järgi. Tundeliigutused neiu näol pidid talle 
vahetut kaasaelamist asendama. Ta tüütas neidu alailma küsimustega, mis uut on näha. 

"Mida sa praegu näed? Miks on su nägu nii nukker?" 

Mul on sellest poisist kahju. Kuidas tohib võõrsile saata teismelist?" 

Kas sa tunned teda?" 

Ma olen teda Hasdrubali palees näinud, kui viisin sinna isalt sõnumi. Ta on õnnetu 
väejuhi poeg, küllap ta sellepärast pantvangiks antaksegi."” 

Üks mees pööras ümber ja ütles: 

"Paras talle! Kui keegi on selle ära teeninud, siis Taraan. Kui ta poleks numiidlastega 
tüli norinud, võiks ta pojake koju jääda.” 

"Suurmees ei saa kükitada nagu konn tiigis,” arvas sepp Hirom. "Kas Masinissa oleks 
tohtinud meil heaga naha üle kõrvade tõmmata?" 

"Rooma pole üksnes vägev, vaid ka õiglane. Ta oleks numiidlaste tõrjumise enda 
hooleks võtnud.” vaidles värval Maolan. "Alaline relvade täristamine ongi see, mis 
roomlasi meie vastu vihale ajab." 

"Pole maailmas maad, kes ennast ei kaitse." 

"On isegi sünnipäralt kartaagolasi," väitis kõhetu Elym, "kes arvavad, et kõiges oleme 
süüdi meie ise. Meie oleme hundid, roomlased on lambad.” 

"Roomlased relvastavad ühtejärge sõjaväge ja laevastikke,” nurises Hirom, "nad 
orjastavad ajapikku kogu maailma, aga meie puhul nimetatakse mõõgaga ähvardamiseks, 
kui me kõigega vaikides ei lepi." 


"Seda ei juhtu ühegi teise rahvaga,” karjus noor uljaspea Dubar, "et tema enda ridades 
on mehi, kes tahavad vaenlase ebaõiglust õigluseks võltsida.” 

"Võltsimine ongi tema amet. Sihuke värval peab pahk-täisid purpurtigudeks, kuni ka 
ise ei tea, kumb on kumb.” 

Seda ütles veinikaupmees Nampon. Värval andis vastu: 

"Kui minu klientide silmad oleksid niisama nürid kui sinu omade maitsmismeel, siis 
poleks mul vaja pahktäisid purpurtigudega segada, piisaks, kui lisaksin vett, nagu sina 
veinisse.” 

ki 

"Mida nüüd näha on? Kas uusi pantvange?” päris Pinarius Hannalt. "Kes veel on 
tulemas? Kas nende hulgas on tuntud noorukeid?" 

"Nende hulgas on üks pikk mees nagu pronkskuju, juuksed lokkis.” 

"On ta ilus? Hästi riides?" 

"Kui vaimu, kes olevat tühjusse puhunud, et seda korraks ja iluks muuta, saaks 
kujutleda inimese kujul, siis see ta oleks.” 

"Kes on see kuninglik noormees teises reas?" küsis keegi. 

"See on Hanno, Barkiid, viimane oma suguvõsast." 

"Kükitage eespool," hädaldas Pinarius, "et minagi Barkiidi näeksin." 

Keegi ei teinud ta anumisest välja. Kaastundlik Hänna ütles sepp Hiromile: 

"Aita teda, isa.” 

Hirom ei suutnud tütrele milleski ära öelda. Ta trügis itaaliku juurde: 

"Roni mu turjale, hundi poeg." 

Pinariusele aga ei meeldinud ta päritolu meenutamine, eriti praegu. 

"Miks sa nimetad mind hundi pojaks? Ma olen juba kakskümmend aastat olnud selle 
linna kodanik.” 

"Jääd sellegipoolest Pinariuseks.” 

Väike mees oli korraga muutunud hiiglaseks. Ta laskis seletada, kes on Barkiid ja 
kahetses, et näeb teda ainult selja tagant. Ta tohtis jääda sepa turjale, kuni üldse midagi 
näha oli. 

"Kuidas ta sulle meeldis?" päris sepp lõbustatult. 

"Ilus noormees, ka selja tagant. Barkiid!" 

Naerdi. Mõned pidasid väärituks, et sepp oli aidanud Rooma kodanikku. 

"Jätke järele. Aedvilja ja Sepa tänav on kõrvuti, me oleme naabrid. Kui saaksin, 
võtaksin kogu Itaalia turjale ja näitaksin, et meil on veel Barkiide."” 

"Mina pole Rooma kodanik. Tule mu poodi, ma näitan dokumente, ma maksan linnale 
makse,” kaitses end Pinarius. 

"Sina maksad rahaga, meie verega," ütles keegi. Pinarius sai aru, et päritolu talle ei 
andestata, rääkigu ta mis tahes. 

"Sa ütlesid: roomlane puunlaste seas. Sa peaksid ütlema: vend vendade seas. On olemas 
veel ainult inimesed. Neid noormehi võetakse Lilybaeumis vastu nagu printse. Rooma ja 
Kartaago vahel valitsevad sõprus ja üksmeel.” 

"Kartaago? Kus see on? Ainult roomlased räägivad selle nimega linnast. Kas sa ei oska 
oma kodulinna õige nimega nimetada?" 


"Ta pole enam puunlane, ta on veel ainult inimene. Alles siis, kui suur kukkur täis, on 
ta korraga jälle itaalik.” 

Pinarius kinnitas, et ta on selles linnas juurdunud nagu tamm, mille saab langetada, 
kuid ei saa mujale istutada. Ja ärist on ta ammu loobunud. Ta töötab ainult, et makse 
tasuda, ise teenib ainult igapäevast leiba. 

Kõik, kes Pinariust tundsid, teadsid, et ta kogub vaikselt vara, et ta on aastaid 
kaubelnud palmiõli ja granaatõuntega, mida laskis kokkku osta lõunapoolsetes oaasides 
ja müüs laevatäite kaupa Itaaliasse. Kuid keegi 

ei vaielnud vastu. Kellelgi polnud himu tühja lori ajada. Rahvahulk läks liikvele. 

Kõige uudishimulikumad püüdsid sadamasse tungida. Asjata. Valvurid ei lasknud 
kedagi läbi. Kiirustati Bursale, et vähemalt eemaltki midagi näha. 

Suurem osa jäi rahule, et oli üldse midagi näinud ja aegamööda omandas linn taas 
argise välisilme. 


Sadama müüride vahel toimus sedaaegu südantlõhestavaid stseene. 

Ametnikud olid lasknud kai ääres seisvate laevade esise ala relvastatud meestel suures 
poolkaares ära lõigata. See abinõu, mis ilmutas sundi ja vägivalda, äratas pahameelt 
nende killas, kes tahtsid lahkujatega hüvasti jätta. 

Rongkäiku oli oodanud linna kõige suursugusemate inimeste eliit. Nende hulgas oli 
mõnigi, kes võimulolijate poliitikat hukka mõistis. Sõdurite kiivreid, kilpe ja 
soomussärke nähes kees neis viha. Kas nende ülesanne oli sugulaste õigusi piirata? Kas 
nad tahtsid takistada armsaid laevadeni saata ja neil viimast korda kätt suruda. Mehe 
õitseeas aadlik Ithobaal küsis: 

"Mida teie sellest arvate? Kas me elame veel vabariigis?" 

"Ei ela. Vabariik eeldab ühistunnet,"” kostis ta seisusekaaslane Bostar. "Kus on 
kodanikke, kes oma tegemisi 

hooletusse ei jäta, juhtivaid kohti vastu ei võta ega lase enda ka nõukotta valida, seal 
peabki asi niikaugele jõudma, et ainuvalitsus on kliki käes.” 

"Avalik tegevus pole igaühe asi," kostis Ithobaal, kes tundis end puudutatuna. 

"Üldisel hüvel on kaks nägu, nagu ühel Rooma jumalal. Üks vaatab mere, teine Liibüa 
poole. Kui kaupmees-kond annab tähtsamate asjade esindamise suurmaaomanike kätte, ei 
tasu imestada, et sadamad on tühjad." 

Ta osutas sadama poole, kus ei kiikunud ainsatki pen-teeri ega trieeri, mille vööris 
küünitaks ähvardavalt Kartaago Ükssarv. 

ka 

Otsekui nukruse või häbi pärast oli Ithobaal pea langetanud. Ta kuulus vanimasse 
kaupmeeste suguvõsasse, kelle esivanemad pärinesid kaugest legendaarsest Tüürosest. Ta 
jagas oma lapselaste saatust. Iseseisvateks ettevõtmisteks polnud tal enam otsusekindlust. 
Ta oli selleks liiga pehme. 


"Riikliku hoiaku eest välissuunas,” ütles ta, "peavad vastutama juhtivad mehed. Oleks 
kohatu, kui mõni asjasse pühendamatu neid takistaks. Ka mina andsin vastu vaidlemata 
oma poja. Niisugune isamaalisus oleks pidanud Taraanile ja teistele õpetama, et poleks 
olnud vaja valvureid, kes meie käitumist ette kirjutavad. Või on siia kogunenud 
pööblikari?" 

Kõik olid nõus. Päikese käes hakkas palav, nad ei teadnud, mida peale hakata. 
Palgasõdurid, kes olid värvatud 

Aafrika mustanahaliste seast, olid juba emapiimaga endasse imenud alandlikkuse iga 
suursuguse kartaagolase ees. Eriti heledanahaliste naiste ees, kelle kasvus, hoiakus ja ilus 
nad nägid jumalannade tunnuseid. 

Suuem osa ootajaid polnud ju meessoost, vaid naised, kes olid ära võtnud kõik ehted ja 
värvid ning kandsid valgeid leinariideid. Neile tundusid riigijuhtimise keerdkäigud 
põlastusväärseina. Nad ei näinud neis muud, kui arusaamatut tagasilangust barbareist 
esivanemate julmadesse kommetesse. Veel elas ju rahva seas mälestus inimohvritest, 
mida toodi ohu korral. Polnud möödunud palju rohkem kui poolteistsada aastat sellest, 
kui Sürakuusa türann Agathokles linna ähvardas ja Moolokile kolmsada last tuleohvriks 
toodi. 

Ja kas praegu toimuv erineski sellest põhimõtteliselt? Olgu küll, et jumalusel oli teine 
nimi, ikka oli tegemist vereohvriga. Ehkki kolmsada noormeest ei saanud tuleroaks, kui 
nad kaitsetult halastamatu vaenlase kätte anti, mõisteti nad ehk aeglaselt ja piinarikkalt 
surema. Kart Hädasti lapsed, kelle emad olid sünnitanud, kisti nende käest niisama 
halastamatult kui tookord. Nõnda tundsid emad. Ja kuna igas naises on midagi emalikku, 
siis ei erinenud õdede ja pruutide meeleolu emade omast oluliselt. 

* 

Kui õnnetuna iga üksik end ka ei tundnud, ilusaimas nende hulgast austasid nad 
salaõõva tundes inimsaatuse muutlikkuse võrdkuju. Polnud veel kuigi palju möödas 
sellest, kui vabariigi väärikaima aukandja abikaasa, 

hulga laste ema, elas rikkana ja austatuna lausa õnne tipus. Kas tõesti oli olemas 
jumalate kättemaks? Kas oli olemas saatus, mis on ülem kui jumalad, veel vägevam ja 
halastamatum kui nemad? 

Et võis olemas olla saatus nagu Allisati oma, sellele mõistatusele ei leitud lahendust. 
Igal juhul oli ta õnnetu, selgitatagu tema langust kõrgusest kuidas tahes. Nüüd seisis see 
uhke naine, valge rüü seljas, ja ootas nagu teisedki. 

Mees pagendatud, põlatud, ametitest tagandatud, surma mõistetud ja võib-olla juba 
mõne Rooma hõberahaga ostetud mõrtsukakäe läbi surma saanud. Tema enda au riisutud, 
vara riik ära võtnud, lasterohke pere kitsikuses. Vanim poeg, pigem poisike kui nooruk, 
Numiidia sõjakäigus surma saanud, teine tõepoolest poisike, peaaegu laps, liisutõmbajate 
mitte just puhaste riugaste varal nüüd mõistetud Roomlaste kätte minema. See naine ja 
ema tundis roomlasi, vihkas neid kogu hingest ja on valmis vihkama kuni hingab. 

Sest Allisat oli omal ajal austatud, omaenda rahva poolt maha salatud riigimehe ja 
väejuhi, Taraaniks hüütud Hasdrubali naine. 

* 

Sadama sissepääsu juurest kostis pikk fanfaariheli. Viiel lahingulaeval asusid 
meeskonnad tegevusse. Tumedanahalised aeruorjad, kadusid laevade kõhtu. Oli uhke 


vaadata, kuidas seati sõiduvalmis viis penteeri, mis veel Kart Hadašti meredevalitsemise 
suurust meenutasid. 

Aegamööda hakkasid nad nagu ärkavad põrnikad peeni jalgu välja sirutama. Arvututest 
aeruluukidest sirutusid need jalad ridamisi välja, ikka ülemise rea omad pikemad kui 
alumistel, kuni viienda reani, mis oli varustatud kõige pikemate aerudega. 

Teisiti vaadatult sarnanesid laevad tohutute hanede või ujuvate lohedega, kellel on 
veidrad pead. Iga koletise vööris oli taraan, vihane Ükssarv, millega Kartaago me- 
remehed olid omal ajal vaenlaste laevu ramminud. Enam ei ähvardanud Ükssarv kedagi! 
Inimesi valdas meeleheide, kui nad meenutasid, mis puhul kunagise vägeva laevastiku 
n/smed nüüd merele lähevad. 


»* 


Vahepeal oli noorukite rivi sadamasse jõudnud. Esimeselt, admiralilipuga ehitud laevalt 
tuli grupp mehi neid tervitama ja vastu võtma. Need olid roomameelse erakonna poolt 
valitud saadikud, kes pidid pantvangid Lilybaeumisse toimetama, seal isiklikult Rooma 
konsulitele üle andma ja neile taas kord linna tingimusteta alistumist kinnitama. 

Kui ametnik jagas märke, mis määrasid, kes mingile penteerile pidid minema, ei saanud 
takistada, et noorukid heitsid pilke suursuguste meeste ja naiste kogumile, mis tungles 
sõdurite aheliku taga ning kus olid noormeeste sugulased ja sõbrad. Lehvitati vastastikku 
rätte, emad hõiklesid, kostis pöördumisi jumalate poole ja kaebehääli. 

Saadikud, keda oleks võinud roomlasteks pidada, sest enamik neist näitas oma meelsust 
ka väliselt riietuse, soengu ja habemeta lõua varal, võtsid meetmeid. Nad keelasid oma 
kaitsealustel nende omastega ka eemalt ühendusse astumast. Nad kiirustasid pantvange 
laevadele minema. Liiga hilja! Inimesed murdsid sõdurite ahelikust läbi keelatud alale. 
Kõige ees läksid emad, otsekui emalõvid, kellelt on võetud pojad. 

Asjata astusid saadikud neile vastu. Asjata püüdsid sõdurid rahvast ettesirutatud 
piikidega peatada. Kõrbepojad, keda ahistas aukartus emaarmastuse ees, ei söandanud 
hakata vastu naistele, kelle valu näis õigustavat vastuhakku ülemustele. Alles laevadelt 
appi kutsutud sõdurid olid nõus hakkama vastutavate meeste tahtetuks tööriistaks. Ent 
isegi nemad kohkusid tagasi naiste vastu relvi kasutamast. Ähvardamisest üksi ei 
piisanud, et panna aru pähe naistele, kes rippusid oma poegade küljes ja püüdsid neid 
penteeridest jõuga eemale kiskuda või koguni tungisid laevade kallale, et trappe merre 
paisata, laevu kalda küle kinnitavaid köisi vastastelt võetud mõõkadega läbi raiuda või 
laevadele paigutamist muidu takistada. 

Enam ei maksnud üksiku tahe, vastutustundetu tervik tegutses nakatava meelesegaduse 
ajel. Midagi veretu lahingu taolist voogas edasi ja tagasi, ent noorukid ei võtnud ega 
saanudki sellest osa võtta. Nad olid ju omamoodi sõjasaak, mille pärast lahing käis. 

Saadikud oma sõduritest abilistega olid raskes seisus. 

Neil polnud arvulist ülekaalu. Kõige tooremgi neist oleks peljanud torgata mõõgaotsa 
naiserinda. 

Tükk aega näis, et naistel õnnestubki peale jääda. Laevadele paigutamine oli jäänud 
toppama ja oli hetkel koguni võimatu. Mõnigi ema, kes oli poja tagasi vallutanud, kelle 


embusest see oli taas ära kistud, kes oli ta hädaldades uuesti endale saanud, kippus 
uskuma, et ta õigustatud tunded saavutavad riiklike kavatsuste üle võidu. 

Vahepeal oli hiparh Melekpalas, kes oli noorukeid Bursalt sadamasse saatnud, 
mehitanud sissepääsu turult sadamasse. Vihast värisedes vaatas ta oma ratsu sadulas 
pealt, mis sadamakail toimus. Talle tundus, et tegutsetakse liiga leebelt. Et relvi ei 
kasutatud, tundus talle sõjame-heseisuse alandamisena. Mässaja jäi mässajaks, olgu ta 
mis seisusest tahes. 

Ja ta otsustas õigusvastaste võidule vähemalt turuvä-ravas piiri panna. 

* 

Siin-seal oli lõpuks siiski õnnestunud emadest jagu saada, eriti oli tagasi löödud 
tormijooks penteeridele. 

Hasdrubali suursugune abikaasa pidas laevadest eemal veel ikka lahingut. Otsekui 
fuuriaks muutunult heitles Allisat oma alaealise poja Adherbali pärast saatkonna juhiga, 
kellele olid appi tulnud mõned mereväelased. Etteaimamatu jõuga, mida annab kirg, läks 
tal korda poiss meeste käest vabastada ja enda vastu suruda. Kaitstes last oma kehaga 
tõrjus ta mehi, keda teised naised ümbritsesid ja kinni hoidsid. Juurde kiirustas 

linnakodanikke ja laevasõdureid, kes õnnetut naist ümbritsesid ja ta juttu kuulasid. 

Matho pingutas asjatult, et rahvasummast välja pääseda. Asjata käskis ta mässaja Kõrge 
Nõukogu ja valitsuse nimel vahistada ja aheldada. 

Nõnda oli Matho sunnitud kuulama, mida pagendatud väejuhi abikaasal tema ja 
valitseva kliki kohta öelda oli ning mis oleks juba varem kõne alla võetud, kui just selles 
asjas oleks korraldatud rahvahääletus, nagu tähtsatel juhtudel kombeks, millest oli aga 
mööda hiilitud. 

"Te lühinägelikud,” kisas Allisat, "omaenda ürituse reeturid, tasakaalukuse sulased, 
argpüksid, kuidas te võite tahta, et leiduks keegi, kes teid ei põlgaks? Te olete saatuse 
hooleks jätnud oma väejuhi ja roomate alandlikult nagu koerad Rooma ees, kes ei ihka 
palavamalt mitte midagi peale meie hävitamise. Mis on teie riigitarkuse tulemus? Kas 
see, et Utica truudust murdis? Et vaenlasel on meie värava lähedal oma sadam? Et 
teisedki Foiniikia linnad roomlaste poole üle on läinud? Kui teie saadikud jõudsid 
Roomasse tingimusteta alistumisest teatama, olid Rooma penteerid ja leegionid juba 
poolel teel Sitsiiliasse. Kas te pole tähele pannud, et meie vara ja iseseisvuse kinnituses, 
millega senat tingimusteta alistumisele vastas, pole teragi turvalisust, kuid väitjad võivad 
sellest välja lugeda kõike, mida ülemeelikus käsib. Nüüd tahate anda Puunia õitsva 
nooruse meie häbi pandiks. Ma protesteerin selle vastu Kart Hädasti jumalate nimel, kes 
on vanemad ja auväärsemad kui Rooma omad. Protesteerin 

omaenda nimel selle linna tütre, abikaasa ja emana.” 

Need lõõskavad sõnad kiskusid iga ema rinnas veritsevaid haavu veel rohkem lahti, nii 
et õhku vapustas ahastav itk ja kurtmine. Se mõjus ka paljudele meestele. Läbisegi kostis 
hõikeid, et asja tuleb Kõrges Nõukogus uuesti arutada. Nii tähtsaid asju ei tohi otsustada 
rahvalt küsimata. 

Korraga kostis Allisati vastu surutud poisikese hääl: 

"Isa on mulle tihti öelnud: ükski ohver pole liiga suur, kui kõne all on isamaa heaolu. 
Sa pead olema valmis selle eest isegi surema." 

Allisati käed vajusid jõuetult alla ja vabastasid poisi. 


"Viige ta penteerile," käskis Matho, ja mereväelased kuuletusid. 

* 

Nende sündmuste ajal jooksis laevade läheduses ringi noor tütarlaps ja hüüdis ema. Ta 
Egiptuse moe järgi õmmeldud rüü oli valge nagu leinavatel emadelgi ja lubas arvata, et ta 
oli siia tulnud koos mõne suursuguse naisega. 

Sadamakail istus tugeval pollaril ilus noormees ja vaatas mõtlikult ning osavõtmatult 
tema nähes toimuvaid kirglikke stseene. Ta viipas neiule. 

"Kas oled kaotanud ema, tüdruk? Seisa ja oota, kuni rahvas laiali läheb." 

Piiga istus kuulekalt nooruki kõrvale, noormees silmitses teda vargsi. Ta mõtles, 
millisel võõral maal ta küll viibib, kui see tütarlaps mehelemineku ikka jõuab. 

22 

Ta küsis: 

"Kas sa saadad mõnda mu saatusekaaslast?" 

"Kas sinagi oled pantvang? Ja kas sul pole ema, kes sind tagasi hoiaks?" 

"Mul pole enam ema. Ka mitte isa, venda, õde ega pruuti. Ent kui nad mul oleksid, 
paluksin ikka, et nad mind tagasi ei hoiaks." 

"Kas sa lähed meelsasti vangi?" 

"Oh ei. Pigem võitleksin elu ja surma peale. Aga kui igaüks teeks mis tahab, kuhu jääks 
siis terviku tahe?" 

"Kas see ei peaks olema igaühe tahe?" 

"Küll. Kuid ta saab terviku tahteks, kui kõik seda enda omaks tunnistavad. Kas sa tead, 
miks Rooma on saanud nii suureks? Sest et ohu korral on igaühel ainult veel konsulite 
arvamus. Ja miks on Kart Hadašt nii sügavale langenud? Sest et isegi Hannibali ajal 
hoidis igaüks kinni oma arvamusest.” 

"Minu isa ütleb, et mees peab oma veendumusele kindlaks jääma." 

"Oma kõrgema mina kuju, mida iga inimene endas kannab, kuulub igavikku ja peab 
jääma puutumatuks nagu esivanemate altarid. Kogukond, millelt saame kõik, nõuab meie 
andumust. Alles see võimaldab ühiselu. Kuid sina ei saa sellest veel aru. Selleks avab 
silmad alles kogemus.” 

"Ma siiski aiman seda, ehkki olen sinu arust kogenematu. Ma olen mõelnud, mis ime 
see on, et kõik ohvrituled loendamatutel altaritel üksteisest midagi ei 

tea, kuid on põhimõtteliselt üks ja seesama.” 

"Nad on üks ka tulekiirtega, mida saadab maa peale Ešmun-Melkarti täht. On üks ka 
selle tulega, mis lõõskab sinu ja minu rinnas. Ainult seal, kus paljud leegid üheksainsaks 
suureks armastuse- ja ohvrituleks ühinevad, murrab üksainus oma üksindusest välja. Ja 
see tuli on püha, nagu too igavene tuli, mida mäletamatutest aegadest on hoitud Ešmuni 
templi sünges krüptis. Meie 

esivanemad rüvetasid selle. Meie peame selle topelt pühaks tegema, austades seda kui 
surematuse võrdkuju. Omaenda tahte vabalt valitud tulesurm avaldub tule kõikeläbivas 
hinguses. Sellepärast, tüdruk, ütlen ma: keegi ei saa mind takistada endale vangistuse iket 
võtmast.” 

"Nii peaksime me kõik mõtlema, ent on kahju, et Adherbal lahkuma peab.” 

"Kes on Adherbal?" 

"Minu vend. Mul on temast kahju. Kuid niisama kahju on mul sinust. Oleks see minu 
teha, ma ohverdaksin oma armsaima, et sind roomlaste kätte andmisest päästa." 


"Mis on sinu armsaim?" küsis nooruk naeratades. 

"Minu Mauretaania hobu. Ta jookseb jaanalindudega võidu." 

"Ma olen uhke, et sa mind nii kõrgelt hindad,” ütles nooruk kerge pilkega. 

"Andesta, mu jutt oli lapsik. Ma annaksin sinu eest palju rohkemgi. Tegelikult mul 
polegi teda enam. Meilt võeti ju kõik, me oleme vaesed.” 

"Mis su nimi on?" 

"Ellot. Ja sinu oma?" 

"Hanno. Ära rohkem päri. Minu suguvõta nime ei tohi Kart Hadaštis valjult öelda, ilma 
et sind kahtlustataks riigivaenulikus meelsuses. Kuid ka Elloti nime olen kuulnud mehe 
suust, kes praeguste valitsejate juures soosingus ei ole. See oli Hasdrubal, kelle juhtimisel 
ma numiid-laste vastu võitlesin. Ta nimetas telgis unistades Ellotit oma lemmiktütreks.” 

"Kui Hasdrubal Ellotit lemmiktütreks nimetas, tegi ta ülekohut mu õdedele. Mina 
olengi Hasdrubali tütar Ellot.” 

"Ma tervitan sind, Ellot, kes sa oled selle mehe verd, keda mina austan kui meie rahva 
suurmeest. Kas riik võttis kogu Hasdrubali vara ära?" 

"Nüüd mõtled sa jälle Mauretaania hobule." 

"Ei. Sa ei aima, kui õnnelikuks mind teeb, et sa mu saatusele nii soojalt kaasa tunned." 

"Ma mõtlen seda tõsiselt. Sa ju ei näe välja nagu mees, kellele orjus oleks kerge 
koorem.” 

"Kerge või raske, Kart Hädasti jumalad ei mängi inimsaatusega nagu roomlased. Ühel 
päeval naasen ma sinna, kust olen tulnud, maaja valguse juurde. Ma olen sinust vanem, 
kuid siiski noor. Viimase kalli tervitusena kodumaalt võtan ma võõrsile kaasa sinu pildi.” 

"Ja mina mõtlen tihti sellele, kuidas sul küll läheb. Nii tihti kui neitsilik Tanit mere 
kohale tõuseb, meenutan ma sind.” 

* 

Noored olid ümbruse peaaegu unustanud. Nüüd ehmatas neid trompetiheli lähima 
penteeri pardalt. Nad mõistsid, et laevadele minek oli alanud. 

Rahvahulk oli hõrenenud. Enamik omakseid oli viljatust vastupanust loobunud. Ainult 
mõned emad olid järgnenud poegadele kuni kaldatammideni. Nad viskusid pikali, 
karistasid riideid, kriipisid rindu veriseks. 

Üks poiss pööras äkki kõrvale, kaelustas õde ja kogeles nuttes hüvastijätusõnu. Ta 
pööras sedamaid ümber ja kiirustas laevale. 

"Kus on ema?" hõikas tüdruk talle järele. 

"Küllap läks koju." 

"Ela hästi, Ellot,” ütles Hanno. 

"Head reisi, Hanno!" 

Kui Ellot oli pisarad kuivatanud, nägi ta, et laevu kiigutasid juba kõrgemad lained. 
Sajad pikad ämblikujalad hakkasid liikuma ja aerutasid nagu uimed. Hakkas kostma ka 
flööte ja vilesid, mis aerude rütmi määrasid. Mõlemad ülemised aeruread ulatusid kõige 
kaugemale ja tegid ainult ühe tõmbe, sellal kui keskmised kaks ja mõlemad alumised neli 
tõmmet tegid. 

Purjed paisusid ja granaatõuna värvi vimplid lehvisid. 


Ellot seisis veel kaua kail ja lehvitas rätti. Kõigilt laevadelt lehvitati vastu, kuid ta ei 
teadnud, kas mõni tervitus ka talle oli mõeldud. Polnud taju ainus, kelle pilk penteere 
jälgis ja neile järele lehvitas. 

Tee ulgumerele avanes alles veel palju avarama 

kaubasadama alumises otsas. Kaubasadamat ühendas peaaegu ringikujulise 
sõjasadamaga kitsas kanal. Selle ees tekkis lühike peatus. Sadamatevaheline kanal oli 
kogu pikkuses kaetud katusega, et takistada laevade jälgimist merelt. Kanali läbimiseks 
pidid penteerid mastid maha laskma. 

Viimaks olid uhked luiged kadunud, Ellot ei näinud midagi peale sadama. 


Kartaago eeslinna Megara eramutekvartali marmor-valge maja terrassil istus Lanassa, 
Hasdrubali ema. Eristamaks teda Hasdrubal Taraanist hüüti meest Numiid-laseks. Ja seda 
mitte just ebaõiglaselt. Selle Hasdrubali soontes voolas ema liinis tõepoolest kuuma 
numiidia verd. Oli ju lugupeetud ja rikka riigimehe, neljakordse sufeedi Himalkarti lesk 
Lanassa numiidlane ja kuninglikku päritolu. Ta oli Masinissa tütar. Teadlikuna isa 
võimust oli Lanassa kõrk ja see andis ta hoiakule tõepoolest kuninglikkust. 

Olgugi et ta oli suurema osa elust Kartaagos veetnud ja puunlasest abikaasale lapsi 
sünnitanud, ei salanud ta hetkekski maha oma numiidia päritolu. Hinges elas ta veel 
praegugi kaljumägedes ja orgudes, mille ta isa, suur kuningas, oli teadliku tööga 
haritavaks ja asustatavaks teinud. 

Riietuse poolest ei erinenud Lanassa teistest selle linna-suursugustest ja rikastest 
naistest. Himation oli Tüürose 

purpurist, kalliskividest sätendava kõrge Foiniikia mütsi küljest laskus seljale hõbedaga 
tikitud loor, kunstipäraselt palmitsetud sinakasmustad juuksed voogasid raskete patsidena 
õlgadele. Tohutult kallid ehted koosnesid kollasest Põhjamaa merevaigust ripatsitest 
kõrvades, kaela ümber ja rindade vahel. 

Kuid puunlaseks tegi teda ainult tore riietus. Südames jäi ta numiidlaseks. 

* 

Laskus õhtuvarje. Ešmuni tempel Kart Hadašti Bürsal värvus punakaks. Lanassa 
sõrmitses pillikeeli ja laulis. Korraga ta vakatas ja kuulatas. Tänavalt kostis traavivate 
hobuste kabjaplaginat. 

"Juhatage mu poeg ja ta saatjad otsekohe minu juurde,” käskis ta. 

"Ja siis... Mida ma tahtsingi öelda... Pärastpoole pärib minu järele keegi mees, kelle 
välimus ei tarvitse olla usaldustäratav. Ärge tehke sellest väljagi. Ta on mulle teretulnud." 

Jäänud üksi, nõjatus Lanassa rinnatisele ja vaatas üle aedade merele. Ta ohkas, võpatas 
ja raputas pead. Meri oli talle võõram kui kunagi varem. Naine pööras ümber ja läks 
terrassi päikeseloojaku poolsele küljele. Eemalt paistis Atlase mäestik. Lanassa mõtles 
oma nooruse linnale Cirtale teiselpool neid sinavaid mägesid ja ta huultele laotus 
võidukas naeratus. 

Ta ei kahelnud silmapilgukski, et Numiidia kuningriigi kants Cirta saab Rooma 
maailmariigi järglasena 

maailmavalitsejaks niipea, kui on vallutanud Puunia sadamakindluse Kart Hadašti. 


»* 


Ta ärkas mõtteist hääle peale, mis kostis ta selja tagant. 

"Ma toon sinu juurde Numiidia erakonna voliniku Himilko Phamease, kes on ammu 
ihanud saada sinu silma alla sattumise armu osaliseks.” 

Lanassa ees seisis kaks sõjaväelase rüüs meest. Noorem, tema poeg, oli väga oma 
kadunud isa nägu. Teine oli tublisti vanem, juustes juba halli. 

"Teie meelsuskaaslane on mu aju, mu süda ei saa seda kahjuks olla," ütles Himilko. 
"Kuid arukas mees valib kahest pahest väiksema. Pagendus viis mu Masinissa õukonda. 
Sellest peale, kui olen temaga silmitsi seisnud tean, et Kart Hädasti sõltumatus on 
kadunud. Ükssarv purjetab ahtal veeteel Skylla ja Charybdise vahel. Sestap pean end teie 
poolehoidjaks. Ja selles mõttes avaldan austust tulevase kuninga tütrele.” 

Mees tahtis põlvitada, kuid Lanassa takistas seda ja ütles: 

"Veel sõidab Ükssarv täies purjes Skylla poole. Veel oleme mures, veel pole korda 
läinud kurssi muuta. Vähesed arukad, kes mõistavad-olgu südame või mõistusega-, mis 
suunas tuleb Puunia rahva pääsemist otsida, peavad ühte hoidma. Selleks tunnen end 
kohustatuna, sest mu pojas on segatud numiidia ja puunia veri. Sestap valmistab mulle 
erilist rahuldust tervitada meest nagu 

Himilko Phameas. Ja kuidas on lood Cirtas?" 

Himilko Phameas pajatas viibimisest õukonnas. 

"Kas sa ootad veel külalisi, ema? Või oled end ehtinud meie pärast?" päris Hasdrubal, 
Himalkarti poeg. 

"Külalised tulevad ka meie sõbra Himilko ja sinu juurde." 

"Vahest on Skylla lähemal kui me aimame,” ütles Himilko murelikult. "Kolmesaja 
noormehe loovutamine on ränk hoop meie kaitsevõime pihta. Kui Rooma nõudmistega 
üle ei pinguta, langeb küps vili talle võitluseta sülle.” 

"Küll Rooma üle pingutab,” ütles Hasdrubal rõhutatult. "Ma loodan.” 

"Kas südame või mõistusega?" päris Lanassa naeratades. 

"Südamega, sest mõistus ütleb, et pööbel ja Barkiidid ajavad viirastusi taga. Ma vihkan 
Roomat kogu südamest.” 

"Vihkamises oleme üht meelt. Aga armastuses?" 

"Ma tervitan vabastamisena, kui Numiidia terve karjase- ja talumeheveri häbeliku 
pruudi oma voodisse tõmbab. Ma kardan, et enne tuleb kõva kähmlus liider-dajaga, kes 
tahab teha temast hoora. Vahest kahetseb Masinissa juba praegu, et ta pole kosjadele 
leidnud teist teed kui seda, et on kaks inimpõlve lasknud end Rooma liitlaseks sõimata." 

"Riikide lävimises peidab mao tarkus end sageli tuvi kudrutuse taha.” 

Videvikust ilmus äkki orjatar ja sosistas perenaisele midagi kõrva: 

"Vanamees, tahab teie jutule pääseda. Kuid ta näeb nii allakäinud välja...” 

"Ma käskisin, ärge tehke sellest välja.” 

"Kas sa ei näe: ema on pannud peorõivad selga, et seda datlikaupmeest vääriliselt vastu 
võtta,” naljatas Hasdrubal. 

"Kui viljad, mis ta toob, on magusad, siis on mu rõivastus selle tunni kohane.” 


Mõlemad külalised vaatasid võõrastades vanameest, kes terrassile lähenes. Lanassa ees 
heitis ta koti seljast maha, kiskus peast kübara ja lõualt habeme. 

"Gulussa!" hüüatasid Himilko ja Hasdrubal nagu ühest suust. 

* 

Õhtust söödi väikeses kreekapäraselt sisustatud toas. Teenindas üksainus orjatar, 
mustanahaline etiooplane, kes puunia keelt ei vallanud. 

Gulussa võttis sõna: 

"Mu isa, kuningas, näeb kasvava murega, kui kaugele läheb puunia rahvas Roomale 
järele andes. Ta arvab, et Lilybaeumis kogunenud Rooma vägi maabub Utica lähedal, 
lausa teie linna väravate ees. Ta pelgab, et Kart Hadašt langeb võitluseta Rooma kätte.” 

"Ma imestan, et Rooma liitlane niiviisi räägib,” pilkas Himilko. 

Gulussa õepoeg Hasdrubal (Gulussa oli Lanassa vend) 

ütles ärritatult: 

"Kes aitas roomlased Kart Hadaštis võimule kui mitte minu vanaisa ja sina ise? Kui sel 
õnnetul linnal ei jää üle muud, kui end konsulite väe armu alla anda, kes oleks selles 
süüdi peale teie?" 

"Kas sa tahad öelda,” kostis Gulussa jahedalt, "et meie kohus olnuks kaotada sõda, 
mida Taraan Hasdrubal ja ta erakond meie vastu alustas?" 

Õepoeg vaikis, Himilko kostis väriseva häälega: 

"Mina olen usaldusväärne tunnistaja, ma viibisin tookord teie õukonnas. Ma tegin sõja 
vältimiseks, mis suutsin. Nagu on selgunud, nägin ma selles õigusega Aafrika rahvaste 
vennatapusõda, millest sai kasu ainult Rooma. Vahest oli see sõda Taraani põikpäisuse 
pärast vältimatuks muutunud. Masinissa pidas seda niihästi võidukalt kui ka nagu mees, 
kes austab jumalaid. Ta lubas meie väe ümber piiratud, näljast nõrgenenud ja tõbedest 
hõrendatud riismetel niinimetatud Surmamägede platoolt relvadeta lahkuda. Lepingule 
pandi pitserid. Seda lepingut ei murdnud Masinissa. Taganejaid ründas selja tagant 
Numiidia ratsavägi. Tuhanded jõuetud põgenejad notiti maha." 

"Sul on õigus,” ütles numiidlane laialt naeratades, "see oli keegi Gulussa, kes kuninga 
käsu vastaselt laskis vaenlase väe riismetele veresauna korraldada. Ja ta on selle üle uhke. 
Sest ta peab väejuhti, kelle eesmärk on midagi muud kui vaenlase täielik hävitamine, 
täielikuks sosssepaks.” 

"Siis poleks sõdijate vahel õiglust ega mehesõna,” käratas Hasdrubal. 

"See ongi sõda, et otsustab ainult vägivald.” 

"Rääkigem siis tantsudest ja hetääridest," hüüatas Himilko, "meheau asjus me 
üksmeelele ei jõua." 

"Mu venna keel on talitsematu nagu noorukil. Ma mäletan lapsepõlvest juhtumit, mis 
on sulle iseloomulik. Sa igatsesid põuasele mõisale vihma, aga seda ei tulnud. Sa käskisid 
tolmupilvi üles ajada ja konnade krooksumist järele teha. Kes mõõdaks sind puunlase või 
roomlase mõõdupuuga, teeks ülekohut. Me oleme ühel meelel, et Kart Hadašt on niisama 
hästi kui relvitu ja Rooma ootab ainult ettekäänet, et ta alla neelata. Niisama selge on, et 
Rooma provints, mille keskusesks on merekindlus, ohustab täna-homme ka Numiidia 
iseseisvust. Miks te kõhklete, mehed? Kogu Liibüa ühendamiseks on aeg nüüd või ei 
iialgi. Ainult riik Mauretaania mägedest Valgete eelmägedeni ja mõlema Syrdini oleks 


küllalt võimas Rooma ülevõimule vastu panema. Maha viljatu sõnasõda! Otsustada tuleb 
ainult selle üle, kuidas meie tahet teoks teha." 

Kolm meest istusid vaikides. Mõlemad puunlased olid põnevil, kas Gulussal on isalt 
sõnum. Numiidlane aga ei teinud vaikuse katkestamiseks teist nägugi. See mees tundis 
end kodus ainult ratsu seljas. Lõunapoolsed rahvad, kes hobuseid ei tundnud, pidasid 
numiidlasi koletisteks, kel on neli antiloobi jalga ja ülestikku kaks lõvi lõugadega pead. 
Niisuguseid lõugu näitas Gulussa 

mõlemale puunlasele, otsekui peaks viisakaks teistele eesõigust anda. Tegelikult peitus 
ta tagasihoidlikkuse taga läbirääkija ettevaatus. 

* 


Piinlik vaikus lasus mõlemal puunlasel aina raskemini. Viimaks võttis sõna Himilko 
Phameas: 

"Kui tähtis meile ka ei ole mõttevahetus Numiidiaga, polnud meie need, kes seda 
taotlesid. Veetleva perenaise kutsel oleme ootamatult vastastikku mehega, keda võime 
pidada Masinissa saadikuks. Tema nõuandeid kuulda oleks meile seda väärtuslikum, et ta 
on peagi kutsutud koos oma venna Micipsaga saama praegu üheksaküm-nese kuninga 
pärijaks. Me palume sõnum avaldada või kui ta on siin eraisikuna, siis öelda, kuidas 
kavatseb tema saavutada eesmärgi, mis meil meeles mõlgub." 

"Mina olen sõjamees," vastas Gulussa, "ja ma räägin sõjameestega. Liit Roomaga on 
toonud mu isale suurt kasu. Kuid me oleme pidanud ohverdama ka vara ja verd kaugetel 
maadel, mis on meile ükspuha. Ma meenutan Makedooniat, kus me panime Perseuse 
vastu välja jalaväge ja ratsanikke ning kakskümmend kaks elevanti. Mu isa on 
roomlastele tänu võlgu. Nendeta poleks ta Syphaxi valitsejaks saanud. Ta peab kinni 
vanadest liitlassuhetest. Praegu ohustavad roomlased nii teie kui ka Numiidia loomulikku 
arengut. Sestap oleme nõus teatud tingimustel teiega ühist asja ajama. Meie kohustume 
esimese Rooma leegioni maabumist Liibüa pinnal sõjakuulutuseks pidama ning teid kogu 
oma väega linna kaitsmisel tagalast 

toetama. Kuid enne peate teie looma eeldused edukaks vastupanuks ja võiduks." 

"Mis eeldused need on,” päris Hasdrubal. 

"Et te Kart Hadašti meie kätte mängite ja Masinissa kogu Liibüa õiguspäraseks 
valitsejaks tunnistate.” 

"Võimatu," hüüatas Himilko. "Erakond, kes ei taha numiidiameelseks saada, on puunia 
rahva hulgas niisama tugev kui erakond, kes ei taha roomameelseks saada." 

"Siis pakutakse puunia rahvale lähitulevikus võimalust klaarida erakondade vaidlusi 
varjuderiigis."” 

"Ega menii vahenditeta ka ole," arvas Hasdrubal, "et meid pikemata maapinnalt 
pühitaks ja allilma saadetaks. Muide, kui anname pantvange (mis on juba tehtud), tagab 
senat meile me omad seadused ja maa-ala ning säästab meie pühamuid ja hauapaiku. Nii 
et esialgu me surmaga ei võitle.” 

"Kui te annate pantvange ja alistute konsulite muudele korraldustele. Nii see salakaval 
otsus ju kõlab.” 

"Kas sa oletad pettust?" 

"Kuidas võtta. Rooma on tark, teie olete suured lapsed." 

Lanassa võttis vana jutujärje uuesti üles: 


"Just Himilko Phameaselt oleksin ma oodanud, et ta Numiidia mõttejõudu ei alahinda." 

"Ega ma alahindagi, kuid nii kibe taim vajab juurdumiseks aega. Katse asja vägivaldselt 
muuta tooks kaasa kodusõja. Enne tuleb pinda sondeerida. Sul, Gulussa, oleks juhus 
sellega alustada.” 

"Numiidia erakond,” kinnitas Hasdrubal, "leiaks pooldajaid, 

kui rahvas õpiks uskuma, et Masinissalt on oodata muudki peale vaenulikkuse.” 

"Kõik südamed oleksid teie poolt,” jätkas Himilko, "kui te hädas Kart Hädasti aitaksite, 
ilma et nõuaksite sõltumatuse hinda. Oma loomulikke liitlasi oleks sunnitud toetama isegi 
Taraan, kes oma vabatahtlikega ootab hetke praeguse roomameelse erakonna 
kukutamiseks. Ja kui Rooma on ühiselt võidetud, kostaks linnas: Elagu Masinissa, Kart 
Hädasti kuningas!" 

"Ja pööbli vaimustuse pärast peaksime müüma sõpruse Roomaga," kehitas Gulussa 
õlgu. "Sa oletad, et vahetame angerja kõhna sardelli vastu, kes rõõmsalt minema ujub, kui 
jälle avamerd aimab. Me ei keeda demokraatiaga suppi ühel pliidil, kui potivars pole 
meie peos. Kõige vähem puunia rahvaga.” 

"Miks just puunia rahvaga?" päris Lanassa. 

"Ma olen nõus, et ta on kommetelt kõrgemal kui Rooma rahvas. Kuid tal pole ühtset 
meelsust ega riigimehelikku arukust. Me peaksime olema hullud, kui teeksime oma 
saatuse sõltuvaks teie erakondade mõistmatusest. Me ei saa oma tulevikku rajada mõne 
rahvahääletuse täringumängule.” 

"Küll aga meie erakonna liikmete usaldusväärsusele,” ütles Hasdrubal. 

"Kui me ei käsuta Kart Hädasti piiramatult, ei jää meil 

muud üle, kui jätta teid oma saatuse hoolde,” võttis Gulussa jutuajamise kokku. 

* 

Nõupidamine oli jõudnud surnud punkti. Puunlased olid tõusnud ja pidasid toa orvas 
vaikselt nõu. Läks tükk aega, enne kui nad taas istet võtsid. "Tingimus on 
vastuvõetamatu,” nentis Himilko. "Kui leiaks ehk kesktee," arvas Lanassa. "Sa nõuad 
võimatut, onu. Ära kiirusta viimase sõnaga. Keegi pole küllalt vägev, et linna 
üleöö numiidiameelseks teha. Veel on tüüril Rooma sõbrad, rahvas peab nende juhtidest 
lugu. Kuigi ma pole nõus nende poliitilise suunaga, on nende killas auväärseid mehi, 
nagu Mago, Paam-Eljon või Blanno Tigillas. Me ei saa praegu su tingimusi täita.” 
Gulussa muigas ja vaikis. "Ütle, onu, mida sa tahad, et me teeksime." "On olemas 
pistodad, on olemas mürk.” "Kus iganes alustatakse sõda salamõrvaga,” ütles Himilko, 
"teab igaüks ette, kumb pool on ülekohtune. Me võime alla jääda, kuid ainult siis, kui 
ülemaised jõud on otsustanud, et õigus ja õiglus kaotavad. Ma pean tarkuse nõudeks anda 
end Numiidia juhtimise alla, kuid mitte kombelisuse hinnaga. Ka mina olen puunlane."” 

Seda öelnud, lahkus Himilko püstipäi. Hasdrubal ja ta ema vahetasid pilke. Lanassa 
näolt paistis nõutust. Gulussa oli läinud akna alla ja vahtis pimedusse. Korraga ta pööras 
ümber: 

"Seda ma just arvangi. Teie, puunlased, olete ebarealistlikud. Te tahate eesmärki, mitte 
vahendit. Ma 

võinuksin säästa vaeva ja mitte pidada läbirääkimisi poliitiliselt nii piiratud rahvaga.” 


Lanassa tahtnuks meelsasti end vähemalt osalisegi eduga lohutada, kuid Himilko ratsu 
kabjapalgin kostis õuelt ja kadus öösse. See äratas Hasdrubali mõtteist ja ta lahkus, ilma 
et oleks onule pilkugi heitnud. 

Himilko süda oli muret täis. Esimest korda tärkas temas kahtlus, kas numiidiameelse 
erakonnaga liitumine oleks väärikas, kui Masinissa asemel on kuningaks Gulussa. 
Kuninga kõrge vanuse tõttu võis vahetus lähedal olla. Mis võimalusi oli veel? Barkiidide 
meeletus? Alistumine Roomale? 

Kuid sügaval hinges kostis hobuse kabjalöökide taktis ühetooniliselt öösse: 

"Vaene Kart Hadašt! Vaene Kart Hadašt!" 


IV 


Sepp Hirom seisis alasi ees. Teda aitasid peaaegu alasti noormehed. Üks vajutas lõõtsa 
pidemeid, teine võttis leekidest pihtidega rauda, kolmas kohendas ääsil süsi. 
Sepa tänavat mööda tuli kahe rattaga käru, eesel ees ja peatus sepapaja ees. 
"Turdetaania raud,” kostis väljast hääl. 
"Kas laev Gadesest on kohal?" 
"Oli ülim aeg. Päev hiljem, ja me oleksime pidanud ehk lossima lasti mujal kui Kart 
Hadašti sadamas.” 
"Mida sa sellega öelda tahad, Šoom?" 

"Seda, et jõudsime veel viimasel hetkel läbi." 
"Kas on oodata tuulevaikust?" 


"Vastupidi. Midagi on õhus. Ma aiman kõrget lainetust." 


"Sa oskad ilma ennustada nagu lehekonn. Kas Baal teeb äikesetormi?" 


"Pilvi koguneb kogu Liibüa kohale. Silmapiiril paistis terve laevastik.” 
"Kas nägid seda oma silmaga?" 

"Jah. Tohutu hulk sõja-ja prahilaevu. Ilmselt tahavad minna Uticasse." 
"Ega need ometi Rooma penteerid olnud?" 
"Olid küll, ja oli ka palju trieere.” 
"Nii et arvad tõsimeeli - need olid Rooma sõjalaevad?" 


"Mis see minu asi on? Minu vanemad olid Ibeeria puunlased. Mu naine on pärit 
Rooma Hispaaniast. Mind huvitab ainult äri. Onn, et me läbi lipsasime.” 


"Jah, see on õnn. Mul on nüüd varu. Minu poolest võivad nad tulla." 


* 


Õlgu kehitades ja pead raputades vaatas Šoom, kuidas sellid rauakange töökoja 
tagumises osas maasse kaevatud süvendisse paigutasid. 

"Matke aga maha, et vargad ei leiaks. Nii tehakse kullaga, miks mitte ka rauaga. 
Mõned ütlevad, et raud maa sees roostetab, aga Hirom teab paremini." 


Hirom vaikis ja otsis raha kokku. 
"Mu kliendid saavad naerda, kui ma sellest räägin," jät- 

kas Šoom. "Teised arvavad, et Hirom on põrunud. Mul ükspuha, oleks vaid kõik nii 
head maksjad. Mina ei hooli muust kui ärist. Kui raha mu kukrus kõliseb, pole raud enam 
minu oma. Mis see minu asi on, kui ostja kaubal rikneda laseb.” 

"See ei puutu kellessegi. Küsimuseks jääb, kas ta rik-neb. Ehk on mul oma põhjus, 
miks ma selle maha lasen matta." 

"Kui põhjus on mõistlik, miks põikab Hirom kõrvale, kui ma küsin?" 

"Ma olen täna heas tujus. Ma räägin, muidu lähed uudishimust lõhki. Rooste sööb 
rauast viletsa ja pehme välja, mis alles jääb, annab head terast. Nüüd tead ja võid edasi 
rääkida." 

"See, mille sa mulle reetsid, on väärtuslik töösaladus. Ma parem ei räägi seda edasi, 
roomlased võivad sinu pealt maha viksida.” 

"Järeletegemine pole ohtlik. Mul on teisigi nõkse varuks ja kõiki ma sulle välja ei 
lobise. Näiteks on vaja teada, kust saab parimat vett raua karastamiseks ning kui tihti ja 
millal tuleb karastada. Siis peab teadma, mis päeval ja mis kellaajal tuleb vett võtta. 
Edasi, mis sõnu tuleb vett ammutades öelda ja mida veele lisada, et raud rabedaks ei 
läheks. Palju oleneb ka tulest. Ma lasen iga päev tuua tuld Ešmuni templi alumisest 
võlvkoopast. See on Melkarti püha tuli, mis põles juba Tüüroses ja mida hoitakse iga- 
vesti. Ja kas sa tahad viimaks teada, miks ma seda kõike just sulle räägin? Mitte et sa 
sellest vaikiksid, vaid edasi 

räägiksid ja võimalikult laialt levitaksid." 

"Kas ka roomlastele?" 

"Nimme roomlastele. Kui nad su koduteel kinni nabivad, ära tee sellest saladust, et meil 
on eriti head terast. Räägi neile, et mitte kusagil kogu maailmas, isegi mitte Ibeerias ega 
Itaalia töökodades ei tehta nii teravaid mõõku kui Kart Hadaštis. Hirom laseb konsuleid 
tervitada ja kui nad tahavad meie relvade headuses veenduda, oleme igal ajal valmis neid 
vastu võtma." 


»* 


Kui Šoom minema asutas, kostis töökotta korraga hirmsat lärmi. Kaupmehel hakkas 
hirm eesli ja käru pärast, ehkki ta oli andnud voorimehele käsu mõlemad sadamasse 
toimetada. Ta jättis kiirustades hüvasti ja sukeldus rahvasumma. Šoom pidi ujuma 
vastuvoolu, sest tahtis 

üle turuplatsi jõuda sadamasse, rahvas liikus aga vastassuunas. 

Hirom, kes koos abilistega õhtule jäi, sest pimedus tegi töö võimatuks, aimas halba. 
Aina tugevnedes kerkis kisa lausa kassikontserdiks. Mööduvad ratsanikud mõjusid 
rahvale ärritavalt. Keldrist suurt ei näinud, vahel poolt hobusepead, jalaväelase kiivrit ja 
piiki. Mida see tähendas? Hiromile tundus, et ta nägi purpursete triipudega toogat. 
Astmetest sööstis alla mees: 

"Tule, Hirom! Just sina ei tohi puududa. Kõik hea tahte inimesed peavad kaasa tegema. 
Ainult hulk jätab muljet." 

See oli rahvaerakonna eesträäkija Jarbas. 

"Ma tahaksin enne teada, mis on lahti." 


"Saadikud on tagasi. Need, kes noormehi Lilybaeumisse viisid. Eesotsas reetur 
Mathoga. Penteerid läksid hoopis Utica sadamasse. Nad on seal ankrus keset suurt 
Rooma laevastikku. Meie viimased sõjalaevad!" 

"See on siis tõsi, et roomlased on Uticas.” 

"Ainult nende laevad. Nad ise on paar staadionit lähemal. Nad on suure väe maale 
saatnud kohas, mis on nende keeli Castra Cornelia ja kust Scipio Africanus viiskümmend 
aastat tagasi meie linna ähvardas. Ešmuni templi valvur nägi Bursalt möödunud ööl 
nende lõkketulede kuma. Mis kasu on nüüd sellest, et me loovutasime kolmsada parimat 
noorukit? Liibüa maaomanikud viivad meid põhja? Kui me ei takista, teevad roomlastele 
uusi järeleandmisi." 

"Kui järeleandmistele on vaja lõpp teha, olen ma kambas.” 

Sepa elumaja ülemisest aknast kostis hääl. Hänna küsis: 

"Mis seal all lahti on, isa? Kas roomlased on linna tulemas?" 

Kalakaupmees Dajag, keda Hänna tundis, hõikas: 

"Matho tõi kohe paar sõpra kaasa.” 

"Need pidavat olema Rooma läbirääkijad," ütles keegi tõrvane sell. 

"Kas sina usud läbirääkimistesse?" küsis üks mehe kaaslasi. 

42 

"Ei, nüüd võivad nad nõuda." 

"Jälle kakssada talenti aastas viiekümne aasta jooksul." 

"Ma ütlen, mida roomlased Bursalt otsivad. Nad aitavad Kõrgel Nõukogul uut sufeeti 
valida. Ette on nähtud Marcus Porcius Cato." 

Hiiglase kasvu sadamatööline tõstis käed Hanna poole: 

"Lase mind oma kambrisse, ilus plika! Roomlased pidavat nõudma kõigi Kart Hadašti 
puhaste neitsite väljaandmist. Ma teen nii, et sind välja ei anta." 

Pigem Hänna kadumine aknalt kui Jarbase manitsused eelkõige isamaa hädale mõelda 
tegid sõnelusele lõpu. Oli ju kokku tuldud, et Bursale minna. 

Keegi alustas laulu "Ükssarv, Ükssarv, anna pihta!". Mindi möirates edasi. 

* 

Hirom hoidis end Jarbase ligi ja oli rõõmus, kui nad jõudsid järele käsitööliste kambale, 
kus olid ka pikk kõhetu köiepunuja Elym ja parkal Juba. Nemad olid paremini 
informeeritud, eriti Juba. Ta oli esimeste seas roomlasi näinud ning saanud juhuslikult 
vahetada paar sõna neid saatvate tallimeestega. 

"Ma nägin neid üheskoos, Mathot ja mõlemat suursugust roomlast. Keegi poleks 
saanud Mathot kartaagolaseks pidada, nii paks oli sõprus. Ta olevat end vabatahtlikult 
pakkunud roomlasi Kõrge Nõukogu ette saatma ja nende nõudmisi läbi suruma." 

"Turul räägiti,” ütles Elym, "et Mathol olevat olnud volitus nõustuda roomlaste kõigi 
uute nõudmistega. Mida nad tahavad?" 

"Seda ei tea keegi. Numiidlastega liituda on hilja. Kui Kõrgel Nõukogul on aru peas, 
siis ta allub ja nõuab selle eest soodsaid kaubanduslepinguid." 

"Mina seda ei arva,” nentis Elym. "Rahumeelselt alistatutena lahjendatakse meid kui 
rahvast. Me peame vastupidi jälle kartaagolasteks saama." 

"Mis kasu on olla kartaagolased, kui mu kaup ostjaid ei leia? Kui me Roomaga sõdida 
ei saa, peaks ta meilt vähemalt nähku tellima... Ja muud kaupa," lisas ta. "Nagu 
laevaköisi, raud- ja terastooteid.” 


"On koldetuli, millel lambaliha küpsetatakse. Ja Melkarti püha tuli Bursal. Mõned 
ütlevad, et see on üks ja seesama, nimelt tuli. Minugipoolest. Kuid inimesed erinevad 
seda rohkem. Ühele on tuli Bursal samasugune kui tuli all. Teisele jällegi on tuli all 
niisama püha kui Melkarti tuli ülal. Ja kes need mõlemad roomlased on?" küsis Hirom. 

"Ühe nime olen unustanud, teine on Cornelius Scipio Nasica." 

"Küllap see, kes senatis vastu vaidles, kui Cato me linna hävingut nõudis." 

"Seesama." 

See oli lootusesäde. Poolel kõrgusel pakkus kaljueend allpool Ešmuni templit 
suurepärast väljavaadet. Päike oli selja taga, ees laotus kodumaa ilu. Sellest kohast veidi 

kõrval ja kõrgemal oli Taniti pühamu, valitsuse palee. Selle ees Dido väljakul ootas 
rahvahulk õlg õla kõrval, mida müüride taga otsustatakse. Kes võinuks sel hetkel anduda 
maastiku ilu vaatlemisele? Ning ka Hirom ja Elym sukeldusid sellesse kirgede äikest 
ennustavasse summa. 


Valitsuse palee sufeetide toas oli Mago vahepeal koos nõukogu vanematega pidulikult 
vastu võtnud ja tervitanud Rooma saadikuid Publius Cornelius Scipio Nasicat ning 
Gnaeus Cornelius Hispanust. 

Vanamees, kes valdas ladina keelt nagu emakeelt, püsis jalul ainult orja toel. Kui 
ametnikud olid kontrollinud volikirju ja vahetatud tavapäraseid viisakusi, palus ta 
roomlasi edasise jutuajamiseni minna neile määratud tubadesse. Andnud külalised 
majavalitseja hoole alla ja teinud ülemjuhataja vastutavaks nende julgeoleku eest läks ta 
Kõrge Nõukogu koosolekule. 

Teda võttis vastu jutupomin. Veel enne, kui ta riigikantselei ametniku Maenoni saatel 
troonile jõudis istuda kostis valitsusevastaste poolt hirmsat kisaja trampimist. Puidust ja 
rauast istmeid nihutati siia-sinna. Bomilkar, kes oli rahvapartei ajal olnud roomameelne, 
pärast Numiidia erakonna pagendamist numiidiameelne ja praegu Barkiidide pooldaja, 
sõimas ühtejärge Magot ja roomlasi. Ta meelsuskaaslased aitasid innukalt, kuid 
rahvapartei kõige selgem pea Maharbal vaatas pigem pealt kui tegi kaasa. Ta pillas vaid 
harva mõne pilkesõna ja väljendas 

põlgust ainitise jõllitamisega. 

Kuid keegi ei teinud tema ega Bomilkari või ta teiste kaaslaste väljakutset kuulmagi. 
Nii rooma- kui ka nu-miidiameelne erakond vaikis. Rooma ligi saja tuhande mehelise 
hästirelvastatud väe maabumine lausa linna väravas oli mõlemale erakonnale mõjunud 
rusuvalt. Kuid paljud hellitasid veel lootust. Rahuarmastava ja leplikuks peetava Scipio 
Nasica saatmine näis midagi tõotavat. Kõik olid veendunud, et vaenlase õietuli kustub 
kiiremini, kui sellele mitte anda uut toitu mõtlematu sõna või ärritava näoilmega. 

Kui Matho hakkas pantvangide viimisest aru andma vaibusid ka kõige kõrgemad 
lained. Kõik asusid kohtadele. Kuulati. 

* 

Matho asus raske ülesande kallale teha kibe suutäis maitsvaks. Ta rääkis sõidust 
Sitsiiliasse, kolmesaja noormehe üleandmisest Rooma konsulitele. Konsulid olid esitatud 
nõude täitmist kiitvalt tunnustanud, kuid käitunud äärmiselt tagasihoidlikult, isegi 
salatsevalt. Neilt ei saanud välja meelitada muud kui seletuse, mida on sõja lõpetamiseks 
veel vaja teha 


"Kas nad ütlesid, et sõja lõpetamiseks?" hõikas Himilko Phameas. 

"Kas me oleme siis sõjas?" küsis Blanno Tigillas. "Mitte meie Rooma, vaid Rooma 
meie vastu," ütles Maharbal. 

"Sõdimiseks on vaja kaht poolt,” jäi Tigillas kindlaks. 

"Kui sõda peab üks, on see mugavam, kuid ainult ühele, mitte teisele poolele,” tögas 
Bomilkar. 

"Laske aruanne lõpetada," manitses Mago. Murtud meest hoidis jalul ainult tahtejõud. 
Ta tõstis vannutades käes ja ütles: 

"Isamaa on ohus!" 

Maharbal hõikas: 

"Las Matho räägib Rooma sõprusest, mida ta meile on pakkunud.” 

"Selle asemel, et Lilybaeumist käegakatsutava tulemuseta koju tulla,” jätkas Matho, 
"pidasin linnale targemaks...” 

"Penteerid roomlaste kätte anda," hõigati rahvapartei poolt. 

"...viia penteerid merele koos Rooma laevastikuga. Ma lootsin, et Kartaago lipu 
lehvimine Rooma lippude vahel, minu siiras lävimine lugupeetud roomlastega ja usk 
rahulikku lahendusse, mida ma ilmutasin oma laevadega Uticas maabudes, veenab 
konsuleid puunia rahva sõpruses ja heas tahtes. Ma ei eksinud, sest vaevu olin ma Castra 
Cornelias maale tulnud, kui mind kutsuti konsul Lucius Marcius Censorinuse telki. Ta 
väljendas nähtavasti siiraste sõnadega soovi rahumeelselt läbi saada...” 

"Nähtavasti on hästi öeldud," salvas Hasdrubal Numiidlane. 

Ja Himilko Phameas lisas: 

"Rahumeelne läbisaamine tähendab roomlaste keeles raudklambreid randmetele." 

"Konsulid,” ütles Matho, "ei saa kõike ise otsustada. Nad on seotud juhtnööridega, 
mida sisaldab senati kiri, mille pitseri nad tohivad murda alles Aafrika pinnal." 

"Lucius Marcius Censorinus tegi mulle teatavaks, et täita tuleb veel üks punkt, enne kui 
ta Kõrge Nõukogu delegatsiooni saab vastu võtta ja sellele senati lõpliku otsuse teatavaks 
teha. Selle punktiga nõustuda pean ma otstarbekaks, isegi vältimatuks. Seda rahva ees 
kaitsta pole kerge. Kuid selles saalis otsustavad arukus ja tarkus, mitte tänava ürgsed 
instinktid. Ma palun Kõrget Nõukogu mõelda sellele, et me ei taha ega saa sõda pidada, 
vaid taotleme Roomaga liitlassuhteid." 

Juba veel ühe tingimuse mainimise järel tekkis saalis vaikus. Kui Matho vait jäi ja 
seisukoha avaldamisega ilmselt kõhkles, valdas ruumi ärevus. Nii rahvapartei kui ka 
numiidimeelne erakond kargas istmeilt üles ja ümbritses kõnepulti, rusikad püsti. 

"Mis nõue see on? Mida nad meilt veel tahavad?" 

Mürgel ei lasknud kõnelejal lõpetada. Kuid niisugune viivitus polnud kellelegi rohkem 
meele järgi kui just temale. 

* 


Matho ei olnud roomlase moodi üksnes välimuselt ja riietuselt, ta oli saanud ka Rooma 
hariduse ning valdas Rooma oraatorite oskust mängida kuulajate hingedega nagu keelpilli 
keeltega. Teadlikult esile kutsutud kahtlus, teadmatus ning vankumine hirmu ja lootuse 
vahel pidi südameid lõõgastama. Ja alles siis, kui oldi valmis 

kõige halvemaks, söandas ta avaldada kogu tõde. 


"Ma rõhutan veel kord, et senat on valmis kestvaks sõprusliiduks Rooma ja puunia 
rahva vahel. Selle eelduse taustal näib konsuli umbusku tekitav mõttekäik esmapilgul ehk 
arusaadavamana. Ta küsis minult: kui teil on rahuga tõsi taga, milleks vajate siis veel 
relvi? Ma vastasin: et olla Roomale väärilised liitlased. Tema ütles: te olete kaupleja 
rahvas. Milleks raisata äriks vajalikku raha relvastusele? Jätke teie kaitsmine 
välisvaenlaste vastu meie leegionite hooleks. Mina ei osanud selle peale suurt midagi 
öelda ja küsisin ainult, kas see ongi punkt, mida me veel peame täitma. Just see ta ongi, 
kostis tema. Kui tahate, et me teie rahuarmastust ausaks peaksime, siis andke meile üle 
oma relvad, kuulid ja viskemasinad, olgu nad riigi vara või eraomand. Mina ütlesin, et 
olen valmis neid soove Kõrgele Nõukogule esitama.” 

Koosolekul lasus jäine vaikus. Kõik olid nagu puuga pähe saanud. Vaikusesse kostis 
Dido väljakult rahva kisa ja hõiklemine. 

"Otsustagu rahvas,” ütles Maharbal. 

"Otsustagu rahvas,” komistasid Bomilkar ja ta erakonnakaaslased. "Avagem värav 
rahvale. Sõna on Kart Hädasti kodanikel!" 

Maharbal karjus kõigist üle: 

"Ma nõuan rahvahääletust!" 

Nii tema kui ka ta kaaslased mõtlesid veel ainult üht-kuidas vastutust endalt kõrvale 
lükata. Arusaadavalt 

pelgasid nad hääletada relvade loovutamise poolt, kuid vähemalt niisama palju kartsid 
nad enda peale võtta keeldumise tagajärgi. Sajatuhandeline vägi Castra Cornelias pani 
isegi Bomilkari järele mõtlema. 

Mõned kiirustasid juba uksi avama. Siis võttis Mago end kokku ja käratas: 

"Seis!" 

Ning ta seletas nii selgelt ja kindlalt, nagu keegi seda mõne silmapilgu eest poleks 
uskunud, et rahvahääletust ta ei luba. See on ette nähtud ainult siis, kui nõukogu ja 
sufeedid ei jõua kokkuleppele. Kuid tema loodab, et käsitletavas küsimuses jõutakse 
üksmeelele. 

"Kõrge Nõukogu oleks võinud otsustada,” jätkas ta, "jätta sõda Masinissaga pidamata. 
Seda ei juhtunud. Pärast kaotatud sõda võinuks ta teha otsuse, et moodustatakse uus 
maavägi ja laevastik ning keelduda pantvange Lilybaeumisse saatmast. Ka seda ei 
juhtunud. Kui need ka olid vead, on nad ikka veel siduvad. Iga otsus on eelmiste otsuste 
järglane. Arvestades sõjaväge meie väravate ees, saame täna otsustada, mida me peame, 
mitte mida me tahame. Kui oleme astunud leplikkuse teele, käsib tarkus seda teed mööda 
edasi minna, sest see on vajalik. Ma usun, et see tee viib eesmärgile. Vaen Roomaga käib 
meile üle jõu. Me ostame ta sõpruse vastuvõetava hinnaga, kui loovutame relvad, mille 
kasutamine on niikuinii keelatud.” 

Valitsuspartei hakkas uskuma, et rahva tunnete lämmatamine hea läbisaamise kasuks 
Roomaga polegi lollus. 

Ülempreester Paam-Eljon ütles: 

"Bursal kõrgub Ešmuni taevasinasse särav tempel, igavese valguse ja viljastava soojuse 
võrdkuju. Mis tähendavad kõik vastuolud, hirmud, mured, heitlused ja lahingud tema 
õndsaks tegeva jõu kõrval, mis jääb võitjaks kõrgemas mõttes. Uskugem sellesse 
võidusse ja avagem südamed armastusele. Me usume roomlaste sõna, sest me usume 


inimkonna tulevikusse. Me ei anna relvi konsulite, vaid jumalate kätte, kes juhivad meid 
nagu kõiki kultuurseid rahvaid." 

Selle peale tõusis Himalkarti poeg Hasdrubal ja ütles: "Ma rääkisin hiljuti ühe kõrget 
päritolu numiidlasega...” 

Barkiidid karjusid ja süüdistasid teda riigi reetmises. Maharbal, kes arvas, et hetk oli 
valesti valitud, kärkis: 

"Ärge segage teda, mind huvitab, milliseid maailma liikuma panevaid salamõtteid see 
numiidlane talle ette on luisanud."” 

"Ta ütles,” jätkas Hasdrubal, "et meil pole reaalsusetaju. See meenus, kui kuulasin 
Paam-Eljoni juttu. Ma räägin kui sõjaväelane ja küsin: kuidas kujutab ta ette meie 
lähitulevikku, kui kaugem tulevik, millest ta rääkis, end veel oodata laseb. Kas peame 
jääma kaitsetuks valis- ja sisevaenlaste vastu?” 

"Minu usaldus rajaneb veendumusel,” kostis Paam-Eljon, "et vaenlasi enam ei ole. See 
rajaneb lepingute pühadusel ja roomlaste vagadusel.” 

Tõusis Maharbal: 

"Meie erakond võitles Hasdrubal Taraani süüdimõistmise vastu. Meie pole praeguses 
olukorras süüdi. Väljapääsu leidmise peame jätma valitsejate hooleks. Sestap lahkub 
Barkiidide partei enne hääletamist saalist." 

"Sedasama teatan ma numiidiameelse erakonna nimel,” ütles Himilko Phameas. "Lisan 
vaid, et tahaksime enne ära kuulata Rooma saadiku.” 

Sellega olid kõik nõus. 

* 


Mago oli andnud käsu saatkonna juht saali kutsuda. Roomlane seisis, seljas 
purpurpunane tooga, nagu elav mõistatus ja noogutas vaevumärgatavalt. Himilko 
Phameas võttis sõna: 

"On teada ja ka roomlased ei kahtle, et õnnetut sõda Numiidia vastu, mis on 
ettekäändeks vaenulikkusele meie vastu, ei alustanud puunia rahvas, vaid tollane sufeet 
Hasdrubal, kes pidas seda täieliku lüüasaamiseni. See põlatud ja surma mõistetud mees 
seisab enam kui kahekümne tuhande vabatahtliku eesotsas Lõuna-Liibüas. Kui senat 
nõuab meie täielikku relvitustamist, siis kerkib küsimus, kuidas kaitseme end selle ohu 
eest. Või oletavad konsulid, et me saame sõlmida lepinguid ka surmamõistetud mässaja 
nimel, kelle vastu me pärast roomlaste nõuete täitmist täiesti kaitsetuks jääksime?" 

"Sellele küsimusele olen volitatud vastama," kostis Scipio Nasica, "et Hasdrubali 
relvitustamine on konsulite väe asi. Sellega on mu ülesanne ammendatud. Muus 

osas seisneb mu missioon Kart Hädasti arsenalide ülevaatamises ja relvade 
vastuvõtmises, kui Kõrge Nõukogu nii otsustab. Vastasel juhul lõpeb mu ülesanne 
praegusel silmapilgul." 

Ta tervitas koosolekut kummardusega ja lahkus väärikal sammul. 

Väljakult kostis rahva kisa aina valjemini. Viimaks ütles Mago: 

"Me asume hääletama.” 

Maharbal, Bomilkar ja nende pooldajad tõusid ja lahkusid sõnatult. Teisel pool väljusid 
Himilko Phameas, Hasdrubal ja teised numiidiameelsed. Jäi ainult valitsuspartei. 


"Paam-Eljoni ettepanek relvade üleandmise kohta roomlastele on ühel häälel vastu 
võetud,” kuulutas Mago ning pöördus kirjutaja poole. "Hiparhil on ülesanne Dido väljak 
otsekohe tühjendada. Iga rahurikkumine surutakse relvadega maha." 

Ta kuulutas koosoleku lõppenuks ja lahkus saalist. 


Vv 


Megara platool seisis ranna lähedal tilluke pimestav-valge rentnikumaja. Seal elasid 
vana Zarz ja ta mitte just noorem naine Žerah. Kadunud Himalkart oli nad vabaks 
lasknud ja nad valvasid lähikonna mõisa ning selle juurde kuuluvate viinamägede järele. 
Koos teistega oli ka see väike, kuid linnalähedane mõis langenud Himalkarti 

poja Hasdrubali kätte. Rentnikumajas oli vähe tube. All elasid vanakesed, ülemine 
korrus, kust trepp viis lamekatusele, oli jäetud omanikule. 

Hasdrubal elas harilikult oma linnapalees ja ööbis selles pelgupaigas vaid vahel, kuid 
mitte kunagi üksi. Tema alles elus vanaisa Masinissa oli talle pärandanud kuuma ja 
taltsutamatu numiidia vere, mis ei saanud iial küllalt armuseiklustest. 

Väike valge maja keset rohelust oli vajalik juhtudel, mida tuli varjata linna 
tuhandesilmse valvsuse eest. Ülemise korruse toas oli ripplamp, mis öiti punakalt hõõgus. 
Selle all oli Baal-Hammoni kuju. Igal sügisel laskis Hasdrubal selle sigitusjumala auks 
peo korraldada. Altarit polnud selleks vaja, ei toodud vere- ega vereta ohvreid. 
Mõisaomaniku soovil seisnes pidu selles, et iga Kart Hädasti kodanik pidi laskma endale 
loomuliku viljakuse ammendamatut õnnistust täies harduses hea maitsta. Kes sel pühal 
päeval mõisa tuli, oli külalisena teretulnud, talle pakuti praadi, juustu, küpsetisi ja 
viinamarju, mett, piima ja puuviljaveini. 

Hasdrubal ise otsis oma maamõisas valitumaid naudinguid. Tal oli hiilgavaid 
vaimuandeid, ta oli saanud Roomaja Kreeka hariduse, tundis põhjalikult sõjandust, oli 
noor, tal oli raudne tervis, ta oli ülemeelik, usaldusväärne ja muretu. Oma elukutse 
raskustega tuli ta toime niisama hõlpsalt kui leidis elus kõige valitumaid naisi. Isegi 
praegusel häda ja alanduse ajal ei unustanud ta, et igal päeval on öö, peagi kasvab kuu 
täis ja on kevad. 

* 

"Kas meekoogid on valmis?" küsis Zarz. "Pane datlid oonükskaussi. Sa tead, isandale 
meeldib, kui kõik ilus välja näeb. Ma serveerin lauale Baal-Hammoni kuju ees, et mul 
pärast enam üles asja ei oleks, kui nad..." 

"Datlid?" küsis Žerah. "Datlid pidavat jõudu andma." 

"Ei meie isandal selleks datleid vaja lähe. Pigem kuluks need meile ära. Mis sa arvad, 
kui sööksime kõvasti datleid ja prooviksime veel kord?" 

"Mine, sa parandamatu liiderdaja! Me võiksime terve oaasitäie datleid süüa, kasu 
poleks tühjagi. Ära vahi mind nii armunud silmadega." 

"Nahk on kortsus, aga süda noor. Vahel ma ei näe sind nagu sa praegu oled, vaid 
noorena, nagu sa esimest korda mu voodis lamasid, enne kui me abiellusime. Võtku katk 
seda Baal-Hammonit, miks teeb ta nii vara lõpu!" 


"Ole väitja ära patusta. Kui oled ise seitsekümmend, siis rõõmusta selle üle, mis on 
teistel. Ma rõõmustan, et saan neile vähemalt maiustusi küpsetada. Teatud mõttes saad ju 
sel viisil säärasest armuööst ka ise väheke osa.” 

"Tema oma seitsmekümne eluaastaga saab osa! Häbene! Mind noomib, ise teeb asja nii 
elavaks, et tunneb nagu oleks osaline.” 

"Teatud mõttes olengi. Ei tea, kes see tal täna öösel on?" 

"Vean kihla, et on looriga. Neid looritatud naisi ma ei salli. Kas meiesugune ei tohi 
ilusat näolappigi näha. Mõtle vaid, kui see oleks sihuke tore naine, silmad suured, 

sinakas habemeude ülahuule kohal...” 

"Sa oled rõve. Naised, kes tema juurde tulevad, teevad õigesti, et loori ette panevad. 
Sina, vana onager, laseksid ikka veel endal pea segi ajada.” 

"Las katavad nägu, ehk ongi parem. Himu läheb silmast sisse. Ma saan aru, et enamik 
end looritab. Siin käsitletakse ainult neid päris delikaatseid juhtumeid. Ehk võiks mõni 
end printsessiks nimetada, kui meil vabariik ei oleks? Ega igaüks neist tea, kui 
usaldusväärsed me oleme. Teistele käib linna palee küll. Sestap me neid teisi ei näegi. 
Sihukesi on tal igal ööl pool tosinat voodis. Muidugi üksteise järel. Kui ta poleks meie 
peremees, ajaks kadedaks. Kuid nüüd teeb endagi nooreks, kui saad pealt vaadata, mida 
tema teeb.” 

"Kui mina enne midagi samalaadset ütlesin, panid sa pahaks. Nüüd räägid ise 
pealtvaatamisest. Oh neid mehi!" 


»* 


Žerah oli jutuajamise kestel täitnud maiusega hulga kausse ja kausikesi. Nüüd viis ta 
need veinikannu tassi-va vanamehe saatel esikusse, et siis trepist üles minna. Avanes uks, 
Hasdrubal oli tulnud varem kui oodatud. 

"Küll on oivaline toit," hüüdis Hasdrubal rõõmsalt. "Mammi Žerah' käed on kinni, seda 
tuleb ära kasutada." 

Ta kummardus eidekese kohale ja röövis suudluse. "Peremees on heas tujus,” ütles 
Zarz. "Roomlastest räägitakse halba, ega asi ometi nii nadi ole?" 

"Seda arutame päeval. Öö on minu oma." Kõik kolm läksid teisele korrusele. "Pange 
Baal-Hammoni kuju soklile ande, ta ehk rõõmustab selle üle. Homme sööge need ise 
ära.” Hasdrubal astus akna alla. 

"Ma tahaksin kunagi pidada armupidu otse jumalate läheduses. Kuidas oleks, kas 
pulmavoodi saab teha maja katusele?" 

Vana Žerah oli otsekui võlutud. 

"Jumalik idee! Küll see südamekallimale meeldib. Armastus on hea vein, seda peab 
rüüpama kuldpeekrist. Sulle, Zarz, pole see pähegi tulnud. Kui paljust me oleme elus 
ilmajäänud." 

Ta asus otsemaid patju katusele tirima. Hasdrubal aitas teda ning käskis vanamehel 
minna alla aia äärde ja vilistada, kui läheneb naine. Zarz tuli poolelt trepilt tagasi. 

"Lepime nõnda kokku, et kui tuleb juhtumisi laps, vilistan ühe korra, kui mees, siis 
kaks korda. Kolm vilet tähendavad daami tulekut.” 

"Jäta! Laps ja mees mind ei huvita. Naise tuleku kohta piisab ühest vilest.” 


Žerah ja Hasdrubal tegid katusele aseme ja viisid sinna ka toidulaua, jumalale jäid vaid 
annid. 

"Baal-Hammon peab sellega leppima. Minul pole täna öösel teisi jumalaid ega 
jumalannasid peale ühe.” 

"Aga relvakirst?" 

"Õigus. Ma oleksin peaaegu unustanud, et väeteenistus kisub mu hommikul armsama 
käte vahelt.” 

Nii viisid nad ka relvakirstu katusele. Kui nad valmis said, oli juba nii hämar, et Kart 
Hädasti Bursa, mis päevavalgel hästi ära paistis, seisis selges õhtutaevas nagu sinakashall 
siluett. 

Kostis terav vile. Hasdrubal lendas trepist alla. Temast vilksas möda hääletu kogu-Zarz. 

Vanakesed istusid kössis ja väsinult ahju ees. Kui nad kujutlesid, et katuselt kostab 
hääli, siis nad kuulatasid. Kui aga selgus, et see oli pettekujutelm, sihtisid nad jälle 
pilguga tuld. 

ki 


Ootava Hasdrubaliga oli ühinenud looritatud kogu, kes järgnes mehele lausa vee piirini, 
kus õitsva viljapuu alt avanes vaade mustavale merele. Joobununa rõõmust, et naine oli ta 
peibutusele järele andnud ning hurmatuna ta lähedusest, kuid esiotsa iga kehalist 
kokkupuudet vältides, et oma tõelisi kavatsusi mitte enneaegu reeta, pöördus Hasdrubal 
noore naise poole: 

"Punaste rooside õitsele löömist, kui Eos hommikul oma asemelt tõuseb, on sadu kordi 
ülistatud. Kui oleksin poeet, ülistaksin õitsele tärganud valgeid liiliaid, mis ääristavad 
Taniti öiseid radu. Kas luuletaja unistused lähevad täide? Kui jah, võlgnen selle eest tänu 
sulle, Nanai, sulle, kes sa pead oma lubadust koos minuga üksainus kord kaasa teha 
vaiksel õitsvate liiliate peol.” 

"Üksainus kord," kordas Nanai. "Linnamüüride vahel pole sa iial jumalatele nii lähedal 
kui rohelises. Mind ahvatles võimalus näha karsket Tanitit kohast, mida sa 

mulle nii võluvates värvides oled kirjeldanud. Ma loodan, et sa mu tulekut vääriti ei 
mõista ja oled mu usalduse vääriline. Sa tead, kui range olen ma teiste ja ka iseenda 
vastu.” 

"Ma tean ega riskiks su siivsust kahtluse alla seada." 

Samal silmapilgul embas Hasdrubal äkki naist ja sulges ta suu tormiliste suudlustega. 
Nanai ei hakanud vastu. Ta huuled pakkusid end vabatahtlikult, need otsisid otsekui 
joovastuses mehe omi. 

Jahmatus enda nõrkuse pärast sõnastus etteheiteks mehele. 

"Kas sa tahad mind pilgata? Äsja lubasid, et ei kuritarvita mu usaldust." 

"Pilkavad ainult sõnad. Suudelgem vaikides. Me pole seda, mida räägime, mida 
tahame, vaid ainult seda, mida me teeme." 

Nanai huuled sosistasid: 

"Suudle mind. Mida teevad meist mehed. Ma poleks pidanud võimalikuks, et võin 
kunagi voorusele truudust murda. Ma olen alles nii noor, vaevalt aasta abielus olnud." 

"Vahest pole voorus muud äragi teeninud. Eks murdnud temagi sulle truudust.” 


"Su jutt on kergemeelne. Kas sa tead, kuidas tasusid abielu rikkunud naisele meie 
esivanemad, foiniiklased? Ta viidi linnavärava ette ja visati kividega surnuks." 

"Paras talle, miks valis ta armsama, kes teda ettevaatamatusest tabada laskis? Siin oled 
sa kindlas kohas." 

"Kas sa pead sissekukkumist rängemaks kuriteoks kui lubamatu tegemist?" 

"Pole olemas midagi lubamatut peale enda kallal vägivalla tarvitamise. Baal-Hammon 
sigitab nii palju ja nii tihti kui jõud ja himu ajendavad. Kus on üsk, mis on end talle 
keelanud? " 

"Sa oled nagu torm mere kohal. Veel kolm-neli päeva tagasi, kui lubasin sind külastada, 
isegi hetkel, kui sellesse aeda astusin, olin vankumatult kindel, et jään kõlblaks. Nüüd ei 
tunne ma end enam ära. Eelarvamuse, tahte ja mõistuse vastaselt annab iga veretilk mu 
soontes sulle õiguse.” 

"See on kindel märk, et sa oled õigel teel. Ma pole tundnud ühtki naist, kelle ülim õnn 
poleks seisnenud oma vere häälele kuuletumises."” 

"Sul on olnud siin palju naisi," hüüatas Nanai kirglikult ja armukadedalt. 

"Ei ühtki ilusamat kui sina. Ja ei kedagi, kes oleks suutnud mulle anda rohkem kui 
sina.” 

"Mida võiksin sulle anda mina, vaeseke, üks paljudest?" 

"Rõõmu mu elu kõige meeleheitlikumal hetkel." 

Nanaid õnnestas emalik kinkimistunne ja ta laskis end viia rentnikumajja. 

* 

"Ma olen veetnud kolm päeva sellega, et kontrollisin ja võtsin koos Scipio Nasicaga 
vastu meie relvaladusid. Kui oivalisi relvi meil oli ja kui rohkesti! Kõik on läinud. Ja just 
mina sain käsu meie viimased sõjapidamis-ja kaitsevahendid roomlaste laagrisse viia. 
Mul oli tunne, nagu oleksin pidanud maha raiuma omaenda parema 

käe. Me linn on niisama kaitsetu kui oleksin olnud siis mina. Juba on loendamatud 
vankrid, kärud ja veoloomad valmis kallist lasti Castra Corneliasse viima. Hommikul 
algab Kart Hadaštile saatuslikum päev kui iial varem. Ma aiman halba. Sellest mu elu 
kõige kohutavamast päevast lahutab mind üksainus lühike öö. Ka sa saad veel uskuda, et 
oled üks paljudest? Kus on nood teised, kelle võlukunst mu mure õndsuseks võiks 
muuta? Sa oled mu ainus ja jääd selleks.” 

Nad jõudsid pilkaselt pimedasse esikusse. Hasdrubal käskis valgust tuua. Tuli Zarz, 
käes savilamp. Nanai jäi rahulikuks. Mõelgu või rääkigu see vanamees tema kohta mis 
tahes, ta poleks praegusest meeleolust teinud saladust isegi mitte oma mehe ees. 

Baal-Hammoni toas pani Zarz lambi jumala kuju ette laotud andide keskele ja läks 
trepist alla. Ta ei jõudnud ära oodata, et saab kõigest naisele rääkida ega väsinud uue 
emanda ilu ülistamast. Ent kui Žerah päris naise 

silmade ja juuste värvi, nina või suu kuju kohta, jäi mees vastuse võlgu. 

"Ma olen ainult rõõmus," ütlers Zarz käsi hõõrudes, "et ta lubas mul ennast vaadata. 
Teatud määral võin end nüüd meie peremehena kujutleda.” 

"See on õige-teatud määral. Kui jumalad meile veel eluaega annavad, siis õpid sa 
minult siiski veel väheke siivsust.” 

»* 


Pulmavoodi nägi välja nagu varjatud armupesa. 

"Kas sa tead muistejuttu veetlevast Ištarist,”" küsis Has-drubal, "kes tahtis põgeneda 
surmajumala Al-Lati riigist?" 

"Kui ma õigesti mäletan, pidi ta läbima seitse väravat ja iga värava juures pidi 
väravavahile midagi kinkima." 

"Esimesele kõrvarõngad...” 

Hasdrubal võttis naise kõrvanibude küljest kalliskivid. "Teisele kaelakee..." ning ta 
võttis naise kaelast kee. "Mu skarabeused peletavad kurje mõjusid. Sinu lähedal ma ei 
vaja neid.” 

"Kolmanda värava juures pidi IStar ohverdama hõlsti.” 

"Öö oli soe ja tal polnud seda tarvis." "Neljanda ja viienda juures vöö ja pandlad." 
"Vaene Ištar! Ta naaseb maa peale röövituna ja alasti." "Ta teadis, et läheb vastu elule.” 
"Mida kõike ta ei teinud elu pärast!" "Kuuenda värava juures võttis valvur temalt 
alusrüü." "Kas vooruslik Ištar ei tõrkunud?" "Ta teadis, et läheb vastu armastusele." 
"Mida kõike ta ei teinud armastuse pärast!" "Siis õitses ta Taniti kiirte all nagu imeilus 
valge liilia." "Kuid Tanit halastas talle ja meenutas, et on veel seitsmes värav.” 

"Seitsmenda värava juurde pidi ta jätma oma krooni," ütles Hadrubal ja hakkas Nanai 
juuksepalmikuid vallandama. 

"Ta ei loobunud millestki kergemini kui kroonist. Ta polnud kuninganna, vaid selle 
mehe teenija, keda ta armastas.” 

"See-eest kinkis jumalanna talle pehmest siidist kuningliku rüü, mis äratas ta armsamas 
kiivust, kui ta hellitades naise valgete ihuliikmete vastu liibus. Ja Ištar oli selles 
juusterüüs ilusam kui enne oma ehete ja kallite rõivastega." 

"Ja Ištar ütles: Kui olen ilus, siis olen seda sinule." 


»* 


Mida rohkem Tanit oma liiliarada mööda kõndides taevavõlvi enda taha jättis, seda 
magusamat lõhna hoovas puude õitsvatest latvadest. 

Oo kui palju jääb lühikesel varasuvisel ööl puudu, et olla igaviku võrdkuju. Ja nõnda 
nagu liigub päikesekella vari, pikenesid puude varjud ja katsid katuse hämarusega. Pikk 
ja kajav sarveheli mis kostis Kart Hädasti kindluse kõrgetelt müüridelt nagu kaeblik ohe, 
pani Hasdrubali võpatama. Nanai paitas ta pead ja ütles: 

"Öö on lõppemas, armsam.” 

Hasdrubal kargas jalule ja hakkas end riietama: 

"Mul oleks sinust kergem lahkuda, kui läheksin lahingusse. Ole tuhandeks tänatud, sa 
armas.” 

"Kui ma ka homme unustatud oleksin, ma ei saaks kahetseda.” 

Kui Nanai juukseid korrastas, nägi ta läbi tihniku alles ööpimeda tühemiku summutatud 
punast kuma, mida 

ta ei osanud seletada. See pidi tulema Kart Hadašti lähedalt. Ta juhtis sellele Hasdrubali 
tähelepanu. 

"See on Bursa. Ešmuni templi all keldris hoitava tule nõrk kuma." 

"Melkarti püha tuli! Mida muud see saigi olla! Küll su Nanai on hajameelne, kui ta on 
armunud!" 


"Püha tuli, igavene tuli, kas sa tead, mida see tähendab?" küsis Hasdrubal. "See on 
kireleek, ürgaine, millest on pärit kõik sündinu, elu hingus, mis süütab südametes 
armastuse. Me pidasime siin jumalateenistust ja see ase on altar, kus sa end ohverdasid. 
Veel kord, laskem leekidel jumala auks loita!" 

Niiviisi mõtestas Hasdrubal oma talitsematut kirge. Ja veel kord uputas ta õndsasse 
joobumusse iseenda ja tulevase päeva nõuded. 

* 

Võidetud viivitus ei saanud takistada aja sammu. Mõtted pöördusid naise juurest 
mehetöö juurde. Poliitiline vihkamine tõstis pead ja hakkas vastu alandusele, mille 
täidesaatvaks tööriistaks sundis teda ta ametiseisund. 

"Mida mul täna teha tuleb, seda teen naerul sui, mitte pisar silmas,” ütles Hasdrubal 
Nanaile. "Kas sa tead, mis jampsi ülempreester Paam-Eljon kõigi tarkade isade 
heakskiidu saatel nõukogu koosolekul ajas? Mitte ainult, et relvade loovutamine veenab 
roomlasi meie rahuarmastuses, ei! Nad pidavat koguni meid kui vendi rinnale suruma ja 
kõik Maa rahvad pidavat meid austama, sest et me oleme suurt eeskuju andnud. Siis pole 

enam üldse vaenlasi ning kõikidel maailma Sepa tänavatel taotakse mõõgad vasarateks 
ja sirpideks. Ma naeran, naera ka sina.” 

Hasdrubali naer oli nii ärritatud, et Nanai ei suutnud mehe soovi täita. 

"Ma kardan sinu pärast, armsam. Ja ma kardan linna pärast. Mis sa arvad, kas 
roomlased esitavad uusi nõudmisi ka pärast relvade loovutamist?" 

"Vaidluses unustati selle järele pärida. Kõik nõudsid, et Matho teeks teatavaks punkti, 
millega on tegemist. Et aga konsulid esitavad viimase ja lõpliku nõude alles pärast 
relvade loovutamist, sellele ei mõelnud keegi. Me sammume nagu rahumeelselt 
möögivad vasikad otseteed lihuniku tapamajja. Sellest peale, kui kaval numiidlane mu 
silmad avas, veendun aina rohkem, et need, kes verd ei või näha, pole lihunikud. 
Roomlased teavad täpselt, mida tahavad, nad moonutavad vastase sõnu, tekitavad kogu 
maailmas mulje, et vasikad teevad ülekohut lihunikele." 

"See kurvastab mind, sest et see sinu kurvaks teeb.” 

"Sa kuuled, ma naeran selle üle. Las ratas veereb. Ka numiidiameelne erakond ei suuda 
selle kodaraist haarata. Ma olen teatud mõttes kaassüüdlane. Vahest teab Mago rohkem 
kui mina, ehk on tal Roomaga salalepin-guid. Õnnelik on, kes täna riigimehe vastutust ei 
pea kandma. Mina olen sõdur." 

Pilk merele veenis teda, et udujoomed olid silmapiiri roosaks värvinud. Nanai langes 
nuuksudes ta rinnale. 

Trompetiheli oli andnud teeleasujale teada, et hobu on sõiduks valmis. Nanai varises 
tühjaksjäänud armuaseme-le ja nuuksus. Ta tunnetas juhtunut saatuse täideminekuna ega 
kahetsenud midagi. Kuid ta ei lasknud end ka petta. Ta puhas süüme oli kadunud. Ja mida 
oli ta saanud vastu? Magusa mälestuse, ei muud. Kui kindel ta ka oma tunnete 
muutumatuses ei olnud, mehe truudusesse ta ei uskunud. Pühas tules, nagu mees seda 
mõistis, polnud koldetule püsivust. Viimaks meenutas valgenev päev, et on aeg linna 
naasta. Kui ta puude vahelt välja jõudis, nägi ta linna kõrgete müüride kohal Bürsat ning 
Ešmuni templil säratas esimene hommikupäikese kiir. 


Alles nüüd hakkas ta mõtlema, kuidas hiilida majja nii, et abikaasa ja teenijad teda ei 
märka. Ta teadis, et mees on suuteline teda tapma, kui hakkab kahtlema. Maanteel liikus 
juba vankreid, mis toimetasid linna toiduaineid. Nanai pelgas, et keegi võib ta ära tunda. 
Sestap pidi ta otsima varjatud teid, mis polnud aga kõige lühemad. 

"Miks ei paista praegu püha tule peegeldus? Kas pole see teine, suur ja igavene tuli, mis 
heledamini paistab, veel palju püham?" 

Nanais ärkas kahtlus, kas kirelõõm, mida Hasdrubal oli ülistanud kõigi asjade algusena, 
ongi üldse püha tuli. 

Korraga jäi ta ühel aiarajal peatuma. Üle õitsva jasmiinipõõsa nägi ta eemal pikka 
kõrgete koormatega vankrirodu, mida kattis tohutu tolmupilv. Vankreid saatsid 
relvastatud ratsanikud. Kart Hadašti väravast väljus 

aina uusi vankreid ja kärusid, ratsanikke, veo- ja kande-loomi. Need ummistasid värava 
vahest mitmeks tunniks. Selle voolu vastu oli võimatu ujuda. Nanaile sai selgeks, et ta oli 
värava taha jäänud. Ent juba tuli päästev mõte! 

Just seda vaatepilti nägema oli ta hommikul tulnudki. Just sel põhjusel oli ta enne 
päikesetõusu asemelt tõusnud ja majast minema hiilinud. Veidi uudis-ja vaatamis-himu ei 
saanud noorele naisele ju keegi keelata. 

Kui ta oli julgust kogunud ja maanteele lähenes, nägi ta tõepoolest suurt rahvahulka, 
mis oli kogunenud voori vaatama. Ka müürisakmed mustasid inimestest. 

Nanai mure oli murtud. Ta trügis rahva hulka ja oli valmis mehe igale küsimusele 
vastama. Ta lihvis mõttes teravaid vastuseid, kui mees peaks vastu vaidlema tema 
õigusele süütut meelelahutust otsida. 

Kuid südamepõhjas ei saanud ta lahti vaiksest valulikust tundest, et oli esimest korda 
elus sunnitud valesid välja mõtlema. 


VI 


Mõlemal pool Castra Cornelia teed olid varahommikust peale võtnud koha sisse kaks 
Rooma leegioni. Lähedase Utica müürisakmed värelesid tõusva päeva palavuses. Otse 
värava ette oli palkidest ehitatud pidulik astmestik. See oli kaetud punase riidega, 
kaunistatud okstest vanikute ja lehvivate vimplitega. Astmestiku laval oli purpurse telgi 
all kaksiktroon. Niisuguste ettevalmistuste otstarbe kohta ei teadnud keegi midagi 

kindlat öelda. Kuid suust suhu käis kumu, et konsulid tahavad sealt vaadata, kuidas 
alandatud vaenlane relvi ära annab. 

Juba pikemat aega oli puunia rahva pealinna poolt paistnud tohutu tolmupilv. See 
lähenes silmanähtavalt. 

Mystes, kreeklane Dodonast, kes leegionisse astudes oli saanud kodanikuõigused ja end 
sellest peale Petroniu-seks nimetas, kummardus ettepoole ja ütles erutatult: 

"Nad on meie meestest veel vaevalt paari staadioni kaugusel.” 

Lihtsameelne mees oli kunagi olnud käsitööline. Rooma rahvas, kes oli ta kodumaad 
Epeirost karmilt nuhelnud, nägi ta midagi pooljumala taolist. See, et ta nüüd ise selle 
rahva hulka kuulus, tegi ta uhkeks ja halastamatuks. 


"Ei need vastikud puunlased tänast päeva õnnepäevade hulka või arvata,” ütles ta 
naabrile. 

"Me oleme harjunud oma tahet läbi suruma,” vastas teine. 

"Mis sa arvad, kas sõda on läbi, kui nad on relvad ära andnud?” 

"See oli juba enne algust läbi. Kui nad tõesti relvad ära annavad, on nad memmepojad. 
Sõjast saab rääkida, kui vastamisi on mehed." 

Korraga istus purpurtelgi all konsul Lucius Marcius Censorinus. Tema tulekut polnud 
näinud keegi. Peaaegu tähelepanuta jäi, et ka teine konsul Manius Manilius oli ta kõrval 
istet võtnud. Kogu hiilgav kaaskond, liktorid, legaadid ja sõjatribuunid, kõik näisid 
olemas olevat ainult Censorinuse pärast, kes tõstis käe. Kostis sarvehüüd. 

Tolmupilvest hakkas eralduma inimkogusid. Lähenes kaks Rooma ratsaväelast 
võõrapärase ohvitseri saatel. 

"Puunlane!" käis sosin läbi ridade. 

Isegi veteranid polnud eales Puunia ohvitseri näinud. 

Kuid peagi koondus tähelepanu mõlemale roomlasele. Üks oli Publius Scipio Nasica, 
teine ta ametikaaslane. Nad olid käinud relvi üle võtmas. 

"Distsipliini asjus mõtlemapanev asi," ütles üks allohvitser. 

"Kerge võit, suur pettus, ütleb vanasõna,” vastas teine. "Kuid ma olen juba ammu 
taibanud, et vanasõnad räägivad harva tõtt. Kas sa oleksid võimalikuks pidanud, et just 
Scipio Nasica asetab alistatud Kartaago senati jalge ette?" 

"Kas sa arvad, et ta on sellega endale truudust murdnud? Ma pole nõus. Ta vastas 
hävitamishimulisele Catole alati, et Rooma, kus lõbupoiss maksab rohkem kui terve talu, 
vajab Kartaagot silmapiiril nagu ähvardavat äikesepilve. Vastupidi sinule, mu Valerius, ei 
näe ma Nasica praeguses rollis vastuolu tema varasemate põhimõtetega. Senatit 
tingimusteta alistumisega lepitades jääb Kartaago ellu, tõuseb uuesti õitsengule ja 
kannustab oma naabrit Roomat tublidusele."” 

"Ma kardan, Abimaeus, sul on sureva ajastu mõtted." 

"Kas tõesti on suremas aeg, millal rüütellikkus vaenlase vastu, mõõdukus õnnes ja 
aukartus jumalate ees on veel vooruste hulka arvatud?" 

"Au Vana-Rooma voorustele, kuid kas me ei näe iga päev, et miski ei vii eesmärgile 
kindlamini kui hoolimatu vägivald?" 

"Sa ei pea ometi võimalikuks, et salajas kavatsetakse alandlikult alistunute usaldust 
tüssata?" 

"Mina mõtlen ainult Rooma suurusele. Kes tahab maailma valitseda...” 

Ta vakatas. Ülemuse näoilme ei lubanud lauset lõpetada. 

"Ma oleksin õnnelik, kui eksiksin,” juhtis ta jutu mujale. 

"Mina olen auga halliks läinud," ütles Abimaeus murelikult. "Vahel küsin endalt, kas 
ma sobin uude aega. Kes tahab maailma valitseda, peab valitsema meresid ja vaba 
võistluse korral ületaks Kartaago peagi Roomat. Võib-olla on maailmavalitsemise ideest 
pimestatud keisrid ammu võõrdunud nurjatuse ees tagasi kohkumast. Meie oleme 
sõdurid, mõelgem oma kohusele." 

"Elagu! Vivat!" karjus epeiroslane Petronius koos kaheksakümne tuhande sõjamehe 
kooriga. 


Vaimustatud hõisete saatel olid Scipio Nasica ja Gnaeus Cornelius ratsutanud mööda 
laia teed leegionide vahel. Morn puunlane hoidus väheke tahapoole. Nad lähenesid 
troonialusele, tulid sadulast maha ja tervitasid aupaklikult konsuleid. Manius Manilius 
vastas armuliku peanoogutusega, Censorinus põrnitses süngelt enda ette. 

"Paistab, et ta on pahane.” 

"Hõiskeid Scipio Nasica vastuvõtmiseks polnud ette nähtud." 

Scipio Nasica peatus mõni aste allpool troone ja võttis sõna: 

"Kuulekana teie käsule, konsulid, olen ma koos Gnaeus Cornelius Hispanusega kõik 
Kartaago relvad üle vaadanud, loendanud ja üles märkida lasknud. Selles kasutasin 
siinviibiva Hasdrubal Numiidlase abi. Ma palun, et ta annaks loovutatavate relvade 
nimekirja, mille täielikkuse eest ta puunia rahva nimel vastutab, minu kätte, et juba varem 
kokkulepitud alistumine saaks viimase nõude täitmise varal ühemõtteliselt täidetud 
tõigaks ka väliselt.” 

Kahvatu Hasdrubal andis Scipio Nasicale kirjarulli, kes jätkas kõnet: 

"Kas teie, konsulid, tahate veenduda, et praegusel silmapilgul läheb Rooma rahva kätte: 
kakssada tuhat täielikku sõjavarustust, see on soomussärki, kiivrit, sää-rekaitset, kilpi, 
mõõka ja mõõgavööd. Kaks korda niipalju vibusid, piike, odasid ja viskodasid ning neli 
korda niipalju nooli. Viimaks ligi kaks tuhat katapulti, täpsemalt tuhat üheksasada 
kaheksakümmend kolm. Ma leidsin need kas linnamüürilt või keldritest. Nad ootasid 
hetke, millal neid saab kasutada mõne linnamüüri vastu. Niisugust silmapilku enam ei 
tule. Mitte iialgi ei ohusta nad mõne roomlase elu." 

Ta ulatas rulli pidulikult Manius Maniliusele, kahest konsulist vanemale, ja lõpetas: 

"Lugege meie ülesanne seega täidetuks. Palun andke 

korraldus, et vankrid, mis teie käsku ootavad, teie silme eest mööda sõidaksid.” 

Manius Manilius oli andnud kirjarulli Censorinuse kätte, kes tänas lühidalt nii Scipio 
Nasicat ja Gnaeus Corneltiust kui ka Hasdrubali. Siis ta ütles: 

"Toodagu sõjasaak!" 

Ning üles rivistatud leegionid said maailmas enneolematu vaatemängu tunnistajaiks. 
Nad nägid oma silmaga kunagi võimsa ja seniajani vapra rahva relvade võitluseta 
loovutamist. 


Tohutu voor läks liikvele. Kartaago ohvitseride saatel ja Liibüa voorimeeste juhtimisel 
hakkas neist mööda sõitma loendamatu hulk vankreid, kärusid ja veoloomi. Näha oli 
terveid soomussärkide, kilpide ja odade, vibude ja kimpu seotud noolte mägesid, nende 
vahel mitmesuguseid katapulte ja muid viskemasinaid. Rooma konsulid vaatasid seda 
troonil istudes pealt liikumatult nagu marmorkujud. Neist madalamal seisis ühel pool 
Scipio Nasica, teisel pool atleetlik Nasdrubal, kes luges tunde, millal see piin lõpeb. Ta ei 
näinud vaeva pahameele varjamisega. 

Noor ohvitser Valerius, kes polnud lavalt pilkugi pööranud, kaldus nüüd varasemast 
nõustumisest hoolimatu vägivallaga Kartaago vastu märgatavalt kõrvale. Teda haaras 
midagi sooja poolehoiu taolist alandatud ja kuidagi siiski hirmu sisendava puunlase vastu. 
Tema pärast ei pidanud ta enam head läbisaamist Roomaja Kartaago 

vahel väljavaate tuks ning soovis, et relvade loovutamine oleks esimene samm 
vastuolude ausaks klaarimiseks. 

Kui ta selle välja ütles, selgus, et ka Abimaeuses oli toimunud muutus, kuid 
vastassuunas. Kogu lootus kestvale lahendusele ja vereta tulemusele oli kadunud. Saaki 
täis vankreid nähes ei pääsenud ta tundest, et ükski rahvas, kui see just paadunud 
memmekatest ei koosne, ei suuda ka sajandite pärast andestada, et on alandavalt olnud 
sunnitud endalt ise mehelikkust võtma. 

"Uusi relvi kasvab juurde,” ütles ta, "kuid vihkamine, mida siin külvatakse, lämmatab 
kõik headuse idud.” 

Valerius võpatas. 

"Kui uued relvad on kasvanud, tuleb neid jälle lõigata." Endine arvamus tuli kähku 
tagasi. "Enamgi. Siis ei jää muud üle, kui see rahvas maa pealt kaotada." 

"Võimu kuritarvitamine,” arvas Abimaeus, "on nii riigi kui ka eraelus kõige suurem 
lühinägelikkus. Iga lapski teab, et kes täna on nõrk, võib homme tugev olla.” 

"Sellest järelduks, et vaenlasele ei tohi mingil juhul halastada.” 

"Pole ühtki pahet peale süü.” 

"Kui vanasõnad ka paika peaksid! Ma ütlesin juba, et meie, nooremate, ajastusse nad ei 
sobi." 


»* 


Päike tõusis aina kõrgemale. Leegionid seisid ikka veel rivis. Palavus muutus üha 
lämmatavamaks, tolm talumatumaks. Kuid vankreid ja kandeloomi tuli aina juurde. 

"Kui kaua me peame seda veel pealt vaatama?" küsis Rooma tsentuurio Haterius 
naabrilt. "See komöödia on kestnud tunde.” 

Ta võttis kiivri peast, pühkis laubalt higi ja pani kiivri pähe tagasi. 

"Neetud Aafrika päike! Nood puuslikud seal on arukalt lasknud trooni kohale 
baldahhiini panna. Just nemad peaksid higistama. Nemad vähemalt teavad, miks nad seda 
teevad.” 

"Konsulid oleksid võinud Scipio Nasicat usaldada," vastas Geminus, samuti allohvitser. 
"Tema ju vastutab, et kõik klapib. Miks lasevad nad tundide kaupa seda vanarauda meist 
mööda vedada? Nii ei saa loovutamise täpsust kindlaks teha.” 

"Muidugi mitte, see oleks ka ülearune. Üle lugeda saab mahalaadimisel, ja see kestab 
mitu päeva. Vaata, alles nüüd tuleb kõige raskem heitemasin.” 

Hiigla suurt kiviheitemasinat vedas kaheksa tugevat hobust. Maa värises. 

"Vaata, kuidas Censorinus suud kõverdab. Seniajani oli ta nägu nagu kivist. Niisugust 
hiiglast tervitab temagi naeratusega. Küllap see ongi põhjus, miks ta end palavuses 
praadida laseb." 

"Kas see teda jahutab? Mina eelistaksin randa. Küllap on Kartaago saatus talle niisama 
ükspuha kui mullegi. Need isandad mõtlevad ainult Rooma pööblile. Mõtle, mis mulje 
see jätab, kui ta sõbrad välja pasundavad, kuidas ta laskis vaenlase relvad oma jalge ette 
heita." 

"Sul võib õigus olla. Komödiandid on nad kõik, ja sellega püüab hästi hääli. Mina 
arvan, et olgu sõda Kartaago vastu, kui see on aus sõda. Selleks me siin oleme. Aga ainult 
pealt vaadata, kuidas alistunud vaenlaselt relvad ära võetakse, sellest on mul kõrini.” 


"Jah, meie, kes me oleme reameeste seast kerkinud, meie teame veel midagi aust. Meie 
oleme tihti liha asemel konte närinud. Ainult sellepärast, et oleme uhked leegionisse 
kuulumise üle. Kuid peagi pole sõjavägi muud kui suur timukasulaste kari, kes ei mõtle 
muule kui rikastumisele. Esiteks nakatab kõrgemalseisjate eeskuju. Teiseks pole juhid ise 
sõdurid, vaid poliitikud. Sutsu sõjakunsti õpivad nad raamatust, kuid meelsust ei ole. 
Tõelise sõjamehe süda keeraks end pigem kehas ringi kui et läheks välja säherduse 
reetlikkuse peale nagu Kartaagolt relvade võtmine. Ja mida nad selle kõigega lõpuks 
peale hakkavad? Maailmavalitsemine, minugi poolest...” 

"Ega seegi laita asi ole,” arvas Geminus. 

"Mina jään pigem tsentuurioks, kuid eeldusel, et peetakse viisakat sõda. Mida isandad 
sellest saavad, et maailm on nende ees maoli ja lakub nende taldu? Sisehääl sosistab ikka, 
et nad on eesmärgile jõudnud lurjuse kombel...” 

"Paistab, et viimaks peetakse vahet. Ma pole ka pärast palavat lahingut rivitult mineku 
ja toidu keetmise üle nii rõõmustanud kui täna." 

Vankrivooril oli tõesti ots. Konsulite troonil oli märgata liikumist, kuid rivist 
lahkumiseks ettevalmistusi ei tehtud. Haterius ootas asjatult oma lootuse täitumist. Õhus 
näis hõljuvat midagi, milleks leegionide kohalolek oli vajalik. Päike kõrvetas otse 
lagipähe. Masse haaras rahutus. Üks mees sai kuumarabanduse ja vajus kokku ning viidi 
minema nagu lahingus langenu. 

"Mina kujutan sõjamehesurma all ette midagi muud," ütles Abimaeus 

Hasdrubal oli pärast relvade üleandmist läinud välilaagrisse mahalaadimist korraldama. 
Scipio Nasica pöördus uuesti konsulite poole: 

"Kartaago relvad on üle antud. Alistatud linna delegatsioon ootab luba, et saaks teilt 
käsu täitmise kohta kinnituse. Saadikud ootavad ka, et te kinnitaksite puu-nia rahvale 
senati heatahtlikkust ja Rooma sõprust. Relvadeta linn ootab kaitset mässaja Hasdrubali 
ja teiste võimalike vaenlaste vastu. Oleks meie suurte ja õilsate esiisade tavade vastane 
alandatuid mitte põrmust tõsta ja kahetsejate vastu mitte armuline olla.” 

"Publius Scipio Cornelius Nasica,” tõstis Censorinus tõrjuvalt käe, "ma palun, et sa 
jätaksid meie otsustada, mis vastab meie esiisade tavadele. Sinu ülesanne on relvade 
loovutamisega lõppenud. Sa ei tea veel, mida senat salaistungil otsustas Kartaago kohta, 
kes on rikkunud pühasid lepinguid sel moel, et on kutsunud Rooma liitlast Masinissat 
sõtta. Senati otsus sisaldub pitseeritud 

kirjas, mida avama mu kaasakonsul Manius Manilius ja mina olime volitatud alles 
Aafrika pinnal. Et selle sisu kartaagolastele teatavaks teha, oleme valmis nende de- 
legatsiooni vastu võtma." 

Trooni ümber kogunenud kõrgete ohvitseride seas tekitas see seletus suurt kahinat. Nad 
küsisid endalt, mida küll senati salaläkitus võib sisaldada. Nad ei osanud arvata, milliseid 
meetmeid võiks õnnetu linna kohta veel välja mõelda, kui ta on juba relvituks tehtud. 
Sosinal mõtteid vahetades jõudsid nad järeldusele, et ega see muud saa olla kui 
karistusjutlus ja manitsus edaspidi vooruse teele jääda. 

Kuid teatud rahutus säilis. Ja kui tribüünidest vanim oli lasknud pasunat puhuda, 
jälgisid kõik maldamatult delegatsiooni lähenemist. 


VII 


Kui kartaagolased jõudsid Rooma väe ridade vahele, kõlas käsklus tõsta lahingulipud. 
See oli Maniliuse käsk, et saadikud saaksid selle järgi väe suurust hinnata. Need saidki 
asjast kohe aru ja mõnelgi neist langes süda saapasäärde, kui nägi hõbedasi kotkaid 
päikese käes säramas. 

Delegatsioonis oli ligi kolmkümmend meest, osalt Kõrgest Nõukogust, osalt 
suursuguseid mehi väljastpoolt nõukogu. Kõigil oli seljas matuserüü, käes hoidsid nad 
õlipuu oksi. Oli lugupeetud mehi, kes ei kuulunud ühtegi erakonda, nagu ühe vanima 
kaupmeeste suguvõsa 

esindaja Ithobaal, hiparh Melekpalas ja reeder Malchas. Kuna numiidiameelne ja 
rahvapartei hoidsid eemale, oli enamik roomameelseid. Isegi selle parteijuht Mago ise, oli 
end vanadusest ja põdurusest hoolimata kohale vedanud. Ta uskus kaljukindlalt Rooma 
õiglusse ja lootis kuulekuse eest tasu sõprusliidu sõlmimisega. Ühelt poolt toetas teda 
Matho, teiselt poolt Blanno Tigillas, kes ise oli roomlastele ühe poja pantvangiks andnud. 
Rongkäigu eesotsas sammusid kaks väärikat rauka: Taniti pühamu ülempreester 
Vahballat ja Ešmuni ülempreester Paam-Eljon, kellele tänane päev tähendas inimkonna 
ajaloo pöördepunkti. 

Leegionide pikkade ridade vahelt läbi sammudes ja tõstetud lahingulippe nähes lõi 
enamik delegaate silmad maha. Saadikute kõrge vanadus ja väärikus pani sõjaväe 
vaikima. Mõneski sõduris liigahtas kaastunne. Abimaeus ütles oma sõbrale Valeriusele: 

"Ma ei tahaks näha oma isa niiviisi alandatuna."” 

Kuid Paam-Eljon ei langetanud pead. Inimeste ees ta end ei alandanud, ta kummardas 
aupaklikult jumala ees. Jõudnud konsulite ette, heitis ta põrmu ja tõstis õlipuu oksa. Kõik 
teised järgnesid tema eeskujule. 

Lucius Marcius Censorinus kergitas kulmu, nagu tal oli kombeks teha, kui teda valdas 
tögamishimu. Tal ei tulnud mõttessegi lühendada vaenlaste alandust. Nii ohvitseride kui 
ka rivistatud väe kohal valitses rõhuv vaikus. 

"Patriitsid seal ülal ei näi veel teadvat, et sõda lõpeb 

relvade mahapanekuga,” ütles Haterius oma kamraadile Geminusele. 

Petronius pöördus oma naabrite poole: 

"Kas te teete alati nii? Mina olen lihtne mees ja mul pole kartaagolastega asja, kuid ma 
ei tea, kas oleksin nende asemel selleks suuteline." 

Manius Manilius sosistas oma kaaskonsulile: 

"Niikaugel nad siis nüüd on. Palun, Censorinus, võta ka seekord minu asemel sõna ja 
ütle sellele liivahunnikule, mis veel öelda on.” 

"Nad veel lakuvad me taldu," kostis Censorinus. "Ma lasen tõkke üles panna, et seda 
koerrahvast endast eemal hoida." 

Manilius andis ühele liktorile käsu. Takistamaks lavale lähenemist pingutati ette köis. 
Kui see oli tehtud, ei läinud liktor lavale tagasi. Ta läks ootajate juurde ja kutsus sosinal 
igaüht tõusma, manitses neid südant rindu võtma ja andis mõista, et liigne alandlikkus 
võitjate vastu ei tasu end ära. Ta teadis, et see tegu oli hullumeelne, kuid ta oli noor ja 
julge ega saanud teisiti. Kui ta konsulite juurde naasis, ei teinud ta hävitavatest pilkudest 


väljagi. Teadmine, et ta oli hoidnud Rooma au, lubas tal oma teo tagajärgedele rahulikult 
vastu minna. Praegu polnud kellelgi niikuinii aega temaga tegelda. 

Saadikud tõusidki. Nad läksid köiega piiratud ala juurde. Et tõusta polnud käskinud 
konsulid ise, sisendas halbu aimusi. Kõik kuulatasid. 

Censorinus oli ette astunud. Ta vaikis tükk aega. Viimaks ta ütles: 

"Kartaagolased! Teie kuulekus ja valmisolek pantvange anda ning relvi loovutada on 
ära teeninud meie kiituse, ehkki kahjuks oli selleks meie poolt vaja kulukaid sõjalisi 
ettevalmistusi. Kuid mis sellest. Mis lõplikult kindel, olgu kohe öeldud. Alluge mehise 
otsusekindlusega ka meie viimasele nõudmisele. Senat on garanteerinud teile teie 
jumalad, seadused ja iseseisva halduse, maa-ala ja vara, kuid Kartaago ise peab lange- 
ma." 

Saadikute ridadest kostis hirmukarjatus. Manius Maniltus kärkis: 

"Kartaago peab langema, seda käsib senat. Te peate linna otsemaid mulle loovutama. 
Ma teen selle maatasa." 

Ta naasis oma kohale, Censorinus jätkas: 

"Kartaago peab langema. Teie endi vastu on senat leebe. Te võite takistamatult lahkuda 
kogu oma liikuva varaga ning asuda oma alal ükspuha kuhu. Kuid see paik peab olema 
merest vähemalt kaheksakümne staadioni kaugusel. Sest jumalate ja inimeste õiguse järgi 
on meri kõigi rahvaste ühisvara. Sestap hävitame teie praeguse elupaiga." 

Meeleheitel kartaagolased kutsusid roomlaste jumalaid tunnistajaks, et neid on petetud. 
Vihast segastena karjusid nad läbisegi: 

"Enne panete meid silmakirjalike lubadustega uskuma, 

siis tahate meid merre uputada!" 

"Kas me peame rahuarmastust vabatahtliku relvitustamisega tõestama?" 

"Mina olen rahvast alati järeleandlikkusele kutsunud,” ütles reeder Malchas. "Ma 
tahaksin endal keele suust kiskuda, et olen kunagi sõnakesegi rahu säilitamise kasuks 
lausunud.” 

Matho, kes oli viinud pantvangid Lilybaeumisse,. nurises: 

"Ma pidasin teid sõjameesteks, mitte sõnaväänajateks.” 

"Jutt oli ühest punktist, mis jäi veel täita. See oli relvade loovutamine. Mida nad veel 
tahavad?" karjus Blanno Tigillas. 

"Nad tahavad,” kostis Malchas, "kogu merd ainult endale." 

Mago ajas end sirgeks. 

"Te olete lurjused! Võltsijad ja petised, kelle taolisi päike pole näinud. Vargasaagi 
saamiseks laimate meid kogu maailma ees rahu rikkumises, kuid ise suhtute senati 
kirjalikesse lubadustesse nagu kirjalipakasse. Katk ja teotus! Ja ise etendate veel vooruse 
valvureid ning võtate endale õiguse teiste üle kohut mõista. Tugevamad olete te nüüd 
küll, kuid võtke teadmiseks: kavaluse ja toore vägivallaga, mitte jumalate tahte järgi.” 

Censorinus polnud etteheidetele ainsagi sõnaga vastanud. Ta pööras kartaagolastele 
selja ja istus oma kohale ametikaaslase kõrval. 

Kui esimene viha- ja meeleheitetorm oli vaibunud, 

81 


polnud tükk aega kuulda midagi peale alandatute vaikse soigumise, nuuksumise ja 
kurtmise. Tasapisi saabus täielik vaikus. Konsulid istusid kaastundetult oma troonil, kuid 
paljud, eriti tribüünid ja ohvitserid ei varjanud meeleliigutust. Nad pidasid toimuvat 
Rooma rahvale väärituks ja mõnigi häbenes, et vaenlast ähvardati kahekeelsuse ja 
hävitamisega. 

Kui Kart Hädasti mehed oma õnnetuses teadlikuks said, rääkisid paljud neist oma 
kodulinnast nagu surevast lapsest, preestriseisusest mehed kinnitasid jumalatele oma 
süütust, kui need peavad kaotama oma templid ja teised pühamud, ka sõjameeste silmad 
läksid veekalkvele. 

Rooma sõdurite seas sosistati juhtunust ning hakkas kostma nurinat. Manilius niheles 
asjatult troonil ja heitis sõjameestele ähvardavaid pilke, mis näisid tõotavat karmi 
uurimist ja karistust. 

"Kui tihti on meile, sõduritele, heidetud ette barbaarsust," ütles Geminus, "kui keegi 
meist mõne linna vallutamisel märatses julmemalt kui tingimata vajalik oleks olnud. Kuid 
palju barbaarsem ja julmem on, kui poliitilised juhid külmavereliselt terveid rahvaid 
hävitavad nagu praegu. Tõelised barbarid on nemad, mitte lihtsad sõdurid." 

"Jah, suursuguses mundris barbarid, kes on omavoliliselt hakanud rahvaste 
kohtumõistjateks," vastas tsentuurio. "Nemad valavad kindla peale rohkem süütut verd ja 
teevad seda autumalt. Ega nemad ju oma nahka turule vii. Kui maailmas oleks ainult 
sõdureid, käiksid 

asjad ausalt. Usu mind, Geminus, rahvad elaksid rahus ega laseks käputäie oligarhide 
auahnust ja kasuhimu demokraatiaks pidada." 


Kui kartaagolaste hädakisa oli vaikinud, kogunesid nad tihedasse ringi ja pidasid nõu, 
mida teha. 

Oli selge, et neil polnud sõjaväge, ei palgasõdureid ega oma mehi. Et nad olid andnud 
kolmsada oma parimat poega ja kõik relvad vaenlase kätte. Et vaenlase viiskümmend 
penteeri ning oma sada tuhat meest jalaväge ja ratsanikke olid linnast vaevu paari tunni 
tee kaugusel. Ja et peale selle ähvardas sisemaa poolt Masinissa. Nad said aru, et kaitsele 
ja vastupanule ei saanud mõeldagi. Ei jäänud muud peale katse vaenlase südant palvete ja 
vastuväidetega liigutada. 

Paam-Eljoni ettepanekul otsustasid nad valida oma advokaadiks Blanno Tigillase. Ta 
astus köie taha ja palus luba delegatsiooni nimel sõna võtta. 

"Ma ei räägi õigusest ja õiglusest, ma räägin meie alandamisest. Meenutage Kart 
Hädasti vanust ja minevikku. Ta on alati olnud vägev sadam ja sõlmis juba asutamise 
aastal teie esivanematega kaubanduslepingu. Hiljem tahtis saatus, et ta äratas teie 
rahulolematust, sest ta seisis teie laienemisel ees. Te olete mitu inimiga meiega ülevõimu 
pärast heidelnud ja lõpuks oleme meie selle jätnud teile, usaldades vannet, mida tookord 
vannuti. Liit teie isade ja isaisadega andis meile vabaduse kaubelda ja Rooma rahva 
alalise sõpruse tingimusel, et 

83 

me alatiseks loobume sõjast. Meil polnud raske seda teha, sest puunlased pole sõjakad. 
Me oleme sõna pidanud. Kas me oleme jälle sõjalaevu ehitanud? Kas me oleme elevante 
uutega asendanud? Kas me pole oma kohustusi ustavalt täitnud? Viiskümmend aastat 
oleme teile iga aasta tribuuti maksnud. Mullu tasusime sestertsi pealt viimase osamaksu 


ning me arvasime, et oleme ära teeninud rahu ja vabaduse, ent alles nüüd tahate meile 
jala turjale panna. Milles oleme lepingutest üle astunud, et te äkki olete alaustanud 
kuulutamata sõda?" 

Paljudele oli kõne muljet avaldanud. Tigillas märkas seda ja jätkas: 

"Ärge pange pahaks, roomlased, et räägin pikemalt kui mulle endalegi meelt mööda on. 
Ma räägin sellepärast, et meie saatus teile meenutaks, kui muutlik on õnn, ja paneks 
südamele olla mõõdukas, sest mõõdukuse puudumist on iga võim alati kibedalt 
kahetsema pidanud. Jumalad, kelle ees inimesed lehvivad nagu langenud lehed tuules, 
pole võimu kuritarvitamist iialgi karistamata jätnud." 

"Jäta meie jumalatega lävimine meie hooleks,” katkestas teda Censorinus. "On sul veel 
midagi öelda?" 

"Ma rääkisin vanadest lepingutest, mille vastu me pole kuidagi eksinud,” jätkas Blanno 
Tigillas, "ja tahaksin teie loal esitada küsimuse, kas me oleme praegu vähem valmis igale 
Rooma viipele kuuletuma? Pärast meie vigu, mida ma ei salga, nõudsite meilt alistumist. 
Te tahtsite pantvange, me andsime kolmsada parimat noorukit. Nüüd 

nõudsite relvade loovutamist. Seda pole vabatahtlikult teinud isegi tormijooksuga 
vallutatud linn. Meie aga tegime seda andmaks teile viimast vaieldamatut tõendit meie 
rahuarmastuse kohta. Kart Hadašt on kaitsetu, tal pole muud peale tühjade 
kindlusemüüride. Me täitsime ka selle tavatu nõudmise ning usaldasime roomlaste me- 
hesõna ja au. Sest teie senat kirjutas meile: kui anname pantvange, jääb Kart Hadašt 
iseseisvaks. Missugune Kart Hadašt tulevikus vabaks ja iseseisvaks jääb, kui te olete 
ainsa olemasoleva Kart Hadašti hävitanud?" 

Tigillas märkas, et tribüünid ja teised kõrged ohvitserid, eelkõige aga aina mornimaks 
muutuvad konsulid pole pääsenud tema järelduste võimusest. Ta rohkem kohkus kui 
rõõmustas selle üle, sest teadis, et keegi pole jonnakam ja visam kui see, keda on 
põhjenduste varal paljastatud ja häbistatud. Ta mõtles kiiresti järele ja muutis tooni: 

"Andke andeks, konsulid, kui ma oma hädas ja mures kogelen sõnu, millest teie 
veenmiseks ei piisa. Ma tean, et ei tee õigesti, kui heidan vaekausile põhjendusi ja vas- 
tuväiteid. Ainus, mida mul on õigus teha, on halada ja paluda. Niipalju alandust ja 
meeleheidet kui on saanud osaks Kart Hadaštile, annab küllalt põhjust anumiseks. Nõnda 
me palumegi säästa vana ja väärikat, jumalate kaitse all ja pühade oraaklite juhtnööride 
järgi ehitatud linna ning halastada ka ta kodanikele. Jätke alles avalikud väljakud, 
nõukogu ja kohtumajad. Kui te aga tahate 

lohutuseks pidada, et meile on lubatud rajada linn merest kaheksakümne staadioni, see 
on viie tunni tee kaugusele, siis saame ainult vastata, et rahvale, kes teenib elatist merel 
või merest, on võimatu mitte hukkuda, kui ta korraga paigutatakse sisemaale. Teie, 
roomlased, pürite oma tegevuses muidu voorusele ja vagadusele. Te ülistate oma 
mõõdukust õnnes. Me palume teid Zeusi ja teiste jumalate nimel, kellel meie linnas 
pühamuid On: ärge loobuge esimest korda oma mainest teo varal, mis oleks inimkonna 
ajaloos enneolematu. Veel iialgi pole hävitatud linna, mis on end võitluseta võidetuks 
tunnistanud, mis on relvad ja parimad pojad rahu kindlustamiseks loovutanud. 
Meenutage, kui heitlik on õnn ja mõelge sellele, et kättemaksujumala Nemesise tempel 
asub teie enda linnas. 


Ja kui teil endil, konsulid, pole volitusi tagada meile meie linna valdamist, siis lubage 
vähemalt veel kord saadikuid senatisse saata ja armu paluda. Kui kaua ka ei kesta meie 
piin, mis on seotud teadmatusega tulemuses, on see teile kõigest lühike viivitus.” 


»* 


Juba Tigillase kõne ajal andsid konsulid mõista, et nad ei kavatse esitatud nõudmisest 
taganeda. Censorinus võttis veel kord sõna: 

"Miks peaksin kordama, mida senat on käskinud? Ta on käskinud ja ta käsk tuleb täide 
viia. Me ei salli edasilükkamist ega viivitust, ja piisaks ühest sõnast, et käsk 

vägivallaga täide viia, kui me ei peaks teid meie sõpradeks. Oma tahte juurde jäädes ei 
pea me silmas üksnes oma õigustatud eeliseid, vaid palju rohkem teie endi heaolu. Et te 
selles teadlikuks saaksite, esitan teile koguni põhjused, ehkki keegi meid selleks sundida 
ei saaks. 

Te peate senati käsku sisemaale tagasi tõmbuda rõhuvaks ja vaevu täidetavaks nõudeks. 
Kuid just meri on see, mis teile te kunagist võimu meenutaks, ülekohtule ahvatleks ja 
seeläbi teile õnnetust tooks. Omal ajal on see teid tõuganud sirutama kätt Sitsiilia, pärast 
Ibeeria ja hiljem koguni Sardiinia järele, kus teil polnud midagi otsida. Sõdades, mida 
seetõttu häda sunnil ja vastutaht-si olime sunnitud pidama, et teid Liibüa piiridesse tagasi 
suruda, olete palju meie uhkeid trieere ja koos nendega meie vapramaid poegi uputanud. 
Iga rahvast, kes end valitseda ei oska, ahvatleb meri laienema, mis aga talle tihti 
hukatuseks saab. Teie, kartaagolaste, elu on maismaal palju kindlam kui laevaplankudel. 
Ja kui ka sissetulek maaharimisest on väiksem kui kaupmeeste liigkasum, siis pole see nii 
kõikuv kui kaubanduses. 

Heitke pilk Liibüa sisemaale, kus palju linnu ohutult ja küllalt jõukalt elab. Valige 
endale naabriks, keda ise tahate.” 

Kartaagolaste kõrvus kostsid konsuli sõnad pilkena. Kuid neil ei jäänud muud üle kui 
vaikides kuulata. 

"Milleks oleks teie linnas vaja sõdurite kasarmuid, hobuse-ja elevanditalle, kui te ometi 
kinnitate, et armastate rahu? Milleks vajate laoruume, mis paikneksid kindlusemüüride 

vahel, mis ei viita millelegi vähem kui rahuarmastusele? Kui linn alles jääks, kas ei 
ärataks need aina himu neid esimesel võimalusel kasutusele võtta? Õnnetuses on 
tõhusaim vahend unustada minevik, kuid seda ei saa te seni, kuni teie soovide objekt teie 
silme ees seisab. 

Kui te tahate ikka veel olla mere valitsejad ja ainult õiget aega ära oodata, et seda meilt 
riisuda, siis te muidugi vajate seda linna tema sadamate, laevatehaste ja müüridega. Kui 
aga teie alistumine pole tühi lori ega teie tahe reetlik, siis tõestage seda teoga, tõmbuge 
tagasi Liibüasse ja lahkuge mere äärest, mille olete meile loovutanud. 

Ärge teeselge tühja haletsust oma templite, kodualtarite, turuplatside ja hausammaste 
pärast. Viimased jäävad paigale ning teilt ei võeta õigust surnutele ohverdada ja 
pühapaiku külastada. Kuid kõik muu me hävitame. Või ohverdate te laevatehastele? Kas 
teie arsenalid, aidad ja kindlusemüürid nõuavad surnuohvreid? Ja kas te ei või vabalt 
rajada oma uutes asulates kodualtareid, kultuse-paiku ja turuplatse? 

Te väidate vastu: mis saab käsitöölistest, kes elavad merest, kaupmeestest ja kaluritest, 
laevaperedest, reederitest ja väljaveokaupade valmistajatest? Vastus kõlab: neile kasvab 


uus vahetuskaup põlluviljast, me ei takista neil edasi töötamast, nad on merele ikka veel 
lähemal kui Rooma, mis on kaldast saja staadioni kaugusel, teil ei lubata asuda lähemale 
kui kaheksakümmend staadionit." 

Kartaagolased oleksid võinud vastata, et on vahe 

loomulikult arenenud ja kunstlikult rajatud linnal ning et nende omandi tagamisest oli 
võimatu rääkida, kui neilt võeti nende väärtuslikem vara, loendamatud linnamajad, 
korterid ja muu. Nüüd oli kindel, et see kõik on neile kadunud ja kellelgi polnud jõudu 
vastu vaielda, mis olnuks ka täiesti asjatu. 

"Mida te veel tahate," jätkas Censorinus, "kui teile antakse vabadus kohta valida ja te 
saate täieliku iseseisvuse, nagu me seda teile pidulikult oleme lubanud? Sest seda 
tähendas meie varasem lubadus, et Kartaago jääb sõltumatuks, kui ta me käske täidab. 
Kartaago all ei mõelnud me muidugi mitte elutuid müüre ja elamuid, arsenale, 
laevatehaseid ja sadamaid, millesse sõltumatus eriti ei puutu, vaid teid endid, linna 
elanikke, ja riiki, kellega me edaspidi tahame üksmeeles elada." 

Kui kartaagolased sõnagi ei vastanud, jätkas ta: 

"Mida mul teie rahustamiseks ja Rooma headest kavatsustest öelda oli, on öeldud. 
Kõige muus tuleb senati käsk täita, ja otsekohe. Rooma on rääkinud! Minge ja teatage 
seda Kõrgele Nõukogule. Hoolimata mõnestki mõtlematust ja solvavalt väljakutsuvast 
sõnast ei kõverdata teil juuksekarvagi."” 

Ta tõusis ja lahkus kaaskonsuli kõrval. Nende ees sammusid liktorid. 

Kart Hadašti mehed seisid langetatud päi, olid vait või vestlesid summutatud häälega. 
Nad lahkusid otsekui kuutõbised. 

* 

Kui tribüün aegamisi tühjenes, läks vaevu kolmekümne viiene mees, kes ometi oli juba 
tribüüniks tõusnud, teise mehe juurde, kes oli märkamatult end kogu aeg tagaplaanile 
hoidnud. Mees oli kõhetu, seljas lihtne mus-tikakarva rüü, küllap ligi kuuekümnene, 
paljakspöetud pea silmatorkavalt väike. 

Noor tribüün surus teda rinnale ja ütles: 

"Tere tulemast, mu Polybios. Tuhat tänu, et järgnesid mu kutsele. Millal sa maabusid?" 

"Just õigel ajal, et olla selle etenduse tunnistaja, mida siin äsja mängiti. Sa värised, 
Aemilianus, seda seletab sinu õilsus.” 

"Sa ei aima," kostis Scipio Aemilianus, "kui raske on mu süda ja kui õnnelik ma olen, 
et sina mu kõrval seisad. Mida sina kogu sellest Aafrika ettevõttest arvad?" 

Kreeklane Polybios oli sõjavangina Roomaja Scipiote majja toodud, kus ta oli alguses 
olnud Aemilianuse õpetaja ja hiljem sõber. Ta ei pidanud sündsaks kõrgele ohvitserile 
Rooma riigi asjus oma arvamust avaldada. Ta kaalutles ja lausus siis ettevaatlikult: 

"Roomas arvestati, et pealtnäha õigustatud sõja alustamine teeb võidu otsustavamaks, 
kuid ka kaotuse vähem ohtlikuks. Asi on vastupidi, kui niisugune ettevõte on 
õigustamatu. Selles mõttes ma imetlen roomlasi. Neil on ka seekord õnneks läinud valida 
sõjaks Kartaago vastu kõige kohasem aeg ja leida viisakas ettekääne, vähemalt maailma 
silmis." 

"Ma saan sinust aru ja hindan su peenetundelisust. Me arvamus langeb ühte. Kui sa 
räägid sõjast Kartaago vastu, siis küllap mõistad selle all niisama vähe kui mina meie 


laevastiku lõbusõitu Lilybaeumist Uticasse ja tänast tragikomöödiat. Kas sa arvad, et 
kartaagolased tõesti nõustuvad senati ennekuulmatu nõudmisega?” 

Vahepeal olid leegionid läinud tolmu kergitades tagasi oma laagripaikadesse. Nad pidid 
väravas ootama ja Polybios vastas Scipio küsimusele alles nüüd. 

"Ma ei oska kujutleda, kuidas kartaagolased kogu oma varaga pagevad kuhugi, kus pole 
ei elamuid, templeid, väljakuid ega tänavaid. Mulle meenub sinu poisieast ohtlik 
jahiseiklus, mis juhtus Makedoonias, kus su isa Aemilius Paullus lubas sul pärast sõja 
lõppu jahikirge rahuldada.” 

"Oli see alles elu! Mul oli seal rohkesti seiklusi. Millist sina mõtled?" 

"Vägev metsseakult tahtis sinu eest plehku panna. Tal polnud vähimatki tahtmist 
tugevama vaenlasega rinda pista. Kui sa aga olid talle pussi abaluu alla torganud, pööras 
ta korraga vihaselt sinu poole. Ta julgus ja jõud olid sajakordistunud. Käis heitlus elu ja 
surma peale. Sa pääsesid napilt võitjana, kuid olid üleni verine.” 

Kui nad olid väravast sisse pääsenud, lisas ta: 

"See on vastus sinu küsimusele, kas ma pean nende surmavate tingimustega sõda 
lõppenuks.” 

VIII 


Megara värava ees, kust algas tee Utica poole, tungles rahvahulk. Saadikud pidid 
naasma. Kart Hadašt ihkas 

kuulda uudiseid Castra Corneliast. 

Veinikaupmees Namponi juures oli jäänud pidama hulk mehi, kelle seas kõige sõnakam 
oli värval Maolan. 

"Pange tähele, mis ma teile ütlen: nüüd algab kuldne ajastu. Relvadest oleme lahti, 
sõjamakse enam ei võeta. Me võime paremini süüa ja juua ning isegi kõrvale panna. Kes 
jõi veini, mida me ise oleksime meelsasti rüübanud? Katapuldid! Need olid türannid. 
Nüüd on nad minema aetud, elagu vabadus! Kui Nampon veini ei võltsiks, jooksin end 
täna purju." 

"Mina joon kaasa,” lisas kalakaupmees Dajag. "Me oleme küllalt makse maksnud. 
Mina võisin võrke parandada, kuni mõni niit veel vastu pidas, kuid katapuldid pidid 
olema uusimad." 

"Vahest oli see hea investeering. Kes teab, mis saab," arvas keegi teine. 

Kuid pool tosinat meest läks otsemaid väljakutsuvaks. Kas ta tahab, et rahva vara 
edaspidigi sõjamängudele kulutatakse? Mees tõmbus tagasi ega söandanud enam sõnagi 
lausuda. 

Kõhetu köiepunuja Elym seisis linnamüüri] ja piilus sakmete vahelt. 

"Ma arvan, et näen vankrit, millega nad Magot sõidutasid." 

"Mul kisub süda rinnus kokku,” ütles Elym. "Mis sõnumi nad toovad?" 

Kui Muttinesi poeg Dubar mehi kaasa kutsus, oli sepp Hirom kohe nõus minema. 
Ettevõtlik salk lendas väravast välja nagu mesilased lennuavast. 

"Ma olen alati uhke olnud,” ütles sepp, "et minu mõSku võis pea peale panna ja kätega 
õlgadeni painutada. Kuid mul poleks midagi selle vastu, et edaspidi ainult.vasaraid ja 
sirpe sepistada, nagu Paam-Eljon olevat ennustanud.” 


"Maailm oleks siis väheke igav,” arvas Dubar, kes töötas isa puusepatöökojas, kuid 
salamisi ihkas seigelda. "Ma loodan, et Mago läks viimasel silmapilgul roomlastega tülli 
ja relvad tuuakse müüridele tagasi. Sest küllap peeti läbirääkimisi enne relvade 
loovutamist, mitte pärast seda.” 

"Mina arvan,” ütles Hirom, "et mailmas ei tee kõige suuremat pahandust kurjategijad, 
vaid maailmavõõrad unistajad." 

* 

Müüril seisva Elymiga ühines Baga, auahne poliitik, keda toetasid väikekäsitöölised, 
ehkki ta ise tegeles raha vahetamise ja laenamisega ning oli sellest nii rikkaks läinud, et 
elas nagu vürst. 

"Ehk tuleb nüüd parem aeg," ütles ta. "Relvastatud rahu oli kallis lõbu.” 

"Relvadeta sõda võib kallimaks minna,” kostis Elym tusaselt. 

Baga muutis kohe meelt. 

"Nad tahtsid minugi panna Caudiumi ikke alt läbi pugema. Ma tänasin. Las 
roomameelsed vastutavad ise.” 

"Kes vastutab, on ükspuha. Mind huvitab, kes kannab kahjud." 

"Kui nad vähemalt soodsa kaubanduslepingu välja tingivad, siis on aeg 
ebaperemehelikkusele lõpp teha. Hulludega ei saa koos minna. Relvad võis ju loovutada. 
Kuid vastutustundlik poliitik peab nõudma vastutasu.” 

"Mina olen lihtne mees ega jaga poliitikat, kuid niipalju ma tean, et sööta antakse ainult 
elusale lõvile. Surnul tõmmatakse nahk üle kõrvade.” 

Sedaaegu oli delegatsioon lähenenud. Selle ümber kogunes aina rohkem inimesi. 
Eemalt kostis karjumist ja kisa, mis ei tähendanud midagi head. Mida lähemale de- 
legatsioon jõudis, seda rohkem rahvast tema ümber kogunes. Müür tühjenes, kõik 
kiirustasid alla. Teistega ühinesid ka Elym ja Baga. Parkal Juba päris Elymilt, kas see 
teab juba midagi. 

"Nad vaikivad. Olevat kombekas kõigepealt Kõrgele Nõukogule rääkida.” 

Üks sadamatööline kinnitas kirudes, et kui valitsejad pole toonud käegakatsutavaid 
tulemusi, tuleb neil kõrist kinni võtta. Baga kasutas juhust, et meest veelgi rohkem üles 
ässitada. Rahvas teeks hästi, kui klaariks viimaks ometi arved, arvas ta. Igal juhul on aeg, 
et etteotsa valitaks uued mehed. 

Sadamatööline, keda hüüti Koljatiks, mõõtis teda umbuskliku pilguga. 

"Jah, töörahvas peab asja enda kätte võtma.” 

Kõhetu köiepunuja muigas selle üle, kuidas Bagale koht kätte näidati. Teisalt pani teda 
muretsema otsusekindlus, mida alamad kihid näisid tundvat. 

"Kaasmaalased," kisas Koljat, "mina täna enne ei uinu, kui olen kogu tõe teada 
saanud." 

"Las mina hoolitsen selle eest," hõikas Baga. "Kui ma nõukogu maja rõdult rätiga 
lehvitan...” 

Temast karjuti üle: 

"Me ei lase end tagaselja maha parseldada. Me tahame tõde teada” 

"Me oleme Kart Hädasti kodanikud,” karjus Juba. "Me peame teadma, mis meist saab." 

"Kui nad suud puhtaks ei räägi, siis jookseme valitsuse paleele tormi!" 


Maa vankus otsusekindla rahvahulga sammude all. Ning Elym, kes heitles kahtluse ja 
lootuse vahel, astus kaasa. 

ka 

Dido väljakul juba hämardus. Inimesed olid litsutud lähestikku nagu sardiinid. Ei 
paistnud kuud ega tähti, ei valgustanud ka põuavälgud mere kohal. Nõukogu majas 
põlevate lampide valguse neelasid paksud seinad enne, kui see välja jõudis. 

Kas mõni suur inimhulk on enne nii vaikne olnud? Ootus võttis sõnatuks. Ootajad ei 
tahtnud kõrvust mööda lasta sõnagi, mis valitsuse hoonest tuleb. 

Jõukas kodanik Muttines tahtis nõukogu maja vaikuses näha head ennet. 

"Kui asi oleks tõesti nii halb nagu mõned arvavad, siis käiks istungil möll." 

"Ometi on õhus midagi koletut,”" vastas keegi. "Mina tean ainult üht: neid läks teele 
kolmkümmend, naasis veidi üle kahekümne.” 

"Kuhu teised jäid?" 

"Vahest võeti pantvangi?" 

"Saadikuid! Niisugust jumalate seaduste põlgamist pean ma võimatuks.” 

"Roomlastest võib kõike uskuda." 

Ka Hirom, kes seisis mujal, oli tähele pannud, et naasjate hulk oli vähenenud. Tema 
arvestuse järgi oli puudu kuus või kaheksa. Seletada oskas ta seda niisama vähe kui 
Muttines. Juba väitis, et küllap nad on põgenenud roomlaste juurde. 

"Ei tea, miks?" päris sepp. 

"Hirmu pärast rahva ees. Puuduvad kõige veendunumad roomameelsed." 

"Ma nägin Magot oma silmaga," nentis Hirom. 

"Temal pole enam palju kaotada. Naasid ka Paam-Eljon ja Blanno Tigillas. Aga kuhu 
on jäänud Matho? Küllap muretseb, et talle pantvangide Lilybaeumisse viimise eest kätte 
makstakse.” 

Sepp päris murelikult: 

"Kas sa pead võimalikuks, et selles hädas mõni puunlane üle jooksis?" 

"Rohkem kui üks,” kostis Juba kibestunult. Kui ta oli üles lugenud neli-viis puuduvat 
roomameelset, küsis ta: "Kuhu need on jäänud? Ma olen kindel, et Matho on eelistanud 
rahva kättemaksule sõbrustamist Castra Corneliaga. Sellest võid sa järeldada, missuguse 
sõnumi meie saadikud Kõrgele Nõukogule on toonud." 

Sepp vaikis ja kiristas hambaid: 

"Ešmuni needus! Kõrvetagu neid Melkarti tuli!" 


»* 


Selsamal Dido väljakul seisis kaaslaste keskel teistest peajagu pikem mees. 

"Varsti on kannatus otsas,” ütles ta. "Pole piuksugi kuulda. Need peavad hirmsad asjad 
olema, millest saab rääkida ainult sosinal.” 

"Vahest said kõik saadikute jutu peale rabanduse,” arvas üks naljahammas. 

"Nad nägid välja nagu laibad. Nad ei varjanud, et ees on õnnetus.” 

Sadraf, kes levitas enda ümber sadama haisu, sest tema töö oli laevu tõrvata, tegi 
kibedaid etteheiteid. 

"Kui nad otsustasid relvad ära anda, seisime siinsamas, kus praegugi. Ma ütesin: 
Jookseme tormi! Teie rahuldusite karjumisega. Nüüd te saite.” 


"Tookord oli maja tugeva valve all.” 

"Hiparh Melekas laskis platsi tühjaks teha. Täna on teine lugu. Paar politseinikku on 
kõik, mis roomlased on neile jätnud." 

"Mis kasu on vägivallast? Olen kindel, et roomlased nõuavad peale relvade sõjamaksu, 
võib-olla mitmeks aastaks. Seda ei söandagi Mago meile teatavaks teha. Meil ei jää muud 
üle kui kibe suutäis alla neelata. Kes ka tüüril ei ole, roomlased on Castra Cornelias ja 
meil pole relvi.” 

"Kui jälle tribuuti tahetakse, siis oleneb, kes peab maksma." 

"See pole ükspuha, kes on tüüril. Kes tegelikult maksis kakssada talenti sõjakahjusid 
viiskümmend aastat, Hannibali ajast peale?" 

"Meie maksime,” vastas Dajag. "Kui Liibüa maaomanike poliitika on kaasa toonud uue 
tribuudi, siis seekord maksku ise.”" 

"Järelikult peab rahvas ise tüürile asuma," lõpetas hiiglase kasvu mees. 

Kuid sekkus värval Maolan, kes oli juttu pealt kuulanud: 

"Ärge laske end verest välja lüüa. Rooma on alistatute vastu alati õiglane ja leebe 
olnud. Uuest tribuudist pole juttugi. Just roomlastele oleme tänu võlgu, kui koormised 
kindla rahu tõttu vähenevad. Kas see polnud tribuut, kui pidime iga aasta sõjaväe 
ülalpidamiseks maksma?" 

"Kuid miks jätsid saadikud nii meeleheitliku mulje?" küsis Sadruf vastu. "Ja miks vajab 
Kõrge Nõukogu tulemuse teatavakstegemiseks nii palju aega?" 

"Seletus on lihtne," väitis Maolan. "Roomas toetuvad valitsejad rahvale. Nende vaen 
pole suunatud meie, vaid 

juhtivate ringkondade vastu. Küllap nad nõudsid, et võtku rahvas juhtimine enda kätte. 
Kas on muud seletust vaja?" 

Maolani väide leidis uskujaid. Hakati jälle lootma. Paljudes, kes olid olnud julguse 
kaotuse piiril, hakkas enesekindluse taim end pärast kastmist jälle sirgu ajama. Mõnigi 
auahne kujutles end sufeedi ametimütsi ja sauaga. 

"Peaasi oleks tühistada riigi monopol linakasvatusele ja linatöötlemisele,” ütles üks. 
"Ükski maks pole nii ülekohtune kui see..." 

Ta ei lõpetanud. Nõukogu majast kostis koletut kisaja kaeblemist. 

* 

Keegi ei teadnud hala põhjust, kuid aimus ütles, et see on õigustatud. Elym, kes seisis 
ukse ligidal, nägi pimedusest ilmuvat heledamat kogu. 

"Kartaagolased! Meid on reedetud!" kõmistas hääl üle platsi. 

"See saab olla ainult Bomilkar,” arvati. 

Kellelgi teisel polnud säärast kopsujõudu. Bomilkari kõrvale oli tulnud teinegi kogu. 
See lehvitas valget rätti. 

"Roomlased tahavad linna maatasa teha,” karjus Baga rõdult. 

Viiv aega seisid kõik nagu halvatult. Siis haaras märatsev ja vilistav keeris iga üksiku ja 
kiskus kaasa. Avanes kõrge tuhmilt valgustatud saal, kus pagevad kogud nagu varjud 
laiali pudenesid. Sissetungiva rahva karjumine 

leidis vastukaja Barkiidide erakonna ridades. Nad olid paigale jäänud ja tekitasid 
toolidega kolistades lausa allilmalikku kõminat. 

Kõik sööstsid külgrõdu poole, kus löödi puruks, mis pihku puutus. 

Keset seda möllu tõusis saali kõrgeimas kohas Mago ja seisis liikumatult nagu 
vaatamiseks välja pandud laip. Rauga kõrval seisis Blanno Tigillas, tema ainus partei- 
kaaslane, kel oli julgust ta kõrvale jääda ja kes oli kindlalt otsustanud Magot ohu korral 
oma kehaga kaitsta. 

Oleks ta ometi mõelnud, et pime kirg peatub pigem abituse kui väljakutsuva jõu ees. 
Sadamatööline Koljat kargas nagu mürgine peni tema juurde üles, haaras Tigillase 
habemest, kiskus ta alla ja kukkus koos temaga. Mõlemad langesid põrandale ja veeresid 
maadeldes trepiastmeist alla. Sadraf kalpsas ligi, haaras Tigillase randmest, keegi 
proletaarlane rabas kinni teisest käest ja nad lohistasid kaitsetut meest mööda saali. 

"Kart Hadašti kodanikud!" karjus Mago. Jäädi kuulama. 

"Tõstke kätt minu, mitte teiste vastu. Süüdi olen ainuüksi mina. Mina usaldasin 
inimlikkust, ei suutnud uskuda, et kes end kaitsta ei suuda, on õigusteta. Ma tahtsin teile 
head, jumalad olid mu pimestanud. Siin ma olen, oma eksituse ohver. Kiskuge mind 
tükkideks, ma pole muud ära teeninud." 

Mago varises kokku. Oli näha, kuidas kramplikud nuuksed ta keha vapustasid. Kuid 
tema ees seisis Koljati kasvu mees. 

"Vaadake, et keegi seda lupardit ei puuduta. Ta peab elama ja nägema pealt viletsust, 
mida ta linnale on põhjustanud. Hommikul ajame ta müüride vahelt välja tema armsate 
sõprade roomlaste juurde. Täna on tähtsamat teha. Linnas on veel küllalt itaalikuid ja 
Rooma maskeeritud sõpru. Hoolitsegem, et koos uue päevaga oleks õhk puhas. Me ei tohi 
oma ridades taluda spioone.” 

"Maha itaalikud! Maha roomameelsed!" möirgas mass. 

Magost ei hoolinud enam keegi. Poolteadvusetu Tigillase sikutasid ta piinajad jalgupidi 
trepist alla, nii et pea kõlises vastu iga astet. Dido väljakul viskasid nad ta rentslisse ja 
jätsid sinna lamama, neil oli tähtsamat teha. 

Moodustus salku, kes läksid seiklusi otsima. Vahepeal oli Maharbal käsutanud Bursale 
pasunapuhujaid. Need seisid Ešmuni templi astmetel ja lasksid jäärasarvedest kuuldavale 
häire-ja Hadašignaale. Nende helide saatel 1õ-kendas tõrvikute punav valgus, salgad 
käisid majast majja, kisendasid kättemaksu ja jälitasid kõiki, kes olid olnud pantvangide 
saatmise ja relvade loovutamise poolt või keda kahtlustati muul viisil seotuses Roomaga. 

Sel ööl ei sulgenud ükski kartaagolane silma magamiseks. Tõrvikud põlesid liiga 
eredalt ja rahvamass karjus liiga kõvasti. Ning aina ja aina möirgasid jäärasarved Bursalt 
õõva ja hirmu. 

ka 

Sepa tänavas koputati uksele. Ülal avati aknaluuk. "Kõigi jumalate nimel, Hanna, palu 
oma isa, nad on mu mehe minema tirinud." 

"Sinu mehe, Serenia? Isa pole kodus, mul endal on tema pärast hirm." 

"Hiromiga ei juhtu midagi, tema meelsus on teada. Pinarius on küll ihu ja hingega 
kartaagolane, kuid nad ei andesta, et ta on itaalik. Pööblikari tungis meie majja ja tiris ta 
peidikust välja. Nad karjusid, et kõik itaalikud on äraandjad ja tuleb surnuks pussitada. 
Nad ajasid teda Bursa poole." 


"Mis teha? Oota, ma tulen alla, peame nõu." 

Jubedas valguses piisas Hännale ainsast pilgust, et unustada omaenda hirm ja mured. 
Serenia tõstis sõnatult anudes käed neiu poole. 

"Ma ei julgenud kodust lahkuda," ütles Hänna, "muidu oleksin ammu jooksnud isa 
otsima. Küll ta kostab, et su mees lahti lastaks." 

"Kui ei ole juba hilja,” hädaldas Serenia. 

Korraga ärkasid temas kahtlused, ta hakkas kartma ja jäi seisma: 

"Äkki teen paremini, kui jätan ta saatuse hoolde. Ega Pinarius minu vastu alati hea ei 
olnud, nooremana käis ta koguni mitme teise naisega. Miks peaksin tema pärast sõrmi 
põletama? Ka mina põlvnen itaalikutest. Kui nad sellest teada saavad, võib mul halvasti 
minna." 

"Kas sa tahad mehe hätta jätta? Sinu pärast ma ei karda, mina olen sinuga. Tule, iga 
hetk on kallis." 

Poolel teel Bursale tuli neile vastu kamp kisavaid mehi. 

"Kes teie olete, naised? Kuhu te tahate minna?” 

"Jäta nad rahule,” ütles keegi kambast. "Noorem on 

Hiromi tütar Hanna.” 

Jõuk laskis neil minna. Hänna päris, kas keegi on tema isa näinud. Jah, vastas keegi, 
kes arvas, et on näinud seppa ennist Dido väljakul. 

"Siis oleme õigel teel,” ütles Hänna ja läks koos Sereniaga edasi. 

Avarat väljakut nõukogu maja ees valgustasid tõrvikud, mille tossu ja suitsu all sagis 
rahvahulk. Turuplatsi poolt tuli inimesi üha juurde. 

Juhuse tahtel kohtusid naised Hiromiga, kes oli just teel madalamasse linnaossa. Naiste 
suureks üllatuseks ta ei peatunud. Vaevu oli ta Sereniat märganud, kui viipas käega 
suunas, kus teisel pool Dido väljakut maapind Taniti pühamu suunas laskus. Siis kattis ta 
pea tumeda chlamysega ja kiirustas minema, ei tahtnud naistega rääkida ja kadus nende 
silmist turuplatsi poole. 

Võõristades ja halba aimates läksid Hänna ja Serenia kaasa inimvooluga, mis liikus 
sepa näidatud suunas. See viis nõukogu majast mööda Dido väljaku teisele poolele. 
Nende pilgule avanes õõvastav vaade. Rohtu kasvanud nõlval paistis mitu rida riste, mille 
küljes väänlesid paljad inimkehad nagu nõela otsa torgatud putukad. Õhk oli täis 
valukarjeid, oigeid ja ägamist. 

Kohe ühes esimeses tundsid nad ära vana Pinariuse kuivetanud ja kortsus keha, mis 
rippus liikumatult ristil, vaevalt küünra kõrgusel maast. Näis, et ta on juba surnud. Suured 
ja väikesed naelad olid käsivarred ja sääred, randmed ja kederluu verekarva värvinud. 
Kogu keha katsid 

vermed ja verised vorbid. See vaatepilt võinuks ki-videski kaastunnet äratada. Kes aga 
ristilööduid eluaeg olid tundnud, neile mõjus see kahekordselt. 


»* 


Hanna oli varisenud risti jalamile. Pinarius oli tema vastu alati hea olnud. Mõistes, et ta 
on suutetu päästma, valas Hänna pisaraid. 

Serenia vahtis meest jäigalt ja pisarateta. Pärast üleelatud hirmu polnud ta enam 
suuteline midagi tundma või erutuma. Ta sai aru, et Pinariusel on ots ja ta hakkas mõt- 


lema, kuidas ärisse mahutatud summasid kõige kiiremini ja suurte kadudeta sularahaks 
teha, et abikaasale väärilised matused korraldada. Ülejäänud varaga kaoks ta Latiumisse, 
et seal ülejäänud elu veeta. 

Korraga ristilöödu ohkas, kergitas pead ja tundis ära oma naise. Nüüd pääsesid naise 
pisarad valla. Ta haaras mehe käest: 

"Niikaugel on nüüd lood sinuga. Ma pean üksi Latiumis elama. Ma rääkisin sulle juba 
ammu: Meil on küllalt raha, tõmbume tagasi. Kuid sa ei kuulanud mind ja ajasid muudkui 
raha kokku. Nüüd on hilja." 

Üks kirvega relvastatud mees käratas neile: 

"Hukkamõistetutega on keelatud rääkida. Kes reeturitega lävib, langeb põlguse alla ja 
on ise surmanuhtluse ära teeninud." 

"Ma pole reetur,” halises Pinarius. "Ma olen alati maksud täpselt tasunud." 

"Vait!" kärkis kirvega logard ja pöördus naise poole: "Äkki oled itaalik?" 

Serenia salgas oma mehe maha, väitis, et tal pole ristilööduga midagi ühist ega tunnegi 
teda. Ta olevat meest ainult noominud ja tulnud siia vaid saatma neidu, kes on 
surmamõistetu kauge tuttav. Ta osutas Hännale: 

"Tema isa on sepp Hirom, keda igaüks tunneb riigitruu kodanikuna." 

Kirvega mees heitis tüdrukule umbuskliku pilgu. Õnneks tungisid hukkamisplatsi teises 
kohas piinatute sugulased karjudes ja halades ristiridade vahele. Pinarius aga pani alles 
nüüd tähele, et otse tema all on keegi. Ta nägi oma jalge ees Hannat. Mees tõstis veel 
kord pead ja lausus vaibuva häälega: 

"Katke mu alastus. Ma olen alati sündsusest lugu pidanud.” 

Serenia pööras kõrvale, vahtis tühjusse ja tegi nagu poleks kuulnudki. Kuid Hänna 
tõusis ja vallandas oma õlgadelt himationisarnase rüü, heitis selle risti ristpuule ja kattis 
Pinariuse. Ainult mehe pea jäi paistma. 

"Õnnistagu sind Asklepios," kohkas mees. 

Ta pea vajus alla, oli näha, et ta keha tõmbles. Siis rippus rüü lõdvalt ja selle taga ei 
liigutanud end enam miski. 

"Ta on surnud, ma pean sellega leppima,” ütles Serenia. "Ta oli kõigest hoolimata hea 
mees. Oleks ta ainult rohkem mind kuulanud ja mitte alailma vastu vaielnud, viibiks ta 
ammu Latiumis kindlas kohas. Lähme koju, siin on ohtlik olla. Vahest annavad 
ametnikud hommikul 

ta laiba välja. Küll Pinarius siis näeb, et ma ei koonerda, kui on vaja ta mälestust 
austada.” 

Serenia hakkas minema ja Hänna järgnes talle. Oma rüü jättis ta ristile. Tal jäi selga 
kootud särk, mida õlapaelad hoidsid rinna alla ja mis ei ulatunud põlvinigi. Talle tundus, 
et oma neitsilikku ihu paljastades ta protesteerib jõleda teo vastu. Ta oli ju rahuldanud 
hukatu viimse soovi. 

Igalt poolt jälitasid ilusat suurt kasvu tüdrukut üllatunud, aga ka himurad pilgud. Ent 
kui ta astus uhkel sammul otse enda ette vaadates, käed rinnal risti, kiirgas temast midagi, 
mis äratas aukartust. Inimesed hakkasid sosistama, et tegemist on taevaliku olevusega. 
Nad pidasid teda Tanitiks endaks. 

* 


Juhus tahtis, et sama teed tuli Vahballati poeg Jophisat, 


kes oli kogu linnas kardetud halbade elukommete pärast. Oli vähe kunsti-ja 
teadusalasid, kus ta ei hiilanud, aga polnud ka kombelõtvust ega rõvedust, milleks ta suu- 
teline polnud. Naiselikku puhtust pidas ta silmakirjalikkuseks ja Hannat nähes mõtles, et 
neiu tahab oma alastusega avalikult Aštoretti ülistada. 

Naise eneseohverduse ürgajast pärit tava oli küll ammu kadunud ja Aštoreti 
armastusekultust kummardasid ohverdamispäevadel ainult noorpaarid, kes asendasid 
avaliku süütuse võtmise sümboolsega. Ometi tuli tihtilugu ette, et riivatud naised ja 
tüdrukud varjasid oma salahimusid vagadusega ning võistlesid tantsijannade ja 

106 

hieroduulidega, kes olid ihara jumalanna templites elu-kutselistena pühendunud elu 
andmise müsteeriumile. 

Jophisat ei kahelnud, et siingi on tegemist niisuguse eesmärgiga. Ta läks Hänna juurde 
ja pakkus talle tavalisest rikkalikumaid kingitusi, kui neiu temaga Aštoreti pühasse hiide 
läheb. 

Hirmununa ja häbenedes seisis neitsi paigal, huulil palve karskele Tanitile. 

Sel silmapilgul sööstis molutavast rahvahulgast välja nooruk, keda Hänna ei tundnud, 
lõi liiderdaja pikali, kattis neiu oma paenulaga, tõmbas ta endaga kaasa aina kitsamatele 
ja pimedamatele tänavatele. Ta ei lausunud sõnagi, valvas neiu iga sammu, otsekui peaks 
midagi püha turvalisse paika viima. 

Hänna laskis end pimesi juhtida, ta aimas vaevu, mis linnaosas ta viibib. Päriselt üllatus 
ta alles siis, kui ta kaitsja Sepa tänavasse pööras. Kust mees teadis, kus ta elab? Kas ta 
tundis Hannat? Koduukse ees Hänna kõhkles, kas peab paenula tagasi andma. 

"Jäta endale," ütles mees, "ma tulen sellele ehk päeval järele." 

Siis kiirustas mees minema. Hanna ei jõudnud teda tänadagi. 


IX 


Samal ööl kappas ratsanik mööda maanteed, mis Utica ja Castra Cornelia poolt linna 
viis. Ta peatus Gara kaluriküla juures. 

"Siit Tunise järveni on vaevu poolteise tunni tee,” kaalutles ta. "Kitsas maanina tungib 
merre nagu kaelkirjaku kael. Ja looma pea on Kart Hadašt. Piiraja püüaks sellest kasu 
lõigata. Kaitsja peab oskama hädast voorust teha.” 

Linna asukoht järsult laieneval poolsaarel raskendas vaenlase edasitungi, takistas 
üksuste liikumist ja reeglipärast varustamist, aeglustas piiramismasinate kohaletoomist ja 
tähendas lausa ohtu, kui tugev vasturünnak pärast tagasilöödud tormijooksu vaenlase 
maakitsusele tagasi paiskas. Kui aga roomlasi juhtis ettevaatlik väejuht, olid ülekaalus 
kaitsjate halvemused. Vaevalt kahekümne viie staadioni laiune maakael võimaldas 
suhteliselt väikese jõukuluga linna täiesti ära lõigata. Siis oldi hiirelõksus. Linn oleks 
saanud toiduaineid ainult mere kaudu. Ja vaenlase laevastik oli ülekaalus. 

Kuidas ta ka pead ei murdnud, kaalutluse tulemus oli ikka vilets. Pääsemist põlenud 
enam tõesti. Isegi kui rahvas erakondade erinevustest hoolimata viimasel hetkel 
meeleheitlikule vastupanule koondada, oli väljavaade lootusetu. Linna hukk oli kindel. 

Tee viis mööda kastanisalust, mille servas oli püha allikas. Mees laskis hobusel juua. 
Südant rõhus, et puunia rahvas ei suutnud enam isegi oma jumalaid kaitsta. Ta hoidis 


kinni hobuse turjast ja nõjatas pea vastu villast vaipa, mis numiidlaste kombe järgi 
sadulat asendas. Mees sulges silmad. Ta ei tahtnud muud kui uinuda. Kuid aju 

läbistasid mälestused, luulud, viirastused. 

Ta nägi lausa käegakatsutavalt oma onu, vürst Gulussat, kui see pead vangutades ütles: 
"Rooma on tark, teie olete suured lapsed." 

"Mu skarabeused peletavad kurje vaime,” ütles Nanai, "kuid sinu läheduses ma ei vaja 
neid.” 

"Nanai, kui sa aimaksid, mis minuga lahti on. Isegi sinu võluvahendid oleksid suutetud 
peletama pime-dusedeemoneid, kes mu hinge varjutavad." 

"Riikide lävimises peidab mao tarkus end sageli tuvi kudrutuse taha," kuulis ta oma 
kuningannast ema Lanassat. 

Polnud kahtlust, kartaagolaste poliitika oli lausa enesetapjalik. Ta mõtles: 

"Puunia Ükssarve asjad oleksid hoopis teisiti, kui riigijuhid poleks pimesi võtnud 
suunda Rooma Skylla poole. Kas oleks pidanud eelistama Numiidia Charybdist? Liiga 
hilja. Või on veel aega tüüri keerata?" 

Talle meenusid loovutatud relvad. Kaks tuhat katapulti ja kakssada tuhat sõjavarustust 
vaenlase võimuses. 

"Mu tublil mõõgal jääb sooritada vaid torge südamesse. Enne mu ustavale ratsule, siis 
mulle endale.” 

Taas kostis kõrvus Gulussa kahjurõõmus hääl: 

"Siis pakutakse puunia rahvale lähitulevikus võimalust klaarida erakondade vaidlusi 
varjuderiigis."” 

Kõik temas tõrkus. Ta ajas end trotslikult sirgu. Vahest oli ta tõesti paari hingetõmbe 
pikkuselt kosutavalt maganud? Otsusekindlus oli korraga tagasi. Ta surus kiivri 

pähe, sirutas mõlemad käed pühitsetud allika poole. Ta huulil oli sõnatu tõotus. Ta ei 
anna oma rahva pühamuid võitluseta käest, kuni hing sees. Kas ta oli üksi? Kas ta ei 
leidnud tugevat kaaskonda? Oli selge, et jumalad peavad elu vääriliseks ainult neid, kes 
oskavad oma Õiguse eest surra. 

Südamel oli korraga kerge. Ta teadis, et Kart Hadašt polnud veel kadunud. Linna 
ületamatud müürid olid alles. Veel oli linnas üle saja tuhande tööga harjunud käe. Relvi 
ja viskemasinaid teevad inimesed. Võis ju uusi sepistada ja ehitada. Mõõkade vasarateks 
ja sirpideks tagumise aeg polnud veel käes. Ja maailmakodanikest unistajate loiutava 
moonijoogita osatakse ka vasaratest ja sirpidest mõõku ja odaotsi taguda ning uusi relvi 
kasutada. Enda kaitsmine polnud enam väljavaatena ettevõte. Kartaago jääb võitmatuks. 

Sest teisel pool Garat oli Taraan. Kui ta linnaga koos töötab, on konsulid mängu 
kaotanud. Siis ähvardatakse nende positsiooni selja tagant. Toiduainete juurdevoolu 
sisemaalt ei saa takistada ja linna ei ähvarda nälg. Ja siis ei saa linna vastupanu üldse 
murda! 


»* 


Kui Hasdrubal Numiidlane Megara väravast sisse sõitis, oli ta jahmunud ja peatus. Ta 
oli märkamatult linna jõudnud. Väravapooled olid valla. Sõdurid sissepääsu ei valvanud. 
Müürisakmetel pidureid polnud. 

"Kus on väravavalve?" 

Värava lähedalt kõrtsist tuikus välja paar relvadeta sõdurit. Lähikonna akendele ilmus 
päid. Paljud arvasid, et roomlased on kohal. 

"Siia!" karjus Hasdrubal. "Kas tahate juua ja magada, mitte end kaitsta?" 

Pikkamööda kogunes ta ümber tosinkond meest, kelle hulgas Hasdrubal tundis ära ka 
veinikaupmees Namponi. Hasdrubal kamandas: 

"Värav sulgeda! Piilurid müürisakmetele! Igaüks on sõdur. Orjad kuulutan ma vabaks. 
Mina hoolitsen relvade eest. Sõnakuulmatud lasen risti lüüa.” 

Keegi ei mõelnud vastu vaielda. Kõik tundsid vabastusena, et ei pidanud ise otsustama. 
Väravapooled kriuksusid ja sulgusid kõminal. 

"Vaenlase lähenemisest otsekohe ette kanda!" käratas Hasdrubal jahmunud Namponile. 
"Ma saadan abiväge. Megara värava eest vastutad sina.” 

Hasdrubal ratsutas edasi. Ta nägi linna kohal punast kuma ja mõtles, kas ehk on 
Melkarti leegid allmaakongi purustanud ja inimeste kallale sööstnud. Polnud kahtlust, 
Kart Hadaštis oli puhkenud ülestõus. Roomameelsed olid kaotanud. Kes võtab juhtimise 
üle? Kes teine kui mitte tema ise. Ta oli selleks valmis. Võõrast putru süüa polnud tema 
asi. Eelkõige tuli välja lülitada Barkiidid, kes võinuksid nurjata kokkuleppe Masinissaga. 

Hasdrubalile meenus Nanai. Kus ta oli? Närtsinud nagu Taniti liiliad. Mida oli see 
naine veel talle? Igal juhul tee Baga juurde. Ta võpatas. Nanai oli Baga naine ja 

Baga oli ta tülikamaid poliitilisi vastaseid. Hasdrubal tundis, et ta soontes voolas 
segatud veri, temale ei saaks ükski Gulussa öelda, et ta tahab eesmärki, kuid pelgab 
vahendeid. Vähemalt selles, mis puutus naistesse, ei saanud talle liigset kõhklust ette 
heita. 

Hasdrubal mõistis aina selgemini, et kuidagi tuli rahvaerakonna meestega toime tulla. 
Enamik loobub tema teele ette astumast. Osalt olid nad liiga targad, osalt liiga arad. 
Praegusel ohtlikul hetkel ei ihanud keegi neist valitseda. Ainult Baga oli ettearvamatu. 
Riigimehena tuhmuke, sõjaliselt kogenematu unistas ta oma rikkust au-ametite varal 
õilistada. Kuid säärase mehe laskmine otsustamise juurde tähendaks pigem asja 
roomlaste kasuks pöörata. SurmaHadaš ei kutsuta haigevoodi juurde mustkunstnikku, 
vaid arsti. 

Hasdrubal polnud mees, keda mõni auahne tegelane eksiteele võiks viia, kui ta on pähe 
võtnud olukorda päästa. Ta pööras Lanassa maamaja poole. Niipalju kui ta oma ema 
tundis, polnud ohtu tema und segada. Sel ööl ei saanud Masinissa tütar sõba silmale. 

Kuid milline üllatus ootas teda majale lähenedes! Paar tosinat piigimeest! Nad näisid 
ootavat. Keda? Mõõgad, kilbid, odad, soomusrüüd-võõrastav vaatepilt Megara müüride 
vahel pärast relvade loovutamist! Kui mehed sõjaväeliselt au andsid, tuli majaori ja 
teatas, et perenaine ootab katusel. 

"Ma teadsin, et sa tuled," lahendas Lanassa mõistatuse. "Mu mehed ootavad su käske. 
Neid pole palju, kuid sinu käe all küllalt.” 

Hasdrubal imestas. Kust on pärit relvad ja soomusrüüd. Lanassa naeratas: 

"On olemas maa-aluseid panipaiku, varakambreid, mis on täidetud väärtuslikuma 
kraamiga kui kuld. Sest relvad tähendavad mõistust ja korda. Kui oled alistanud Kart 
Hadatšti, alistad ka roomlased. Usu mind, nad on lihast ja verest nagu meiegi. Nende 
hulgas pole kedagi, keda nooletabamus südamesse ei tapaks. Pole ka kedagi, kes saaks 


elada söömata. Rooma loodab Numiidia liitlastele. Abiväeta ja toiduainete juurdeveota 
nad Kart Hadaštist jagu ei saa. Ma tean saladust. Kuni Masinissa elab, ootavad nad 
asjata.” 

Veel kaua pärast seda, kui Hasdrubal oli väikese salga eesotsas lahkunud, seisis ilus 
naine rinnatise ääres ja kuulatas öösse kaduvat kabjaplaginat. Mis temas toimus? 
Missuguseid mõtteid ja plaane haudus see uhke pea? Kirglikult kaugusse suunatud silm 
nägi öötaeva purpur-pilvedes enneolematult suurt trooni, kuid sellele ei pidanud istuma ei 
Gulussa ega Micipsa, vaid keegi teine Masinissa kuninglikust verest võrsunu. 

Äkki jäi vaikseks. Pasundamine Bursal lakkas. Peagi seejärel hakkas sünge kuma linna 
kohal kahvatuma. Linn vajus aina rohkem tähtedeta öö pimedusse. Ainult tuhm kuma 
kõrgendikul näitas kohta, kus kõrgus linnus. See oli Melkarti pühade leekide paiste 
Ešmuni templi võlv-keldrist. Lanassa näole laotus võidukas naeratus. Ta läks sisse, et 
närve sügavas unes lõõgastada. 

Kart Hadašti nõukogu maja taga laugjal nõlval, umbes 

poolel teel Taniti templisse, seisis väike marmorvalge maja, mis oli sufeedi 
ametikorteriks. Seda nimetati kuldsete paabulindude majaks, sest selle ümber aedades 
elas teadmata arv neid linde. Muistendi järgi olid nad pärit kaugelt imedemaalt, mis asus 
teisel pool Meediat, kaugemal kui Persis. Linnud olevat kaasa võtnud preester, kes tõi 
Tüürosesse iga-aastaseid ohvriande. Sellest peale peeti neid riigi kulul, nad olid Aštoreti 
pühad linnud, 

ehkki selle jumalanna templile Bursal ruumi ei olnud. Linde pidades oli jumalannale 
linnusemäel tagatud vähemalt ükski austamiskoht. 

Sel pilvisel ööl olid paabulinnuaiad vaiksed. Marmorvalge maja konutas mahajäetult 
varjus. 

Ühes toast hüüti tõrkuval häälel teenrit, et see juua tooks. Kuid hääl kuhtus ja keegi ei 
kuulnud seda. Kõik orjad olid põgenenud, valvurid plehku pannud. 

Ent läbi viirastuslikult tühjade ruumide libises samme. Abitult voodis lamades kuulatas 
Mago punakasse pimedusse. Vaikus. Temast ei teinud enam keegi välja. Tema saatus oli 
surra üksinduses. Ta hõikas veel kord: 

"Juua! Ma nõrken!" 

Uksel seisis valge kogu. Mago teadis, et see oli suure Hannibali hing, kes tuli temalt aru 
nõudma. 

"Kas sa ei saa rahu, püha vari? Vala oma viha karikas minule tühjaks, ma pole muud 
ära teeninud. Mina tõukasin rahva hukatusse.” 

"Ärge kohkuge, siin seisab nõder tütarlaps," vastati pimedusest. 

"Õnnetus jälitas mind nagu sindki," halises Mago. "Ma tahtsin head ja mu käed on 
puhtad, kuid deemonid panid mu silmadele sideme. Andesta." 

"Te sonite. Kosutage end joogiga. Ma jään teid valvama.” 

Mago ei kuulnud, mida talle öeldi. Kambris hubises õlilambi nõrk valgus. Ta tundis 
kergendust. Siis nägi ta enda kõrval põlvitamas noort naist. 

"Kes sa oled, neitsilik jumalanna?" 

"Olent Ellot. Kunagi võtsite mu sülle. Ma olen Hasdrubali ja Allisati tütar.” 

"Kas Taraan jälitab mind isegi allilmas?" 

"Te olete oma magamistoas.” 


"Ma näen oma esivanemate sarkofaage. Mind kantakse Bursa nekropoli. Kuid mida 
otsid siit sina, kui oled Taraani tütar? Ma olin su isa põlisvaenlane, võtsin talt ametid ja 
auastmed. Lasksin ära võtta ta mõisad. Andsin ta poja Adherbali roomlaste kätte. Seda 
kõike olen teinud." 

"Ja veel palju rohkemgi. Jooge,” manitses Ellot ja pani ta huulile peekri. 

"Sa oled mu vastu hea. Tea, kui ma veel elasin, oli mu nimi Mago. Mina olin see, kes 
võttis sult isa ja venna, kes jättis su pere au ja jõukuseta. Sa ei tea halvimat. See kõik oli 
mõttetu ja tõi kaasa selle vastandi, mida ma taotlesin."” 

"Ma tean ka seda.” 

"Kuid hoiad minu kannule ja tuled kaasa varjuderiiki?" "Ma aimasin, et te olete maha 
jäetud ja ma tulin teile toeks.” 

ka 


Tänavail olid tunglad juba kustunud. Nüüd jõudis tõrvikuvalgus paabulinnuaeda. 
Ülespeletatud linnud hüplesid oksalt oksale. Marmorvalgele majale lähenes verd ja 
rüüstamist himustav purjus jõuk. 

Arvati, et sufeedi ihukaitsjatest on kerge jagu saada. Kui aga väravas ega maja 
ümbruses valveposte polnud, valdas tõrvikutega mehi umbusk. Nad aimasid ohtu. 
Salapärane maja näis olevat halbade võimaluste Pandora laegas. Keegi ei tahtnud oma 
nahka turule viia. Esiotsa piirduti kisa ja ropu sõimuga. 

Nende juhile Bagale oleks meeldinud, kui töö oleks olnud juba tehtud. Et rahva õlul 
kõrgemale tõusta, peab rahva tahtmist tegema. Hüäänide sõpruse võidab kõige kergemini, 
kui neile raibe söödaks visata. Mis sobis selleks paremini kui Mago elav laip. Avalik 
arvamus oli ta surma mõistnud. Kes sai pretendeerida otsuse täideviija mainele, oli kindla 
peale sedamaid Kart Hadašti kõige populaarsem mees. Nii järeldas Baga. 

"Mis te molutate? Kuhu jäävad teod?" püüdis ta oma kambamehi julgustada. "Kas 
kurjategija peab karistuseta jääma? Või tahate oodata, kuni ta jälle võimu enda kätte 
võtab, roomlastele väravad avab ning teid ja te lapsi koduta jätab? Ärge kõhelge! Jooske 
marmorlinnusele 

tormi. Tema vara saab uuele riigivõimule, ja see olete teie. Lõviosa saagist sellele 
vaprale, kes paneb mu jalge ette Mago pea!" 

Kostis poolehoiuavaldusi, kuid majja ei söandanud tungida keegi. 

"Mine sina ees, Baga, meie tuleme järele," hõikas keegi ja paljud naersid. 

"Kutsu Maharbal appi, tema talutab sind," tögas teine. 

"Mago pole vara kogunud, kes teab, kas saak tasub vaeva,” arvas kolmas. 

"Sõbrad, tehke lõpp ebaperemehelikkusele ja aidake õige rahvamees valitsusse, siis 
tagan, et igaüks teist saab rikkamaks kui ma ise." 

See oli ülepakkumine. Pilgati aina teravamalt. Veel polnud naer selle jutu peale 
vaibunud, kui mitmes küljes välgatas relvi. Aeda tungis ratsanikke, kes mässajad 
silmapilk ümber piirasid. Baga nägi salga eesotsas oma vihaseimat vaenlast Himilko 
Phameast. See oli Hasdrubaliga kohe kokkuleppele jõudnud ja pooled Lanassa värvatud 
piigimehed oma juhtimisele võtnud. Valgus ja kära olid ta paabulinnuaeda juhtinud, et 
siingi korda taastada. 


"Uue valitsuse nimel! Kogunemised tänavatel ja väljakutel on keelatud. Röövimist, 
rüüstamist ja tapmist karistatakse surmanuhtlusega. Kõik kodanikud peavad otsekohe 
koju minema. Kes pärast esimest kukelaulu väljast tabatakse, on minu vang.” 

Kõik pagesid, ka üksi jäänud Baga tahtis jalga lasta, 

kuid tema rinnale sihtis mitu piiki. 

"Kelle nimel sa kaitsed reetur Magot? Kes on uus valitsus?" päris Baga. 

"Hasdrubal Numiidlase nimel.” 

"Kõrge Nõukogu liikmena peaksin minagi sellest teadma." 

"Nõukogu oli öösel koos ja valis Hasdrubali ametisse." 

"See on numiidiameelse partei omavoli." 

"Erakondi pole enam. On üksainus piiramatu võimuga kuningassufeet."” 

"Eeldusel, et talle see tiitel antakse. Kes teeb ettepaneku?" 

"Vahest Baga.” 

"Ma teen selle ettepaneku,” ütles Baga, "Hasdrubal on tänulik mees.” 

"Laske Baga läbi,” ütles Himilko ratsanikele. "Kõrge Nõukogu liikmena tuleb talle 
sõjaväelist au anda.” 

* 

Saanud kogu võimu linnas enda kätte, ilmus Hasdrubal Numiidlane väikese kaaskonna 
saatel paabulinnuaeda. Kaasas oli hiparh Melekpalas, kes oli teda veennud sellele käigule 
murest Mago pärast. Hiparh peatus ja ütles: 

"Sääsed proovivad meelsasti jõudu elevantidega. On ette kantud, et Baga ihkab odavaid 
loorbereid." 

"Ma valvan ise korra järele,” kostis Himalkarti poeg. 

"Sinu sõduriau rikuks must plekk, kui su eelkäijale ülekohut tehtaks." 


"Ka inimlikult kahetseksin seda. Meie poliitiliste veendumuste erinevusest hoolimata 
pean temast lugu. Kes läheb relvadeta rauga kallale, see tõstab kätt minu enda vastu. 
Saatuslikest eksitustest hoolimata oli ta mees.” 

"Muidu poleks ta linna naasnud. Ta oleks Matho ja teiste eeskujul pööbli viha eest 
pääsemiseks roomlaste poole üle läinud. Oleksid sa seda soovinud?" 

"Su küsimus häbistab mind. Kuid ma panen tähele, et nagu kõik valitsejad, kaldun 
minagi välditud kimbatust inimaust kõrgemaks hindama.” 

"Sestap ma ei tahagi poliitikaga tegelda." 

Väike salk peatus värava ees. 

"Kõik on rahulik," nentis Hasdrubal. "Või äkki on Mago põgenenud?" "Aknast paistab 
valgust." 

Kui nad olid tuppa jõudnud, kuulsid nad lämmatatud nuuksumist. Liikumatu kogu 
kõrval istus nuttes noor neiu. 

Hasdrubal kattis pea hõlstiga. Melekpalas kummardus laiba kohale ja lükkas laud 
klaasistunud silmadele. Kui hiparh end sirgu ajas, nägi ta etiooplasest orjatari, kes oli 
kuulmatult tuppa tulnud. Talle järgnes väärikas naine. Melekpalas tundis ära Allisati. 
Naine puudutas neiu õlga. 

"Su ema kartis. Mis tõi su siia majja?" 

"Ta oleks raskel tunnil üksi jäänud.” 

"Ta polnud muud ära teeninud. Kõik me hädad on tulnud temalt." 


"Viimse hingetõmbe ajal kutsus ta mulle ja me perele jumalate õnnistust.” 

"Oli liiga hilja vihkamisest lahti öelda." 

"Ei olnud, tal oli kergem surra.” 

Hasdrubali pilk langes neiule. Äkki hakkas numiidla-se veri temas pulbitsema ja ta 
teadis, et see tütarlaps, pooliti alles laps, peab tema omaks saama. Vahest poleks ta 
suutnud isegi laiba juures oma kirge talitseda, kui hi-parh poleks aimanud, millega on 
tegemist ning tema ja neiu vahele astunud. 

"Jumalad on saatnud meile liitlase,” ütles Melekpalas. 

"Ma tervitan sind, Allisat, vabariigi kuulsusrikka väejuhi abikaasa!" 

"Minu teada nimetatakse Hasdrubal Taraani riigireeturiks.” 

"Üle selle surnukeha ulatan ma sulle lepituskäe. Taraani kohtuotsus on tühistatud. Ta 
ametid, tiitlid ja vara on tagasi antud.” 

Allisat oli tahtmatult mõlema käega mehe omadest kinni võtnud Talle tundus, just nagu 
pettunud rooma-meelne õnnistaks mõlema tülitseva erakonna liitu. Olude järsust 
muutumisest rabatud naine astus sammu tagasi ning püüdis Numiidlase ja hiparhi 
nägudelt lugeda, ise kaheldes ja lootes. 

"Ma usaldan teid,” ütles ta viimaks. "Ma usun, et see silmapilk juhatab sisse uue 
ajastu.” 

"Sa ei pea oma usalduses pettuma,” vastas Himalkarti poeg. "Ma palun, et sa isiklikult 
viiksid meie läkituse oma kuulsusrikkale abikaasale. Mine võimalikult ruttu tema 

leeri Liibüas, sinu relvastatud kaitset juhib Himilko Phameas. Teata mu nimekaimule 
Hasdrubalile, kelle lisanimi on Taraan, et ta on nimetatud linna maa poolt kaitsva väe 
ülemjuhatajaks. Ütle, et me paneme piiramisele visalt vastu. Lähemad juhtnöörid on 
pitseeritud kirjas, mille Himilko annab talle üle koos dokumentidega rehabiliteerimise 
kohta. Mine viivitamata teele. Õnn kaasa! Tanit olgu sinuga!" 

"Kelle nimel ma läkituse viin?" 

"Himalkarti poja Hasdrubali, Kart Hadašti kuningas-sufeedi nimel." 


X 


Silmapaistmatu ja koguni pisut lagunenud maja, kus pankur ja poliitik Baga oma noore 
naise Nanaiga elas, asus ärikvartalis. Omanikul oli ammu plaanis see ümber ehitada või 
linna paremas piirkonnas palee vastu vahetada. Kuid pelg väikestes inimestes kadedust 
äratada ja sellega riigimehe karjääri kahjustada olid takistanud kavatsust teoks teha. 

Baga loomust valitses pettumusest sündinud kibestus. Marmorvalges majas valitses 
Himalkarti poeg, kunin-gassufeedi kalliskividest sädelev müts peas. Baga maksa nokkisid 
kadeduse raisakullid. Noore naisega hommi-kusöögilauas istudes kirus ta riigi kõrgeimat 
ametikand]at. 

"Sina ise ju tegid ettepaneku teda valida," torkas Nanai. 

Baga ei saanud vastu vaielda. Ta tundis naise torke taga 

vaenulikkust ja mõtles, kuidas kõige rängemini vastu solvata. 
"Sa näed välja, nagu oleksid halvasti maganud ja vanem kui tegelikult." 


"Järgmine sadamatööline, kes sulle heatahtlikult õlale patsutab, lohutab sind. Tema 
tunnustus on su südamele midagi rohkemat kui su oma naise heaolu. Keegi ei kahtle, et 
sa oled igal ajal valmis ka naise öörahu rahvalikkuse altarile ohverdama. Miks pole mu 
kõrvad igaveses müras ööl ja päeval kurdiks jäänud?" 

Nagu paljud jõukad, oli ka Baga andnud oma aia rahva kasutusse, kes oli asunud 
pöörases innus relvi valmistama. Mõne päevaga olid kõik templite eesruumid ja pühad 
hiied töökodadeks muutunud. Vahetus oli iga kaheksa tunni järel. Üks vahetus töötas 
puusepa- ja sepatööl, teine hoolitses toitlustamise eest, kolmas oli uneajaks. Nõnda ei 
lakanud töö ööl ega päeval. 

Kui levinud kumu tõele vastas, valmis päevas sada suurt kilpi, kolmsada mõõka ning 
viissada viskoda ja piiki. Valmistati ka uusi heitemasinaid. Iga uue koletise kõrvale 
kuhjus ajapikku terveid kuulivirnu. Kuule tehti kas rauast või veeti kohale linna 
ümbrusest. Rünnakut aitas ju tõrjuda iga põllukivi ja kaljurahn, mida sai kindluse müürilt 
vaenlase pihta paisata. 

Kogu linn kajas töömürinast. Öörahule ei saanud mõelda kusagil. Nanai teadis seda. Ta 
tundis, et teeb ülekohut, kui tahab, et mees võetud meetmeist loobuks. Tegelikult ihkas 
Nanai hüvitust, mis ulatus üle kõige, mida sai 

saavutada sõnavahetusega. Baga etteheited Hasdrubalile ja matslik märkus, et ta näeb 
vananenud välja, surmasid naises viimasegi lugupidamise, milleks ta tundis end ko- 
hustatud olevat. Teda valdas uljas kihk vähemalt viivukski eemale pääseda mehe juurest, 
keda ta ei armastanud, meeleheitlik soov anduda märkamatult kirele, mis oli teda 
haaranud toonasest armuööst peale. 

Kui Baga nüüd talle ette heitis mõistmatust enda kui rahvajuhi positsiooni suhtes, lõikas 
naine tal sõna suust ja väitis, et rahulikult järele mõeldes leiab ta-mehel oli õigus, kui 
andis aia relvameistrite kasutada. 

"Kui sul selle vastu ei ole, siis tahaksin öötöö ajaks oma isamajja kolida, mis paikneb 
kõrgemal ja on ruumikam kui siinne. Just siin, kitsastel tänavatel kajab müra mit- 
mekordselt. See pole mu praeguses seisukorras talutav. Su silm ei eksi, ma vajan 
häirimatut öörahu. 

"Ma kutsun arsti.” 

"Ma pole haige, olen rase. Kas sa nüüd saad aru, miks ma olen inetu?" 

Baga mõtles järele. Juba tükk aega polnud naine teda enda juurde lubanud. 

"Kui kaua juba?" 

"Ma oleksin pidanud seda ammu ütlema.” 

"Ma lasen aia sinu magamistoa akende alt tühjaks teha.” 

Nanai tõusis ja seisis, nägu nagu sfinksil. Ta ütles: 

"Seda ma ei saaks lubada, see teeks rahvale kahju. Pealegi pole sul avalikus elus seda 
positsiooni, mis vastaks su riigimehevõimetele." 

"Kes teab, ehk jõuan minagi tippu.” 

"Selle tunnikese ajal, millal ma magada sain, nägin unes, et olen juba sünnitanud. 
Lapsel oli lõvi pea. Küsi unenägude seletajalt. See tähendab, et lapse isa on julge ja 
kuninglik lõvi.” 

Baga nägi end juba hiilguses. Numiidlane on surelik. Tal oli tulevikku. 

"Kas sa tõesti nägid seda unes? Kas sa usud, et mul õnnestub...” 


"Ma tean, et lapse isa on kutsutud linnas esikohale asuma." 

Baga embas naist. Patustaja pea puhkas viivuks mehe rinnal. Ta muigas kibedalt selle 
edeva kehkenpüksi üle, keda oli nii kerge tüssata. 

* 

Mööda Gara maakitsust kulgevat teed astus kergel sammul nooruk. Ta oli korduvalt 
möödunud härja-vankritest, mis samuti linna poole sõitsid. Ei kestnud kaua, kui ta jälle 
nägi enda ees kaherattalist käru, millele oli laaditud kooritud puutüvesid, mille ladvaotsad 
vastu maad lohisesid. 

"Ma pole sel teel enne nii elavat liiklust näinud,” ütles ta voorimehele. "Väljavedu 
näikse olevat suurenenud. Kas puud lähevad sadamasse?" 

"Küllap jah. Kas teil linna võti on? Tanit on meie kants!" küsis voorimees. 

"Ešmuni õnnistus!" vastas rännumees, kes arvas, et ajur tahab hüvasti jätta. 

124 

Ei läinud kaua, kui ta nägi enda ees kõrgumas linnamüüri. Oli põhjust imestada, omal 
ajal lagunenud sakmeid oli parandatud. Igal pool paistis redelitel müürseppi, kes 
parandustööd tegid. Väravale lähenedes kuulis ta hõikeid, millest aga väljagi ei teinud. 
Korraga vihises ta peast mööda nool. 

"Parool või me laseme!" kumises kõnetorust. 

Noormees nägi rinnatise taga kiivreid ja soomussärke. Ta mõistis: linna kaitstakse. 
Puhas hullumeelsus. Carta Cornelias, kust ta tuli, polnud ainult roomlased, vaid ka ta ise 
arvanud, et Kart Hadaštiga on asjad ühel pool. Talle oli vabadus tagasi antud ja ta arvas, 
et see oli lepituse märk. Kuid ta poleks Lucius Marcius Censorinuse pealekäimisel 
lasknud endale auku pähe rääkida ja kodulinna leplikkust tugevdama tulla, kui poleks 
olnud kindel, et osutab sellega oma rahvale teene. Nüüd seisis ta ootamatult kaitstud 
müüride ees. 

Olukord nõudis kiiret otsustamist. Ta hõikas: 

"Ma olen Gisgon, Mago pojapoeg. Mind anti roomlastele pantvangiks. Jumalate tahtel 
tulen vangistusest tagasi.” 

Järgnesid ärevad hetked. Kas ta oli eksinud, kui arvas, et Mago nimi talle värava avab? 
Mis oli nende müüride taga toimunud pärast seda, kui ta polnud usaldusväärseid uudiseid 
kuulnud? Missugused meeleheitlikud plaanid keesid Kart Hadašti õnnetusekatlas? Kas 
tõesti relvastatud vastupanu? Sel juhul võis ta tänada sisehäält, mis keelas öelda, et ta on 
siin konsulite nõusolekul. 

Vahest oli ettevaatamatus end Mago pojapojana tutvustada? Igal juhul oli selge, et sel 
nimel polnud enam endist maagilist mõju. 

Rinnatise taga ei juhtunud midagi. Kas tema juhtumi üle peeti nõu? Polnud ohutu seista 
nagu märklaud. Kuid põgeneda? Noolega võidu joosta? Ja lasta end selja tagant tabada? 
Gisgon, kes on nii kuulsusrikkalt Masinissa vastu võidelnud, saab surmava noole selga? 
Ei iialgi! Jälle kostis kõnetorust: 

"Parool või sa oled surmalaps!" 

Äkki sai Gisgon aru, mida voorimees oli mõelnud, kui küsis, kas tal värava võtit on. Ta 
hõikas umbropsu: 

"Tanit on meie kants!" 


"Läbi lasta!" kõlas käsklus. Tõstesild lasti raskete kettide otsas alla. 
* 


Hasdrubal Numiidlane ei väsinud ringkäikudel lävimast lihtrahvaga. Ta külastas 
töökodasid ja innustas inimesi tööle. Ta polnud väiklane ning mõjus pigem rahvalikkuse 
kui manitsuste või virisemisega. Ta kandis alama auastme ohvitseri rüüd ega toretsenud 
sufeedi tunnustega. Kus teda ära ei tuntud, esines ta Hasdrubali staabi liikmena, kelle 
ülesanne on töö edenemise järele vaadata ja neid, kes on seda ära teeninud, linnajuhi ni- 
mel tänada. 

Peagi levis kõlakas, et ta käib maskeeritult ringi. Igas ootamatult välja ilmunud 
sõjamehes oletati kuningassufeeti ennast. Keegi ei tahtnud, et teda looderdamiselt 

tabatakse. Hasdrubali kavatsus tabas märki. Mitte millegagi poleks saanud tööindu 
paremini tagant tõugata. 

Kui ta ühel päeval külastas üht Megara tuntumat parkimistöökoda, mis oli saanud 
linnalt suuri tellimusi, oli tal kaasas hiparh Melekpalas. Ka see oli ametitunnused ära 
võtnud ning teda võis vormikuue ja kiivri järgi alamastme ohvitseriks pidada. Kuid 
parkal Juba tundis mõlemad esimesel pilgul ära. Ent ta ei näidanud seda välja, tema 
töömeheuhkus ja Kart Hadašti kodaniku eneseteadvus ei lubanud isegi kummarduda. 
Aukude juures, kus rahva hulgast palgatud mehed ja ka naised paljajalu nähku tallasid, 
ütles Juba: 

"Juurdevedu jätab soovida. Lamba-, talle-, kitse- ja nirginahku piisab, kuid need ei 
kõlba kilpide, kiivrite ega tugevate jalatsite tarvis. Veisenahad on neis kahes augus. Kuid 
neid peaks olema kaksteist augutäit. Eriti on puudus pühvlinahast. Kuhu jäävad Numiidia 
pühvlid? Kui Hasdrubal ei oleks pea peale kukkunud, oleks ta ammu sõlminud salaliidu 
oma vanaisaga." 

"Kuidas sa seda mõtled?" 

"Arvan, et kui Ükssarv ei taha Rooma kotka küünte vahel lõpetada, peab ta Numiidia 
lõviga kampa lööma. Masinissa on küllalt tark mõistma, et roomlased on ka tema 
vaenlased." 

"Kas sa ei tea, et Numiidia kuningas on Rooma liitlane?" 

"Eks ta pea esialgu tegema näo, et ongi. Kuid vean kihla, et salamahti on ta valmis 
meid tarnetega toetama. Talle tuleks ainult teada anda, et Numiidia naha juurdeveota 

ei saa me kolmekümmend tuhandet meest varustada. Just Hasdrubali asi oleks see talle 
selgeks teha. Ütle seda kuningassufeedile, las ta saab teada, mida töörahvas mõtleb." 

"Seda on ehk asjatu öelda. Ma võin sulle omavahel öelda, et juurdevedu Numiidiast on 
juba teel. Lase uusi auke kaevata, varba uusi käsi ja jalgu. Juba enne täiskuud saad 
niipalju nähku, et sul tuleb parkainest puuduja sa maksad igaühele, kes su tõrtesse 
kuseb.” 

Jubal oli nüüd selge, et Hasdrubal oma vanaisa Masinissaga salasidemeid peab. Ta ei 
kuulunud nende ülipatriootide kilda, kes oleksid seda Lanassa pojale ette heitnud. 
Vastupidi. Ta oli alati võtnud sõna Kart Hadašti ühendamise poolt Numiidiaga. Ta oli 
veendunud, et pärast kuuldud vihjeid on kogu Aafrika ühinenud Rooma vastu. Ta lootis 
sellest hindamatuid ärilisi eeliseid. Pilgaku barkiidimeelsed-Jarbas, Hirom, Elym ja 
teised-teda pealegi, ärimehena arvas ta, et töö ei edene, kui igaüks piisavat tasu ei saa. 

Siis meenus talle, et kuulu järgi olid paljud Kartaago lõunapoolsed sadamakohad 
emalinnast lahti öelnud ja roomlaste poole üle läinud. See tegi ta taas mõtlikuks. See ei 
vihjanud kogu Aafrika ühinemisele. Ta jätkas kunin-gassufeedi pinnimist. 


"Ega me Numiidiast üksi olene. Sissevedu meritsi on veelgi usaldusväärsem. Kindla 
peale on vale, et Hadrumetum, Leptis ja meie teised liitlaslinnad on Utica eeskujul 
roomlastega liitunud." 

Hasdrubal võttis ühe töömehe käest kuusirbikujulise kaabitsa ja proovis ülesriputatud 
nahka ise puhastada. Töölised kogunesid ta ümber ja nägid, kui osavalt ta naha karvase 
poole puhtaks tegi, siis naha ümber pööras ja sisekülge puhastas. 

"Ega see nii kerge ole kui paistab,” ütles ta. "Ma tunnistan, et olen saamatu. Kuid teie, 
selle ala meistrid, seletage mulle üht. Toidu keetmisel pannakse potti rasva, jahu ja muud. 
Ketti sepistades ühendatakse ikka üks lüli järgmisega. Kõik kasutuskõlblik tuleb sellest, 
et midagi lisatakse, mitte ei võeta ära. Kuid teie kraabite maha ühelt poolt karvad, teiselt 
poolt rasvajäägid ega lisa midagi. Ometi tahate midagi kasulikku korda saata. Kuidas?" 

Üks Juba vanemaid abilisi seletas: 

"Karvad tuleb ära võtta, muidu ei pääse parkaine naha pooridesse. Ka lihapoolt tuleb 
puhastada, muidu läheb see mädanema ja haisema.” 

"Nii et ka eemaldamisega võib saavutada õige tulemuse. Oleks vale, kui keegi väidaks, 
et alati tuleb lisada ja kõik, mis kõrvale jääb, on kaotus. Vaadake ette, kui keegi tuleb ja 
nuriseb, et Hadrumetum, Lepis, Thapsus ja Achulla on Kartaago riigist irdunud ja et see 
on suur õnnetus. Me ei nuta taga neid usalduse kaotanud kree-kalikke sadamalinnu, kes 
müüvad end enampakkujale. Meie, puunlased, liitume seda tugevamini. See, mis ära 
langes, on teinud meid tugevamaks. Vapper Hippo Regius on meie poolt, samuti 
lugematu hulk külasid ja väikelinnu Liibüa sisemaal. Seal on valmis roomlastele selja 
tagant 

kallale tungima Taraan ja ratsaväe juht Himilko Phameas. Las vaenlane ainult tulla, 
küll te näete kui tugevad me oleme." 

"Elagu Hasdrubal Numiidlane!" hüüdis Juba vaimustatult. 

* 

Ithobaali palee jahedas marmorhallis käis elav tegevus. Siin tuli iga päev kokku noori 
iludusi, sest orjataridest ei piisanud sõdurite riietamiseks vajaliku linase ja villase lõnga 
ketramiseks. Ithobaali teine tütar, Nanai noorem õde, nimetas neid kogunemisi naljatades 
senati istungiks või vanade nõukoguks. Olid ju kedervarte otsas nikerdatud mehepead. 
VIIL või lina moodustas sinna vägeva halli habeme. Attarile andis iga asi põhjust naeruks. 
Tõsine olla oli tal raskem, kui nõgeseid peos hoida. 

Meestele, mitte ainult noortele mõjus ta sellega eriti. Tutvuse alguses tundis iga mees 
end otsekui koormast vabanenuna. Ajapikku hakkas see mulje nõrgenema. Kes pidevalt 
tema seltskonnas viibis, isegi Nanai ja Attari ema Anunit, väsis, ja neiu naer mõjus 
ärritavalt. Kuid ema oli kannatlik ja varjas pahameele vanasõna taha: "Täiskasvanud 
tüdruk, kes pähklitega mängib, on mulle rohkem meelt mööda kui vana naine, kes 
tantsimas käib.” 

Mago pojapoega Gisgoni oli enne Liibüasse saatmist Attari peigmeheks peetud. 
Rõõmusõnum tema vabastamisest jõudis vanade nõukogusse enne kui ta ise. Sõbrannade 
õnnesoove võttis Attar vastu lustlikult nagu alati ja nii ükskõikselt, just nagu tegemist 
oleks maailma kõige igapäevasema asjaga. 

Kihlumisega tunnistajate juuresolekul polnud nende liitu veel kinnitatud, kuid selles 
olid süüdi ainult välised asjaolud, eriti Gisgoni isa viivitamine. Tema nimi oli Mago nagu 


ta isalgi ja eristamiseks hüüti teda Mago Liibüalaseks. Ihu ja hingega põldur, elas ta aasta 
läbi oma mõisas Liibüa sisemaal. Ta oli linna tulekut aina edasi lükanud ja jätnud Attari 
isalt Ithobaalilt neidu oma pojale kosimata. Kui Gisgon pantvangiks anti, jäi kosja 
minemata, ehkki noored olid omavahel kokku leppinud ja ka suguvõsal selle vastu 
midagi ei olnud. Tollal oli Gisgon isa peale pahane, nüüd oli ta tänulik. 

Oma üllatuseks ei meeldinud Attar talle enam. Neiu alaline hea tuju oli teda kunagi 
köitnud, nüüd tundus kohatuna, see ei sobinud praegustesse oludesse. Gisgon ei saanud 
paremalgi tahtmisel midagi parata. Liiga palju kibedat ja tõsist, alandavat ja ähvardavat 
oli ta roomlaste leeris üle elanud. Läbielatu tõttu oli temast uus inimene saanud. Ta sai 
selles teadlikuks juba esimesel külaskäigul Ithobaali majja. 

Kui ta oli mõnda aega noorte naiste seltskonnas viibinud, häiris teda aina rohkem, et 
Attar ei osanud suud pidada. Gisgonil oli palju mõelda, kuid Attari loba kiskus teda tagasi 
argipäeva. Võib-olla oleks Gisgon pahas tujus tagasi tõmbunud ega oleks Ithobaali 
paleesse enam kunagi naasnud, kui teda poleks vastupandamatult ligi tõmmanud võõras 
täht. Ta ei hoidunud eemale, vaid tuli ikka tagasi, varsti lausa iga päev. Ettekäändeks olid 

jutuajamised peremehega, sest siis ei torganud silma, kui ta viisakuse pärast ka 
naistetuppa läks. 

Mõni teravam silm märkas, et ta ei käinud seal Attari pärast. Kõige paremini teadis 
seda Attar ise. Kuid talle oli see ükspuha. Tema meelest oli Gisgon roomlaste juures 
mossmokaks muutunud. 


XI 


Puusepp Muttines oli jõukas, tal endal poleks olnud tarvis tööle käsi külge panna, kuid 
ta tegi seda siiski. "Kui peremees on jõude," tavatses ta öelda, "siis veavad sulased 
seanahka.” Talle meeldisid vanasõnad. Teine, mida ta sageli tarvitas, oli: "Kes väetab 
oma higiga, selle põldu õnnistavad jumalad." 

Võib-olla oli süüdi tavatu palavus, võib-olla mõlkus meeles erilisi mõtteid, kuid sel 
pärastlõunal polnud tal lusti oma higiga väetada. Ta tabas end aina sellelt, et jäi puhkama 
ja mõtisklema. Mõtlikkus lõppes sellega, et Muttines viimaks päise päeva ajal haigutas. 
Ta viskas tööriistad kirstu ja jäi õhtule. "Iga asi omal ajal," ütles ta endale õpetlikult. "Ka 
head võib saada liiga palju ja vahel on tähtsamat teha kui pihku sülitada." 

Veidi hiljem seisis ta paigas, kus poeg Dubar pani kokku kiviheitemasinat. 

"Tule alla, on rääkimist!" hõikas Muttines pojale. 

Mõne hetke pärast oli poeg redelit mööda alla jõudnud. 

"Palavus on hirmus,” ütles vana, "parem jääksin siia 

varju kui oma töö juurde. Sa oled küll tuulepea, aga kui sepa tütar sulle meeldib, siis 
mina pole vastu. Hiromi tütar ehk teeb sinust mehe. Minu maja kõrvalhoone, kus elasid 
su vanavanemad, on tühi. Võite sinna elama asuda, kui sellega rahul olete." "Muidugi 
oleme.” 

"Sul pole veel tüdruku nõusolekut. Mis õigusega räägid sa mõlema nimel?" 

"Jäta see minu mureks. Mul on aimused, ja need petavad harva.” 


"Olgu. Ma lähen vana mühaka jutule. Ta on mõistlik mees ega pane pahaks, kui lähen 
tööriietega.” 

"Kas annad talle selle tagasihoidliku kosjakingi?" Dubar võttis välja hõbedast käevõru. 
"Rohkemaks mu säästudest ei piisanud." 

"Miks ei piisanud? Sest sa pole õppinud raha väärtust hindama. Sa ei tööta küllalt 
usinalt ja osaled parema meelega sõjamängudes. Kes liiga upsakaks läheb, kannab 
viimaks lapitud jalatseid." 

"Milleks siis saapapaikajad olemas on? Kui kingsepp paljajalu käiks, ei teaks ta, kust 
king pigistab. Kui mina ei teaks, kuidas viskemasinaid kasutada, ei oskaks ma neid 
ehitada paremini kui ükski teine puusepp." 

"Kas viimane sõna peab alati sulle jääma? Kas ma laidan sind su heade või halbade 
omaduste pärast? Sa nimetad puhtast hõbedast käevõru tagasihoidlikuks kingiks. Kui nii 
jätkad, ei jää tagajärjed tulemata. Kas sa tead, mis vanasõna selle kohta käib?" 

"Vist tean. Pillajast võib kerjus saada, kitsipung on seda eluaeg.” 

"Mina mõtlesin üht teist vanasõna.” 

Poeg pani tähele, et isa käevõru siiski kaasa võttis. 

* 


Marmorsaalist eenduval rõdul ajas kaupmees Ithobaal juttu oma sõbra Bostariga. Ta 
vaatas kurvastusega, kuidas köiepunujad ta aias muru tallasid. Ithobaal pidas linna 
vallanud relvastumispalavikku hullumeelsuseks, iga vastupanu Roomale 
vastutustundetuks tobeduseks. Konsulite nõudesse elanike vara võtmise ja linna hävi- 
tamise asjas ei suhtunud ta liiga tõsiselt. Küll nendega rääkida saab, kui muidu 
järeleandlikud ollakse. Ta lootis rahumeelsele lahendusele oma poja Melikertese pärast, 
kes oli pantvang. 

"Nüüd on need köiepunujad end siin sisse seadnud," kurtis ta Bostarile. "Kas aed on 
minu või sõjaõhutajatest võimumeeste oma?" 

"Roomlaste ja kogu linna oma. Kui nad selle enda kätte võtavad, on sul kurta rohkema 
kui mõne mahatallatud lille üle.” 

"Kaitsemeetmed pidavat ju roomlaste eest kaitsema.” 

"Nad teevad su maja maatasa pärast seda, kui oleme end kaitsnud.” 

Nende juurde tuli pikka kasvu nooruk ja kummardus. 
"Kuhu sa jäid, Gisgon? Ma ootasin sind kannatamatult." 
Noormees vaikis ja punastas. 

"Ma arvan,” tögas Bostar, "et Censorinus lüpsab sokku ja sina, Ithobaal, hoiad sõela 
all.” 

"Mina lootsin,” kostis Ithobaal, "et leidub mees, kes rahvale aru pähe paneb. Kuidas 
tahad sa kooskõlastada oma kõhklusi Rooma leeris võetud missiooniga?" 

"Konsulid ei tea, et Mago on surnud ja ta erakond langenud. Nad kinkisid mulle 
tingimusteta vabaduse. Kuigi ma tookord olin vastupanu mõttetuses veendunud, ei võt- 
nud ma endale kindlat kohustust. Praegu pole ma oma ülesandes enam nii kindel kui 
linna naastes. Andke mulle aega." 

"Narrus on nakkav nagu soopalavik,” ütles Bostar. "Kui ta veel mõnda aega Kart 
Hadašti õhku hingab, karjub ta koos teistega: Maha Rooma! Ehk saavad meistki veel 
hurraapatrioodid. Sulgi ei saa vastu tuult kühveldada." 


"Ma poleks Gisgoni iialgi pidanud kahes sadulas istujaks." Ta pöördus Gisgoni poole: 
"Pärast sinu korduvaid lubadusi arvasin, et olen leidnud usaldusväärse liitlase. Minu 
käsi üksi on nõrk haarama veereva ratta kodaraist. Sinu poolt oleksid noorus, su vanaisa 
mälestus, Castra Castilia usaldus. Külm kaalutlus ütleb sulle, et siinne mäng on 

meeleheitemäng.” 

"Ma ei salga, et siin juhtuv võib külmale kaalutlusele kahtlasena tunduda. Seevastu 
läheb süda soojaks, kui ma näen rahva ohvrimeelsust. Ma vangun alles, mis on jumalate 
tahtele lähem, kas tark pea või narr süda.” 

"Tarkusel on ikka see puudus," naljatas Bostar, "et temaga võib puusse panna, mis on 
siis üllatav. Narrusega võib ette kindel olla, et välja tuleb midagi lolli. Jumalate silmis on 
nii targad kui narrid ühesugused." 

Bostar lahkus ja Ithobaal läks majja sisse. Ta oli pahas tujus ega lootnud olukorra 
paranemisele. Kuna äri seisis ja ka tema valitud Kreeka taieste kollektsioon lohutust ei 
pakkunud, siis vahtis ta vihaselt aknast oma aia laastamist. Teatud määral rahuldas teda 
ainult pisar, mille ta valas oma pantvangis poja pärast. 

Ka Gisgon polnud osanud Melikartese kohta midagi öelda. Ta oli olnud ainus, keda 
Lilybaeumis ja pärast Castra Cornelias eelistatult koheldi. Ilmajutu järgi olid teised 
pantvangid Rooma viidud ja vangi pandud, tugevamaid kasutati mustemal tööl. 


»* 


Sepp Hirom oli keeldunud vahetamast oma keldritöökoda ruumikama vastu, mida 
linnaametid talle pakkusid. Talle räägiti korduvalt, kui vajalik on tootmist kümne- 
kordistada. Hirom vastas, et tema töö on niigi kümme korda rohkem väärt kui mõne teise 
oma. Ta seletas, et Hannibal ei saanud roomlastest jagu ainult sellepärast, et ta mehed 
olid relvastatud mõõkadega, mis lühikese ajaga läksid kõveraks nagu plekk. 

"Relvad pole kirsikivid, mis välja sülitatakse. Üks hea mõõk peab kauem vastu kui 
tosin viletsat. Lahinguid ei võida väejuht, vaid sepp." 

Lõpuks anti järele. Teiste sepapajade mõõgad ei kannatanud tõepoolest võrdlust Hiromi 
terassinistega. Nagu ennegi laskis Hirom süüdata ääsitule igal hommikul Melkarti püha 
tulega. Nagu ennegi kasutas ta tööjuures ainult talle teada manasõnu. Mida oleks ta peale 
hakanud abilistega? Olulist ta neile öelda ei saanud. Abilised, keda ta usaldas, olid alasi, 
vasar ja lihaselised käed. Oli selge, et ta rühmas pöörasemalt kui enne, ei andnud endale 
õiget öörahugi. 

Hirom proovis parajasti äsjavalminud mõõga painduvust, kui puusepp Muttines sisse 
tuli. Sepp ütles: 

"Ma näen, sul on midagi südamel. Kuid sa pead ootama. Raud on parasjagu pehme ja 
tuli kustumas. Sul pole palgiga muret, jätad ta vedelema, ei tema paigast nihku. Hõõguv 
raud on peenem isand. Tema ütleb: Nüüd tegeled minuga või ma ei tee sinu tahtmist.” 

Ja ta hakkas tulest võetud rauakamakat taguma, nii et sädemed lendasid. Muttines seisis 
ning vihastas end roheliseks ja kollaseks. Esiteks, et Hirom oli temas midagi märganud, 
teiseks, et sepp teda sellegipoolest oodata laskis ja kolmandaks, et tema palki oli tögatud. 
Hirom näis tõepoolest arvavat, et raud on midagi suursugusemat kui palgid. Ometi oli 
Muttines palkidega jõukamaks saanud kui see mees rauaga. Muttinesil oli põhjust arvata, 
et puit on suurusugusen. Sestap alustas Muttines pikemata: 


"Kui sa juba märkasid, et mul midagi südamel on, siis ongi. Ma ei saa väita, et see 
midagi meeldivat on. Vähemalt mitte mulle. Sääski toast välja ajada on raske, 

peast võimatu. Ma pidin järele andma. Poeg tahab naise võtta.” 

"Nii noorelt?" 

"Noorus on viga, mis iga päevaga paraneb. Aga tal on peas just sinu plika. Ilus sile 
nägu tal on, aga mis on selle taga? Ometi oleks sinu Hanna mulle rohkem meelt mööda 
kui mõni teine, kellest ma midagi ei tea. Eks Dubar ise vaata, kuidas ta Hannaga toime 
tuleb. Kui sina nõus oled, võib ta minu poolest oma tahtmise saada." 

"See on isevärki kosimine. Kui minia sulle ei sobi, miks sa siis tulid siia? Kas ainult 
selleks, et mu last maha teha, nagu tingijad kalaturul kaupa maha teevad, et odavamalt 
kätte saada? Uks on seal, võid minema hakata.” 

"Miks nii ägedalt? Lehtsabade kohta võib ju sõnakese pillata, kui kaks kogenud meest 
omavahel on. Kui sulle vorm nii tähtis on, siis esitan kosjasoovi pidulikult.” 

"Sellega, et teie teda tahate, pole asi veel ühel pool. Eks meilgi ole midagi öelda. Või 
arvad, et annan oma kuld-faasani esimesele ettejuhtujale?" 

"Minu Dubar pole esimene ettejuhtuja. Ta on jõukate vanemate laps, tubli töömees, 
selge peaga. Ja missuguseid heitemasinaid ta ehitab! Ja suursuguste ringkondade 
noormehed otsivad tema seltsi.” 

"Suursugust seltskonda ma oma väimehelt ei nõua. Ma tean Dubarit, kus rahvas kokku 
jookseb, seal on tema kohal. Kuid ma ei heida seda ette. Ta on tubli puunlane. 

Jääb küsimus, mis mees ta muidu on. Kes sihukese na-gamanni südamesse näeb? Ega ta 
ole teistsugune kui teised, peiuna paitab, abikaasana peksab. Minu Hänna on igal juhul 
alles noor, tema võib oodata. Las sinu poeg ka ootab ja näitab, et temast on asja saanud, 
eks sa küsi siis uuesti.” 

Muttines ajas silmad ja suu pärani. Ta imestas, et Kart Hadaštis on isa, kes ei pea 
auasjaks tema languks saada. Imestus oli nii suur, et ta unustas vihastada. Oli ju Hirom 
nimetanud tema poeg nagamanniks, kes polegi midagi tähtsamat kui teised. Niisugustel 
asjaoludel ei suutnud ta kosjade juurde naasta. Ta eelistas olla solvunud. Küll tüdruk 
ajapikku Dubaril peast läheb, ta võiks kümme rikkamat saada. Tema ja Hiromi vahel oli 
kõik läbi. 

"Tee mis tahad,” ütles Muttines, "küll tuleb päev, kui sa end vanaks onageriks sõimad. 
Neitsi liha pole laos hoitud puuvili, see tuleb mehele panna enne kui kortsu läheb." 

Kohe pärast seda paistsid ta jalad töökoja aknast. Hirom mõtles: 

"Jooske või jalad rakku, mina oma tuvikest ei loovuta."” 


»* 


Kui Gisgon päras jutuajamist Ithobaaliga ketrustuppa läks, leidis ta noored neiud töö 
juurest nagu ikka. Kui Ithobaal oleks teda nüüd näinud, oleks nooruki poliitilise meelsuse 
muutumine talle arusaadav olnud. Kui Gisgon teiste neidudega lobises, nägi ja kuulis ta 
ainult üht. Ja 

kes sellesse ühte oli kiindunud, sel polnud valikut, ta pidi puuniameelselt mõtlema, 
Roomat põlisvaenlaseks pidama ja vastupanus kõike head nägema. 


Gisgon ise varjas oma kiindumust ja peaaegu keegi ei pannud tähele, et pealiskaudne 
flirt Attariga oli vaid ettekääne kellegi teise juures viibimiseks. Kuid terav silm oli 
Nanail, kes Baga nõusolekul oli isakoju naasnud ja ketrustööd juhtis. 

Nanai ei pööranud Gisgonilt pilku. Ta nägi nooruki hinge sügavusse. Ja ta mõtles 
palavlikult, kuidas seda suhet omaenda eesmärkideks ära kasutada. 

Mõni päev tagasi oli kuningassufeet Ithobaali paleed külastanud ja usinaid ketrajaid 
tänanud. Mees oli Nanaist selgelt eemale hoidnud ja igasuguse usaldusliku vahekorra 
maha salanud. Kui arusaadav see neis oludes ka polnud, see solvas Nanaid. Ja haav oli 
seda sügavam, et Hasdrubal rääkis Taraani tütre Ellotiga hoopis teisiti kui temaga. 
Hasdrubal ei talitsenud end nagu Gisgon, kes oskas kiindumist Ellotisse varjata, nii et 
selle märkamiseks oli vaja teravat silma. Hasdrubali oli numiidia veri kaasa kiskunud. 
Kui ta rääkis Ellotiga oma eelkäijast selles ametis ja tänas Ellotit, et see oli Mago viimast 
tundi kergendanud, nägi igaüks, et kombeka jutu taga olid peidus mõtted ja soovid, mis 
sõnadega kokku ei kõlksinud. 

Kõik olid seda näinud, kõik olid seda tundnud, Ellot ise vastumeelselt ja nördinult, 
Nanai veri oli aga lausa märatsema ajavalt keenud. Tema kannatas armukadeduspiinu. 

Niipalju kui ta Masinissa tütrepoega tundis, paneb mees kõik mängu, et see alles 
neitsina õitsele puhkev laps oma embusse haarata ja ükski vahend poleks selleks liiga 
halb. 

Ja kas Ellot ise on küllalt tugev pikapeale kuningas-sufeedi tahtele vastu panema? 
Esialgu olid need vaid võimalused, neil tuli takistada kibedaks tõeks saamast. Ehk olid 
jumalad ise Gisgoni talle abiliseks saatnud? Nanai süda läks kergemaks. Ta nägi 
pääseteed. 


XII 


Üks Ešmuni templi keldris Melkarti püha tuld valvavatest vendadest astus 
hommikuhahetuses Paam-Fljoni aseme kõrvale. 

"Andesta, baal, mu süda on kahevahel. Maaja taevas on endeid täis, pühad leegid 
võbisesid ja loitlesid nii rahutult nagu ei kunagi varem, otsekui neil oleks hirm millegi 
tundmatu ees. Iga kord, kui ma kambrist vabasse õhku läksin, sadas merre kuldseid 
sädemeid, otsekui kõik tähed oleksid tahtnud end sinna uputada. Ainult Ištar üksi näis 
kindlalt silmapiiril püsivat. Ma läksin ao ajal templi juurde ja nägin tervet purjede 
rägastikku pika kitsa poolsaare ümber, mida hüütakse Härjakeeleks." 

Paam-Eljon tõusis, elevil nagu noor mees. 

"Kas sa tead, mis suunast purjed lähenesid?" 

"Nad sõitsid vist öö varjus, kaetud tuledega. Keegi ei näinud neid tulemas, kuid korraga 
olid nad kohal.” 

"Igaks juhuks tuleb teatada kuningassufeedile. On see tehtud?" 

"Ma püüdsin asjatult valvesõdureid veenda, et see on vajalik. Nad naersid mu väljaja 
minu vastuväidetest hoolimata jäid selle juurde, et tegemist on vaid kaubapurjekatega, 
mis on sadama suudmes juhuslikult kokku sattunud." 


"Ja mida sina ise sellest arvad? Kas pead võimatuks, et need on kaubapurjekad?" 

"Sa tead, meie käime harva päevavalguses. Mu silmad on alalisest leekide nägemisest 
tuhmunud ega ole harjunud kaugele vaatama. Oleks küll soovitav, et juurdevedu sadama 
kaudu suureneks, kuid ma ei pea nii suure hulga kaubalaevade korraga saabumist 
tõenäoliseks. Rahumeelsed kaupmehed ei tavatse purjetada laevastikena.” 

Nad läksid Ešmuni templi lõunapoolsele terrassile ja sattusid meestele, kes omavahel 
ärritatult rääkisid. Viimaks oli valveülem telgist välja kutsutud. Kõik vahtisid kaugusse. 
Oli ilmne, et neid oli haaranud rahutus. 

Paam-Eljon pani käe kulmude kohale, et end tõusva päevliku valguse eest kaitsta. Siit, 
Bursa kõrgeimalt kohalt avanes lõpmatu vaade maale ja merele. Kuid tema tähelepanu 
koondus uhtepinnasele linnamüüri kõige lõunapoolsema nurga ees. 

Leetseljak, mis vaevu vääris poolsaare nime, kõverdus pikalt läände ning lahutas 
avamerd ja Tunise järve. Rahvas oli selle tabavalt Härjakeeleks nimetanud. Selle juurde 
jäi vabaks vaid kitsas ligipääs, sest kalda teisel küljel 

sirutus merre samasugune maanina. Meri töötas väsimatult, et mõlemat leetseljakut 
ühte sulatada ja riimveega Tunise järve siseveekoguks muuta. 

Ülempreester seisis ja vaatles eredas päikesepaistes. Valge rüü üle õla heidetud ots 
laperdas hommikutuules. Muidu oli mehe pikka kasvu, halli habemega kogu liikumatu 
nagu kivikuju. Ta oli eluaeg ihaldanud uut puhtamat ja paremat maailma, uskunud 
lepitusse, rahusse ja inimarmastusse. 

Kas kogu pikk elu pole olnud muud kui üksainus suur pettus ja pettumus? 

* 


Veel polnud ülempreester selgusele jõudnud, mida arvata mastide ja purjede kuhjatisest 
Härjakeele ümber, kui ta kõrvalt kostis: 

"Jumalad soovivad meile head, Paam-Eljon."” 

Tema kõrval seisis Hasdrubal Numiidlane. 

"Kas sa arvad, et tegemist on rikkaliku juurdeveoga?" 

"Ma arvan, et kui tainas on valmis, ei tule küpsetamist kauaks edasi lükata. Ma tervitan, 
et roomlased on viimaks hakanud ahju kütma." 

"Kas need on Rooma penteerid?" 

"Ainult nende kuulutajad. Kaubalevad mõne trieeri kaitse all, mis piiramistarbeid 
lossivad. Censorinus näikse tahtvat rünnata linnamüüri nõrka kohta Härjakeele poolt. 
Kogu ta laevastik on Uticast väljunud ja jõuab juba õhtul siia. Seda tean ma luurajatelt ja 
ülejooksikutelt. Teilt pole ma midagi kuulnud," pöördus ta valveüksuse 

ülema poole, kes oli lähemale tulnud. "Ma pole teilt sedagi kuulnud, et Härjakeelel 
midagi liigub. Milleks pean ma Bursal valveposte, kui maabumisest otse meie müüride 
ees ette ei kanta?" 

Ülem tahtis enda vabanduseks midagi kogelda, kuid vihane kuningassufeet oli tema ette 
astunud ja tõstis vihaselt käe. Löök oleks tabanud mehe nägu, kui Hasdrubal viimasel 
hetkel poleks sõrmi käskivaks viipeks vallandanud. 

Sambaridade ette oli rivistunud poolsada piigimeest. Melekpalas andis Hasdrubali 
sõnatu käsu nende juhile edasi. Mõne silmapilguga olid kohustuse unustanud val- 
vemeeskond ja selle ülem ümber piiratud ja vangi võetud. 


Hulk laevu oli maanina kõrvalt võtnud kursi Tunise järve lõunapoolsele vastaskaldale. 
Päikese tõustes tugevnenud kirdetuul oli sõidusuunale soodne. Ometi jõudsid laevad 
vaevaliselt edasi, nad olid laiemad ja palju suuremad kui eemalt paistis. 

See kummaline ja raskestiseletatav ettevõte andis juuresolijaile peamurdmist. Mida oli 
Rooma kaubalaevadel teha järve teisel kaldal, mis oli alles hiljuti üles haritud ning kus 
polnud mingeid teid. Hasdrubal kutsus enda juurde Melekpalasi ja käskis kohale kutsuda 
Gisgoni. 

Paam-Eljon väljendas kuningassufeedi käsu üle võõrastust. Tema arvates oleks nooruk 
tulnud juhtunu asjus teadmatusse jätta. 

"Sa tead, ma kuulusin Mago pooldajate kilda, kes end konsulite ees alandasid." ütles 
Paam-Eljon. "Rooma häbematu pettus tabas mind seda rängemini. Ma ei kahtle 

enam, et kuni on olemas reetlikke inimesi, läheb peale sirpide ja vasarate vaja ka 
mõõku. Gisgon tuli linna konsulite nõusolekul, et meie uusi relvi meil käest võtta. Ma 
soovitan temaga ettevaatlik olla.” 

"Su kahtlus on õige sel määral, kui on tegemist Gisgoni esialgsete kavatsustega. Rahva 
üldine innustus pole jätnud talle mõju avaldamata. Ma arvan, et võin teda usaldada.” 

"Mina usaldaksin praegu ainult täiesti usaldusväärseid.” 

"Usaldus ongi see, mis vankuja usaldusväärseks teeb. Gisgon on noor ja Mago 
pojapojana on tal poolehoidjaid. Vastaspoolel ma teda kasutada ei saa.” 

"Ma arvan, et sa väljastad hobust saba poolt. Tavaliselt peab keegi enne end millegi 
pooldajaks tunnistama, siis antakse talle võimalus seda tõestada.” 

"Esimene julge tegu, mille ta saab sooritada, avab ta silmad.” 

Melekpalas teatas Gisgoni tulekust. Hasdrubal küsis keerutamata: 

"Kas sa näed Rooma laevu järvel? Need on saadetud metsas puid langetama. Tohutu 
hulga puiduta ei saa hei-temasinaid ja muud piiramiseks vajalikku koondada. Kui neid ei 
märka Himilko Phameas, naasevad nad peagi meile nii kahjuliku lastiga. Sellepärast 
tahan asjast hiparhile teatada. Ma ei tea kedagi peale sinu, kellele nii ohtlikku ülesannet 
usaldada. See on riskantne. Tee Liibüa sisemaale on pikk, asustamata ja metsloomi täis. 
Ratsanik 

ei tohi hobust säästa, vaid peab ööl ja päeval kappama, et Himilko saaks eskadronid 
õigel ajal vaenlase tagalasse viia, enne kui nad lastitud laevade ankrud hiivavad. Ohtlik 
on ka see, et Gara maakitsus on juba kubinal täis Rooma patrulle ja pidureid. On 
võimalik, et juba läheneb Maniliuse eelvägi. Kes selle teekonna ette võtab, paneb elu 
mängu.” 

"Oht mind ei hirmuta." 

"Siis pole ma sinus eksinud.” 

"Ma olen valmis. Kus kandis Himilko leer asub?" 

"Nepherise lähedal. Tema ratsamehed teevad retki Garani. Kui sul on õnne, kohtud 
mõne tema patrulliga. Ütle hiparhile, et minu tahtmist mööda ei tohi ükski mees ega laev 
leida tagasiteed Härjakeelele.” 

"Kui see minust oleneb, siis hüppan sedamaid sadulasse." 

Gisgon tundis, et on vabanenud raskest koormast. Tal polnud kahtluse varjugi, kummal 
pool ta asub. 

"Ja tule tervelt tagasi!" hõikas Hasdrubal talle järele. 


"Sa oled eksinu õigele teele juhatanud,” ütles Paam-Eljon. "See on ta südame tee, ma 
nägin seda temast selgesti. Lootkem, et ta ei kahetse otsust, mis nõuab talt suuremaid 
ohvreid kui see. Ma lasen välja kuulutada oh-verduspäeva, et rahvas tulevaseks jõudu 
koguks." 


»* 


Kalakaupmees Dajag oli rahulolematu. Kalu tohtis müüa ainult sadamas paatidest. 
Kalaturg oli sõjaliseks 

otstarbeks ära võetud. Seal õpetati noori mehi sõduriks. Kohe kalaturu taga oli 
mõõduka suurusega väljak, mille taga kõrgus linnamüüri lõunapoolne nurk. Välja- 
õpetajateks olid enamasti põliskodanikud, allohvitserid, kes olid varem teeninud Liibüas 
palgasõduritena. Kummalisel kombel oli kõigi ülemaks invaliid, kelle vasak käsi ripppus 
nagu oleks surnud, parem hoidis karku. Ta oli ära teeninud kõigi usalduse, mis näitas, et 
selles pooleldi hävinud kehas oli tugevat vaimujõudu. 

Üks pelgliku ja kahtlase olekuga mees oli korduvalt pürginud invaliidist ülema jutule. 
Kuid see oli raske. Teda ümbritsevad ustavad ohvitserid, eriti õilsa päritoluga noormees 
Jophišat, oskasid kõrvalisi isikuid temast eemal hoida. Ometi leidis kahtlane paluja või 
kes ta oli soodsa juhuse. Kui kõigi tähelepanu oli õppustele koondunud, viibis komandör 
linnamüüril. Seda silmapilku kasutas tüütu mees ja ronis redelit mööda müürile. 

"Andesta mu uljus. Mulle andis selleks julgust linna õnnetus.” 

"Kes sa oled? Mida sa minust tahad?" 

"Ma olin värval, mu nimi on Maolan. Ma olen mineeritud nagu sinagi, Blanno Tigillas. 
Me oleme õnnetuskaaslased. Mul küll ei murtud käe- ja jalaluid, kuid mida hakkan ma 
peale majapidamiseta, mille nad maha põletasid? Minu tõukas õnnetusse sama partei, kes 
sinugi. Me mõlemad nägime ette, et rahvast saab kindlast hukust päästa ainult alistumine 
Rooma tahtele. Mina langesin lõksu sellesama meelsuse pärast mis sinagi, Blanno." 

147 

"Nendele asjadele on rohi kasvanud, möödanik on maetud. Saatus astub raudsel 
sammul. Kes kurdab, unustab tegutseda. Aja nõue on, et igaüks oleks kasulik. Tee seda, 
linn vajab iga kätepaari.” 

"Kas mina pean Barkiidi pööbli käsilaseks hakkama? Hüva nõuanne!" 

"Puunia rahva omaks. Ka mina olen selle rahva teenistuses.” 

"Puunia rahvast pole enam, kisakõrid ja sõjaõhutajad on ta alla neelanud.” 

"Mina sõnadetegemist ja üldrahvalikku vaimustust ühte potti ei paneks.” 

"Blanno Tigillas varjab oma südant. Oma ajal oli ta roo-mameelse erakonna peamehi. 
Selle eest ta sandiks pekstigi. Seda ei unustata.” 

"Mina olen unustanud. Pärast kõike juhtunut ei tohi Kart Hadaštis enam erakondi olla 
ning ainus Õige tee on 

võitlus elu ja surma peale." 

"Blanno Tigillas teab nagu minagi, et see võitlus ei saa lõppeda eluga, vaid on puhas 
enesetapp. Blanno Tigillas on tark ja oskab veresauna vältida.” 

"Kas sa söandad arvata, et mina mängin kahekordset mängu?" 

Maolan pidas sedagi väidet silmakirjalikkuseks. Paar nõtket sammuja ta oli nagu panter 
Blanno kõrval. 


"Ära umbusalda mind kauem, ma ei reeda sind. Me oleme meelsuskaaslased, roomlased 
arvestavad sinuga. 

Kui kuusirp pöördus, saatsid nad laevad ehituspuitu tooma. Tänini pole laevad naasnud, 
keegi ei tea, miks. Kuid ühel päeval nad tulevad koos lastiga. Siis ei lähe kaua, kuni 
Censorinus asja tõsiselt ette võtab. Härjakeelelt algab rünnak. Nad põletavad maha müüri, 
millel me seisame, ainsa, millel pole eelkindlust. Sinu valvata usaldatud värav ei pea kaua 
vastu. Kasuta soodsat juhust, sinust saab siis Kart Hadašti eestkostja. Kui rünnak on 
alanud, kaotab Censorinus valitsemise kohortide üle. Mida rängemaid ohvreid tormijooks 
maksma läheb, seda vähem on võimalik võitjate viha talitseda. Seevastu laseb ta endaga 
meelsasti rääkida, kuni ta mehed pole kaotusi kandnud. Veel pole ööd liiga valged, üks 
avatud värav päästaks paljude tuhandete elu. Säästa puunia rahvast, Blanno Tigillas. 
Rooma kardab jumalaid ja peab kinni lepingutest, on õiglane ja tänulik. Mul pole tarvis 
sulle meenutada, kui suuremeelselt ta oskab sõpradele tasuda. Ta oleks valmis võtma sind 
oma liitlaste huikaja laiendama su mõisaid Liibüas osariigiks, mida sa võid piiramatult 
valitseda, nagu Masinissa Numiidiat. Konsul Censorinus tagab selle senati ja Rooma 
rahva nimel ning annab dokumendi, mida ma olen volitatud vastu võtma niipea, kui sa 
mu soovitud sõnumiga tema laagrisse saadad. Ma olen rääkinud. Ma ootan su otsust.” 

Tigillas oli äraostetud riigireeturi juttu kuulanud väliseid ärrituse märke ilmutamata. Ta 
mõtles, et on vaja ennast valitseda saamaks teada, mida mehel on öelda. Sellest sai teha 
olulisi järeldusi roomlaste meeleolu kohta. 

"Mu kõrv kuuleb tähendusrikkaid sõnu. Rääkigem sellest põhjalikumalt, kuid mitte 
siin. Minu toas meid ei segata." 

Ta hakkas kargule toetudes minema. Maolanis kerkis kahtlus. Ta püüdis Tigillast tagasi 
hoida ja nõudis kannatamatult lõplikku otsust. Tigillasel oleks kitsas käes olnud, kui ta 
poleks müürinurgal näinud Jophišatti. Tigillas hakkas maski liiga vara maha heitma. Ta 
osutas reeturile karguga ja hõikas: 

"Vahista see nurjatu!" 

Järgmisel silmapilgul kukkus ta selili maha, Maolan oli talle pistoda nnda torganud. 
Enne kui Jophišat jõudis mõõga haarata, vajus ta torkest tabatuna maha. Maolan hakkas 
kiiresti mööda redeleid kalaturu poole ronima. Ohvitserid ja sõdurid hakkasid 
kahtlustama. Maolan kukkus karjuma: 

"Appi! Blanno Tigillas on mõrvatud! JophišŠat tappis oma ülema!" 

Kõik sööstsid redeleid mööda müürile. Kui oli kulunud kallist aega ja kui esimesed olid 
Tigillaselt eneselt tõde kuulnud ning müüri servalt karjusid, et põgeneja kinni võetaks, oli 
liiga hilja ja Maolan kindlas kohas. 

Otsiti väljakult ja lähikonna tänavate kõigist majadest. Otsiti asjata. 

* 

Veel veidi kõrgemal kui Ithobaali palee asus Hasdrubal Taraani maja. See oli riigi 
omandiks kuulutatud ja konfiskeeritud, pärast rehabiliteerimist talle tagasi antud. 

Sellest peale elas majas jälle ta perekond, tema arvukad lapsed vanaema hoole all. Ta 
ise oli sõjateel, ta naine Allisat oli kuningassufeedi ülesandel hiparh Himilko kaitse all 
talle Liibüasse järele läinud. 


Maja lähedal kasvas igivana küpress, mille varjus oli kivipink. Puud hüüti Dido 
küpressiks. Taraani tütrele Ellotile oli see puu lapsest saadik erilist mõju avaldanud. Ka 
praegusel äreval suvel istus ta õhtuti kivipingil ja vaatas merele. Ta mõtles oma vennale 
Adherbalile, kes oli seal kusagil pantvang. Ja mõtles noormehele, kellega oli sadamas 
juttu ajanud. Elloti meelest oli see päev olnud rohkem aega tagasi kui tegelikult. Siiski oli 
Hanno kuju ta vaimusilmas otsekui elav. Toonase ja praeguse vahel näis olevat aastaid. 
Neidu oli otsustavalt muutnud küpsemine, tema siseelu muutumine. 

Tollal oli ta olnud laps, kes kiindus mõtlemata esimesse kangelasse, praegu mõistis ta 
juba Hasdrubal Numiidlase kireleeki. Ta vihkas ja põlgas kuningassu-feeti, ent ühtaegu 
kartis teda. Kõige rohkem kartis ta iseennast, sest et ta sai põletavate pilkude keelest aru. 
Ta tundis end süüdlasena, et oli seletamatu ärkamise tõttu korraga nii teadlikuks 
muutunud. Ta arvas, et on kaotanud puhtuse ja piinas end etteheidetega, sest oli liiga 
süütu mõistmaks, kui süütu ta tegelikult oli. 

Loomulikkus oli läinud, alailma, isegi igasuguse põhjuseta läks ta näost punaseks. 
Iganes kui ta seda märkamatult sai teha, pages ta üksindusse. Ent üksigi olles punastas ta 
häbi pärast, kui meenutas muretut vestlust 

Hannoga. Mida pidi noormees temast arvama! Eeldusel, et Hanno polnud teda 
unustanud, et noormees veel elus oli. 

Baga abikaasa Nanai teraval pilgul polnud tütarlapse hingehäda nägemata jäänud. Mitte 
niipalju sõnade kui julgustava noogutuse, mõistva pilgu või põgusa hellitu-sega oli Nanai 
osanud kimbatuses lapses tekitada tunde, et tal on sõbratar. Ta oli osanud võita Elloti 
usalduse. 

Ei jäänud kaua saladuseks, et peale Adherbali oli pantvangide seas veel keegi, kelle 
pärast Ellot kartis. Adherbali kohta oli Gisgon rääkinud, mida teadis. Teise kohta ei 
rääkinud midagi ja Ellot ei söandanud küsida. Neiu ei maininud isegi ta nime ja Nanai sai 
selle teada, kui oli lubanud Gisgonilt järele pärida. Kuid ta pidi lubama, et keegi ei tohi 
aimu saada, kes Hanno käekäigu pärast muretseb. Nanai võttis ülesande hirmmeelsasti 
vastu. Ta lausa kibeles eimillestki kirge ja elu äratama, silmapaistmatust taimekiupeost 
semmipuuga tervet mäge õisi ja lehti esile manama. 


»* 


Ellot ei söandanud endale tunnistadagi, kui väga ta Nanai vahendusel sõnumeid ootas. 
Ühel õhtul tuli Nanai, suudles ja kallistas Ellotit tormiliselt. Ta tundis end Elloti kaitsjana 
ning oli kindel, et Numiidlane ei puhka enne, kui on süütu neitsi oma võrku meelitanud. 
Ent niisama kindlalt oli Nanai otsustanud armsamat mitte kellegi teisega jagada. Nõnda 
võitles ta ühtaegu ka enda ja oma lapse eest. 

"Gisgon on ära läinud," teatas Nanai. "Sõjaline ettevõte, nii uljas, et keegi teine poleks 
sellega riskinud. Ma oleksin hiljaks jäänud, kui mu isa vabakslastu, kes tema teenistuses 
seisab, poleks mulle teatanud. Ma kiirustasin tema juurde ja sain ta kätte, kui ta juba 
sadulas istus.” 

Nanai vaikis maha, et oli Gisgonile vihjanud, nagu Ellotis idaneks poolehoid tema 
vastu. Ta vaikis maha ka selle, et oli kaugemalegi läinud ja pannud Gisgonile südamele 
kasutada soodsat juhust, mida Aštoreti soosing talle pakub, ning kohe Nepherises 


väejuhilt ja ta abikaasalt Elloti kätt paluda. Nanai vaikis maha ka selle, missuguse 
ülevoolava rõõmuga Gisgon ta juttu oli kuulanud ja kui lootusrikkana ta oli teele läinud. 

Näis, et Nanai oma tegelikku ülesannet ei mäletanudki. Ta vältis Hannot mainimast. 
Lisas vaid, et Gisgon armastab Ellotit nagu keegi teine kunagi ei ole armastanud ega 
saagi armastama. Ellot jäi sõnatuks, kuid ta süda tuksus: 

"Hanno, Hanno, Hanno!" 

Ehkki Nanai seda sisehäält ei kuulnud, aimas ta, kui raske oli noorel südamel 
ebareaalseks muutunud kujust loobuda. Mida Nanai vajas, oli mees Ellotile, kellest saaks 
tema loomulik kaitse Numiidlase iharuse eest. Kuid sellest polnud küllalt. Ta enda 
kogemus oli õpetanud, et kui naine ei armasta, siis mehe valvsusest ei piisa. Sestap pidi 
mees nii armastusväärne olema, et Ellot ei saa teda mitte armastada. Sel eesmärgil pidi 
mees eelkõige reaalne olema ja kohal viibima. Nanai leidis kõige 

soojemaid ja vaimustatumaid sõnu mehe vooruste ülistamiseks: julge ja õrn, uljas ja 
ettevaatlik, tuline ja kaalutlev. Üle kõige troonis armastus. 

See polnud see, mida Ellot oli oodanud ja kuulda tahtis, kuid oli sellest hoolimata 
armas. Kord tõrjutud, siis naasnud, taas tagasi lükatud ning lõpuks ometi kõrva hellitav, 
ahvatlev, veenev ja kütkestav. 

Korraga kuulis Ellot kaugelt-kaugelt häält: 

"Nii tihti kui neitsilik Tanit mere kohale tõuseb, meenutan ma sind.” 

Ellot haaras Nanai käed ja anus: 

"Sa lubasid Hanno saatuse kohta järele pärida." 

Nanai kõhkles. Gisgon ei teadnud Hannost midagi, kuid pelgas, et ega teda just 
säästeta. Nanai ei pidanud targaks sellest Ellotile rääkida. Ta piirdus teatega, et Gisgon 
oli juba Lilybaeumis Hannost lahutatud ja ta polnud sõbrast midagi kuulnud. See vastas 
tõele. Sugugi vähem ei vastanud tõele, kui ta lisas, et ilusatel ja pikka kasvu pantvangidel 
ei lähe Roomas just halvasti. Rooma naised oskavad mehe ilu ja võõra rassi omapära 
hinnata. Mõnelgi Kartaago suursugusel noorukil minevat Roomas nii hästi, et ta ei tahagi 
enam koju tulla. 

Linnas oli niisugune kumu tõepoolest liikunud, Nanai ei valetanud, kui ütles, et on seda 
kuulnud. Ent ta pidanuks ka tunnistama, et see oli niisuguste inimeste lõualõksutus, kes 
midagi usaldusväärset teada ei võinud. Ja veel pidanuks ta lisama, et see teade ei pärine 
Gisgonilt, et noormees oli selle väite nördinult kummutanud. 

Elloti huultel mängles kibe naeratus, kui ta Hanno viimaseid sõnu meenutas. Just 
Tanitit, seda muutlikku, oli ta kutsunud Hannoga vaikimisi sõlmitud truudusliidu 
kaitsejumalannaks, Tanitit, seda igavesti vahelduvat ja püsimatut. Mäherdune 
lihtsameelne laps ta oli olnud! 


XIII 


Pühal ohverdamispäeval, mille Paam-Eljon oli välja kuulutanud, Kart Hadaštis tööd ei 
tehtud. 

Linna peaväljak oli sel päeval hoopis teistsugune kui tavalisel tööpäeval. Muidu värises 
maapind loendamatute töökodade raginast ja mürinast, muidu kerkisid suitsu-sambad 
lõkketuledest ja avaliku toitlustamise kateldest, kaupmehed, kalurid ja voorimehed 


kisasid läbisegi, Megarast või kaubasadamast tuli lakkamatult kandeloomade, vankrite ja 
kärude voore. Kogu tunglusest. kärast, kiirustamisest ja rühmamisest polnud jäänud 
jälgegi. 

Väljakut oli pühitud ja kraamitud. Peoriietes inimesed sammusid vaikides ja langetatud 
päi. 

Bursal tunglesid hardunud inimesed sünge värava taga, kust läks trepp Ešmuni templi 
alla krüpti. Pigimustas eesruumis loitvatest leekidest punaseks värvunult pani igaüks 
vaikides oma ohvrianni altarile. Inimesi lasti sisse rühmiti, tulevardjad kõnetasid neid 
igivana kombe järgi aina ühtviisi: 

"Kas sa tahad ohverdada sõjaisandale?" 

"Tahan." 

"Kas sa tahad ohverdada kõrvetavale tulele?" 

"Tahan." 

"Mida sa talle annetad?" "Iseenda," vastasid noorukid. 

Ohverdajad panid oma kingid ohvrikaussi, olgu see raha, tarbeese või väärismetallist 
ehe, juveel või iluasi, igaüks oma jõukuse ja varakuse järgi. 

Annid olid midagi lunaraha taolist, mis olid tulnud varasemate sajandite inimohvrite 
asemele. Nii nagu kunagi anti hädaajal tuleohvriks poisse ja noormehi, nii ohverdati nüüd 
raha ja vara, vajaduse korral peale selle Melkarti auks väe-teenistusse iseennast või 
relvakandmisealisi lapsi. 

Ohverduspeost osavõtt oli ajapikku saanud kõigile kohustuseks. Eriti raske oleks olnud 
sellest kõrvale hoida rikastel ja jõukatel. Nad alistusid vaikides, et neid ei peetaks 
ihnsaks. Kuid nende seas oli ka mehi, kes ohverdasid vastutahtsi. 

Nende kilda kuulus ka Nanai ja Attari isa, rahumeelne kaupmees Ithobaal. Kui rikas ta 
ka polnud, ta pidi enesest jagu saama, kui viskas ohverduskaussi raskest kullast jooginõu. 
Kunstiesemetest loobus ta üldse raske südamega, kuid teistsuguseid tal polnud. 

"Miks ma seda üldse teen?” küsis ta sõber Bostarilt. "Oma vaest poega ma sellega 
vabaks ei osta.” 

"Ole rõõmus, et Melikertes roomlaste juures turvalises kohas on." 

"Kes seda usub? Igal juhul pole ta siin, teda oleks võimatu tulesurma saata, kui me ka 
sada aastat nooremad 

oleksime. Mis kasu on minul sellest, et tuleohvreid enam ei tooda?" 

"Vähemalt teadmine, et ka jumal läheb ajapikku targemaks. Melkart on õppinud 
lakkuma ainult Rooma, mitte Kartaago verd. Eks see ole edusamm.” 

Nende juurde astus noor Dubar. Ta oli ohverdanud Hännale mõeldud käevõru, mille oli 
pärast äpardunud kosjaskäiku tagasi saanud. Ta juukseid kaunistas pärg. Üks preester 
pakkus surmaminejate tunnuseks pärgi. 

"Kae, siin ongi Melkarti sulane, kellest õhkub vaimustust. Tänulikuna selle eest, et teda 
ei praeta, on ta valmis müüril valama viimsegi veretuga.” 

"Selleks olen valmis, kuid enne kaitsen end.” 

"Kui sul õnnestub enne mullatoidule minekut hunnik roomlasi Melkarti jalge ette 
panna, siis lahkud teadmisega, et oled sangar.” 

"Ma teen, mis suudan.” 

"Pärg sobib sulle, noor sõber,” ütles Hirom. "Ešmun olgu sinuga!" 


Hiromile meenus jutuajamine Muttinesiga ja ta tunnistas endale, et otsus olnuks ehk 
teistsugune, kui isa asemel oleks rääkinud poeg ise. Dubar vaatas sepale üllatunult järele. 
Mehe ilmne heasoovlikkus andis talle uut lootust. 

Kui Hirom vabasse õhku jõudis, paiskus talle vastu kuumalaine, päikesekiired torkisid 
nagu tulised nooled, vaatepiirile kogunes raskeid pilvi. Ta kohtus templi terrassil 
köiepunuja Elymiga. 

132 

"Mis Härjakeelel uudist?" päris sepp. 

"Halfaheina, millest korve punuda, on seal küllalt. Roomlastele meeldiks ehituspuit 
rohkem. Nende laevad on ikka veel kadunud.” 

"Kõrvetagu neid Melkarti tuli!" 

"Sellele ei saa me kahjuks loota. Ühel päeval on neil Härjakeelel küllalt puitu. Seni pole 
meil sealt suurt midagi karta. Kuid maa poolt olevat me täna hommikust peale ära 
lõigatud.” 

"Isthmos on kitsas. Kas Manilius on hakanud end liigutama?" 

"Ta laseb meie müüridest vaevalt paari staadioni kaugusele rajada väeleeri. Megara 
bastionidelt olevat töö edenemine selgelt näha.” 

"Siis oleme lõksus.” 

"Või on seda Manilius ise. Himilko Phameas ja Taraan on ta selja taga.” 

Teel turuplatsi poole ajendas kisa samme kiirendama. Igalt poolt tulvas uudishimulikke 
samas suunas. Kõik suundusid sealse madala maja poole, kus hoiti turutarbeid. Katusele 
roninud mees tegi sellest kõnepuldi, karjus, sirutas käsi taeva poole, needis, ähvardas. 
Kumbki käsitööline ei mõistnud veel sõnagi, kuid nad panid tähele, et oraator avaldas 
mõju. 

"Kes see seal ülal on?" küsis Hirom. 

"Mina tunnen teda niisama vähe kui sinagi, tean ainult, et tal on õigus, tuhat korda 
õigus," vastas üks pealtkuulaja. 

Lähemale jõudnud, kuulsid nad, et kõnemees kirus valitsejaid, eriti kuningassufeeti, 
keda ta sõimas Masinissa käsilaseks. Mees kirjeldas, kui südametult rahvast tapale 
saadetakse ning kuulutas lausa prohvetliku raevuga eelseisvat tormijooksu ja linna 
hävitamist, kui veel viimasel tunnil ebapühast ohverduspeost ei tehta püha rahupidu. 

"Kui ma õigesti mäletan, on see värval Maolan,” ütles Elym. 

Juhuslikult seisis sealsamas Jarbas. Ta kinnitas Elymi oletust ja lisas, et see Maolan oli 
alati ebakindel klient, nüüd on võtnud roomlastelt pistist ja tahtnud isegi Tigillase juhitud 
väravavalvet ahvatleda riiki reetma. 

Keegi küsis, kas on tõsi, mida räägitakse, et Maolan on tapnud Kalavärava valveülema 
Tigillase? Keegi teine seletas, et Tigillas on endiselt Kalaturu väe komandör, nii et peab 
elus olema. 

"Ja nüüd näen ma oma tublisid kaaskodanikke," ütles Hirom vihaselt, "kes kuulavad 
hardunult selle suli sõnu, kelle ristinaelad on juba sepistatud.” 

"Tooge ta katuselt maha!" 

Ilmselt oli üsna rohkesti neid, kelles Maolan oli äratanud vähemalt kahtluse, et igal 
juhul on kasulikum piiramist vältida. Rooma laevastiku kogunemine Härjakeele ümber 
oli mõnelegi jänese püksi ajanud. 


"Lobamokad ütlevad,” karjus Maolan katuselt, "et roomlastel pole Härjakeelel puitu. 
Kalavärav polevat 

ohus, sest puiduta ei saa piiramismasinaid ehitada. Õigus, puiduta ei saa piiramisele 
mõelda, kuid puupea peab olema, kes arvab, et vastupanu on veel võimalik. Kas Rooma 
laevad ei või iga hetk saabuda? Ja kui kaua läheb siis, kuni rammimismasinad komistavad 
vastu nõrka müürinurka Kalaturu juures? Paar päeva hiljem algab veresaun linna 
tänavatel. Siis võite tänada Masinissa tütrepoega, kui kibestunud vaenlane isegi teie naisi 
ja lapsi ei säästa.” 

Auahne Baga käis mööda kuulajate ridu ja tegi õõnestustööd. Ta ei riskinud Maolaniga 
avalikult nõustuda, kuid püüdis ometi Hasdrubali positsiooni nõrgendada. 

Linnakirjutaja Maenon seevastu seisis nagu alati oma leivaisade poolel ja levitas 
jõudumööda arvamust, et laostunud värvali jutt tuleneb hirmuhigist. 

"Ta on märgitud,” ütles Maenon, "kaotada pole tal midagi." 

"Ta on pidalitõbine, kes tahab teisigi nakatada," nõustus reeder Malchas, "et teda 
tervete seltskonnast välja ei heidetaks." 

"Ärge kuulake teda, kaaskodanikud!" hõikas Hirom. "Ärge laske end häbiteo liitlasteks 
väravata!" 

"Maha riigireetur! Toppige tal suu mulda täis!" karjuti metsikult läbisegi. 

Rühm kalamehi eesotsas Dajagiga kaldus pigem vastupidi arvama. Nemad said elatist 
kalaturult, nende majad oleksid esimesed, kui Rooma pealetungil on edu. Nad koondusid 
Bomilkari ümber, kes nõukogu liikmena oli nii kaua poolt vahetanud, kuni viimaks oli 
taas 

puhtavereliseks roomameelseks saanud. 

"Maha Hasdrubal!" karjusid nad ühel häälel. 

Maolan võitles tegelikult meeleheitlikult oma elu eest. Ja kui ta lubas, et konsul 
Censorinus annab armu, kui värav talle viivitamata avatakse, kiskus see mõndagi 
kõhklejat kaasa. Nad nõudsid vaenutegevuse lõpetamist, Roomaga leppimist, naasmist 
korrastatud elu juurde. 

Riigitruud ei olnudki ehk vähemuses, kuid ilmselt puudus neil hoog oma veendumust 
niisama jõuliselt väljendada. Korraga oli esile kerkinud tõsimeelne ettepanek Kalaturule 
minna ja Kalavärav roomlastele avada, olgu sealse vahtkonna nõusolekul või mitte. Ei 
puudunud palju, et nurjatu kavatsus oleks teoks tehtud. Päästev vahejuhtum pööras 
meeleolu vastassuunda. 

Nimelt tuli Bursa poolt Dubar, kes arvas, et tegemist on isamaalise meeleavaldusega. 
Ta kuulutas juba eemalt, et on häid uudiseid. Peagi levis suust suhu rõõmusõnum, et 
roomlased on kõvasti lüüa saanud. Selle sõja esimene ettevõte oli neile ränga kaotuse 
toonud, seevastu oli Kartaago sõjavägi tõestanud valvsust ja löögivalmidust. 

Rooma laevad, mis saadeti ehituspuitu tooma, olid hävitatud. Himilko Phameas oli 
roomlastele Tunise järve lõunakaldal kallale tunginud, terve kohordi metsades viimse kui 
meheni maha tapnud, puuraidurid ja aerusulased vangi võtnud, laevadele tule otsa 
pannud. Gisgon oli Nepherisest naasnud ja tänu temale saadi sõnum Liibüas viibivalt 
Kartaago väelt. Härjakeelelt polnud enam ohtu oodata. 

Maolan seisis katusel mahajäetuna, enamgi, ohustatuna. Laevatõrvaja Šadraf oli 
esimene, kes Maolani juurde katusele ronis. Ta haaras mehel ümbert kinni, läks maad- 
luseks. Järgmisel silmapilgul ründas katust pool tosinat sadamatöölist. Maolani luud 
rägisesid. Ta võttis jõu kokku. Otsekui pooleldi laiaks litsutud putukas kiirustas ta pimesi 
minema, et surmast pääseda. Siis tabas teda terava servaga kivi, teine ja kolmas. 
Kuklasse, rindu, vastu laupa. 

Ta kukkus, anus armu. Veri värvis maa punaseks. Riigireeturi pihta sadas lausa 
kivirahe, mis ei tahtnud kuidagi lõppeda, ehkki rahva viha ohver enam ei liigutanud ja 
ükski kohtunik poleks saanud teda vastutusele võtta. 

* 

Ellot nägi unes, ettal olid seljas kuninglikud peorõivad ja ta tantsis Aštoreti templis 
püha tantsu. Lähenes Hanno, kes oli vangist naasnud, ja pani talle hõlsti ümber. Kui 
noormees oma hõlsti neiu õlgadele laotas, tähendas see iidsetest aegadest kosimist. 

Elloti vanemate majas oli etiooplasest orjatar, kes oli niihästi velbas kui ka nugris. 
Ohverdamispäeva lõuna ajal tuli ta Elloti juurde ja oli erutatud, mis tähendas midagi 
tavatut. 

"Luba, et ma salvin sind lavendliga. Pane selga kõige kallimad riided, ehi end peoks. 
Jumalanna on valinud su enda teenistusse.” 

"Sa sonid, Terilla.” 

"Ei soni. Sa oled valitud tantsima Aštoreti templis püha tantsu. Ülempreester ise saatis 
sõnumi. Jumalanna kandetool tuleb sulle järele.” 

Elloti põlved nõtkusid. Kas öine unenägu kuulutas tõde? Ja kui läks täide, et ta templis 
tantsib, miks ei võinud minna täide ka muu? Mirtide all oli peatunud mees punase hobuse 
seljas. Alles siis, kui mees talle hõlsti õlgadele pani, tundis ta ära Hanno. Nõnda 
ilmutavad unenäod rohkem kui tajuvad meeled. Ellot uskus, et unenägu läheb täide ja 
hakkas tantsuks riietuma. 

Vanaema pelgas oma kartusi välja öelda. Nagu Melkarti kultuses, nii oli ka Aštoreti 
kultuses ohverduspeo algne mõte unustusehõlma vajunud. Kuid veelgi sulas matrooni 
kujutluses jumalanna teenimine kokku pahede kauge kajaga. Belšamee teadis, et praegu 
hoidsid kultust, mis sümboliseeris maaja taeva abielu, ainult hieroduulid, Aštoreti 
kutselised templiteenijad. Ometi olnuks talle meele järgi, kui ta lapselaps poleks 
tarvitsenud kutset järgida. 

Kui Ellotit vannitati ja salviti ning talle valitud rõivaid selga pandi ja teda lõhnastati, 
saabus Nanai. Ta üllatus, et tegutseti hoopis teisel põhjusel kui talle oleks meeldinud, 
kuid rõõmustas selle üle. Ta lootis, et on oma eesmärgile jõudmas. Ta näitas noorele 
sõbratarile kallist laegast ja sosistas, et selle on saatnud armunu. Nanai seletas, et Ellotil 
pole raske ära arvata, kes see on. 

"Kas ta on kodus? Pääsenud?" 

"Ta on sangarlikult vaenlaste vahelt läbi murdnud ja 

linnas tagasi. Nüüd ootab ta kokkulepitud märguannet, et tohiks seda, keda ta südames 
kannab, oma pruudiks nimetada. Olgu ta teretulnud! Anna talle märku.” 

Ellot mõtles aina Hannole, Nanai rääkis Gisgonist. Vastastikust möödarääkimist 
kumbki ei märganud. Belšamee oli arukam. 

"Ära ole kergemeelne. Niisuguse sammu peab läbi mõtlema." 


Ta võttis Ellotilt laeka ja avas kaane. Vastu hiilgasid kalliskivid. Kõige peal oli kiri 
Elloti vanematelt. Nad kirjutasid, et Gisgon on Elloti kätt palunud. Südametunnistuse ja 
jumalike märkide järgi on nad nõus võtma Gisgoni väimehena oma perekonda, kui Ellot 
tahab talle kuuluda. Nad palusid vanaema asendada neid pulmas, sest nad ise ei saa linna 
naasta. 

Selle pöördega polnud keegi rohkem rahul kui Belšamee. Päevadel nagu täna just 
sõlmitigi kihlusi, kihlatud abiellusid, noored, kes hirmust kurja pilgu võ; muude 
deemonlike mõjude ees vanemate juures lahus elasid, ühinesid alaliseks kooseluks. 
Aštoret kinkis õnnistust, armastusest sai jumalateenistus. 

Sellisel austusväärsel kujul tunnistas eostava jumalanna kultust ka Belšamee. Tema 
silmis tähendas ohverdamispäev andumist: noormeestel Melkarti teenistusse, neitsitel 
Aštoreti teenistusse. Ja just see püha päev tõi tema lapselapsele kosilase nii suursugusest 
perekonnast. Ta nägi selles jumaluse enda näpunäidet. 

Vanemate nõusolek tähendas vanaemale, et kihlus on kindel ja ta tõi välja kallid 
vanaaegsed purpursed Foiniikia loorid, millega pikk rida tema naissoost eellasi ja ka ta 
ise olid end pruudina looritanud. 

Nanai polnud asjas nii kindel kui vanaema. Ometi seisis Elloti elus ees suur silmapilk: 
esimene saatuslik lähenemine mehele. 

"Vaata, kuidas need sädelevad ja sätendavad,” ütles Nanai, võttis laeka ja hoidis seda 
päikese käes. "Gisgoni esimene käik pärast kuningassufeedi juures viibimist oli minu 
juurde. Ta palus, et paneksin selle kingituse, mida vanemate nõusolek teda tegema 
julgustas, kohe sinu jalge ette." 

Nanai tahtis kalleid linte Elloti juustesse ja kaela ümber põimida, enne kui Belšamee 
neid tiheda looriga oleks katnud. Ellot aga ärkas otsekui tardumusest ja keeldus Gisgoni 
kingitusest ega tahtnud pruudiloore. 

Viimaks Nanai silmad avanesid. Ta sai alles nüüd aru, et oli eksinud. Ja kuidas 
mõlemad naised Ellotit ka ei veennud, ta jäi kindlaks, et on kutsutud Aštoreti templisse 
tantsima. 

* 

Nanai nägi, et mäng, mida ta oli juba võidetuks pidanud, oli arusaamatute käikude tõttu 
ohus. Kellele küll oli mõeldud Elloti hüüatus: 

"Olgu ta teretulnud! Anna talle märku." 

Elloti usku Hannosse pidas ta piisavalt õõnestatuks, ka oli noormees kaugel. Kuid 
polnud kahtlust: Ellot armastas. 

Kuid keda? Siis meenus Numiidlane. Ja kellest peale kuningassufeedi võis arvata, et ta 
Aštoreti templit enda huvides ära kasutab? Uus avastus koosnes risti-räs-ti õigesti 
äraarvatust ja segastest väljamõeldistest. Ellotile sai Nanai pime umbusk päästjaks. 

Õuele oli jõudnud nelja tugeva orja kätel kandetool, mille hõbedast sambad kandsid 
purpurset telki. Nanai tundis ühes kandjas otsemaid ära Hasdrubali maamõisa vanade 
pojapoja, noore Zarzase, kellest teadis, et see on Hasdrubali teenistuses. Õnnelik juhus oli 
talle appi tulnud. Ta teadis, et Zarzas on äraostetav. Nanai oli talle mõnegi kuldmündi 
pihku pistnud saamaks teada, kus nooruki peremees parajasti viibib. 


Nanai ei pidanud ka nüüd pettuma. Zarzas rääkis välja, et kandetool ei pidanudki 
minema Aštoreti templisse, vaid kuldsete paabulindude majja, kus kuningassufeet juba 
ootab. Nanai tiris kaasa Terilla ja naasis Elloti tuppa. 

"Käsi sel maol mürk välja sülitada, ära lase tal oma kaevust edasi juua!" 

Salaplaani avastamisest rabatud orjatar varises perenaise jalge ette ja anus, et see ei 
läheks kandetooli, kui voorus talle kallis on. Ellot nõudis seletust. Terilla needis 
ahvatlevat kulda, katkus juukseid ja kriipis rinda ning tunnistas, et kandetooli polnud 
saatnud Aštoreti tempel, vaid kuningassufeet, et viia Ellot paabulindude majja, kus 
Numiidlane saaks oma himusid rahuldada. 

Ellot langes vanaema rinna najale ja palus, et see teda kaitseks. Belšamee julgustas teda 
ja kinnitas, et keegi 

ei saa neidu sõja ajal paremini kaitsta kui abikaasa, nagu seda on Gisgon. 

Juhtus see, mis juhtuma pidi. Ellot alistus saatusele, võttis lindid ja hakkas neid ise 
juustesse põimima. Veel kord ütles ta: 

"Olgu ta teretulnud! Anna talle märku.” 

Nanai läks katusele ja lehvitas rätiga Dido tamme poole. Ta nägi, kuidas Gisgon, kes 
vana puu all oli märguannet oodanud, kiirel sammul majale lähenes. Nanai ise lippas 
trepist alla ja vajus kandetooli purpurpatjadele. 

"Edasi, ja tehke kiiresti,” käratas ta kandjatele. "Kuningassufeet ootab!" 

* 

Aštoreti templi kõige pühamas paigas seisis puhtast kullast naisekuju, pea kaetud 
Foiniikia tiaaraga, muidu riieteta. Viljakusest õnnistatud alakeha oli paisunud, küü- 
narnukid olid õieli nagu tiivad, peod hoidsid täidlasi rindu. Pärimuse järgi oli Aštoreti 
kuju valmistatud Dido ajal ja toodud siia kaugest Aasiast. Kujule omistati salapärast 
imeväge. Tema juurest otsisid pelgupaika õnnetult armastajad, järeltulijateta 
abielurahvas, õnnistatud olekus naised. 

Jumalanna jalge ees nirises kaljust allikas ja kadus maavärina tekitatud põrandaprakku. 
Peekri paigutamiseks oli ruumi vaid vaksa jagu. 

Ilus suurt kasvu neiu oli külmal põrandal peaaegu põlvili ja püüdis selget vett kamaluga 
püüda. Ta jõi seda ja kuulatas. Hanna kuulis harfi ja kitara helisid kõrgest 

templihallist, kus Kart Hadašti valitud tütred püha tantsu tantsisid. Aina metsikumalt 
kostsid flöötide ja teiste puhkpillide helid publikule avatud eesruumidest, kus 
kergemeelsed libud pöörases tantsuhoos keha kõigutasid või ekstaatilised hieroduulid 
kiljudes riideid kehalt kiskusid ja meelemärkuse kaotuseni ringiratast keerutasid. Templi 
linnapoolsetest sammaskäikudest kostis peale selle trummipõrinat ja taldrikulööke 
segamini kõrvulukustava kisaga, millega peletati pühamu juurest eemale deemoneid. 

Veel kord sirutas suurt kasvu neiu käed välja, et juua pühast allikast, mille vesi pidi ka 
tervist andma. Ta süda oli armuvalus, ja mitte süda üksi. Nagu maa ihkab elustavat 
viljakusvedelikku, nii ihkas tema keha armastatud meest. 

Sellest peale, kui keegi noormees oli ta päästnud liiderdaja käest ja laotanud talle oma 
hõlsti, mis tähendas, et mees naise enda omaks tunnistas, ei kerkinud tütarlapse palved 
enam Taniti poole, ta otsis varju Aštoreti juures. 

Ta oli oma hädas lubanud ohverdada oma oivalised juuksed, kui jumalanna talle 
halastab. Viskemasinate tarvis ei jätkunud kõõluseid, selleks otsiti pikki naisejuukseid. 


Hänna ohver võis kaitsta Aštoreti pühamut va-lejumalaid teenivate vaenlaste eest. Ta 
loobuks meelsasti oma põlveõndlateni ulatuvatest patsidest. Ilust ülemaks pidas ta 
armastusekäsu täitumist. 

Korraga tundis neiu, kuidas ta õlgadele laotati hõlst. Ta ei söandanud pilku tõsta. Äkki 
vapustas maad kõuekärgatus. 

Kogu vägev templiehitis näis vankuvat. Tugevad mehekäed tõstsid ta üles ja embasid 
teda. Hanna ei näinud, kes see oli, äike kõmistas ja õhtu oli tulemas. Kuid ta nõjatas pea 
usaldavalt mehe õlale ja laskis tahtetult end väljapääsu poole viia. Värav kargas lahti, 
Hänna nägi Dubarit ja kohkus. 

"Ma laotan juba teist korda mantlit su üle," ütles mees, "viimaks peab see kehtima. Isad 
ei jõudnud kokkuleppele, kuid Aštoreti kutse kõlab üle nende tüli, kui me omavahel 
üksmeelel oleme. Hanna, kas sa tuled mulle naiseks?” 

"Alatiseks ja surmani." 

"Siis kiirustagem, hakkab sadama. Mul on sulle pakkuda ainult väike ja armetu pesa. 
Kui aga jumalad mulle elu ja tervist ning linnale võitu annavad, küll siis edasi jõuame.” 

Langes esimesi raskeid piisku. Korraga Hanna peatus. 

"Ütle kõigepealt, mida sa minus armastad?" 

"Sinu juukseid.” 

"Siis ma ei või sinu omaks saada. Mu lubasin juuksed Aštoretile.” 

"Ja mida armastad sina minus?" 

"Sind ennast, nagu sa oled ja elad.” 

"Siis ma ei või sinu omaks saada. Mina lubasin oma elu Melkartile.” 

Hanna surus pärja tugevamini mehe laubale. 

"Olgu see pärg su pulmaehe." 

"Ja sinu viimast korda valla juuksed meie õndsuse siidine padi.” 

Välk sähvas ja lõhestas vana oliivipuu. Hakkas vihma kallama. 

"Kas sa kuuled, Hänna? Ešmun suudleb eostuvat maad, õnnistab teda välgu, tormi ja 
kirgliku vihmahooga. Tule, kiirustagem!" 

Nad jooksid nii kiiresti kui jalad kandsid. Dubar tõmbas ukse pärani valla, Hänna lipsas 
temast mööda. Uks langes raginal lukku. 

Nõnda õnnistas Ešmun Aštoreti ohverdamispäeva. 


»* 


Sel pärastlõunal häälitsesid paabulinnud sagedamini kui muidu. Muisteloo järgi 
igatsesid need sinikuldsed linnud taga oma imemaad. Ja kui nüüd linnud eriti valjult ja 
kestvalt häälitsesid, ärkas paljudes südametes igatsus kaugete maade järele. Tõeks osutus 
kumu, et roomlased on mehitanud Gara maakitsuse ja seega ühenduse Liibüaga läbi 
lõiganud. Paljud oleksid nüüd meelsamini olnud ükspuha kus, ainult mitte Kart Hadaštis. 

Teised tegid, nagu oleks roomlaste tegevus puhas puru silma ajamine. Nemad seostasid 
Aštoreti pühade 

paabulindude kisa ohverdamispäevaga ja kuulsid selles nurinat linnavõimude üle, sest 
jumalannal, kes polnud halvem kui Ešmun ja Tanit, polnud Bursal ikka veel oma 
kultusepaika. 


Kõige lähemal tõele oli Hasdrubal Numiidlase kaine mõistus. Tema järeldas, et hakkab 
sadama. Nagu metsloom 

puuris sammus ta oma kuningliku luksusega sisustatud ruumides edasi-tagasi. Toredust 
lisas lillerohkus. Aednikud olid muretsenud kõige oivalisemaid ja haruldasemaid õisi, mis 
täitsid toa hea lõhnaga. 

Müristamine pani kuningassufeedi võpatama. Ta kees vihast, et ei suutnud kätte maksta 
juhusele, mis ähvardas nurjata rünnaku vaevu lapseeast välja kasvanud tütarlapse 
süütusele. Iga ta kuuma vere tilk ihkas noort naist, kes oli kogu maailma kõige ilusam ja 
magusam ning ainus ihaldusväärne. Ja nüüd takistab äikesetorm tal kandetooli istuda. 
Mõte ajas Hasdrubali lausa hulluks. 

Numiidlane rabas pihku kimbu lootoslilli ja hakkas neid hammastega puruks kiskuma. 
Peagi oli põrand ümberringi kaetud otsekui süütute linnukeste sulgedega. Kui Hasdrubal 
teo mõttetust taipas, surus ta käed oimukohtadele ja vaatas nagu ärgates ringi. Õhtu 
laskus varem kui harilikult. 

Pargi sükomooride alt kostis paabulindude häälitsust, langesid esimesed vihmapiisad. 
Tuppa hiilis kuulmatult ori, süütas lambi ja sulges aknaluugid, et vihm sisse ei sajaks. 
Siis läitis ta üksteise järel teised roosalt kumavad lambid, mis heitsid lilledele võluvat 
valgust. 

Kuningassufeet tahtis käskida see tegevus lõpetada, kuid ei leidnud endas jõudu. Ori 
täitis käsku, mille oli ennist saanud. Kui ori oli hääletult kadunud, kalpsas Hasdrubal 
asemelt otsekui noorenenult ja karastunult üles ja kuulatas. Trepilt kostis liikumist. 
Lähenes samme. Sufeedi süda põksus nagu poisikesel. 

Uksel seisis looritatud kogu ja sirutas käed välja. Õnnest joobunult langes Hasdrubal 
tema ette põlvili ja kergitas loori. 

"Nanai!" karjatas ta. Mehe hääles värisesid põlgus ja jäikus. 

"Nanai, sinu lapse ema," anus naine. 

Hasdrubal ei vaevunud oma pettumust ja viha varjama. 

"Kui sa oled õnnistatud seisukorras, siis ole üksi, paastu ja puhasta end. Miks hiilid sa 
mu majja mind oma pilguga mürgitama?" 

Nende sõnade ebainimlikust julmusest rabatult vankus Nanai tagasi. Mees oli toast 
lahkunud. Nanai varises kokku. Ta heitles asjatult iseendaga, selle kunagi palavalt 
ihaldatud, nüüd nii jõhkralt tagasilükatud kehaga. 

Lohutult põrandal lamades pidas ta lakkamatut kõuemürinat allilma võimude needuseks 
mehe vastu, kes oli reetnud ta andumuse ja armastuse. Ta arvas, et peab ootama, kuni 
jumalad on truudusetut meest nuhelnud. Alles siis, kui laps end liigutas, mõistis ta kogu 
enda viletsust ja häbi. Ta tõusis ja nägi katkitallatud õisi, oma armastuse ja elu võrdkuju. 
Ta oli ära põlatud, tagasi lükatud, põrmu tallatud. Taas liigutas laps, nagu manitseks: 

"Maksa minu eest kätte!" 

Nanai tõusis. Ta huulile levis rahulolev naeratus. Mitte ainult temale, ka Numiidlasele 
polnud Aštoreti ohverdamispidu soovikohaselt lõppenud. 

Nanai vaatas ringi. Seinal rippus teiste relvade hulgas pistoda, mille Kartaago Ükssarve 
kujuline pide oli puhtast 

kullast. Ta võttis selle seinalt ja kiirustas trepist alla. Halvast ilmast hoolimata käskis ta 
tuua kandetooli. Nanai kummardus kandetoolist välja ja näitas ülemteenrile pistoda: 
"Vaata seda meenet. Utle peremehele, et Ukssarv tervitab jumalagajätuks.” 


XIV 


Veinikaupmees Namponi puuviljaaiad ja viinamäed paiknesid Megarast Kart Hadašti 
eelmägedeni laiuval künklikul maastikul. Mees oli koos pojaga pagenud sõja eest varjule 
majakesse viigipuude all. Kõrtsi oli ta sinnapaika jätnud, Megara värava lähedus ajas talle 
hirmu peale. 

Just seda väravat oli mõni nädal pärast ohverdamispidu rünnanud konsul Manilius. 
Rünnak oli nurjunud, kuid järgmisel võis edu olla. Sestap oli Namponile meenunud 
majake ohustatud väravast mitme staadioni kaugusel. Ta magas alles, kui poeg, kes oli 
välja ringi uidanud, uksest sisse tormas. 

"Tule, isa, ime on juhtunud. Vana õlipuu künkal kannab imelikke vilju.” 

"Kas sa pole enne oliive näinud?" 

"Need pole kindla peale oliivid,” kinnitas poeg, võttis vibu ja täitis nooletuppe. "Viljad 
on nii suured, et need tuleb ükshaaval alla lasta.” 

Namponil polnud relva peale puhkpüssi, millega ta tavatses okstelt maha lasta 
kuldnokki ja rästaid. Selle laskeriista võttis ta igaks juhuks kaasa. 

"Seleta, mida sa õieti nägid. Imesid tänapäeval enam ei juhtu.” 

"Siis pole enam ka jumalaid, kuid et nemad olemas on, selles olen kindel. Kui ma 
hommikul linnupaelu välja panin, tervitas mind Ištar. Mere kohal läks taevas punaseks ja 
Ešmun tuli meie juurde tulisel vankril. Tuules, mille ta enda ette saatis, kõikusid veidrad 
viljad suurel puul. Siis sain aru, et jumalad pole meid maha jätnud ja mul oli tunne, et nad 
kutsuvad meid relvile. Kas ma tohin minna bastionidele võitlema?" 

"Sa oled alles liiga noor. Ole tänulik, et tõin su turvalisse kohta. Ainult su teo...” 
Nampon vakatas. "Ainult su teotahe juhib sind eksiteele ja sisendab, et jumalad sinuga 
räägivad. Tegelikult näeb asi välja pigem nii, et jumalad on meid maha jätnud.” 

"Ei ole. Nad on meie poolt, ma tean seda. See on nende tahe, et me peame end kaitsma, 
nemad purustavad roomlased." 

"Oh oleks sul õigus! Sa oled kehalt liiga õrn väe-teenistuseks, sul on ka vähe kogemusi. 
Ma kardan, et jumalad magavad ja roomlaste suur pettus jääb karistamata. Pole ju kaua 
möödas, kui Kart Hadašt juubeldas, et rünnak Härjakeele poolt on nurjunud, sest Himilko 
Phameas on ehituspuitu tooma saadetud laevad ja nende meeskonna hävitanud. Tanit 
jõudis vaevu nägu vahetada, kui Censorinus oskas puitu mujalt hankida. Piiramismasinad 
on peagi valmis, vahest kõmmutavad 

nad juba praegu Kalaturu müürinurga vastu. Ega teisiti lähe ka Megara väravaga. Ent 
isegi kui müürid vastu peavad, tuleb päev, millal roomlased meid mere poolt ära 
lõikavad. Olgu see jumalate tahe või mitte, siis paneb nälg jala meie turjale.” 


"Meri pole roomlaste oma, on küllalt meresõitjaid rahvaid, kes Rooma võimu all ei äga. 
Nad ei lase endilt võtta õigust meie sadamaisse tulla.” 

"Sa räägid nagu kogenematu poisike. Võim ja jumalakartus elavad harva koos. Või 
arvad sa, et Rooma on teiste rahvaste õigusi kunagi teisiti tunnistanud kui sõnades?" 

"Nad võivad meid isoleerida, kuid me ei jää nälga." 

Isa peatus ja painutas rabatult viigipuu oksi alla. Vilju oli näritud ja tühjaks imetud. See 
pidi olema kahjur, keda ta ei tundnud. 

"Kogu saak on rikutud. Näed nüüd, mis jama sa ajad. Kui jumalad meid sedaviisi 
toetavad, pole vaja me-reblokaadi ära oodatagi." 

Kuid poisi meelekindlust see ei vangutanud. Kahju siin polnud võrreldav õlipuu 
imepärase saagiga. Veel tuhatkond sammu, siis veendub isa ka ise. 


»* 


Kui nad olid künkale jõudnud, jäid ka Namponi silmad hirmust pärani. 

Tundus, nagu vägevatel okstel ripuks suitsusingid. Nampon võttis pead raputades 
puhkpüssi ja sihtis salapärase 

vilja pihta. Selle peale kukkus tiibu laiutades alla kassisuurune loom, kes rohus viskles 
ja turtsus. 

"See on lendkoer! Neid esineb Liibüas." 

Poisikesel tulid pisarad silma. Heasüdamlik Nampon hoidus poisile etteheiteid 
tegemast. Nad otsisid parajad malakad, üks hakkas kasutama puhkpüssi, teine vibu. Nad 
lasksid loomi alla ning tegid neile otsa. 

"Siin ei tohi halastada,” ütles Nampon. "Kas mina või sina. Praegu käib sõda ning sõda 
peab käima, kuni on olemas lendkoeri, kes teiste aeda tungivad, et seda paljaks süüa." 

Viimaks olid peaaegu kõik loomad tapetud. Neile sai saatuslikuks harjumus päevaks 
suure parvena mõnele suurele puule laskuda ja magada. Ellu jäi ainult kolm lendkoera. 
Nad tiirlesid kõrgel puu kohal. 

"Maksku mis maksab, ma toon nad alla," ütles Baldamar. 

"Kui see sul õnnestub, saad sa purpursete triipudega hõlsti, nagu neid kannavad 
suursugused noormehed,” lubas Nampon. 

Nool vihises ja keha kukkus tuhmi mütsatusega maha. 

"Midagi muud, isa. Mu süda ei ihka purpursete triipudega rõivast.” 
Jälle vihises nool ja jälle kukkus lendkoer. 

"Nüüd veel viimane, siis soovi, mida tahad." 

Nool vihises kolmandat korda ja viimane lendkoer kukkus. 

"Ma soovin, et sa relvastaksid mu nagu mehe ja saadaksid 

Megara väravasse meie jumalate ja altarite eest võitlema.” 

"Baldamar!" kisendas Nampon ja kitkus juukseid, ta oli mõtlematu lubaduse pärast 
endale vihane. 


»* 


Kalaturul hingitses üksainus tõrvik, millest sel tähtedeta ööl ei piisanud. 


Armetu kalurimaja ees peatus ratsanikke, nad hüppasid sadulast, astusid sisse. Ori 
hoidis lampi. Blanno Tigillas oli tõusnud ja lohistas end tulijatele vaevaliselt vastu. Ta 
kummardus oli nii sügav kui kark võimaldas. 

"Su ettepanek meeldib mulle,” ütles sufeet. "Oleksin tänulik, kui pühendaksid mind 
üksikasjadesse." 

Hasdrubal tõstis käe, ta kaaslased lahkusid. Jäid ainult hiparh Melekpalas ja noor 
sõdalane, kes oli antud Tigillasele isiklikke teeneid osutama. 

"Ma rõõmustan, et näen sind jälle, Jophišat. Tänu jumalatele, kes torke kõrvale juhtisid. 
Su isa, auväärne Vahballat, oli mures. Mulle pakub erilist rahuldust talle sinust head 
teatada,” ütles Hasdrubal. 

See oligi, millel rajanes Numiidlase aina kasvav populaarsus - ta oli lahke igaühe vastu. 
Ta näis võtvat osa igaühe saatusest, kellega kokku puutus. Mõistagi teadis ta üpris hästi, 
miks ta Vahballati pojaga just nõnda rääkis. Noormehe isa oli Taniti ülempreestrina Kart 
Hadašti mõjukamaid mehi. 

Nii rohkest headusest kaasa kistuna kogeles Jophišat 

mõne tänusõna. Sellest silmapilgust oli ta sufeedile andunud ihu ja hingega. 

Dokumentidega täidetud laua kohale kummardunud Tigillas esitas oma kaalutlusi ning 
selgitas neid kaartide ja skitsidega. Ta oli pimeduse kaitse all lasknud hädapäraselt 
parandada müüriosi, mis olid taraanide löökide all kokku varisenud. Kuid lammutamine 
käis kiiremini kui ehitamine. Igal hommikul oli müür madalam ja pragusid täis, värske 
mört ei pidanud hoopidele vastu. 

Sellepärast oli Tigillas otsustanud riskida väljatungiga. Mõlemad tohutud taraanid, 
millest kumbagi teenindas kuus tuhat meest, seisid pikkade varikatuste all. Need tahtis ta 
tõrvikutega põlema süüdata. 

"Aga kui väljatungijad ära lõigatakse ja naasmine võimatuks tehakse?" 

Tigillas tähistas plaanil roopulgaga mõne koha. 

"Mul on vaja kaheksasada meest, kes kaitsevad välja-tungiväravat." 

"Hingetõmbeaeg Megara värava ees võimaldab anda need kaheksasada üheks ööks sinu 
käsutusse.” 

Melekpalas kirjutas lehele mõne sõna ja ulatas selle uksest välja. 

"Mis saab aga siis, kui roomlased murravad müürilõhest sisse ja valivad lahinguväljaks 
Kalaturu?" 

"Oleks soovitav. Mu meestele on ette nähtud kohad Kalaturu kõrvaltänavatel. Sealt 
algab varitsus. Kõik väljakut ümbritsevad majad on maast laeni relvi täis. Mul 

pole vaja siia sõdureid raisata. Raugad, naised ja lapsed tervitavad sissetungijat 
põllukivide ja põlevate pigivanikutega. Akendest alla kallatud keev vesi ja õli ei tee neile 
siinviibimist just ihaldusväärseks. Kui Censorinus ei näeks pärast niisugust vastuvõttu 
välja nagu rebane, kes on mõnegi nahatüki raudadesse jätnud, et paljast elu päästa, peaks 
tal olema Hannibali väejuhipilk, mida tal kindla peale ei ole.” 

Numiidlane noogutas nõusolevalt. Tekkinud vaikusesse kostis kauget raginat ja 
mürinat, otsekui üleinimlikult suurt kasvu sepp, pea vastu pilvi, raksaks tohutu vasaraga 
vastu vähemalt niisama tohutut alasit. Need olid taraanid, mis põrkasid vastu müüri ega 
andnud ööselgi rahu. 


"Näevad vaeva, et meile väljatungiväravat rajada," muigas Melekpalas. "Melkarti 
õnnistus olgu sinuga!" 

Hasdrubal viivitas. Melekpalas ja Jophišat said aru, et 

ta tahab komandöriga nelja silma all rääkida. Nad lahkusid. 

"Kahtlemata langeb väljatungil kõige austavam ülesanne eelväele. Kelle oled sa selle 
juhiks valinud, Blanno Tigillas?" 

"Kui ta elu mulle nii väärtuslik poleks, valiksin Jophišati.” 

"Mina soovin, et sa valiksid Gisgoni, Mago Liibüalase poja." 

"Kas ma pean laskma end pillajaks sõimata? See ülesanne nõuab uljust ja julgust, muud 
ei midagi. Gisgon on 

linna suurimaid lootusi. Tal on tähtsamat teha. Eelväe juht peab laskma täringul 
lamada, nagu see kukub. On enam kui kahtlane, et ta saab surmamineja pärja võidu-pärja 
vastu vahetada." 

"Kas sina tahad mind õpetada?" kärkis Numiidlane. "Kui mina Gisgoni juhiks määran, 
siis tean, miks. Ma olen käskinud, Blanno Tigillas kuuletub.” 

"Ja Himalkarti poeg Hasdrubal kannab Gisgoni elu pärast vastutust.” 

* 

Vastu õhtut saadeti tribüün Scipio Aemilianus oma üksusega Härjakeelele Rooma väge 
tugevdama. Konsul Lucius Marcius Censorinuse leeris polnud ruumi, ka väljaspool seda 
polnud peavarju ette valmistatud. Ta pidi laskma oma väsinud meestel toitu keeta ja 
puhata lageda taeva all. 

Aemilianus istus koos mõne ohvitseriga kõrkjatest ja roost onni ees ning ajas nendega 
juttu. Noore mehe südant täitis pahameel. Nii oma lihase isa Aemilianus Paulluse kui ka 
kogu Scipionide suguvõsa poolt, kuhu ta kuulus lapsendamise kaudu, oli ta kohustatud 
täitma käsku, mida pidas arutuks. Poliitilise karjääri huvides väejuhte mängivate 
konsulite vusserdised ajasid vahel meeleheitele. Ta kahetses südamepõhjas, et Rooma 
seadused ei lubanud tal mõõka enda kätte võtta. Tal oli konsuli ametile ette nähtud 
vanusepiirist veel mitu aastat puudu. 

Nagu Rooma laevastiku ankruplats ja sealt eendatud pii- 

ramismasinad, mõlemad Censorinuse käsutada, nii asus ka laager uinuva siseveekogu 
rannakäärus, kuhu oleks võinud laagri rajada ainult kimbatuses. Värske mereõhk siia ei 
ulatanud. See tegi siinviibimise ebatervislikuks. Kõik oma lugupeetud noore juhi ümber 
kogunenud ohvitserid olid väsinud. Mõttevahetus vaibus pärast mõnda hajamärkust 
võhikliku sõjapidamise kohta. 

"Taraanid on viimaks töö lõpetanud," ütles Scipio Aemilianus. "Kärnkonnade pilkenaer 
tõrjub kõrvale inimliku kurjuse tõsiselt mõeldud helid. Suur Vanker, kui ta paistaks, 
peaks praegu seisma vertikaalselt. Minu hinnangu järgi on tulemas kolmas 
vahtkonnavahetus. Mina ootan ikka veel selgitust, mida me siin tegema peame ja miks 
meie kohordid linna lõunaküljele marsitati. Ehk annab päike seletust. Magagem need 
mõned tunnid, mis meid temast lahutavad.” 

"Pärast väsitavat marssi on mehed une ära teeninud," vastas Abimaeus. "Kuid mis 
laagripaik see on siin mullahunnikutel, mille Censorinus on lasknud Härjekeelele laotada! 
Niiskest mullast kerkib mürgiseid aurandusi, sääsed ei lase magada. Mitu palavat 


lahingupäeva järjest ei rammesta nii, nagu üksainus unetu öö. Mulle on mõistatus,” 
pöördus ta Hateriuse poole, "kuidas väejuht võib valida baasiks soo.” 

"Censorinus kujutab ette, et paari päeva pärast on asi ühelpool." 

Haterius polnud tegelikult Scipio alluv, vaid oli alles mõne tunni eest saadetud 
sideohvitseriks. Ta rääkis, kuidas 

alguses oli öeldud, et relvadeta linna vallutamine on lapsemäng. Siis oli hakatud 
ründeredeleid vastu müüri üles ajama ja prooviti müürile ronida. Sel viisil olevat tu- 
handeid surma aetud, kuni Censorinus aru sai, et äpardumise algpõhjus on vaenlase 
alahindamine. 

"Küll ta peale selle veel mõndagi õpib,” jätkas Haterius. "Puunia rahva tüssamine ei jää 
nuhtlemata. Pettuse teel relvadeta jäetud linna alandamine nõuab veel palju verd. Ma olen 
lihtne sõdur, kes on end reamehest üles töötanud. Kuid ma olen aus, nagu vanale 
leegionärile kohane, ning ütlen: sõda on halb asi, kuid ta peab olema. Mida aga olla ei 
tohiks, kui kunagine aus Rooma poleks suremas, on kõlvatute vahenditega saavutatud 
võit.” 

Abimaeusele abiks antud noorem ohvitser Valerius märkas tulekuma. Naaberleerist 
kostis pasunahelisid. Pimeduses hakkas otsekui terendus paistma terve Kalaturu ümbruse 
linnajagu oma bastionide ja tornidega. 

Selle kohal levis suitsujugasid ja punaste harjadega kuked jooksid pikkades ridades 
linnast järve poole ning õgisid kõike, mis teel ette jäi, igale poole jätsrd nad maha punast 
hõõgust ja sädemevihke. 

Aemilianus andis külmalt ja selgelt käske. 

Nüüd kostis valmisolekule kutsuv sarvehääl ka päris lähedalt. Mõne minutiga olid 
päevasest marsist väsinud kohordid jälle rivis. 

Oma relvi kõlistava staabi keskel ratsutas Scipio mõtlikult öösse, ikka kaugete 
valgusnähtuste suunas. Teda ümbritsesid traavivatel ratsudel piilurid, julgeimad olid 

kaugel eespool. Vahel ta peatas hobuse ja ootas kannatlikult ära ratsanike ettekanded, 
enne kui edasi liikus. 

Noores eas lugematutel ohtlikel jahilkäikudel harjutatud kannatlikkus ja ettevaatus 
kuulusid ta väejuhi-vooruste hulka. Ta tavatses öelda: 

"Sõda nõuab julgeid otsuseid. Kuid enne nende teoks tegemist peavad nad olema 
lakanud olemast julged.” 


»* 


Taraaanide varikatused põlesid heleda leegiga. Kartaagolased olid riskinud öö varjul 
välja tungida. Neid juhtis Mago Liibüalase poeg Gisgon. 

Tema korraldused osutusid õigeks. Relvi kandis vaid iga teine mees, teistel olid suurte 
savist keedupottide all tõrvikud. Nii ei pannud lähenemist keegi tähele. Rooma 
valvepostidest saadi peagi jagu, nad seoti kinni või tapeti. Konsuli liigne enesekindlus ja 
piiratute vastupanuvõime alahindamine maksid end kätte. Need olid võtnud huvi 
pingutada, tekitanud kalduvuse lulli lüüa. 

Gisgoni meestel seevastu ei puudunud ohvrimeelt ega otsustavust. Neile oli 
üksikasjalikult tutvustatud ettevõtte otstarvet ja iga mehe kohustusi, nad tundsid kindlat ja 


eesmärgiteadlikku kätt ning usaldasid end meelsasti Gisgoni juhtimise alla. Ükski ei 
peljanud ega tegutsenud omapäi. 

Nii saigi juhtuda, et pasunasignaali peale kõik tõrvikud purunenud pottide alt välja 
sööstsid ja vaenlase rajatistele sajas kohas korraga tuli otsa pandi. Ei läinud 

kaua, kui tuli haaras ka naabruses asuvaid, enamasti rooga kaetud hütte. Kogu leer 
põles, otsekui selle oleks süüdanud välk. 

Sellega oli väljatung ülesande täitnud. Nüüd tuli suuremate kaotuste vältimiseksi 
kiiresti tagasi tõmbuda. Ohvitseride ümber kogunenud ja kiirsammul lähenevad 
roomlased ähvardasid ainult poolenisti relvastatud kar-taagolasi maha suruda. Gisgon 
laskis anda märku taganemiseks. 

Oli oht, et tema mehed lõigatatakse ära, piiratakse ümber ja hävitatakse. Kõige 
söakamate ja paremini relvastatud meestega hõivas ta taganemise katmiseks ta- 
mariskivõsaga kaetud luite. Kükitavatest, põlvitavatest ja seisvatest meestest moodustus 
elav kindlus, kust taganejaid jälitavaid roomlasi tabas noolte ja viskodade rahe. Vaenlane 
peatus ja loobus jälitamisest ning suur osa Kartaago sõjaväest jõudis varjule. 

Seda kibestunumalt pöördus vaenlane nüüd nende vastu, kes hoidsid enda käes 
valitsevat kõrgendikku. Gisgoni ümber oli kogunenud vaevalt kakssada surmapõlgavat 
võitlejat, kuid nad seisid nagu müür ja lõid iga hetkega aina ülekaalukama vaenlase 
veriselt tagasi. 

Tulekuma hakkas kustuma. Päevavalgus lämmatas selle. Roomlased olid tagasi 
tõmbunud, näis, et nad valmistuvad otsustavaks edasitungiks. Ka Gisgon oleks meelsasti 
tagasi tõmbunud, kuid nägi, et tema tagalasse olid hiilinud Rooma laevade mereväelased. 
Positsioon tamariskivõsaga kaetud luitel sarnanes nüüd kindlast 

maast mitme staadioni kaugusel asuva saarega. 

"Me nägime viimast korda päikesetõusu," ütles hääl Gisgoni kõrval. "Veel enne, kui ta 
me pea kohale jõuab, on ta meile kustunud." 

"Eks paistku seda heledamalt pääsenuile ja linnale, mille eest me sureme!" 

Gisgoni kõnetanud relvakandja oli küpses eas mees, kes tuli juhile tuttav ette. Kuid 
noor väejuht ei suutnud meenutada, kus oli teda enne näinud. Mures, et mees levitab 
võitlejate seas argust, lisas ta: 

"Kui kardad, ära näita seda välja. Julge pealehakkamine on pool võitu.” 

"Ma ei karda enda pärast. Ma olen küllalt tihti näinud päikest mere kohale tõusmas, et 
teada - ta teeb seda ainult selleks, et teisel pool loojuda. Ma ei igatse liialt seda etendust 
kauem vaadata. Kuid mul on kahju su naisukesest. Miks ei hakanud sa rahu eestkostjaks 
nagu Ithobaal sulle soovitas? Kas poleks olnud parem Censorinuse sõbrana elada kui 
tema vaenlasena surra?" 

Gisgonile meenus, kellega tal tegemist on. See oli irvhammas Bostar. 

"Ma imestan,” ütles Gisgon, "et leian su sangarite seast, kes mu kutsel ei kõhelnud 
sellele ohtlikule positsioonile asumast.” 

"Miks ma ei peaks vahelduseks olema valmis kord ka teiega koos ohvrisurma surema? 
Kangelaseks saadakse mitmel ajendil. Mina sain selleks igavusest ja selle pärast, et 
mõistus pole enam moes. Sul on minust kahju. 

Vahest olengi kahetsusväärne, sest olen teie killas ainuke, kes ennast ei peta.” 


"Kas siis leek, mis me südameis lõõmab, ning mis on veel kallim kui noorus, armastus 
ja elu, pole muud kui enesepettus?" 

"Mida muud ta siis on? Kas sa ei anna elu lootuses sellega Kart Hadašti hukust päästa? 
Just nagu vaimustusest 

oleks kunagi piisanud, et võimatut võimalikuks teha. Kas sa ei pea end jumalate 
tööriistaks, arvates et nad murravad pead selle üle, kuidas maailmas õiglust võidule 
aidata? Just nagu jumalate õiglus poleks alati seisnud selles, et lasta tugevamal nõrgemast 
jagu saada. Sa pole tööriist jumalate, vaid võimukandja käes, kes tahab sult elu võtta, et 
seda kergemini sinu noort naist vallutada.” "Kellest sa räägid?" 

"Kellest muust kui Hasdrubal Numiidlasest. Või ei veennud tema sind, et ta ei tea peale 
sinu kedagi, kellele ta võiks selle ohtliku ettevõtte usaldada? Ja sina läksid liimile. 
Kujutad ette, et ohverdad end Kart Hadaštile, tegelikult ainult liiderdajale, kellele pole 
halb ükski vahend, et oma himusid su noore naise kallal rahuldada." 

Gisgon kattis kõrvad ega tahtnud enam sõnakestki kuulda. Ta pööras ümber, otsekui 
püüaks inetuid kahtlusi põlglikult tõrjuda. Kuid sisimas ei teadnud ta sellest uhkest žestist 
midagi. Talle meenus Elloti nördinud kurtmine, et Numiidlane teda jälitab. Gisgonile oli 
Hasdrubal siiski jäänud ohus oleva riigijuhiks. Enam ei tundunud surm sangariteona, vaid 
lollusena. 

* 

Palavus hakkas lämmatavaks muutuma. Gisgon oli lasknud nooled ja odad üle lugeda, 
nende hulk oli hirmutavalt kokku sulanud. Roomlaste visatud odasid tervitustega tagasi 
saata olnuks kasutu. Selle takistamiseks olid teravikud tehtud nii pehmest rauast, et nad 
pärast esimest kasutamist kõlbmatuks muutusid. 

"Hoidke viskemoona kokku. Sõjariista võib ohverdada ainult siis, kui tabamine on 
kindel," andis Gisgon korralduse. 

Viimaks vaenlane lähenes. Mitte tõtlikult ega summas nagu enne, vaid pikkamööda, 
vanas lahingukorras 

Ees tulid kergete viskodade ja väikeste ümmarguste kilpidega veliidid, peas kalevist 
mütsid. Nende kannul tulid hastaadid ning sulgedega ehitud kiivri ja rinnal raudplaadiga 
principes, paremal puusal nii torkeks kui ka rängaks löögiks kohane Ibeeria mõõk ja käes 
oma kuue küünra pikkune oda. Kõige taga tulid triaarid, seljas hiilgav soomusrüü, peas 
purpurpunase kaunistusega kiiver, käes kõrged kitsad kilbid. Näis, et sellele 
odademetsale ei suuda miski vastu panna. 

Taltsutamatu elutahe, mida piitsutas tagant mure Elloti pärast, tekitas Gisgoni ajus terve 
puntra pääsemisplaane. Otse vastu astuda olnuks hullumeelsus. Mis jäi üle? Ta otsustas 
riskida ja käskis taganeda ning linnamüüri suunas läbi murda. Lahing varemete vahel 
varju otsivate mereväelastega näis väljavaatekam kui kohtumine leegionäridega. 

Mõõk püsti käes tormas ta omade eesotsas tamariski-võsaga künkalt alla. Kilbid 
põrkasid vastastikku ja peagi oldi käsikähmluses. Mereväelased taganesid. Nad tõmbusid 
varemete vahele, kuid pidasid seal vastu. Nüüd läks võitluseks mees mehe vastu. Ometi 
liiguti edasi, ehkki liiga aeglaselt. 

Korraga kostis linna poolt lahingukära. Müürilõhest tungisid välja teised kartaagolased. 
Nad tõid täiendust, tõid abi. 


Nende ees lehvis veripunane vimpel. Hõisates, nagu algaks tants, juhtis abiväge 
lipukandja. Kui ta lähemale jõudis, tundis Gisgon ära Muttinesi poja Dubari. Oli 
imetlusväärt, kuidas mõõk ta peos vaikus ja ta, lipp käes, vaenlase kallale sööstis. 

Gisgon kuulis, kuidas kostis Kartaago lahingulaul, mis oli algselt mõeldud küll 
merelahingu tarvis, kuid mida lauldi ka kuival maal: 

"Ükssarv, Ükssarv, anna pihta! 

Merevoog, sa ava kõri! 

Üks meist ainult ellu jääb, 

on merepõhi näljane...” 

Nüüd olid mereväelased kahe tule vahel. Nende ainus pääsetee oli kõrvale taganeda ja 
ülepeakaela pakku joosta. Kel see ei õnnestunud, löödi maha. 

Enne, kui roomlaste vägi oli küllalt ligidale jõudnud, olid Kartaago grupid teineteisele 
käe ulatanud. Kiiresti tõmbusid nad kaitsva valli taha. 

On teadmata, kas nad ei tahtnud või ei saanud roomlasi 

takistada üle varemete linna tungimast. Roomlased uskusid meelsasti, et neile ei suuda 
keegi vastu panna. Kuna nad vastupanu ei leidnud, marssisid nad Kart Hadašti ja pidasid 
end juba võitjateks. 


»* 


"nimtühi väljak. Ju nad on edasisest vastupanust loobunud,” ütles üks leegionär oma 
naabrile. "Ma arvan, et Kartaago on meie.” 

"Ma olen alati öelnud, et see pole õige sõda. Õigeks sõjaks peab olema tõsine vastane, 
need jänespüksid aga andsid ilma pikemata relvad ära.” 

"Mul poleks selle vastu midagi, kui varsti lõpp oleks. Mis sa arvad, Apollinarius, kas 
ma võiksin siis puhkust võtta? Dodonas elab veel mu ema.” 

"Sa oled naiselik nagu kõik epeiroslased, päris memmepoeg. Oleks minu teha, me 
poleks liitlasi leegionidesse võtnud. Ehtne Rooma sõdur puhkust ei küsi. Mis see on? 
Mulle tundub, et need koerad on meid lõksu meelitanud.” 

Kalaturule suubuvast kõrvaltänavast oli Kartaago sadakond välja tunginud, roomlasi 
tiivalt rünnanud ja nad teisele poole vastu majaderida tõrjunud. Samal ajal vihises läbi 
õhu lugematu arv nooli. Kuklasse, külge või rinda tabatult vajus mõnigi mees oiates 
põlvili. 

Nooled tulid ülalt, nende eest sai vaevu varjuda. Keset tekkinud segadust kostis 
meeletuid valukarjeid. Kes oli liiga majaseina ligidale sattunud, sai kaela keeva õli ja 
vajus karjudes kokku. Teised jooksid ringi, ümber põlev 

187 

pigivanik, mis kleepus keha külge. Mida ägedamalt tabatu siples, seda kindlamini ta 
elavaks tunglaks muutus. 

Paanika suurenes iga hetkega. Kõrvaltänavatest ilmus relvastatud salku. Noole- ja 
kivirahet, põlevat pigi ja kõrvetava vee jugasid tuli majaakendest lakkamatult. 
Leegionärid nägid, et on ohus igast ilmakaarest, lisaks õhust. Kes veel elus oli, pages 
tagasi sinna, kust ta mõtlematult oli lasknud end meelitada sellele õnnetusttoovale 
pinnale. 

Vahepeal oli Scipio Aemilianus sattunud hommiku-hämaruses Censorinuse üksustele ja 
saanud konsulilt korralduse ühineda Kart Hadašti tungivate leegionidega. Ta peatus, jagas 


oma mehed sadakondadeks, määras sadakondadele kohad ja keelas jalgagi linna tõsta. 
Censorinus, kes oma staabi saatel isiklikult kohale jõudis, leidis ta koos Abimaeuse, 
Hateriuse ja teiste ohvitseridega seismas rusukaldel ja jälgimas Kalaturu sündmusi. 

"Edasi, mu Aemilianus, meie omad on Hadaš!" 

"Ma näen seda, oli meeletus neid sinna saata.” 

"Ma käskisin sul neile järgneda, neile appi minna.” 

"Oleksin ma su käsku täitnud, oleksime olnud koos nendega kadunud. Et väheseid 
asjatult ohverdatuid päästa, tuleb asuda positsioonile, mis takistaks vaenlasel järele jõuda. 
Muidu ei naase sellelt avantüürilt enam keegi elusana.” 

Konsul kahvatus. Ta kähistas vihast värisedes: 

"Plaan oli hea. Sina oled see, kes ta nurjab."” 

"Ma hoian ära, et mehi viimseni maha ei notita."” 

"Kuid mina käsin...” 

"Ma oskan su sõjanõukogu ees oma süütust tõestada.” 

Vihast nohisedes pööras Censorinus hobuse ümber. Kui tapatalgud Kalaturul alles 
käisid, dikteeris ta kirjutajale kaebuse Publius Cornelius Scipio Aemilianuse peale, kelle 
vastuhakkamise tõttu nurjus Kartaago peaaegu lõpule viidud vallutamine. Avalikkuse ette 
ei jõudnud see kirjatükk iialgi. 

Ainult tänu Scipiole, kes põgenevaid roomlasi vastu võttis ja jälitavatele kartaagolastele 
tõkke ette seadis, hoiti roomlastele kõige halvem ära. Kartaagolased olid Censorinuse 
leegioneid nii rängalt nõrgestanud ja kar-taagolaste võidukindlus oli nii suur, et nad 
oleksid kogu Rooma leeri Härjakeelel üle ujutanud ja minema pühkinud, kui Scipio 
poleks oma kohortidega nende teele ette astunud. 

Vähemalt arvasid pärast seda verist päeva niiviisi kõik asjatundjad. 

Sestap otsustas Censorinus kaebuse sinnapaika jätta. Ta rahuldus sellega, et saatis 
vastumeelse tribüüni kaaskon-sul Manius Maniliusele tagasi ja osutas, et on viimane aeg 
teha lõpp Liibüa sisemaa kartaagomeelsetele linnadele, kes takistasid Rooma sõjaväele 
toiduainete ja loomasööda toimetamist. Kuid Manilius oli Gara maakitsusel ise liialt 
Hadaš ega saanud mõeldagi sisemaale tungimisele. Abivägi Scipio juhtimisel oli talle 
teretulnud. 

Muide, hiljem, kui Censorinus enam konsul ei olnud 

ja Puunia sadamalinn oli ikka veel vallutamata, oli tal põhjust jumalaid tänada, et ei 
olnud Scipio peale kaevanud. See olnuks tagantjärele karm paljastus ja oleks avalikkusele 
selgitanud, et tollane konsul Lucius Marcius Censorinus oli pidanud Kartaago langemist 
vahetult eesseisvaks juba 605. aastal pärast linna asutamist. 


XV 


Sellest peale, kui poisike Baldamar oli saanud isalt kavalusega loa roomlaste vastu 
võidelda, oli Tanit kolm korda nägu uuendanud. Baldamar naasis, granaatõunapuu 
lehtedest võidupärg peas, kuid Nampon ei saanud oma järglase tuleku üle rõõmustada. 

Baldamar lamas kanderaamil ega liigutanud. Pärg varjas verist laupa, nägu ja kael olid 
kahvatukollased ning läbipaistvad, just nagu vahast. 


Parajasti oli hakatud oliive korjama ning Nampon, kes tahtis sulastele head eeskuju 
näidata, oli roninud kõrge puu otsa. Seal ta oligi, kui sõdurid poisi laibaga lähenesid. 

Kui ta puu otsast alla ronis, tegi ta endale kibedaid etteheiteid. Parkal Juba, kes väikest 
leinarongkäiku juhtis, seisis osavõtmatult, kuid nägi usinalt vaeva, et leinaja nägu ja 
hoiakut teeselda. Namponi valupurskeid poja surnukeha juures vaatas ta pealt pigem 
uudishimulikult kui liigutatult. Nad olid tihti kõrtsis koos istunud ja poliitikaasju 
arutanud. Nad olid pidanud kogu Aafrika vastuhakku Roomale soovitavaks. Selle tegi 
praegu teoks 

kõigi patriootlike ringkondade ühinemine numiidiameelse partei juhtimisel. See näis 
avavat sõjale kõige õnnelikumaid väljavaateid. Juba mõtles, et isiklike ohvriteta sõda 
pidada ei saaja isamaa heaks möödapääsmatut peab oskama mehiselt kanda. 

"Jäta järele, Nampon. Me kuhjame tuleriida. Mis silmist, see südamest.” 

"Melkarti leegid ajavad mu südame pahaks." 

Vana õlipuuga künka taga oli surnutelinn, kus suure kivi taga seisid reas Namponi 
abikaasa, vanemate ja teiste sugulaste urnid. Seal pidi puhkama ka Baldamar. Nampon 
otsustasi laipa mitte põletada, vaid matta amforakirstus, nagu Kart Hadaštis kombeks oli. 
Juba ettevalmistused lohutasid teda pisut. 

* 

Teel päris ta Liibüa ratsanike juhilt Bogudilt Baldamari surma asjaolude järele. Kuna 
selgus, et Nampon ei teadnud midagi poja tegudest pärast kodust lahkumist, pajatas mees 
ka varasemast. Ta ei jõudnud küllalt kiita vaprat poissi, kes oli olnud talle poja eest. 

Baldamar oli silma paistnud vibulaskjana. Kolme kuu eest oli Manilius Megara 
väravale tormi jooksnud. Leegionidel oli küll õnnestunud ületada esimene müür, kuid 
selle taga oli teine ja kolmaski. Verised tervitused teistelt müüridelt olid enamikule 
pealetungijaist kodutee igaveseks ära lõiganud. 

"Headest vibulaskjatest polnud puudust, kuid Baldamar oli parimaid.” 

Mõni nädal hiljem tungiti kallale Maniliuse leerile ja Baldamaril oli tulnud õnnelik 
mõte koguda enda ümber noori, kes ei kandnud relvi, vaid igaühel oli püstipidi käes pikk 
laud. See jättis pimeduses nii mõistatusliku pildi, et tekitas vaenlastes segadust. Peale 
selle olid lauad mõeldud leeri ümbritseva kraavi ületamiseks. Rünnak oleks peaaegu 
õnnestunud, kui Scipio Aemilianus poleks kartaagolasi tiivalt rünnanud ja taganema 
sundinud. 

"Kuid neil Scipiot poleks,” ütles Juba, "oleksid nad ammu tagasi seal, kust nad on 
tulnud." 

"Konsul Censorinus olevat Roomasse tagasi läinud.” 

"Nii räägitakse. Hilissügise valimiskoosolekud Roomas olid tema ärasõidu 
ettekäändeks. Ta oli lõvina niisama hambutu kui enne rebasena kaval. Pärast Orjatähe 
tõusu möllas ta leeris Tunise järve ääres tõbi. Pääsemaks soopalaviku eest oli ta sunnitud 
viima nii laevad kui mehed Härjakeele vastasküljele."” 

Nampon polnud maaüksinduses viimastest sündmustest informeeritud. 

"Ega sealt ei saanud Censorinus Kalaturu müürinurka enam rünnata?" 

Parkal tegi kavala näo. 


"Linna ei ähvardanud ta enam ammu. Ta mehi suri nagu sääski. Tervislik mereõhk on 
ainus, mida Rooma väejuhid Aafrikas veel otsivad.” 

Namponi südamesse valgus lohutusvirve. Ehk polnud ta poja elu asjata ohverdatud. 
Censorinus oli rünnanud lõuna poolt, Baldamar oli olnud läänepoolsetel müüridel. 

Vahest soodustas õnn ainult lõunapoolset sõjavälja. Bogud rahustas teda: 

"Manius Maniliusel ei lähe põrmugi paremini.” 

Nad olid jõudnud maja juurde. Nampon palus külalised sisse. Ta laskis veini tuua ja 
ohverdas. Ta pakkus eluvett ka sõduritele, kes olid poja surnukeha kandnud. Ta ise 
alustas matuste ettevalmistusi. Selga pandi valged rüüd, otsiti sobivaid ohvriande, keldrist 
toodi suuri sangadega savikanne. Kahel saeti kael maha. Kuna nad ei olnud inimkeha 
mahutamiseks piisavalt suured, täiendati ja pikendati neid kolmandast amforast lõigatud 
otstega. 

"Kas ma tohin midagi küsida?" ütles Nampon. 

Ta oli olnud paadunud pessimist. Nüüd tahtis ta teada, kas oli väljavaadet, et Baldamari 
veri polnud asjata voolanud. 

"Mitte ainult väljavaade, see on täiesti kindel," vastasid kõik. 

"Ta suri linna tagasivõidetud vabaduse eest võitjana," ütles Juba. 

"Siis ma ei nurise. Baldamari palavaim soov on täitunud. Ta ei kuulu enam ainult 
mulle, lihtsameelsele ja silmapaistmatule mehele. Ta kuulub kogu puunia rahvale. Ta 
haud jääb pühapaigaks, kuni see rahvas pole au kaotanud." 

* 


Nampon asus väikese matuserongkäiku etteotsa. Leinariided seljas, pähe tuhka 
raputatud, astus ta sama teed mööda, kui suvel õlipuu vilju imetlema. 

Ta nägi vaeva, et olla tõsineja väärikas, kuid ta välimus polnud midagi vähem kui 
väärikas. Kõhukas ja veinijoomisest pundunud näoga mees oli pigem koomiline. Kuid 
valu ta näojoontes omandas seeläbi midagi veenvat. 

Liibüalane hakkas vabatahtlikult rääkima asjast, mis neil mõlemal südamel oli. Ta 
jõudis viimase lahinguni, kus Baldamar oli langenud kangelasena. 

Pärast eelmist väljatungi, mis oli tõrjutud ainult Scipio meelekindluse varal, oli 
Manilius tõmmanud oma leeri mõne staadioni jagu tagasi ja ümbritsenud müüriga, et ka- 
sinaks jäänud varusid täiendama tulevad laevad saaksid ohutult randuda. Kuid ta soov ei 
läinud päriselt täide. 

Roomlaste kaitsejoon oli liiga pikk ja hõredalt kaitstud. Kartaagolaste uus öine rünnak 
oli sihitud just Gara ankrupaiga vastu. Nad murdsid müürist läbi, vallutasid äsjasaabunud 
laeva ja juhtisid selle Kart Hadašti kaubasadamasse. 

"Ja siin pean tänama eeskätt sinu poega,” jätkas Bogud. "Scipio Aemilianuse ratsavägi 
ähvardas meid linnast ära lõigata. Taganemislahingus langes Baldamar võideldes 

minu kõrval.” 

Parkal Juba sai aru: Namponi ainus lohutus oli veendumus selles, et ohver polnud 
asjatu. 

"Otsusta ise, kas me liialdasime, kui ütlesime, et su poeg langes võitjana.” 

"Kas selle ainsa viljalaeva tulek oli siis Maniliusele nii 

tähtis?” 

"Sellest olenes piiramise jätkamise võimalikkus või või- 

matus. Maniltuse leeris istub nälg laua ääres. Masinissalt oodatud toiduained jäid 
tulemata, nagu ei saabunud ka abiväge. Manilius oleneb tagamaa rüüstamisest. Hasdrubal 
Taraan tekitas talle seejuures ühel korral ränki kaotusi. Ta ei saa enam üldse mõelda linna 
ründamisele."” 

"Veel kunagi pole Rooma mõnes liitlases nii pettunud kui Masinissas,” täiendas 
liibüalane. "See, mida ta siin on üle elanud, on alandus ja häbi.” 

Nad jõudsid künkale. Suure õlipuu all konutas laiba kõrval Melkarti teener, kes oli 
tulnud langenule jumala õnnistust tooma. Ta tõusis: 

"Ole ülistatud oma lihas ja veres, mis on ohverdatud võidujumalale!" 

Baldamarile pandi ühe amfora keskosa ümber keha ning pea ja jalgade poolt teise 
amfora ülemine ja alumine pool. Nampon poetas savisargasse ohvriande: amulette, 
väikesi savist jumalakujusid, hõbedast pitsatsõrmuse, Egiptuse skarabeusega kaelakee, 
sissekriibitud müstiliste märkide ja kirjadega väikesi kirveid ning hulga kasulikke 
mänguasjasuurusi puust ja kivist igapäevatar-beid. Lõpuks suruti amforate vuugid kokku 
ja kaeti kitiga. Sõdurid kandsid kirstu surnutelinna poole. 

* 


Veidi lõuna pool Numiidlase maamajast lasevad kalurid võrke merre. 

"Täna on rahulik töötada, roomlased meid ei sega.” 

"Kui on õnne, varustame täna kogu linna tuunikala-praega.” 

Aerud toetavad vastu sula tina. Tohutu võrk, mida on igas paadis veel terve mägi, 
tõmbab tagasi ja pidurdab. 

"Kui Rooma laevad põlesid, nägi see niisamuti välja. Kui ma poleks ise juures olnud, 
oleksin arvanud, et Ešmuni täht on rajalt eksinud ja vahelduseks Etioopia kõrbesse 
loojunud.” 

Sihharbas, igavana mees, rõhub aerudele. 

"Seda tegid sa hästi, Dajag. Mul poleks see pähegi tulnud." 

"Kui aus olla, tuli sellele mõttele meie kuningassufeet ise. Ei meie oleks saanud nii 
palju luupe kasutada, kui riigi rahakott poleks seda kinni maksnud.” 

Hulk kiireid purjepaate, lastiks haod ja takud, väävel ja pigi, oli veetud sadamatammi 
nurgani. Kui ööõhk otse roomlaste leeri poole puhus, pingutati purjed ning lasti sõidukid 
teele. Nad olid sel viisil süüdanud ja hävitanud kogu Rooma laevastiku, mis oli ankrus 
Härjakeele merepoolsel küljel. 

Sestap nad saidki sel hommikul minna merele nii muretult nagu ei ammu enam. Nad 
tundsid end jälle kaluritena. 

Sihharbasi paadi võrgukuhi sulab silmanähtavalt kokku. 

"Sul nooremad silmad. Mis seal aeg-ajalt lainete kohale kerkib?" 

"See on inimene,” karjatab Dajag äkki. "Ta tõstis käsi, et meie tähelepanu äratada." 

"Ta võib jumalaid tänada, et need on meresügavuste hüääne pimedusega löönud ja 
Sihharbasi nägijaks teinud." 

"Kui ta on roomlane, tänab ta liiga vara." 

"Muidugi roomlane, voolus toob teda Härjakeele poolt." 

Korraga kostis luust ja lihast läbilõikav karje. "Meie oma! Puunlane kisab nagu kajakas, 
roomlased uluvad nagu hundid.” 


Mehed tõstavad surmväsinud nooruki paati ja katavad rõivastega. 

Sadraf on kindel, et siiski on tegemist roomlasega ja tahab ta merre tagasi visata. Pole 
Kartaago mehe vääriline vaenlasi päästa. 

Dajag aga peab austavaks, et nad on võtnud vangi. Kuna ka tema peab noorukit 
roomlaseks, laseks ta selle saatuse üle otsustada rahval. 

Vahepeal on maalt märku antud, et tuunikalaparv läheneb ja paat peab oma kohale 
asuma. 

Sadraf nõuab kiiret lahendust. Siis ütleb Sihharbas: 

"Kui nooruk ennist käsi Kart Hadašti poole tõstis, nägin ma ta silmis sädet, mida olen 
ennegi näinud. Kuid mitte roomlase silmis. Kes tema juuksekarvagi kõverdab, sel tuleb 
minuga tegemist.” 


»* 


Maalt antakse taas märku, mis suunas kalaparv liigub. Kellelgi pole enam aega 
päästetust väljagi teha. Võrke pingutatakse, nii et varsti pole vajagi sõuda, paat liigub 
iseenesest kalda poole, kuni kiil kaldaliivas krigiseb ja kalurid märjale liivale hüppavad. 
Kõik on tegevuses, et saaki veest välja tirida. 

Kalakaupmees Dajag on vahepeal lasknud üles seada ametliku kaalu. Kaaluvihtidega, 
mis vähe erinevad ki- 

videst, hakkab ta kalu kaaluma ja igale paadile talle kuuluvat osa kätte jagama. Korraga 
jääb ta keset tööd toppama. Päästetud nooruk, Sihharbasi hõlst ümber, seisab ta ees. 
Kostab küsimusi: 

"Kes ta on? Kust ta on tulnud? Mida ta tahab?" 

Dajag annab naljatamisi seletust: 

"Meie loomus on vaatamist väärt. Sihukest kala iga paat ei püüa." Ja noorukile: "Tule 
siia, neljajalgne me-reelukas ja lase end ära kaaluda." 

Pruuni hõlstiga nooruk tõstab pea ja vaatab arusaamatult ringi. 

"Kes sa oled, roomlane või puunlane?" 

"Kunagi olin ma inimene.” 

"Kas kuulsite? Kas ta enam ei olegi inimene?" 

"Mina pean teda harilikuks roomlaseks." 

"Kas sa ei kuule," käratab Sihharbas. "Nii räägib puunia keelt ainult puunlane." 

"Sihharbasil on õigus. Ma tunnen seda nägu. Kui roomlaste pantvange laevale viidi, 
seisis ta turuplatsil esimeses reas. Ta põlvneb mõnest meie parimast suguvõsast. Ma tean 
rohkemgi. Kas näete ringikujulist märki ta pahkluu kohal? Niisuguse jätab rauast ahel, 
millega roomlased kurjategijaid ja orje aerupingi külge kinnitavad. Kahvatus näitab, et ta 
on kaua pimedas olnud, küllap mõne pen-teeri kõhus. Ma vean kihla, et ta võlgneb 
vabaduse eest tänu meie süütelaevadele, mis roomlaste laeva suitsuna vastu taevast 
lasksid." 

"On see nii?" pärib Dajag jälle. 

Noormees noogutab. 

"Mis su nimi on?" 

"Kui mu mälu mind ei peta, hüüti mind kunagi Valguse Pojaks." 

Üldsuse survel teeb Dajag ülekuulamisele lõpu. 


"Anna andeks, et me sind roomlaseks pidasime. Kes sa ka pole, pantvangina oled sa 
meie kõigi eest kannatanud. Meile oli antud su elu päästa. Kasuta seda jumalate auks ja 
linna heaks.” 

Võõras tänab ja langetab pea ning hakkab Megara poole minema. Korraga haarab ta 
hõlstisiilust mees, kes on talle järele rutanud. 

"Mida sa minust tahad?" 

"Ma olen vana sõdur Sihharbas. Kui sul on tarvis abilist, teenrit, orja, siis tuleta mind 
meelde. Kas juhatan sulle teed linna?" 

"Seda tean täpselt. Kuid olen unustanud oma nime. Või tead sina seda?" 

"Sa oled Hanno Barkiidide suguvõsast." 

"Arvad, et Hanno? Sul võib õigus olla. Ootame ära, aeg annab arutust. Sinu nime jätan 
meelde ja kutsun sind, kui vaja. Kaitsku sind Valguse Isand!" 

Ta tõstab õnnistades käed tema ees põlvitava mehe kohale. 

Sihharbas vaatab talle murelikult järele. Ta vaatab kaua, ei suuda pilku temalt pöörata. 
Eemalduja kuju jääb aina väiksemaks, kuni kaob silmist. 

XVI 


Ja taas õitses seesama sirel Lanassa maamaja aias. Ja taas viibis uhke naine maja 
lamedal katusel, ta nägi varje langemas ja Ešmuni templi püha tuld Bursal. Taas astus ta 
läänepoolse rinnatise juurde. Ja taas kord sirutas ta käed välja, otsekui selleks, et kaugusi 
vastu rinda suruda. Ning ta mõtles Numiidia riigi kuninglikule Cirta kantsile, oma 
nooruse linnale teisel pool mägesid. 

Kuid siis laotus näole murekortse, käed langesid alla, mustade patsidega raamitud lauba 
taga keerlesid muremõtted. 

Liiga vara oli surnud Numiidia kuningas Masinissa, liiga vara Kart Hadašti heaolule ja 
ilusa naise auahnetele kavadele. Kuni ta oli elus, võis Lanassa rahulik olla - Rooma ootas 
asjatult abiväge ja toiduaineid. Kuid Numiidia toetuseta ei alistanud leegionid Kart 
Hadašti iialgi. Rünnakud Härjakeelelt ja Gara maakitsuse poolt olid haledalt läbi 
kukkunud. Osa Härjakeele ääres ankrus olnud Rooma laevastikku oli langenud Kartaago 
pigi-ja väävlipaatide ohvriks. Praegu poleks enam kaugel olnud päev, millal vastastikune 
kasu oleks pidanud numiidlased ja puunlased teineteise embusse juhtima. 

Lanassa nii palavalt ihaldatud päev! Sest sel päeval oleks vallutamatust merekindlusest 
saanud suure riigi pealinn, Masinissast Kart Hadašti kuningas ja Roomale vääriline 
vastane ning vabariigi viimasest sufeedist 

Hasdrubalist kui Masinissa tütrepojast loomulik troonipärija. Jah, siis oleks Masinissa 
tohtinud surra. Tütar pani peaaegu pahaks, et isa juba surnud oli. 

Kõik, mis oli nii oivaliselt sisse juhatatud ja osalt juba teostatud, oli jälle küsitavaks 
muutunud. Enamgi, kuninga surm võis kaasa tuua põhjaliku muutuse nii sõjas üldse kui 
ka Kart Hadašti erakondade vahelistes suhetes, ohustada Hasdrubali seisundit ühiskonna 
eesotsas ning ähvardada seni nii edukalt kaitstud linna täieliku ümberpiiramise, nälja ja 
vältimatu hukuga. 

Lanassa kummardus üle rinnatise ja vaatas linna poole viivale teele. Ta ei suutnud 
istuda, käed rüpes. Ta ihkas juhust teoga sekkuda. Ajendi selleks oli ta loonud. Kas ta 


sisssejuhatavad sammud viivad eesmärgile? Ta ootas. Ta nägi siidist kandetoolikatte 
kohal jaanalinnusulgi, orjad lähenesid kandetooliga. 

"Juhata emand kõige suuremate auavaldustega kohe minu juurde," käsutas ta 
etiooplasest orjatari, võttis patjadel istet ja kitara kätte. 

Keegi ei tohtinud aimata, et ta oli maldamatult oodanud. 


»* 


Lähenes suursuguselt rõivastatud, kuid sügavalt looritatud sale naine. Lanassa tõusis 
pealtnäha üllatunult. 

"Nõnda saab Nanai nimi, mida olen ammu siiralt armastanud, mulle ka kuju. Tuhat 
korda tere tulemast! Ja aitäh, et sa mu kutse peale tulid.” 

Ta juhatas ujeda, peaaegu pelgliku naise suure oleandri alla istuma. 

"Et patustaja, keda mu poeg nii kirglikult armastab, on ilus, seda ma teadsin. Kuid 
niisugust ilu poleks ma võimalikuks pidanud. Ma olen ammu igatsenud oma pojapoja 
ema näost näkku näha. Ma peaksin pahane olema, sest ta on teinud minust vanaema. Ent 
kui olen näinud ta säravaid silmi, ei saa ma talle midagi pahaks panna. Mis jääb mul 
muud üle, kui teda armastada?" 

Juba üllatuslik kutse Lanassa maamajja oli Nanai imestama pannud. Pärast Aštoreti 
ohverdamispidu talutud ennekuulmatut alandust vanematekodust Baga paleesse naasnud, 
sünnitas ta talvel poja, kes oli nagu Numiidlase suust kukkunud. Sellest peale ei saanud 
Nanai lahti hirmust, et äratab soovimatut tähelepanu. Baga märkas reetvat sarnasust, kuid 
ei teinud sellest väljagi. See-eest leidus teisi, kes tegid märkusi, mis panid Nanai südame 
seisma. Nüüd tardus veri soontes, kui Lanassa vastsündinut oma pojapojaks nimetas. 

Nanail poleks selle vastu midagi olnud, kui Numiidlane ise oleks lapse omaks 
tunnistanud, nõudnud, et ta Bagast lahutaks ja oleks ta naiseks võtnud. Numiidlane ei ar- 
mastanud teda enam. Enamgi, oli põlgusega talle selja pööranud. Kas ema ei teadnud 
seda? 

"See oli kaua aega tagasi, kui kuningassufeet mind sõbralikkusega austas." 

Lanassa võpatas. Vahekorra täielik katkemine oli tal teadmata jäänud. Ta teadis ainult, 
et Nanai oli Aštoreti ohverdamispeo ajal kuldsete paabulindude majas viibinud. 

See oligi juhtinud ta tähelepanu poja ja Nanai suhtele. Ja tal oli selge, et see suhe pärast 
lapse sündi ainult süveneda sai. Just sellel saatuslikul eksitusel rajanesid Lanassa plaanid. 

"Naine, kes on armastanud korra, ei ei lakka armastamast iialgi,” ütles ta. 

"Meestega on teisiti. Kui neil meist villand saab, unustavad nad kõik, mis on olnud, 
kogu meie andumise ja eneseohverduse." 

Keegi poleks kahelnud, et see käib Hasdrubali kohta. Kuid eelarvamused teevad 
pimedaks ja kurdiks isegi nii taibuka naise kui Lanassa. Ta pidas Nanai juttu vihjeks suh- 
tele Bagaga ja tunnistuseks, et naine armastab ta poega. 

Ta võttis Nanai käed ja surus oma rinnale: 

"Siis oleme liitlased, sest meil mõlemal on ühe ja sellesama mehe heaolu südamel 
rohkem kui miski muu." 

Ja ta hakkas rääkima ohtudest, mis tema poega ähvardavad. Numiidlaste kuningas oli 
oma pärandi korraldajaks määranud Scipio Aemilianuse, kõige ausa-meelsema roomlase, 
kelle vanaisa oli juba Masinissa sõber olnud. Scipio oli pannud vanima poja, Micipsa, 


kuningaks, noorima, Mastanabali, kohtumõistjaks, keskmise, Gulussa, väejuhiks ning 
sõja ja rahu üle otsustajaks. Mõistagi oli ainuvalitsemine Rooma põhimõtte-jaga ja 
valitse-järgi liigendatud ja sõltumatus tublisti vähenenud. Gulussa oli koos oma 
ratsaväega roomlaste kampa löönud. Oli selge, et see mõjutas nii numiidiameelset 
erakonda kui ka Hasdrubali ennast, arvas Lanassa. 

Nanai aimas juba, et teda polnud kutsutud komplimente kuulama. Lootus, et 
jutuajamine midagi lepituse-laadset toob, varises kokku. 

"Kuningassufeedi õnn või õnnetus,” jätkas Lanassa, "on ka sinu oma. Ja ka minu. Sa 
saad talle väärtuslikke teeneid osutada. Baga kõrv on sulle avatud. Taraani tütre Ellotiga 
seob sind sõprus. Tema kaudu saad sa mõjutada Gisgonit ja Taraani ennast, ka Allisati ja 
kaudselt paljusid teisi. Kui nad saavad teada, et mu vend Gulussa ei vaata sõda 
tegevusetult pealt, nagu tegi mu isa Masinissa, hakkavad nad arvama, et süüdi on 
numiidiameelne erakond, eriti Gulussa õepoeg Hasdrubal. Nad hakkavad Hasdrubali 
kahtlustama reetmises, püüavad teda kukutada, vahest kipuvad isegi ta elu kallale.” 

"Kui meelsasti aitaksin ma seda takistada!" 

"Sa saad seda, kui ütled igaühele, kes kuulda tahab, et oled usaldusväärsest allikast 
kuulnud ja tead: Numiidlane on läbi ja lõhki barkiidimeelne ega pea enda vääriliseks läbi 
rääkida kuningas Gulussaga või osta järeleandmistega linna sõltumatuse kulul tema 
lahkulöömist roomlastest.” 

Seesmiselt pinges oletusest, et ta hakkab advokaadiks mehele, kes on teda surmani 
solvanud, suutis Nanai ometi oma tõelist meelsust varjata. Ta nõustus. Saamaks muude 
paljastuste varal pidet neimajanu rahuldamiseks päris ta süütukest etendades, kas pole 
ülearune levitada enesestmõistetavat. Ja kas ei saaks selle vastu kõige tõhusamalt välja 
astuda laitmatu Hasdrubal ise 

"Mida pead sa laitmatuseks? Ja mida tead sa Barkiidide põikpäisusest? Mu vend 
Gulussa nimetas puunlasi reaalsusetajuta inimesteks, kellega koos ta ühel pliidil suppi ei 
keedaks, kui potivars tema käes ei oleks. Sestap tuleb tugevdada Barkiidide usku, et 
Hasdrubal on naha ja karvadega nende poolt.” 

"Kuid kuningassufeet ise..." 

"Ta on linna ustav poeg, kuid pole nii kitsarinnaline kui eelarvamustega rahvas. 
Mängus on ta enda saatus. Me peame otsustama, kas olla pigem numiidlased kui room- 
lased. Juba käivad salajased läbirääkimised. Üksinda ei saa Ükssarv Kotkale vastu. Kui 
see sobib, on Lõvi tema poolt. Nii ei jää Hasdrubalil üle muud kui potivars Gulussa kätte 
anda. Kaasvalitsejana kindlustab ta puu-nia rahvale vähemalt niipalju iseseisvust kui see 
pole vastuolus iga liitlase kohustustega.” 

Nanai sai aru, et ta on valitud varjama Numiidlase se-pitsusi petlike lubadustega. Ta 
silmas välgatas reetlik säde, küll vaid.hetkeks, kuid Lanassa märkas seda. Ent noor naine 
oli end talitsenud ja ta silmad muutusid lapsemeelseks nagu enne Hasdrubali maamaja 
külastamist. 

"Ma olen uhke ja õnnelik, kui saan aidata, et kunin-gassufeeti ootaks saatus, mille ta on 
ära teeninud.” 


Tasa ja üksildaselt loitlevad Melkarti pühad leegid Ešmuni templis. Altari ees seisab 
noor naine ja toidab tuld kuivatatud mirdivartega. Ellot, kes tunneb, et saab emaks, 

on rahutu ja kimbatuses, sest laps ta südame all on sigitatud armastuseta. Tema mees ei 
kõhkleks oma käsi alla panemast, et ükski kivi Elloti jalga ei kriimustaks. Ja ometi pidi 
naine ta käte vahel mõtlema teisele. Kui ta on tõesti rase, siis on see kuritegu looduse 
vastu. 

Kõik, mis Ellot oli saanud seniajani mehele anda, oli ta soovide alandlik täitmine, 
truudus enda sisemisele käsule ja naiselik mure. Ja seda pidi ta tihti tundma. Hasdrubal 
Numiidlane jälitas ta abikaasat, kasutas mehe sangarlikkust ära selleks, et teda ohu 
püünistesse ahvatleda. 

Kus iial mõni ettevõte edu või surma tähendas, oli Gisgon loendamatuid kordi esireas 
seisnud. Auahnus, südikus ja uhkus takistasid tagasi lükkamast ainsatki ülesannet, mis 
nõudis elu mängu panemist. Mehe silmad oli avanud esimene võimalus riskida, kui tal 
hiparh Himilko Phameasele oli tähtis sõnum viia. Ta teadis, kuhu kuulub. Selgusele 
jõudmisest peale seisab ta oma rahva eest seda kindlamalt, mida sagedamini ta on olnud 
valmis selle eest surema. 

Sellepärast kerkib Elloti südamest teine palve: et tema needus peletaks kuningassufeedi 
südamest pühaduseta kireleegi. Juba teadmine, et teda ihaldatakse on seda häbistavam, 
mida võõram on talle ta enda iha. 

Kui aga Ellot järjekordset peotäit lõhnavaid oksi ja vürtse tulle puistab, puudutab ta käe 
ümber mähitud rüü tuld ja hakkab hõõguma. Mõttesse süüvinult ei märka ta seda kohe, 
alles kõrbelõhn äratab ta tähelepanu, ta tõmbub 

kohkunult tagasi ja järsk liigutus õhutab sädeme leegiks. Ellot pöörab põgenema ja 
oleks viiv hiljem muutunud elavaks tunglaks, kui pimedusest ilmunud inimene poleks 
talle oma hõlsti peale laotanud ja teda enda vastu surunud. Ellot lamas värisedes mehe 
rinnal ega söandanud liigutada. 

Ellot tundis, et mehe surve kadus alles pikkamisi ja ettevaatlikult. Ta arvas, et peab 
olema päästmise eest tänulik mõnele Melkarti tulevardjale, kuid pilku tõstes tundis ära 
Hanno. Ellot haaras nuuksudes mõlema käega Hanno kaelast ja värisevad huuled 
hõiskasid armastatu nime. 

Nad embasid teineteist uuesti, Ellotit ähvardas ohtlikum tuli kui see, mis äsja kustutati. 
Hanno ei mõistnud, mis temas toimub, ja oli pigem üllatunud kui kirglik. Ta võttis kinni 
Elloti õlgadest ja vahtis teda nagu nõdrameelne. 

"Sa oled Ellot," ütles ta, "ma tunnen sind. Hanno armastas sind kunagi. Sa olid tema 
vastu hea, käisid tihti tema juures ja istusid ta kõrval, kui ta veel pimeduses vaevles, kui 
oli aerupingi külge aheldatud. Sa tõid talle lohutust, ta teadis, mida karta ja loota, eriti 
lootmises oli ta tugev. Ta armastas sind väga.” 

"Kas ta enam ei armasta? On ta pahane, et olen saanud Gisgoni naiseks?" 

"Gisgoni naiseks saanud? Seda tegid sa hästi. Gisgon on tubli ja ustav mees. Ta oli 
Hanno sõber. Olgu õnnistatud su tee Gisgoni kõrval.” 

"Oleksid sa ometi varem naasnud, Hanno! Küll ma igatsesin su järele.” 

"Ära nimeta mind Hannoks. Ma pole see, kelleks sa mind pead." 


"Sa oled endine, ainult murest otsa jäänud. Ja siiski teistsugune, sul on õigus. Ma näen 
su silmades midagi võõrast. Kui ma ei teaks, et sa oled Hanno, keda ma südames kannan, 
siis ma kardaksin sind.” 

"Sa eksid. Ma pole Hanno. Hanno on surnud.” 

Ellotil jooksid judinad üle selja. Kas ta rääkis hullumeelsega? 

"Ole jälle see, kes sa olid. Kes sa siis oled kui mitte Hanno?" 

"Ma olen hingeõhk, mis tuli ta suust, kui ta suri. Ta saatis mu vaatama, kuidas on lood 
Kart Hadaštis. Ta armastas oma rahvast niisama palavalt kui sindki. Ma pidin aitama, kus 
aidata saab. See on raske, sest ma olen võõras sel maal, kuid ma teen mis suudan. Siis 
lähen tagasi sinna, kus on meie kõigi kodu, päikesesse. Ta puhastab iga roiskumise, sest 
ta on puhtus ise.” 

Ellot sai aru, et ta ei rääkinud tõepoolest Hannoga. Tal hakkas mehe kõrval hirm, igast 
nurgast näis luuravat deemoneid ja öötonte. Ta oigas: 

"Küll ma olen õnnetu!" 

"Tule, ma saadan su valgusesse. Ära karda." 

Nad jõudsid päevavalgusesse. 

"Vaata," ütles Hanno, "Ešmun ja Melkart on ühte sulanud, õnnistav ja kõrvetav tuli. Nii 
kaob iga vastuolu. Igavene tuli taevas on algus ja ots, mis vahepeal, see on muda ja põrm. 
Kes valgusele pürib, see puhastab ennast. 

Õpetagu päike, mis tõstab meid üle iseenda ja saatuse, naeratades põlema." 

Nüüd nägi Ellot mehes ainult vaimuhaiget. 

"Ära nõua minult, mis käib üle mu jõu. Su sõnad kõrvetavad mind nagu Melkarti pühad 
leegid põletasid mu rüüd, kui läksin neile liiga lähedale.” 

Ellot tundis mehele küll kaasa, kuid armastusest polnud enam midagi alles. 

Hanno pani käe naise pealaele ja vaatas talle sügavalt silma. 

"Valguse Poeg on saadetud nende juurde, kes pilkasuses on kaotanud lootuse. Sa ei 
vaja mind, veel mitte. Kui aeg tuleb, kutsu mind.” 

Hanno eemaldus ega vaadanud tagasi. Ellot läks kodu poole. Ta hüppas ja kepsles 
Bursa nõlva mööda alla nagu noor tütarlaps. Oli tõeline kergendus olla vaba sellest, mida 
ta varem oli nii tihti ja palavalt ihanud. 

Vastupidi õõvastavale öörändurile ja raskemeelsele päikesekummardajate, kelleks 
Hanno oli muutunud, täitis Elloti mõtteid tema abikaasa mehelikkus. 


»* 


Algas tulipalav päev. Torm kihutas liivakeeriseid üle rohtlate, painutas ja murdis 
seedreid ning katkas orgudes mõnegi kivitamme. 

Nepherise lähedal vonkles pikk rodu ratsanikke mööda kaljust nõlvakut üles. Väikeste 
kuivetute Liibüa hobuste lakad ja sabad lakatasid tormis, mõõgad ja nooletuped 

klirisesid vastu turvistiku raudosi. Salga eesotsas ratsutas Himilko Phameas vana 
sõjamehe kõrval, kes nägi välja nagu etiooplane, ehkki oli pärit Numiidiast. Ta nimi oli 
Bithyas ning ta oli puhtast seiklushimust omal käel kõrbesuguharudest kokku ajanud 
suure ratsasalga ning ühinenud vabatahtlikult kartaagolastega. Ta ei sallinud roomlasi, 
peaasjalikult sellepärast, nagu ta väitis, et need ei osanud hobuse seljas istuda. 

Himilko peatas hobuse ja kuulatas. 


"Kuula! Lõvi möirgab." 

"Ju ta kõht jäi tühjaks, sestap ta jätabki ööga nii vihaselt hüvasti.” 

"Küllap Manilius möirgab praegu samamoodi,” ütles Bityas. "Ränk lüüsaamine 
Taraanilt Meliana jõe kool-metel on kõik, mis ta Uticasse tagasi viib. Ta ei tule üldse 
enam tagasi, uued konsulid on juba valitud. Merel käsutab Lucius Mancinus. Tema 
meisse ei puutu. Uus väejuht on Calpurnius Piso. Temast tean ma ainult üht: ta on niisa- 
ma vilets ratsanik kui ta eelkäija.” 

"Hiparhina on ka minul ratsutamisega tegemist,” ütles Himilko Phameas, "kuid kahjuks 
pole see väejuhile nii otsustav kui sina arvad. Ärgem alahinnakem vaenlast. Kui Manius 
Manilius ei naase, tuleb tema asemel Calpurnius Piso. Ja ka tema all on meil peamiselt 
tegemist Scipio Aemilianusega. Muide, sa võtad suu liiga täis, kui räägid roomlaste 
äpardusest Meliana jõel kui tohutust lüüsaamisest." 

"See oli täielik lüüasaamine. Veresaun segaduses 

rüselevate roomlaste seas, kes relvi minema viskasid, et vaid pakku pääseda. Sina 
lahinguvälja ei näinud, kuid mind saadeti laipu matma. Scipio oli seda palunud. Jõle töö. 
Minu meelest pole roomlased muud ära teeninud kui raisakotkaste ja hüäänide söögiks 
olla. Nende hulgas oli vähemalt kolmel kuldsõrmus, järelikult tribüünid. Hõbe- ja 
raudsõrmuseid ei jõudnud kokku arvata.” 

Himilko Phameas istus väsinult ratsu seljas, küürus otsekui raske murekoorma all. Tal 
ei jäänud üle muud kui õlgu kehitada. Vabatahtlike juhile oli sõda rõõmus elu ja lööming. 
Varjatud jõududest ei teadnud ta tuhkagi, ei osanud uneski näha Rooma ammendamatut 
võimu, visadust, millega see eesmärgile pürgis. Tal polnud halli aimugi Kart Hadašti 
erakondade suhetest, poliitilistest vooludest, mis seda õnnetut heitlust mõjutasid. Hiparh 
teadis, et üksi jäetud Kart Hadašt ei suutnud Rooma maailmavõimule vastu panna. 

"Sellest peale, kui Masinissa on surnud, küsin endalt iga päev, miks me pole asunud 
Scipio Aemilianusega läbirääkimisi pidama. Meie seniste tulemuste alusel õnnestub ehk 
talutavaid tingimusi saavutada. Kuid Hasdrubali lisanimi pole asjata Taraan. Ta ei küsi, 
kui paks on müür, ta tormab sellele vastu. Ja mida kavatseb kuningassufeet Hasdrubal, 
seda teavad ainult jumalad. Vahest on talle meenunud, et ta pole üksnes Masinissa 
tütrepoeg, vaid ka kuningas Gulussa õepoeg. Kuid tuleb meeles pidada, et Gulussa on 
paadunud lurjus, Scipio Aemilianus aga aumees." 

"Mina seda ei jaga. Mina olen sõdur, ma ratsutan jaanalinnuga võidu ja iga minu 
visatud oda tabab. Kui roomlased on alles võitmata, siis seda parem. Kui enam kusagil 
kähmelda ei saaks, oleks see mu surm.” 

* 

Ratsanikud olid jõudnud kaljusesse häilu, mille põhjas hulk viletsaid õlgonne 
moodustas Liibüa küla. Kui nad sellele lähenesid, jäi Himilko ratsu äkki seisma ja tõrkus 
edasi minemast. Sedasama tegi Bithyase ratsu ja teisedki läksid rahutuks. Hiparh 
kannustas hobuse kaljuraja käänaku taha, seal selgus hobuste hirmu põhjus. Palkidest risti 
külge oli naelutatud lõvi. See elas veel, tõmbles nagu krampides ja korises. Lähedal 
töötav külaelanik rääkis, et kaljukoopas oli pesa leidnud lõvipaar. Lõvid olevat olnud 
vanad, pooliti juba hammasteta ja seepärast eriti ohtlikud, sest noored ja tugevad inimesi 
ei rünnanud. Sellepärast püüti üks loksuja löödi teistele hoiatuseks risti. 

Himilko istus hobuse seljas noruspäi. 


"See on Kart Hadašti saatus. See lõpetab samamoodi, nagu kunagi kardetud, nüüd vana 
ja hambutu lõvi. Numiidiameelne erakond, kuhu minagi kuulusin, ei tahtnud roomlaste 
käsul relvi loovutada, kuid nõustus sellega. Järelikult olin kaassüüdlane. Seda tohutut 
kaotust polnud hiljem võimalik täielikult heaks teha. Eelkõige kaotasime sellega palju 
aega. Relvastatuna nagu tookord, oleksime Masinissa hõlpsasti endi poole meelitanud. 
Kart Hadašti hukutavad ta erakonnad, ta lapsik usk sõna ja 

lepingu pühadusse. Rooma lööb puunia rahva teistele hoiatuseks risti.” 

Nad olid häilust jälle mäeharjale jõudnud. Paremal haigutas kaljuorg, mille sügavusest 
kostis tormiga võidu mägijõe kohin. 

Himilko vajus mõttesse. Ta oli kindel, et Masinissa surmaga on mäng kaotatud. Ainult 
suur kuningas suutnuks Kart Hadašti valitseda ja kaitsta. Tema järglane Gulussa? Parem 
roomlased. Ta mõtles järele. Rooma oli tema meelest ülekohtu, pettuse ja kahekeelsuse 
sümbol. 

Himilko armastas oma kodumaad, selle pühamuid, altareid ja hauapaiku. Ta otsis 
meeleheitlikult pääseteed. Kui mitte Rooma, mis siis? Gulussa? Ta oli jälle ringiga 
Gulussa juurde jõudnud ja ta tarkus oli otsas. 

Äkki ta hobu peatus. Kuristiku teisel poolel paistis umbes niisama suur hulk ratsanikke 
kui temalgi. Roomlased eeotsas tribüüniga. 

"See on Scipio Aemilianus, ma tunnen ta ära,” ütles Bithyas 

"Mina pole teda enne näinud,” kostis Himilko. "Me oleme hoidunud teineteise teele 
sattumast, sest hindame teist kui sõjavastast kõrgelt.” 

"Kui ma talle kallale pääseksin!" oigas Bithyas. "Riputagu Tanit pea alaspidi oma sirbi 
otsa see jumal, kes siia kuristiku on käristanud, kuni tal sisikond suust, ninast ja 
kõrvadest välja purskab." 

Salgad ratsutasid teineteist hoolikalt silmas pidades edasi. Korraga laskis Scipio omadel 
peatuda. 

"Vaata, ta ratsutab ainult ühe ohvitseri saatel edasi,” hüüatas Bithyas. 

Hiparh tõstis kaeja käskis oma salgal samuti peatuda. 

"Tule kaasa,” käsutas ta ja ratsutas koos Bithyasega edasi. 

Ootamatult keeras ohvitser Scipio kõrval ümber ja ratsutas tagasi, tribüün pidas endist 
suunda. Himilko käskis selle peale Bithyasel samuti tagasi minna. See täitis käsku 
nurisedes ja kinnitas, et roomlased tahavad hiparhi lõksu meelitada. 

Mõlemad komandörid ratsutasid teineteist silmas pidades edasi. Aemilianus ajas 
hobuse lausa kuristiku servale, Himilko tegi sedasama. 

"Miks sa ei hoolitse omaenda heaolu eest, Himilko Phameas,”" hõikas Scipio, "sinu 
kogukonnale on iga mure juba asjatu.” 

Himilko sai tormist hoolimata igast sõnast aru ja vastas: 

"Kust leian ma pärast Masinissa surma ja Kart Hadašti asjade praeguse seisu juures 
heaolu? Ma olen roomlastele palju halba teinud.” 

"Ma tagan sulle roomlaste andestuse ja tänu.” 

"Ma ei tea kedagi, keda ma usaldaksin rohkem kui sind. Mu ainus poeg on teie käes 
pantvangiks. Kas sa saad mind tema saatuse asjas rahustada?" 

"Minu teada on ta elus. Kui sa meiega liitud, on ta saatus niisama hiilgav ja 
austusväärne kui sinugi oma." 


Himilko kõhkles. 

"Ma mõtlen järele. Kui pean seda võimalikuks, annan teada.” 

Mõlemad ratsutasid tagasi. Bithyas põles maldamatusest. "Me sõlmisime lühikese 
vaherahu,” ütles Himilko. "Tänaseks võime ulualla minna.” 


XVII 


Lämbel südasuveõhtul lähenes Ithobaali sõber Bostar Megara väravale. Samal rajal 
jõudis talle järele teine mees: 

"Kuhu minek, Bostar?” 

Bostar pööras ümber ja tundis ära Nanai abikaasa Baga, keda ta tavatses nimetada 
häbituks selliks, kuna see kandis avalikult nähtaval teist tagumikku, mille jumalad talle 
näo asemel olid andnud. 

"Ikka silm sirkliks ja nina vinkliks. Aga sina?" 

"Namponi juurde. Kui tahad teada, kust king inimesi pigistab, pead nendega veini 
jooma.” 

"Niiviisi saab joomine kohusetruule nõukogu liikmele kohustuseks.” 

"Peale selle kuuleb Megara värava taga uudiseid otseallikast. Mind huvitab, kas jutud 
Neda-Cha kohta tõele vastavad.” 

"Ega külm vein selle palavaga pole paha. Ma tulen kaasa." 

Kõrts oli jälle tegevuses. Ohtu polnud, Megara väravast käidi sisse ja välja nagu 
rahuajal. Kevadest saadik oli piiramine niisama hästi kui lõpetatud, uued konsulid Kart 
Hadašti vastu huvi ei tundnud. Nad tegelesid väikeste 

kindlustatud linnadega, blokeerisid meresadamaid, kuid puunia kantsi kolmekordsete 
müüride kallale ei riskinud tulla. Nad tahtsid enne läbi lõigata linna varustamise allikad, 
kuid ei jõudnud ka sellega õieti edasi. 

Namponi veinikeldris kohtasid tulijad parkal Jubat, puusepp Muttinesi ja teisi. Bostar 
küsis puusepalt: 

"Kuidas läheb su silmateral, ilusal Hännal?" 

"Mis tal minna," kostis Muttines tõrksalt. "Vastupidi eeslile, kes kaeru kannab ja heina 
sööb. Tal läheb paremini kui minul ja Dubaril, palgid toidavad ja katavad teda, kuid tal 
pole vaja neist ühtegi tahuda.” 

"Eks sul olegi neid vähe tahuda," ütles Juba. "Sõdurid kulutavad saapataldu ja 
nahkjoppe ka siis, kui käivad jalutamas, heitemasinad ei kulu, kui roomlased ainult Neda 
Chah ja Hippo Diarrhytuse peale tormi jooksevad." 

"Kas sa arvad, et meil muud pole teha? Meil on käed tööd täis.” 

Kõik tahtsid teada, milles asi, kuid Muttines salapä-ratses. 

"Kui käimas oleks midagi erilist, siis oleks sellest nõukogu koosolekul juttu olnud,” 
väitis Baga. 

"Kas nõukogu üldse enam koosolekuid peab?" tögas Bostar. "Numiidlane olevat 
lasknud valitsuspaleesse vedada sadama pollarid. Ega ta neile nina peale kirjuta, mida ta 
kavatseb.” 

Baga kinnitas, et tema pole pollar, vaid on Numiidlasele vastu astunud. 


"Te pole isegi koor tragöödias, mis lõpeb sellega, et 

Gulussa meid nahka paneb," lõikas Jarbas vahele. "Enne juhtis aadlike klikk meid 
Skylla poole, nüüd juhib Numiidlane meid Charybdise poole. Ja sina, Baga, tahad 
esindada avalikku arvamust?" 

Jarbas nägi Hasdrubal Numiidlases isamaa päästjat, kuni roomlased linna väravas olid. 
Kui tundus, et ohtu enam pole, hakkas ta jälle ässitama. Kuningas Gulussa oli roomlaste 
poolel, käis kumu, et tema ja Kartaago valitsus vahetavad läkitusi. Jarbasele meenus, et 
Hasdrubal on Gulussa õepoeg, ta tundis end juba koos puunia rahvaga reedetuna ja maha 
müüduna. 

"Ta nimetab end kuningassufeediks. See on nagu Roomas diktaator. Kui tulekahju 
kustutatud, pangu amet maha. Otsused saavad lähtuda ainult rahvast.” 

"Seda on ta ise jutlustanud," hõikas Baga, kes tundis jalge all kindlamat pinda. "Sul on 
õigus, Jarbas, on aeg taastada seaduslik kord. Meie põhiseadus näeb ette kaks sufeeti. 
Vabariik on üle kõige! Võltsimatu puunia päritoluga ja kahtlusteta barkiidimeelsed 
mehed, kes tunnevad kaasa töörahvale, kes teavad tema soove ja vajadusi..." 

"Mehed, kelle jõukus tagab nende sõltumatuse,” lõikas Bostar vahele. "Ja kel on 
mõistust asendamaks meest nagu Hasdrubal. Niisugust on raske leida. Või tead sina 
mõnda, Baga?" 

"Kes otsib, see leiab." Ja Baga viis jutu alguspunkti tagasi. "Muttines, mis saladusi sinu 
töökojas ka on, millest mees nagu mina midagi ei tea?" 

"Mina ei liialda. Kuna siin on mehed, kes oskavad 

suud pidada, siis usaldan teile selle saladuse. Ehitatakse trieere, tervet laevastikku. 
Sadam seatakse korda. Peagi on Kart Hadašt merevõim nagu isade ajal." 

See sõnum rabas. Dajag hõõrus käsi. Kalapüük sai edeneda ainult sõjalaevastiku kaitse 
all. Sellest ajast, kui oli püütud veidrik prohvet, olid roomlased laevastikku tugevdanud ja 
oli oht, et kalapaadid kaaperdatakse. 

"Kui kerkib prohveteid,” ütles Bostar, "kes jutlustavad maiste asjade tühisust, on see 
ikka lõpu algus. Ma loodan, et see prohvet mõtleb aega, millal me ka merel kaitsetud ei 
ole.” 

Esimest korda pärast pantvangide andmist ja relvade loovutamist pidas ka Bostar linna 
pääsemist võimalikuks. Esimest korda tundis ta Numiidlase vastu midagi imetluse taolist. 
Jarbas seevastu ei näinud põhjust oma erakonna silmaklappe eest ära võtta. 

Sõjalaevastik küll, kuid asja pidi juhtima mees, kelles ei saa kahelda. Numiidia huvides 
ei tohtinud Kart Hadašt riigi raha kulutada. Kellele võlgnetakse tänu seniste saavutuste 
eest? Kas Numiidlasele? Kes on kaks korda Nepherise all ja lugematu arv kordi mujal 
roomlasi nahutanud? Kas Numiidlane? Ei, Hasdrubal Taraan! Ainult see Hasdrubal on 
õige mees laevastikku käsutama, mitte too Numiidia Hasdrubal, kes salamahti püüab 
puunia rahvast Gulussale reeta. Või kas ei esinenud ta ka selles asjas türannina, kes 
alustas laevastiku ehitamist omal käel, ilma põhiseadusliku nõusolekuta? 

Selles veendumuses ei saanud midagi muuta ka see, et 

Baga tagantjärele kinnitas, nagu oleks laevade ehitamine otsustatud Kõrges Nõukogus. 
Tema polevat sellest enne rääkinud, sest roomlaste üllatamiseks oli peetud paremaks asi 
salajas hoida. Bagat ei uskunud keegi. 


Kõigist muudest lahkarvamustest hoolimata jäi järele mõte, et ehk tuleb aeg, millal 
kuldne Ükssarv jälle meresid valitseb. Roomlased olid terve suvi läbi piiranud 
puuniameelset Hippo Diarrhytust. Linn oli tänu veel Agathoklese ajal rajatud oivalisele 
kindlusele ja Kart Hadašti abiväele vastu pidanud. Ent kui palju tõhusamalt oleks saanud 
aidata laevastik! Seesama käis teisel pool Kartaago lahte Sedoki neemel asuva Aspise 
kohta. Seevastu oli kuulda, et samal neemel asuv Neda Chah on sunnitud vaenlasega 
läbirääkimisi pidama. 

"Kuningasufeet," meenutas Juba, "kraapis kunagi minu parkimistöökojas nahka puhtaks 
ja ütles, et see paraneb seeläbi, kui midagi vähemaks jääb. Jutt käis Thapsuse, Acholla ja 
teiste kahtlaste liitlaste kohta. Kuid need olid pooliti kreeka linnad. Kui Neda Chah 
alistub, teeb see meile kõigile haiget." 

Korraga kappas Megara väravast sisse ratsanik. Nampon läks talle aupaklikult vastu. Ta 
tundis ära Bogudi, kelle juhtimise all Baldamar oli võidelnud ja langenud. 

Nagu ühest suust kostis küsimus: 

"Kuidas on lugu Neda Chah'ga? 

"Kas tasub veel jumalaid uskuda, kui pilvedest ei löö välku nuhtlemaks sõnamurdlikke 
roomlasi?" 

Neda Chah kodanikud olid avanud väravad, kui neile 

221 

oli lubatud säilitada elu ja vara. Ometi oli Calpurnius Piso lasknud linna rüüstata ja 
purustada. 

Mehed kuulasid norus päi, kuni raevukas Jarbas litsus hammaste vahelt: 

"Ainsa tõe, mida ajalugu õpetab, sõnastas Hasdrubal Taraan: kes on kaitseta, on 
õigusteta.” 


»* 


"Ära mine, Gisgon, seekord mitte, ma aiman halba. Numiidlane ihkab su hukku. Hippo 
on maa poolt ümber piiratud. Kuidas on võimalik roomlaste ridadest läbi murda? Kui ta 
tahab sõnumit saata, tehku seda mere poolt.” 

"Hippo on ka mere poolt ära lõigatud. Üks mees hiilib hõlpsamini läbi Rooma leeri kui 
laev läbi blokeeriva laevastiku. Kas ma oleksin mees, kui teeksin sinu tahtmist? Hippo 
Diarrhytus on end kaitsnud juba viis või kuus kuud. Sõnum, mille viin, julgustab linna 
vastu pidama." 

"Miks ei või seda viia mõni teine kuller?" 

"Ma olen valitud meie sissepiiratud abiväe juhiks. Ma ei naase enne, kui meie ehitatav 
laevastik meid vabastab. Me peame olema valmis pikaks lahusolekuks.” 

"Kas keegi ei saa sind asendada? Ei. Ja siiski palun, ära mine." 

"Hüva, ma ütlen, et mu noorik ei lubanud.” 

"Ja sa võid lisada, et ta rääkis ka oma lapse nimel, kes kurvastaks, kui saab isa 
armastada ja austada ainult teiste inimeste mälestuses.” 

"Kurvastav laps saaks teada, et ta isa mõtles endale, mitte rahvale.” 

Ellot mõistis, et kõik oli asjata. Kuid valu hulgas oli uhkust ja võidutunnet. 

"Lasku Tanit sul õnnelikult koju jõuda!" 

"Kui me ei kohtu, räägi lapsele, kui palavalt ma ta ema armastasin.” 

"Ma räägin talle, mis mees ta isa oli.” 


"Ma tänan selle eest, mis sa mu vanaisa Mago heaks tegid. Melekpalas rääkis sellest 
mulle alles hiljuti. Sa aitasid sellega poliitilisi vastuolusid lepitada ja meie rahvast 
päästa.” 

Peagi kuulis Ellot hobuse kabjaplaginat. Ta kiirustas aknale. Käänakul Gisgon peatus ja 
tervitas. Siis ta ei näinud enam meest. 

ki 

Kui Gisgon oli Gara piirkonna seljataha jätnud ega olnud ainsatki vaenlast näinud, 
jõudis ta keskpäeval Mekerta jõe äärsele kaljusele ja metsasele küngastikule, tuli sadulast 
maha ja juhtis hobust mööda kõrvalisi radasid. 

Ettevaatus polnud asjatu. Tihniku varjus kuulis ta hobuste sammude müdinat, allpool 
ilmus nähtavale salk ratsamehi, kes aga ei tundunud olevat roomlased. Nende relvad ja 
varustus meenutasid pigem numiidlasi või 11 1— büalasi, kuid polnud ometi ühe ega 
teise omad. Gisgon pidas neid siiski Gulussa meesteks, kes roomlaste tagalat 
kindlustasid. 

Kui nii, siis oli tal vähe väljavaateid Hippo Diarrhytu-sesse jõuda. Surmgi olnuks talle 
meelepärasem kui ettevõtte 

nii hale nurjumine. Ta oli rõõmus, et oli patrulli eest õigel ajal kõrvale hoidnud. Ent 
õnnetul kombel haistis ta täkk vaenlase hobuseid, hirnus iharalt ja sai reeturiks. 

Sõdurid hüppasid sadulast maha ja hakkasid nõlva läbi otsima. Gisgoni ei aidanud muu, 
kui jätta oma kõrb maha ja kõrgemale ronida. Tipust avanes vaade pikale ratsanikerodule, 
mis aeglaselt lähenes. Need, kes tema kannul mööda nõlva üles ronisid, olid olnud vaid 
eelvägi. Meeleheitel varjus ta leetpõõsastesse. Pääsemine näis olevat võimatu. 

Otsustanud oma tegevuse tagajärgede eest vastutada nagu mees, tõusis ta püsti ja vaatas 
ringi. Jälitajad polnud teda veel avastanud. All maanteel ratsavägi peatus. Gisgon 
võpatas, kas ta polnud nende juhti varem näinud? Ta mõtles järele. Hing jäi kinni. Need 
polnud ju vaenlased, vaid liitlased, osa Himilko Phamease juhitavast ratsaväest. 

Aga kuidas olid nad jõudnud nii kaugele põhja? Kas neil oli läinud korda roomlased 
Uticani tagasi lüüa? Kaljude tagant ilmus paar relvastatud meest. 

"Pidage, sõbrad! Kas te olete Bithyase mehed? Viige mind tema juurde." 

Nad ronisid koos alla. 

"Kas sa mäletad mind, Bithyas? Ma olen Gisgon, Mago Liibüalase poeg. "Ma tunnen 
sind." 

"Ma olen teel Hippo Diarrhytusesse. Kas te olete piira-misrõnga purustanud? Kus on 
hiparh Himilko Phameas?" 

"Himilko jooksis üle,” oigas Bityhyas. "Ja mina koos temaga.” 

"Kuidas sa võisid? Saju vihkasid roomlasi.” 

"Himilko käskis. Ma arvasin, et mis Himilko teeb, on õigesti tehtud.” 

Et Himilko Phameas võis reeturiks saada, rabas Gisgoni niivõrd, et ta unustas omaenda 
mured. 

"Mida ta sai käskida? Ta ise vihkas roomlasi." 

"Scipio Aemilianus võlus ta ära. Sest rohkem kui roomlasi vihkas ta Kart Hadašti 
tulevast kuningat Gulussat. Ta läks Rooma ja jättis minu pigisse. Ka Gulussa on läinud. 
Peab kaitsma oma piire Taraani eest. Ainult mina olen selle Calpurnius Piso käsilane. 


Roomlased on palgasõdurid, rüüstajad, marodöörid. Peavad sõda nagu kaupmehed 
kasumi pärast. Süda läheb pahaks.” 

"Tule meie poole tagasi.” 

"Ma mõtlen järele. Mul on kaheksasada ratsameest. Kui nad kõik koos on, siis tulen." 

"Käsi selle peale. Nüüd aita mul Hipposse pääseda." 

"Kuni olen roomlastega, ei pääse siit keegi läbi. Mine Kart Hadašti tagasi ja täna 
Heraklest või Osirist, et ma sind vangi ei võta.” 

Mis jäi Gisgonil üle? Himilko üleminek roomlaste poole muutis olukorda nii 
põhjalikult, et oli vaja uusi korraldusi. Ta võttis nõuks linna naasta. 

* 


Ellot istus videvikus oma isamaja lähedal igivana küpressi all. Taniti täht oli kogu näo 
maa poole pööranud. 

Lähikonnast kostis hääl, mis sosistas armusõnu. Pingi taga seisis tume kuju. 

"Ma olen mees, kes armastab sind rohkem kui keegi teine. Kas sa tead, mida teeb 
põletav armastus? Sellest peale, kui sind nägin, ei hooli ma teistest naistest ja mõtlen 
ainult sinule. Sa oleksid inimeseks saanud julmus, kui teaksid, aga ei võtaks mind kuulda. 
Kas sa tunned naise ülimat õnne? Kas aimad, mida tähendab andumine mehe käte vahel, 
kes suudab armastada nii ääretult kui mina? Sa ei aima, sa pole veel ärganud. Luba mul 
olla sinu õpetaja. Sinu võimuses on õndsust kinkida ja seda ise tunda, nagu see muidu 
surelikel võimalik pole. Ma teen su Kart Hadašti esimeseks naiseks." 

Ellot tahtis põgeneda, kuid ta põlved nõtkusid, liikmed muutusid jõuetuks. Mees oli 
temast ette jõudnud, lamas emmates ta jalge ees. Holst oli ta õlgadelt maha langenud ja 
Ellot sai aru, et see pole hulluke Hanno, vaid selge mõistusega mees, kuningassufeet 
Hasdrubal. 

Elloti kõrist pääses meeleheitekarje. Ta kuulis meeste hääli. See võis tähendada 
pääsemist. Kui ta avas silmad, nägi ta Gisgoni, kes seisis ähvardavalt kuningassufeedi 
ees. Ellot leidis jõudu kallima rinnale viskuda. 

"Kaitse mind!" 

Gisgoni käes vaikus mõõk. Hasdrubal lükkas enda oma tuppe. 

"Ja Hippo Diarrhytus oodaku? Kui käske nii täidetakse, on Roomal õnne.” 

Ja Hasdrubal kadus küpressi varju. Kui Gisgon 

koos naisega, keda ta rohkem kandis kui toetas, lävele jõudis, tuli vastu etiooplane 
Terilla: "Kõrge emand on saabunud.” 

Hasdrubal Taraani abikaasa Allisat kaisutas oma tütart. Seniajani olid mitmesugused 
asjaolud takistanud ta naasmist Kart Hadašti. 

"Suured sündmused on teoksil," vastas Allisat Gisgoni küsimusele. "Me peame valvel 
olema, et puunia rahva seni kättevõidetu oleks kasuks puunia rahvale, mitte mõnele 
röövihimulisele saagikütile."” 

Tuppa sööstis nooruk. 

"Gisgon! Numiidlane tahab sind vangistada. Tule kaasa.” 

See oli Dubar, kes oli Gisgoni ka Kalaturu juures päästnud. Dubari aususes ei saanud 
kahelda, kuid ehk ta liialdas. Gisgon kõhkles. 

"Ešmuni valguse nimel, ära viivita. Ta süüdistab sind käsu täitmata jätmises. Kui sul 
elu armas on, siis kiirusta. Ma varjan sind oma kodus.” 


Sellest jutust sai Gisgon aru. Tal ei jäänud aega naist-ki emmata. Kostis vaid pageja 
samme. Peaaegu samal ajal kinnitasid pasunahelid maja ümber, et Dubaril oli õigus. 
Sõdureid tungis majja. Nad pärisid Gisgoni järele. Järelikult oli tal õnnestunud pakku 
pääseda. 

"Mis sul viga on, Ellot?" päris Allisat. 

Sõdurid otsisid maja läbi ja naasid kedagi leidmata. Allisat abistas sedaaegu Ellotit, 
Terilla jooksis meeleheitel edasi-tagasi. Vaesel noorikul oli tunne, otsekui koos magusate 
lootustega voolaks temast välja elu. 

XVIII 


Mida rohkem sügise poole, seda kallimaks läks elu Kart Hadaštis. Kui varem sai 
hõbemündi eest terve vaka vilja, siis nüüd ainult pool. 

Roomlased olid suvel hulga puunia provintsilinnu ja turupaiku Liibüa tagamaal osalt 
ümber piiranud, osalt vallutanud ja palju ustavaks jäänud sadamaid blokeerinud. Aspis, 
mida ka Clupeaks nimetati, oli langenud, Neda-Chah'd oli häbiväärselt tüssatud ning 
pitseritega alistumislepingust hoolimata rüüstatud ja hävitatud. Hippo Diarrhytus pidas 
Calpurnius Piso piiramisele küll veel vastu, kuid ei saanud enam toiduaineid Kart Hadašti 
toimetada. 

Ehkki maa poolt oli tee valla, olenes varustamine ainult juhuslikest viljalaevadest, mis 
kasuahnusest püüdsid lahel ristlevate sõjalaevade vahelt Kart Hadašti pääseda. Kui tuul 
oli eriti soodne ja õnn soosis, õnnestus mõnel laeval sadamasse jõuda, kus rahvas selle 
hõisates vastu võttis. 

Kuid juhuvarustamisest suure linna tarvis muidugi ei piisanud. Peale selle ostsid 
varusid salaja üles rikkad ra-havahetajad ja pankurid, nagu näiteks Baga, peitsid ära ja 
müüsid pärast suure vaheltkasuga. Baga maja kaubasadama lähedal oli väliselt räämas 
ega olnud koos selle juurde kuuluva aiaga väärt seda, mida olid keldrites, sahvrites ja 
peidikutes virna laotud kotid, kaubapallid ja tünnid. Baga nägi palju vaeva, et ajaga 
kohaneda ja seiskunud 

kaubanduse tõttu toppama jäänud laenuäri kaubaspekulatsiooniga asendada. 

Selle kõrval hoidis ta silma peal oma poliitilistel eesmärkidel. Barkiidimeelne liikumine 
võttis hoogu ja lugupidamine kuningassufeedi vastu oli kadumas. Sõnum Himilko 
Phamease reetlikkusest oli levinud nagu kulutuli. 

Ükski loogiliselt mõtlev inimene poleks andnud kohta kahtlusele, et see on juhtunud 
valitsuse teadmisel ja nõusolekul. Kuid rahvas kui mass otsustab meeleolu järgi. 
Hasdrubal oli Numiidia kuningakojaga lähedalt seotud, Himilko oli olnud ta 
erakonnakaaslane ja ühtlasi numii-diameelse partei juhte. Juhtum näitas, et isegi kõige 
usaldusväärsemate juhtide peale ei saanud tingimusteta kindel olla. Suust suhu käis 
kontrollimata ja ometi tõena võetav väide: reedetud ja maha müüdud-Gulussale. Baga 
tahtis seda ainult niipalju ära kasutada, kui talle kasulik oli. Sest ta arvas, et tema tund on 
tulnud. 

Hoolimata naerust, mille vallandas Bostari meelitus, et keegi ei sobi kogukonna etteotsa 
paremini kui Baga, võttis ta seda kui saatuse vihjet. Baga ei pürginud Hasdrubali 


asemele, vaid tahtis olla sufeet tema kõrval. Tema arvates sai sel eesmärgil rahva 
kahtlustusi hästi ära kasutada. 


»* 


Usin auahne mees oli kokku kutsunud salakoosoleku. Eranditult kõik olid väikesed ja 
päris väikesed mehed, kellele ta tahtis toetuda kui "tegelikule ja tõelisele rahvale”, 
"töörahvale”. 

Sestap istusid koos eeskätt käsitöölised, väiketootjad, kalurid ja sadamatöölised, nagu 
sepp Hirom, köiepunu-ja Elym, endine pottsepp Jarbas, reeder Sadraf, kes oli osutunud 
eriti otsusekindlaks, näiteks Maolani kividega surnuks viskamisel, sadamatööline, keda 
hüüti Koljatiks. 

Kui mehed olid koos, hakkas Baga neile selgitama rahva kui kõrgeima riigivõimu 
õigusi. Ta püüdis neid üles kütta, seletas, mäherdune häbi on Numiidlase isevalitsus. Ta 
manitses neid kaitsma isadelt ja isaisadelt päritud põhiseadust, mis on olemas veel ainult 
paberil. Ta mainis kuulujuttu, et kuningassufeet peab salaläbirääkimisi Gulussaga ning 
andis mõista, et on käes aeg seada ülema riigijuhi kõrvale võrdõiguslik rahva 
usaldusmees. 

Kõrge Nõukogu peaks otsekohe kokku tulema, et valida teine sufeet ning panna uuesti 
kehtima põhiseadus selle vabariiklikus vaimus. Tema ettepanekul pidi seda tungivalt 
nõudma suur rahvakoosolek turuplatsil ja vajaduse korral tormiline meeleavaldus 
kuldsete paabulindude maja ees. 

Pakutud koogis oli igale kohalviibijale rosin, kuid ka kibemandel. Kõige keevalisemad 
eesotsas Sadrafiga tahtsid kaotada üldse igasuguse riigivõimu. Barkiidimeelsed eesotsas 
Jarbasega seletasid, et võidu eeldus on tugev valitsus, mis aga peab olema usaldusväärne 
ja puunia-meelne. Endise reeturliku numiidiameelse partei pooldajaid ei saa uskuda, seda 
on tõestanud hiparh Himilko Phamease juhtum. Ka Hasdrubal Numiidlase karjäär algas 
selles erakonnas, liiati on ta Gulussa õepoeg. 

Sellepärast tuleb kuningassufeediks valida Hasdrubal Taraan. Teistel oli teisi soove ja 
mõned, nagu Hirom ja Elym hoidsid end tagasi, sest nad ei usaldanud Bagat juba ette. 

Ühes oldi ühel meelel: numiidlaseks ei tahtnud saada neist keegi. Kui Hasdrubal midagi 
niisugust kavatses, tuli ta kõrvaldada, kui vaja, vägivallaga. 

Nii lepitamatu pööre Bagale ei sobinud. Ta püüdis väita, et kuulujutt pole tõsi ja kui 
sufeedi kõrvale panna teine, usaldusväärne mees... Kuid Jarbas, Sadraf, Koljat ja nende 
pooldajad karjusid ta maha. 

"Meie ei saa sellest midagi, kui sina sufeediks hakkad, Baga," pahvatas Hirom viimaks. 
"Kui tahad ühineda numiidlastega, olgu õepoja või onuga, siis ära otsi toetust puunia 
rahvalt.” 

Baga pidi tunnistama, et seekord polnud tal õnne olnud. Koosolek lõppes, ainus 
tulemus oli, et mindi laiali erutatult ja pahaselt. 

* 

Ennast ületades oli Baga külalised uksele saatnud. Tusasena läks ta aeda, kus Nanai 
käsitööd tegija ta veel mitte aastanegi laps kruusa ja langenud puulehtedega mängis. Et 
üldse midagi öelda, küsis Nanai: 

"Ja mis töörahvas otsustas?” 


"Põhiseadus on ohus. Kellegi teadmata ehitatakse laevastikku.” 

"Saan aru. Kõrge Nõukogu peaks enne otsustama, et ehitatavat laevastikku tuleb 
ehitada.” 

"Ja valima teise sufeedi.” 

"Kas selleks, et ta koos Hasdrubaliga linna Gulussa kätte annaks? Gulussa on öelnud, et 
tema puunia rahvaga ühel pliidil suppi ei keedaks, kui potivars tema käes ei oleks. Sestap 
tahab Hasdrubal potivarre tema kätte anda.” 

"Ma tahan teada, kes seda sulle öelnud on." 

"Ma ei tee sellest saladust. Hasdrubal ise rääkis seda mulle, kui kord ühel Aštoreti 
ohverdamispäeval kuldsete paabulindude majja läksin." 

Baga kahvatus. Käed rusikas, litsus ta hammaste vahelt: 

"Naine, ma tapan su.” 

"Minu? Sa oled barkiidimeelne rahvamees. Sellena tead, mida teha.” 

"Mis viis sind kuldsete paabulindude majja?" 

Nanai kummardus lapse kohale, tõstis ta üles ja hellitas teda süles. 

"Ilus poiss, eks ole? Tema õnn, et ta pole sinu nägu.” 

Liiga arg, et tõele silma vaadata, tegi Baga, nagu ei saaks aru. 

"Kuningassufeet on pidanud sõda edukalt. Naiste loba mind ei eksita.” 

"Mina vannun Taniti nimel: Hasdrubal peab Gulussaga läbirääkimisi. Ta reedab linna. 
Kuid peale tema pole Kart Hadaštis enam ainsatki meest.” 

Baga sai aru, et Nanai õhutas teda poliitilisele mõrvale. Vaid ennast ületades suutjs ta 
naise ees enesevalitsemist säilitada. Võitlus Hasdrubaliga tähendas võitlust palju 
tugevamaga, elu ja surma peale. Kuid Baga 

armastas oma elu. Peagi võis ta olla Kart Hadašti rikkaim mees. Kui ta osavalt ära 
kasutas saladust, mille Nanai oli talle reetnud, võis ta saada Numiidlase kõrval kõrgeima 
ametikoha, mida linnal anda oli. 

"Ma olen kindel,” ütles Baga, "et kui Hasdrubal tõesti Gulussaga läbi räägib, siis ainult 
linna hüvanguks.” 

Nanai püüdis teist teed leida. Ta kiigutas poissi: 

"Sinust saab kord suur ja uljas sangar nagu su isa. Mitte sihuke igerik taim, nagu see 
siin.” 

Ja ta osutas nimetissõrmaga Bagale. Ent asjata. Kui Baga teadis, miks ta seda tegi, oli ta 
harjunud ühe silma kinni pigistama. Ta tahtis olla pime ja tumm, nagu oli olnud seniajani. 
Mehega nagu Hasdrubal ta mõõku ei rista. Ja ta ütles üleolevalt muiates: 

"Sa tahad mind Numiidlase vastu üles ässitada. Miski ei veena mind kindlamini, et su 
vihje, nagu sa oleksid ta armuke olnud, on tühi praalimine." 

Ja ta pööras selja. Vihast lausa lämbudes karjatas Nanai: 

"Argpüks!" 

kai 


Muttinesi suure elumaja kõrvalhoones varjas Gisgon end vapra Dubari ja ta ilusa naise 
Hänna juures. 

Ta oli kõhelnud, et noorpaar pahandustesse ei satuks. Tema kohta oli antud avalik 
vahistamiskäsk ja tema varjajaid ähvardati karmi karistusega. Kuid Hänna ainult naeris: 

"Kas sa arvad, et me laseme end hirmutada?" 


Ja Dubar meenutas, kuidas Hänna oli Pinariuse oma 

233 

rüüga katnud ja tema selle rüü asemel oma paenula Hanna õlgadele heitnud. 

"Mulle tõi see sisse armsa naise. Kes teab, kui rikkalikult meile tasutakse, kui laotame 
praegu hõlsti sinu alastusele."” 

Alguses tegeles Gisgon ettekande koostamisega oma teekonnast, kohtumisest 
Bithyasega ning enneaegse Kart Hadašti naasmise põhjustega. See selgitas, miks oli või- 
matu Diarrhytusesse jõuda. Kuid siis sai ta Allisatilt sala-sõnumi: Elloti elu oli ohus 
olnud, nüüd on ta paranemas, kuid laps oli väljunud emaihust liiga vara, kustunud en- 
neaegu. 

Oma valus käristas Gisgon kirjutatu ribadeks. Sel silmapilgul sai ta teadlikuks selles, 
mida oleks pidanud ammu teadma: tema ja kuningassufeedi vahel polnud silda. 

Numiidlane oli ammu tahtnud teda oma teelt kõrvaldada, oli tahtnud ta naise võrgutada, 
oli Ellotile kallale tunginud ja lapse surma põhjustanud. Nüüd olid Gisgoni silmad 
viimaks lahti läinud. Ja ta ainus mõte oli kättemaks. 

Dubar oli kodust palju ära, ta oli pandud sõjalaevu ehitama. Gisgon istus tihti Hanna 
juures, kelle pooleaastasel tütrel olid punakasblondid juuksed nagu emalgi. Kui Hänna 
tütart imetas, mõtles Gisgon Ellotile, kellelt emarõõm oli arvatavasti jäädavalt võetud. 
Süttis viha koduõnne hävitaja vastu. 

Hanna sai aru, mis mehes toimus ja soovitas tal minna laevu ehitama. Töökitlis ei tunne 
teda keegi ära. Sama 

soovitas Hirom, kes parajasti külas oli. 

"Numiidlase vastu oled sa kaitsetu,” ütles ta. "Tema liivakell jookseb ise tühjaks. Siis 
võtab tüüri enda kätte Taraan ja sinu käed jäävad puhtaks.” 

"Kas midagi on teoksil?" 

"Ma ei tea midagi kindlat. Igalt poolt on kuulda, et Gulussa õde Lanassa midagi kokku 
keerutab. Kogu rahvas käärib. Mina ütlen, et õigusega. Numiidlasteks oleksime võinud 
varem odavamalt saada, meil poleks olnud kuningassufeeti tarviski. Kõrvetagu teda 
Melkarti tuli!" 

Gisgon tundis isegi, et tegevusetus ärritab ja Hänna ettepanek veenis teda. Ta pidas nõu 
Dubariga. See ajas maha ta juuksed ja habeme, andis selga kõige räbalama töökitli ning 
võttis ta kaasa sõjasadamasse. Keegi, ka mitte vana Muttines, ei teadnud midagi 
Gisgonist, keegi ei tundnud teda ära, ta sai segamatult ja muretult tegelda. 

Gisgonile pakkus rahuldust kasulik olla. Ta otsis endale kõige raskemat tööd, mille 
juures ta piinavad mõtted ajuti unustas. 

* 


Kord istus Gisgon töö vaheajal ja sõi, kui möödus kõhetu kogu, kelle silmist tabas teda 
palavalikult põletav pilk. 

"Hanno," karjatas ta. 

"Kas sinu nimi polnud Gisgon, kui me veel elus olime?" peatus teine ja küsis: "Kuidas 
meeldib sulle siinses vaheriigis?" 

Gisgonile meenus, et räägiti hullumeelsest, kes on Rooma sõjavangistusest pagenud. 
Teda olevat ebainimlikult koheldud ja teda peeti vana Sihharbasi sugulaseks. Gisgon 
kutsus Hanno enda kõrvale puhkama. 


"Töö on ränk. Sina oled sellega niisama vähe harjunud kui minagi." 

"Kõige tähtsam on eluga pääseda. Tule lastel pole tarvis, et neil hästi läheks. Nad 
võidavad, sest nad kannatavad ja vaikivad.” 

"Ma loodan, et me võidame teises mõttes. Laevastik, mida me ehitame, ei tee 
roomlastele sõja jätkamist kergeks.” 

"See pole meie otsustada. Me oleme puud metsas, kus me kas haljendame või meid 
raiutakse maha. Puuraiuja jätab järele palja kalju, kus enne õitses elu. Ta on rohkem 
hävitanud kui ta iial kasu saaks. Rikkus tekitab hirmu, et ta kaotab kõik. Et saavutatut 
säilitada, lükib ta ühe vägivallateo teise kukile. Siis ütleb talle igavene tuli taevas: sa oled 
juba vaheriigis ära põlenud, sinuga ühinevad ainult leegid, suur püha leek.” 

Gisgon ei teadnud Elloti ja Hanno kohtumisest Melkarti grotis, kuid ta vastas peaaegu 
samade sõnadega kui tookord Ellot: ära nõua minult, mis käib üle mu jõu. Ja lisas: 

"Meie eesmärk ei saa olla tulemusetus. Meie süda ihkab õnnestumist." 

"Me otsime tõelist riiki ega leia seda, kuni pole leidnud iseennast. Palju juhtub meie 
tahte vastaselt. Päike õnnistab ja kõrvetab. Ešmun ja Melkart ühel kujul. Mis 

oleks saanud Hannibalist, kui ta oleks Roomat võitnud? Hiilgav keiser, orjade maailma 
isevalitseja. Ei, Gisgon, need, kes elavad, pole võitjad, nad võivad ka võidetud olla, kui 
nad on osanud elada ja surra valguse vaimus. Meile on tervislik, kui mõtleme ainult 
sellele, mis on me kohus. Nüüd aga vaikigem. Vaikimine on lunastuse esimene aste. Kas 
päike ei vaiki?” 

Hanno asus jälle tööle. Ka Gisgon asus vintsi juurde, millega töölistele laudu ja talasid 
kätte toimetati. Kuid ta oli hajameelne ja mõtles kunagise sõbra sõnadele. Alguses arvas 
ta leidvat neis midagi sügava tõe laadset, kuid pikapeale sai selgeks, et need olid täiesti 
mõttetud. 

Ainult meelesõge, arvas ta, saab asju nii pea peale pöörata, et arvab selle, mille poole 
kõik pürivad, tühiseks, ja selle, mida nad õnnetuseks nimetavad, õnne eeltingimuseks. 

ka 

"Ma ei suuda öelda, kui raske mul oli meest üksi jätta,” ütles Allisat. "Himilko reetmine 
ajas ta marru.” 

"Seda ma usun," nõustus Paam-Eljon. 

"Me pidasime teda üheks kõige ustavamatest,” ohkas Allisat. 

"Meid haavab sügavalt, kui inimene, keda arvame tundvat, muutub iseenda vastandiks. 
Kuid aeg kõik haavad parandab. Kui kaua sa oma abikaasast juba eemal oled?" 

"See juhtus südasuvel.” 

"Nüüd on talv tulemas, küllap ta on sellest üle saanud. Ma arvan, et sinu tõi linna tagasi 
igatsus laste järele. 

Küllap on Ellot oma raske haiguse ajal sinu kohalolekut õnnistanud. Ja nüüd ka mure 
tõttu Gisgoni pärast.” 

"Ma igatsesin väga oma laste järele, kuid ma oleksin abikaasa kõrval kauem vastu 
pidanud, kui ta ise poleks tahtnud, et ma koju naasen. Ta palus, et näeksin siin tema 
silmadega.” 

"Ja mida sa oled näinud?" 

"Mis mul käes on, pole ähmane kahtlus, vaid käegakatsutav veendumus." 

"Ma kutsusin siia kolm Kõrge Nõukogu mõjukat liiget." 


Paam-Eljon teadis, et Allisatil on abikaasalt tähtis sõnum, mis tuli ka teistele 
usaldusväärsetele meestele teatavaks teha. Ta valik oli langenud Maharbalile, Blanno 
Tigillasele ja Bomilkarile. 

Allisati vihjed polnud jätnud kahtlust, et tegemist on Kart Hadašti saatusele otsustavate 
asjadega. Paam-Eljon oli isegi mõelnud, et viimaks peab otsusele jõudma või vähemalt 
asuma olukorda klaarima. 

Kart Hadašti praegused olud näisid talle ebakindlatena. Himilko reetmine ja 
kõrbetormina aina tugevnev numiidiavastane liikumine olid lugupidamise riigivõimu 
vastu küsitavaks teinud. Kui rahva meeleolu on niisugune, on võimatu pidada edukat 
sõda. Hoolimata lugupidamisest kuningassufeedi vastu tahtnuks ta eesotsas näha kedagi, 
keda ei saa kahtlustada. 

Ta ootas pingsalt Allisati paljastusi ning oli otsustanud seada kogukonna heaolu 
kõrgemale isiklikust. 

* 

Külalised saabusid. Viimasena tuli karkude najal Blanno Tigillas. 

Bomilkar oli erutatud. Ta tõi uudise. Kuningassufeet oli ootamatult ja harjumatult 
varaseks tunniks kutsunud kokku Kõrge Nõukogu. 

Kõik imestasid. Põhiseadus oli pikka aega olnud niisama hästi kui kehtetu. Himilko 
reetmisest saadik polnud peetud ainsatki koosolekut. 

"Kui pannidega kolistada, poeb lõvi koopasse,” ütles Maharbal. 

"Kuid härg langetab sarved ja ründab," vastas Bomilkar. "Samal päeval, kuid kaks tundi 
hiljem plaanib Jarbas oma toetajatega rahvakogunemist turuplatsil. Kuldsete 
paabulindude majas on sellest hais ninna saadud." 

"Turul," arvas Blanno Tigillas, "tahetakse nõuda põhiseaduse taaskehtestamist ja 
nõukogu kokkukutsumist. Oleks häbiasi, kui see soovitus tuleks rahvakoosolekult. 
Numiidlane jõuab rahvast ette.” 

"On küsimus, mida Kõrge Nõukogu otsustab," märkis Paam-Eljon. 

"Võin öelda," lausus Bomilkar. "Baga on rahvale palju raha jaganud ja isegi nõukogus 
toetajaid leidnud. Jarbas ei plaanitse midagi vähemat kui Numiidlase tagandamist. 
Tõenäoliselt kaalub Baga raha rohkem kui Jarbase meelsus. Siis nõuab rahvas, et 
Numiidlast tuleb tagandamisega ähvardada, ja nimelt siis, kui ta pole nõus laskma Bagast 
kaassufeeti teha.” 

"Selles on ka Kõrgel Nõukogul sõnake öelda," hüüatas Tigillas. 

Maharbal naljatas: 

"Kord ütles kirp koerale: haukugem, et inimesed meid kardaksid." 

"Ega sa taha öelda,” päris Paam-Eljon, "et Numiidlane soodustab Baga taotlust?" 

"Tahan küll,” käratas Bomilkar. "Numiidlane teab väga hästi, et selle marioneti kõrval 
jääb ta isevalitsejaks nagu seniajani. Ta ütleb: kui pööbel tahab kaht sufeeti, olen nõus. 
Minu mõjust ja Baga rahast on küllalt, ma lasen Baga valida. Mina teen, mis tahan ja 
müün linna südamerahuga oma onule. Lipsaku Melkart tuleval ööl karske Taniti 
magamistuppa, kui ma valetan.” 

Maharbal ütles külmalt ja rahulikult: 

"Kui nii, tuleb Numiidlane kõrvaldada." 

Nüüd läks Allisat põlema: 


"Kuningassufeet on meid reetnud Gulussale. Kui Kart Hadašti mehed ei oska puunia 
rahva au päästa, vallutab mu abikaasa linna, et seda välisvaenlaste vastu kaitsta. Seda 
pidingi teile ütlema. Lisan, et juhus valis mu ulatama üle Mago surivoodi lepituskätt 
praegusele valitsejale. Ma tegin seda lootuses, et on ainult üks meelsus, vastupanu 
Roomale ja Numiidiale korraga. Nüüd käristan selle sideme. Ei ole liitlassidemeid 
reeturite ja nende vahel, kes ei ütle lahti oma rahvast, tema minevikust ja keelest. Ja 
mina, viie lapse ema, ütlen teile: Parem hukkuda Kart Hadašti Bursa varemete all ja 
põleda koos mu veel elus 

olevate lastega Melkarti pühas leegis kui loovutada liivateragi meie esivanemate 
pärimustest ja puunia rahva auväärsetest õigustest.” 

Paam-Eljon ja Blanno Tigillas vaatasid maha. Neile meenusid vastuolud ajast, millal 
nad ise olid rooma-meelse erakonna liikmed ja soovitasid anda pantvange. Mõlemad 
mõtlesid: 

"Kui eranditult kõik oleksid algusest peale niisama otsustavalt meie rahva poolt olnud, 
siis oleks meie olukord praegu teistsugune." 

Maharbal kummardus ja suudles Allisati rüü hõlma. 


»* 


Hasdrubal Taraani abikaasa võttis veel kord sõna: "Te näete siin kirja, mille Himilko 
Phameas saatis Roomast mu mehele. Rooma senat võttis Himilko auavaldustega vastu ja 
külvas kingitustega üle. Kuid ta pole oma varasemast lugupeetud minast veel päris lahti 
saanud, ta kuuleb unetutel öödel tema häält. Nii sellest kirjast paistab. " 

Allisat andis kirja Paam-Eljonile, kes luges: 

"Ülemaised jõud on otsustanud lasta õigusel ja õiglusel lüüa saada. Mul oli ammu 
selge, et kaitsevahendid ajapikku ammenduvad ja Kart Hadašt ei suuda Rooma 
maailmavalitsemist takistada. Ometi olin otsustanud surra koos oma rahva ja mu 
esivanemate linnaga. Siis sai mu patrull kätte Lanassa kirja Gulussale. See sisaldas lõpli- 
ku nõustumise rea lepingupunktidega, milles ilmselt oli 

juba varem kokkuleppele jõutud. Selle järgi pidi Kart Hadašt moodustama kuningas 
Gulussa ülemvalitsuse all osariigi. Gulussa õepojast pidi saama asekuningas, kes kord 
aastas maksab Cirtas tribuuti. Ma olen ise pooldanud Kart Hadašti ühinemist Numiidiaga, 
seda soovitas mu mõistus, mitte mu süda. Kuid tookord elas veel Masinissa, 
imetlusväärne nii kuningana kui ka inimesena. Praegu on asjad teisiti. Sootuks teistmoodi 
kõlab häbiväärne leping, mille Himalkarti lesk Lanassa oma poja nimel ja ülesandel 
sõlmida kavatses või ehk oligi juba sõlminud. Niisuguste eesmärkide eest polnud 
Himilko Phameas nõus võitlema ja surema. Ära nea mind, ma ei saanud teisiti toimida. 
Mul oli raske teha, mida ma tegin, kuid jumalad on puunia rahva hätta jätnud. Mina seda 
muuta ei saa. Võib-olla seisan peagi uue valiku ees.” 

Paam-Eljon lõpeas. Keegi ei lausunud sõnagi. Ainult Paam-Eljon pidas veel 
võimalikuks vereta lahendust. Ta oli esimene, kes jälle rääkima hakkas. 

"Kuningassufeet ise annab meie kätte juhuse see paljastus kõnelema panna. Me ei tee 
sellest Kõrge Nõukogu koosolekul saladust.” 

"Vangikong ja ahelad, kui mitte piinamine ja rist oleksid tagajärg," kostis Blanno 
Tigillas. 


"Vägivalda ei tohi tarvitada," anus Paam-Eljon. "Enne kontrolli, siis tegutse. Kuna see 
mees on Hasdrubal, tuleb sada korda kontrollida. Kui tohin otsustada preestrina, on 
kuningassufeedi süüme alati olnud puhas ja puutumatu. Ma tean ainult üht juhtumit, 
milles ma teda kui 

inimest laitma pean, see on Gisgoni juhtum.” 

"Juba lahingu ajal Kalaturu juures,” kinnitas Blanno Tigillas, "saatis ta Gisgoni 
kuritahtlikult ohtu, nagu oleks tahtnud teda kõrvaldada." 

"Hoolikas kontroll annaks ehk teise tulemuse,” vastas ülempreester. "Alati on ohtlik 
kujundada arvamust põgusate muljete järgi. Kas Himilko kiri ei või see võltsing olla? Kas 
on võimatu, et Lanassa oma poja nime kuritarvitab ja tema seljataga lepinguid sõlmib, 
millest poeg midagi ei tea? Ma kordan: enne kontrolli, siis tegutse. Kas te võtate mu 
manitsust kuulda?" 

Teised aga vaikisid. Ülempreester seadis lahkuma, kuid manitses enne: 

"Pahele peab vastu panema õigusega, mitte rauaga." 

"Seda ütlesid sa juba siis, kui oli veel roomameelne erakond ja sina selle nimel tegid 
ettepaneku loovutada relvad," lausus Bomilkar. 

Veidi hiljem seisis Ešmuni templi allmaagrotis Melkarti püha tule kõrval kolm meest. 
Nad pomisesid palveid ja andsid tõotuse. Lõpuks ulatas igaüks parema kaeja need 
ühinesid tule kohal tugevas surves. 


XIX 


Lanassa oli lasknud kutsuda poja oma maamajja Megaras. 

Ta võttis mehe vastu, ise pidulikult riides, just nagu tol õhtul, kui see oli koos 
numiidiameelse erakonna toonase 

usaldusmehe Himilko Phameasega kohtunud oma onu Gulussaga, tollal veel elanud 
kuningas Masinissa saadikuga. Hasdrubal nägi esimese pilguga, et emal oli talle häid 
sõnumeid. 

"Ma olin kaua aega rahutu,” ütles Lanassa, "sest oluline sõnum, mis läks Gulussa poole 
teele juba varasuvel, oli seniajani vastuseta. Vahest ei õnnestunud kulleril Himilko ja 
Bithyase patrullide vahelt läbi pääseda. Vangistuse puhuks olin andnud korralduse kiri 
hävitada. Ta oli tark ja usaldusväärne mees, kuid ma ei saanud aru, miks mu vend on 
läbirääkimised äkki katkestanud. Viimaks ots*casm saata teise kirja. Sellel oli rohkem 
õnne. Täna tõi vastuse voorimeheks maskeeritud läbirääkija. Me oleme eesmärgil, mu 
Hasdrubal! Kart Hadašt on päästetud, roomlased jäävad pika ninaga. Sinu ees on vaba tee 
hiilgusele ja kuulsusele, võimu tippu.” 

Hasdrubal haaras lehe ja luges: 

"Lõvi aitab Ükssarve, et Kotkas igaveseks peletada." 

Teda läbistas rõõmujudin. Liit elu ja surma peale puu-nia Ükssarve ja Numiidia Lõvi 
vahel! See tähendas ammendamatuid abivahendeid tagamaalt. See tähendas sõjalist 
üleolekut. See tähendas võitu! 


Hasdrubal langes ema jalge ette. Kart Hadašt ja puu-nia rahvas olid päästetud. Gulussa 
ujutab oma ratsaväega kogu Liibüa üle, varsti on vaenlane merre paisatud. Vahepeal saab 
ehitusel olev laevastik valmis ja merel võidakse astuda liitu mässulise Makedooniaga. 
Rooma maailmavõim on murtud! 

Väljast kostis hobuse kabjaplaginat. Ohvitser otsis kuningassufeeti. Ta kutsuti sisse. 
See oli Vahballati poeg Jophišat. Ta tõi rõõmusõnumi. 

Konsul Calpurnius Piso oli Hippo Diarrhytuse piiramise tulemusteta katkestanud ja 
oma leegionidega Uticasse talvekorterisse läinud. Uhke ja kõigist puunia sadamalinnadest 
tähtsaim oli vaba ja sai jälle Kart Hadašti varustada. Ka maa poolt oli kuulda häid 
uudiseid. Bithyas oli palunud end jälle puunia teenistusse võtta. Kui Taraan oli lubanud, 
et teda ei karistata, oli ta koos kaheksasaja ratsanikuga Kartaago poolele naasnud. 
Viimase tõuke selleks näis olevat andnud Himilko Phameas. Ta oli avanud Roomas 
tuiksooned ja saatnud Bithyasele kirja: ta on alati pidanud õigeks valida kahest pahest 
väiksem. Sellepärast läheb ta surma, sest Kart Hadašti reetmisest peale peab ta oma elu 
suuremaks paheks. 

Lanassa ja Hasdrubal said sellest uudisest alles tüki aja pärast üle. Alles nüüd said nad 
rõõmustada Hippo Diarrhytuse ja Bithyase üle. 

Hasdrubal seadis minekule, kuid viivitas veel. 

"Sa mainisid ennist vastutulekut Gulussale. Ega liit anna numiidlastele vähem eeliseid 
kui meilegi. Kas ta nõuab vastutasu?" 

"Sa ju tunned teda. Talle peab näiliselt jätma õiguse ja lõpuks pead ikka tegema, mis 
sulle meeldib.” 

"Ma ei saa sellega pikemata nõustuda. Me pole roomlased, kes lepinguid murravad ja 
liitlasi petavad. Mida ta nõuab?" 

"Ülemvõimu Kart Hadaštis, mis koos oma maa-alaga moodustab Numiidia osariigi 
ning tunnistab seda vahekorda iga-aastase truudusevande ja tribuudiga. Sinust endast 
saab Kart Hadašti asekuningas.” 

"Ja muud ta ei nõuagi?" 

"Ikka parem kui puunia rahva mahanottimine ja linna hävitamine. Küll ma hoolitsen, et 
ta hiljem mõnest punktist taganeb." 

"Ega sa ometi nende häbiväärsete tingimustega nõustunud ole?" 

"Olen. Gulussaga ei saa rääkida puunia keeles, temaga peab rääkima numiidia keeles. 
Ära ole laps.” 

"Seda teed mina käia ei saa.” 

"Küll sa käid. Sa pead. Sul pole valikut. Või tahad sa oma ema maha salata, selle 
asemel, et teda õnnistada sinu ja linna päästmise eest? Esiotsa kehtib liit sõja ajaks. Kui 
roomlased on minema kihutatud, on asi teisiti. Siis oleme meie need tugevamad ja 
tribuuti maksab Numiidia.” 

"Ema, ema, kuhu sa mind viid?" 

"Cirtasse." 

Jophišat naasis. Hasdrubal heitis emale pilgu täis etteheidet, kõhklust ja tõrksust. Siis 
sööstis ta välja. 

Lanassa mõtles oma surnud abikaasale Himalkarile. Miks oli ta endale valinud mehe 
Kartaagost! Gulussal oli õigus. Puunia rahvas polnud seda sorti, et siin maa peal püsida. 

Hasdrubal oli sõnaaher ja kinnine. Alles siis, kui hobused pidid sammu astuma, söandas 
Jophišat sõna võtta. 

"Ära pane pahaks, et puudutan asju väljaspool sõjalisi. Ma palun, ära mine homme 
hommikul Kõrge Nõukogu koosolekule." 

"Mis sind sellele mõttele viib?" 

"Liigub kuuldusi. Sind laimatakse. Et tahad meid.reeta Gulussale.” 

"Sa ehk tead, nii erakondadele kui ka Kõrgele Nõukogule on äkki meenunud, et 
põhiseaduse järgi peab sufeete olema kaks. Teiseks tahab saada Baga. Ta ütleb, et tal on 
pooldajaid ja et ta ise tegi ettepaneku mind valida, mis ka õige on. Sellest näed, kui hästi 
teda saab ära kasutada. Kui ta edevus on rahuldatud, saab temaga teha mis tahes, ja seda 
ma tahangi. Ma tahan Ükssarve kindlal käel Skylla ja Charybdise vahelt läbi tüürida. 
Avalik arvamus rahuneb, kui Baga valitsuses on. Ma teen ise ettepaneku teda valida.” 

"Ära tee seda. Aadlikud ei andestaks, kui sa taluksid Bagat enda kõrval." 

"Eelkõige tuleb rahuldada rahvast. Ainult aadlikega sõda pidada ei saa. Mul on vaja 
massi. Kõik on läbi mõeldud." 

Hasdrubal jäi vait. Ta teadis, et Lanassa pidas läbirääkimisi Gulussaga, isegi tema 
nõusolekul, kuid tema oli alati silmas pidanud võrdsete liitu. Scipio Aemilianus oli ette 
võtnud maa-ala tükeldamise ja riigi võimupäde-vuse jaotamise. Kui Masinissa 
järeltulijad, Numiidia 

osavürstid, ei tahtnud jäädavalt Roomast sõltuvaks jääda, olid nad sunnitud otsima 
liitlasi Aafrikast. Hasdrubal ei saanud aru, kust tuli Gulussa mõttele vastuteeneid nõuda. 
Nüüd seadis Lanassa poja halba valgusse ja tegi süüdlaseks tema enda teadmata. 

Jophišat söandas naasta Kõrge Nõukogu homse koosoleku juurde. 

"Kas poleks võimalik koosolekut edasi lükata?" 

"Ei ole juttugi. Viimasel hetkel! Ja milleks?" 

"Räägitakse ohtudest, mis sind ähvardavad." 

"Mina argusest peitu ei poe.” 

"Käsi siis Melekpalasil suurem hulk relvastatud mehi valmis hoida.” 

"Melekpalas läheb täna Liibüasse. Ma teen Bithyase hiparhiks.” 

"Lubage siis minul... Ainult auvalve."” 

"Olgu peale. Kõige rohkem kümme meest.” 

Jophišat jäi rahule. Ta oli otsustanud lasta nõukogu liikmed läbi otsida, kas neil relvi 
on. Kümne lõvi küüned ja hambad, ta ise oli üheteistkümnes, saavad kaitsetust 
lambakarjast vajaduse korral kergesti jagu. 


»* 


Kui mõlemad ratsanikud lähenesid Aštoreti pühale hiiele, mille naabruses oli Muttinesi 
töökoda, meenus Jophišatile Hänna, kellele ta oli ammu silma heitnud. Sellest ööst, kui 
Hänna oli oma rüü Pinariusele andnud 

ja ise peaaegu riieteta käinud ning Jophišat teda tülitanud, polnud mehe himu kustunud. 
Ta otsis aina juhust naine ometi viimaks kätte saada. 


"Ma tean, kus Gisgon end varjab,” ütles ta äkki. "Muttinesi poja Dubari väikeses majas. 
Gisgoni ja teda aidanud Dubari vahistamise käsk on riigikantseleis valmis ja ootab ainult 
sinu allkirja.” "Kes leidis Gisgoni pelgupaiga?" "Mina ise. Dubaril on veetlev noor naine, 
sepp Hiromi tütar, kes on ära teeninud suursugusema abikaasa. Sina tunned naisi, kas siis 
just tema on ligipääsmatu? Ma hiilisin öösel seal ringi. Mul oli neetult suur armujanu. Ta 
ei tulnud välja, kuid see, mida kuulsin, oli ka midagi väärt. Sain aru, et seal varjab end 
Gisgon. Kas lubad, et võtan Hänna ja ta abikaasa vangi?" 

"Veel mitte. Pigistame parem ühe silma kinni.” 

Selle juhtumi sarnasus tema enda omaga rabas Hasdrubali. Oli selge, et Jophišat tahtis 
Dubari kõrvaldada ja ise Hänna vallutada. Ta sai äkki aru, kui nurjatult ta oli toiminud 
Gisgoniga. Kirg Elloti vastu oli kadunud, ta suhtus toonasesse Hasdrubali otsekui 
võõrasse, kes oli söandanud Gisgoni surma saata, et selle naist võrgutada. Hasdrubali 
valdas jälestus iseenda vastu. 

Tal oli täna halb päev. Ta oli tahtnud kõike teisiti teha, õilsamalt. Esimest korda elus 
koputas ta rinnale imelik tunne, et inimene võib vananeda. 

Aimamata, mis Hasdrubalis toimub, käis Jophišat peale. Liialdaski veidi. 

"Riigipeale oleks ohtlik, kui Gisgon ja Dubar jäävad karistamata." 

"Ma räägin sulle midagi. See juhtus ööl enne seda, kui ma loovutasin roomlastele meie 
relvad. Mind armastas noor naine nõnda, nagu mind keegi polnud armastanud. Me 
nägime öösel Ešmuni templi salapärast hõõgust, Melkarti pühasid leeke. Kuid veel 
pühamana tundus mulle minu kirg selle naise vastu. Ma eksisin. Sa ütled, et ma olen 
ohus. Ma ei karda surma, kuid tean, et tema palge ees püsib vaid see, mis on igavene. Kui 
vähe on seda minus! Selle pärast ma muretsen. Võib-olla on hilja. Sina oled noorem. 
Kogu oma aita viljavihke, mitte kive. Kes külvab kive, külvab surma. Kui sa pole aru 
saanud, ütlen: see, mida sa Hänna ja Dubariga tahad teha, on kuritegelik.” 

Jophišat ei kuulnud küpsema mehe sõnadest muud, kui et tasu, millele ta oli lootnud 
Gisgoni pelgupaiga avastamise eest, on küsitav. Pettumus oli suur. Ta osutas sellele, et 
sõdurite distsipliini ja rahva õiglustunnet riivab, kui Gisgoni ja Dubarit ei karistata. Kuid 
Hasdrubal käskis: 

"Ütle kirjutaja Maenonile, et Gisgoni vahistamise käsk tuleb tühistada." 

Ja ta lisas viivu pärast: 

"Ma olen tundnud võimu ja mõnulenud selles. Kas see tegi mu rõõmsaks? Praegu olen 
rõõmus. Ilusaim õigus on õigus armu anda.” 

* 

Baga oli varavalges tõusnud ja pidulikud riided selga pannud. Peaaegu luupekseni 
ulatuv alusrüü oli kollane, 

puusade kohalt vööga kinnitatud, lühem pealisrüü, mille hõlmad eest vaheliti, oli pooliti 
sinine, pooliti punane. Õlgu kattev ja vööni langev krae oli ehtsast kallist purpurist, ühel 
pool kuldse äärisega, teisel pool kannikesesiniste ketastega kaetud. Nõnda läks ta abi- 
kaasa magamistuppa. Ta tahtis muljet jätta. 

Nanai oli alles tõusnud ja mõõtis meest vaenulike pilkudega. Tema riietus näis ülimalt 
kohatuna. Nii võis end rahvale näidata siis, kui juba oldi sufeet. Kuid minna nõnda 
nõukogu koosolekule oli maitsetu. 

"Kui kuninglik rüü!" ütles Nanai pilget varjamata. 


"Vaata mind, ma olen kõigest Baga, aga kui naasen võin olla hoopis teine." 

Baga vaatas toas ringi. 

"Oleks aeg see maja parema vastu vahetada. Vahest Hasdrubal ei tahagi enam kuldsete 
paabulindude majas elada. Seal olla imeilusaid tube.” 

"Ma tunnen neid.” 

Baga kahvatus. 

"Võta see,” lausus Nanai ja ulatas eseme. "See on sufeedi vääriline.” 

Ta hoidis peos kunstipäraselt töödeldud pistoda. Pide kujutas Ükssarve. 

"Näita seda kuningassufeedile. Sa seadsid kahtluse alla, et ma olen olnud tema armuke. 
Ta võib kinnitada, et andis selle mulle mälestuseks.” 

Välkkiirelt oli pistoda tupest väljas ja vaikus Baga paremas käes. Kuid niisama kiirelt 
oli Nanai haaranud ta randmest. 

"Tasa ja targu! Pärast teda, kui tohin paluda. Ma tahan teada, kas mul on abikaasaks 
mees või memmepoeg." Baga lükkas pistoda tuppe. 

"Võib-olla saan seda relva kasutada, kuid teisel eesmärgil. Hasdrubali elu olevat ohus. 
Kes teda puutub, sel tuleb tegemist minuga, tema kaassufeediga. Naise pärast ei maksa 
meestel vaenlased olla. Küllap ma oleksin tema asemel sedasama teinud. Naistega on 
teine asi. Abielurikkuja väärib karistust. Küll ma sinuga veel arved õiendan." 

Üksi jäänud Nanai langes põlvili ja nuttis. Kui tühi ja rõõmutu olnuks ta elu selle 
süüteota. Ta poleks teada saanud, mis on armastus, Hasdrubal oli seda talle õpetanud. 
Kuid nüüd kandis Nanai tema vastu viha. Mees oli kinkinud talle ülimat rõõmu ja lapse. 
Nagu Ešmuni täht eostuvale maale, nii oli kuninglik mees laskunud temani. Nanaid 
valdas tänutunne. Milline deemon oli teda kätte maksma ajendanud? Ta ju armastas 
meest! 

Meenus Baga vihje, et Hasdrubali elu on ohus. Kas abikaasa rääkis tõtt? Ta praalis, et 
kaitseb Hasdrubali kallaletungi eest. Kuid kes Baga kaitsele loodab, selle julgeolek ei ole 
rajatud kaljule. Pistoda, mille ta oli mehe kätte andnud, võib pöörduda südame vastu, mis 
on väärtuslikum kui Baga oma. Üle kõige kerkis tõik, et Hasdrubal on ohus. Nanai peaks 
tema jalge ette heitma ja paluma, et ta ei läheks nõukogu koosolekule või võtaks sõjalisi 
meetmeid. 

Nanai otsustas. Aega oli kasinalt, tema oli valmis. Ta pelgas ainult, et mees tema 
tulekust valesti aru saab. Siis andis Tanit lunastava mõtte. Nanai võttis lapse, heitis üle 
peaja õlgade räti ning mähkis lapse selle voltidesse. Nii läks ta teele. Laps oli ta 
kaitsevaim. Jõudnud Sadama tänavale heitis ta pilgu mägedele teisel pool lahte. Ta pidi 
kiirustama, kui tahtis jõuda õigel ajal. 


»* 


Nanai lähenes hingeldades sufeedi marmorvalgele paleele. Sissepääs oli tagaküljel, 
seda ta teadis. Kui ta üle läve astus, tuikus vastu unesegane uksehoidja ja tahtis teda kinni 
pidada, kuid Nanai lipsas mööda ja trepist üles. Toast, kus ta oli talunud elu suurimat 
alandust, tuli parajasti kirjutaja Maenon. Mees püüdis teda takistada, kuid Nanai tõukas ta 
käskiva viipega kõrvale. 

Kuningassufeet kõndis aeglaselt edasi-tagasi ja luges mingit dokumenti. 

Nanai varises ukse kõrvale põlvili. Ta tõstis lapse kätele: 


"Ära mine nõukogu koosolekule. Sinu elu kallale tahetakse tikkuda." 

Hasdrubal võpatas, seisis viivu, siis astus imestades ligemale. Poiss siputas käsi ja jalgu 
ning oleks nagu tahtnud öelda "isa". Kuningassufeet võttis lapse sülle ja uuris näojooni, 
mis olid salgamatult tema omad. 

"Andesta, et söandasin sisse tungida. Su pea kohal hõljub õnnetus. Kui sa ei võta 
kuulda mind, siis lase poisil ühineda mu palvega. Ta ei tea sinust midagi, ei taha 

sinult midagi, ometi palub ta: hoia oma elu!" 

Rätt oli Nanai pealt ja õlgadelt maha vajunud, ta oli vaid hädapäraselt riietatud, nagu ta 
kodust oli tulema kiirustanud. Tavatult lopsakad juuksed olid valla ja voo-gasid raskete 
lainetena õlgadel ja rinnal. 

Hasdrubal oli pannud lapse põrandale, see jooksis ko-perdamisi ema poole tagasi. 
Korraga ütles Hasdrubal: 

"Ja Star oli selles juusterüüs ilusam kui enne oma ehete ja kallite rõivastega.” 

Nanai mähkis räti jälle ümber peaja õlgade ning surus lapse enda vastu. 

"Mind tõi siia mure sinu pärast. Ma võtaksin meelsasti kaasa rahustava kinnituse, et mu 
käik pole viljatu olnud. Palun hoia oma elu!" 

"Kui ilus oleks elu. Mäherduste rõõmudega võiks mind õnnistada see, mida sa täna 
minu heaks oled teinud, Nanai. Kuid on hilja, mu saatus on otsustatud. Mu isa Himalkart 
möödus minust täna öösel ja viipas sõnatult. Ma tean, et mind ähvardavad ohud, tean ka, 
kui õilis on sinust veel kord siia tuppa tulla. Ja ometi ei saa ma su palvele vastu tulla, see 
oleks reetlik ja argpükslik." 

Tuppa laotus korraga valgust. Uksele koputati ja hääl hüüdis: 

"Esimene kiir Kakssarvmäe kohal!" 

Hasdrubal võpatas ja vahtis ust nagu ilmutust. Kas ta oli jälle näinud oma isa 
Himalkarti? 

"Ela hästi, Nanai, ja ole tänatud!" 

Hasdrubal kummardus ja suudles naist suule. Siis sööstis ta minema. 

Samas paigas, kus Nanai oli kunagi valanud häbi- ja alanduspisaraid, voolasid rõõmsa 
rahulolu ja kibeda lohutuse pisarad. 

* 

Valitsuse hoone ees käis elav sagimine. Igalt poolt voolas kokku Kõrge Nõukogu 
liikmeid. Öösel oli saabunud kulleriga teade, et Hasdrubal Taraan on Kart Hadašti 
valitsusest lahti löönud. 

Kui Bomilkar tahtis koosolekusaali siirduda, ümbritsesid teda Liibüa palgasõdurid ja 
nõudsid, et ta annaks ära relvad, kui tal neid kaasas on. Kui Josphišat tahtis teda läbi 
otsida, haaras ta mõõga ning ähvardas maha lüüa igaühe, kes teda puudutada julgeb. 
Vaevalt see kokkupõrge vereta oleks lõppenud, kui poleks tulnud Maharbal, kes 
Bomilkari käekõrvale võttis ja seletas, et iga enneaegne ärevus ohustab kokkulepitud 
plaanide teostamist. 

"Melekpalas pole õnneks linnas ja Blanno Tigillas tuleb raskestirelvastatud 
sadakonnaga, kes tungib märguande peale aiast saali. Anna relv rahulikult ära ja lohuta 
end sellega, et ka teistelt võetakse relvad ära.” 

Möödus Baga ja Jophišat laskis tal kontrollimata minna. 

"Sa näed, kõiki ei mõõdeta ühe mõõduga," pahvatas Bomilkar. 


"Paabulinnult ei eeldata sarvi ega kihvu. Rohkem kui su praevardast kasu oleks, teeks 
kahju, kui muutud kahtlaseks." 

Bomilkar andis järele. Ka Maharbal andis teravaks ihutud 

pistoda ära. Õnneks oli relv kaasas ka paljudel teistel. Maharbalil oli õigus, mõõk oleks 
silma torganud ainult siis, kui Bomilkar oleks keeldunud seda ära andmast. 

Saalis oli täheldatav tavatu pinge ja erutus. Kõik näisid olevat alalises liikumises, kuid 
polnud kuulda ainsatki valjult lausutud sõna. 

"Ešmuni täht eemaldub Kakssarvmäest!" hüüti väljast. 

Hasdrubal Numiidlane sisenes madalast uksest, mis ühendas saali riigikantselei ja 
sufeetide toaga. Talle järgnesid Paam-Eljon, riigikirjutaja Maenon ja teised 
riigiametnikud. Paam-Eljon istus laval kõrgele toolile, kus enne oli istunud Mago enda 
peale kaevates ja end kibedate etteheidetega üle külvates, kui Rooma oli pärast relvade 
loovutamist nõudnud linna hävingut. 

Laval olid istet võtnud ka kirjutajad ja ametnikud. Kuid Hasdrubal, seljas hüatsintsinine 
pealisrüü ja hõlst, ainsagi tema ametit tunnistava eraldusmärgita, läks talle kuuluvast 
sufeeditoolist mööda. Ta pidas kohatuks asuda täna ametiistmele, kui ta ise tahtis teha 
ettepaneku valida teine sufeet. Ta laskus astmeid mööda nõukogu teiste liikmete hulka 
kohale, kus ta kunagi numiidiameelse erakonna juhina oli istunud Himilko Phamease 
kõrval. 

Pärast tavakohast pöördumist jumalate poole, et nad oma tarkusega Kõrget Nõukogu 
valgustaksid, võttis sõna Paam-Eljon: 

"Kõrgel Nõukogul tuleb lahendada mitu tähtsat küsimust. Kõigepealt olen kohustatud 
teatavaks tegema kirja, mis on minu kätte jõudnud. Surnu kaebab selles elava 

inimese peale. Himilko Phameas, kes on vahepeal Roomas ise enda üle kohut mõistnud, 
püüab vaenlase poolele minekut õigustada sellega, et süüdistab kuningassufeet Hasdrubal 
Numiidlast riigireetmises." 

Mehed kargasid püsti ja kogunesid eesistuja ümber. Paigale olid jäänud vähesed, nagu 
Hasdrubal ise, ja Baga, kes oli ähmis sufeediks valimise pärast. 

"Ma räägin sügava murega," jätkas Paam-Eljon, "maa ja rahva reetmisest. Õiglus 
nõuab, et ka kahtlusalusele antaks võimalus end õigustada." 

Seejärel hakkas Paam-EFljon Himilko kirja ette lugema. Kui ta jõudis kohani, kus oli 
juttu Lanassa läkitusest kuningas Gulussale, tõusis vihane kisa. Kui ülempreester tegi 
teatavaks Lanassa järeleandmised ja sai teatavaks salaplaan muuta Kart Hadašt osariigiks 
Numiidia ülemvalitsuse all, paisus nördimus lausa äikeseliseks. 

Ei tahetudki rohkem kuulda, otsuse tegemiseks teati piisavalt. Kõik pöördusid 
kuningassufeedi poole, kes just nagu kohtualune pilku maas hoidis. Sajast suust kostis 
küsimus, kas ettekantu on tõsi, mis tal sellele vastata on, kas ta saab Himilko kirja ehtsust 
vaidlustada, kas ta ehk ei taha vastutada Lanassa tegevuse eest, kuidas ta mõtleb heastada 
linnale tehtud häbi? 

Hasdrubal oli tõusnud ja vahtis otsekui viirastust mehi, kes olid seni tema ees 
roomanud nagu koerad. Ta tahtis öelda, et ta ei tundnud Lanassa läkituse sisu. See tundus 
talle pelgurlikuna ja ta teadis, et siis pöörab viha Lanassa vastu. Maharbal haaral tal 
rinnust: 

"Räägi! Kas Lanassa saatis niisuguse läkituse?" 

"Ma protesteerin tooni vastu, millega te minuga räägite. Ma pean siin ette toodud 
tingimusi kõlvatuks nagu teiegi ega oleks nendega iialgi nõustunud. Lanassa arvas, et 
peab nõustuma vaid seepärast, et tema meelest...” 

"Nii et Lanassa pidas läbirääkimisi kuningas Gulussaga sinu nõusolekul?" 

"Jah. Kas teie, pimedad tuvid, ei ole märganud, et kui Kotkas ja Lõvi tungivad 
Ükssarvele koos kallale, on kõik kadunud?" 

Bomilkar oli haaranud puidust ja rauast tooli ning läkitas selle läbi õhu vastu 
Hasdrubali pead. Numiidlane vajus põrandale, kolju purustatud. 

Abitult nagu omal ajal Mago, oli Paam-Eljon asjatult palunud säilitada korda. Nüüd 
hüppas ta hirmunult oma istmelt püsti ja päris, mis on juhtunud. Keegi ei vastanud. Kõik 
kiirustasid kisades väljapääsude poole. Ka Maharbal ja Bomilkar kadusid rahva hulka, 
kui olid surijale veel paar hoopi virutanud. 

Ent enne kui saal tühjeneda jõudis, voogas rahvahulk tagasi. Jophišat tungis koos 
relvastatud meestega saali. Samal ajal tuli teiselt poolt Blanno Tigillase veelgi suurem 
hulk sõdureid. Puhkes ebavõrdne võitlus. Jophišat, haav rinnas, veeres toolide vahel 
põrandal, püüdis tõusta, kuid vajus surnult kokku. Liibüalased panid relvad maha ja 
alistusid ülevõimule. 

Viimased nõukogu liikmed trügisid väljapääsu poole, Blanno Tigillase mehed tõmbusid 
tagasi ja viisid vangid 

kaasa. Ainult Baga oli jäänud ega teadnud, mida uues olukorras teha. 

Dido väljakult kostis vihast karjumist. Jarbas oli rahvakoosoleku turuplatsil lõpetanud 
ja omad valitsuspalee ette toonud. Nad nõudsid Numiidlase tagandamist. Kui nad kuulsid, 
et Hasdrubal on tapetud, tõusis metsik hõise. Tuhandest kõrist kostis: 

"Elagu Taraan! Hasdrubal Taraan sufeediks!" 

Baga võttis end kokku. Ta lipsas tühjade istmeridade vahelt paika, kus lamas tapetud 
Hasdrubal, ja torkas Nanailt saadud pistoda laiba südamesse. Tupe jättis ta vööle. See 
pidi tõestama, et surmarelv on Baga oma. 


»* 


Sel ajal põlvitas Nanai paabulindude maja toas, kuhu ta oli sisenenud kaks korda elus. 
Esimesel korral olid pisarad teinud ta haigemaks kui ta oli, nüüdsed aga parandasid. Kui 
ta viimaks sufeedi paleest lahkus, oli ta valmis kõigeks, mida saatus annab. 

Sadama tänavasse pööramiseks ja koju jõudmiseks pidi ta minema üle turuplatsi. Talle 
torkas silma, et see oli otsekui mahajäetud. Ešmuni täht seisis juba Kakssarvmäe kohal ja 
sel ajal käis turul tavaliselt elav tegevus. Paar sadamatöölist ja naist möödusid temast 
Bursa suunas. Nanai kaalutles hetke ja läks siis Sepa tänavat mööda mäkke, samuti 
Bursale. 

Mida lähemale ta Dido väljakule jõudis, seda rohkem inimesi vastu tuli. Need olid 
uudishimu rahuldanud ja 

rühkisid linna tagasi. Nanai kuulis, et räägiti Numiidlasest ja Taraanist. Temasse see ei 
puutunud. Nanai ei suutnud rääkida ega küsinud kelleltki, mis on juhtunud. Ta hääl oli 
surnud. Nendel väljadel, kus tema oma lapsega liikus, ei räägitud enam, seal vaikiti... 


Kui Nanai Dido väljakule jõudis, oli suurem osa rahvast laiali läinud. Nanai lohistas 
end vaevaliselt üle platsi. Ta oli väsinud. Laps oli kogu aeg süles olnud. Tal polnud ka 
kiiret. Seda kummalist ja mõistmatut, mida seal näha oli, teadis ta juba ammu. 

Inimesed taganesid Nanai ees ja kadusid, vähemalt tema ei näinud kedagi. 

Ta põlvitas kanderaami ette, poiss kompas meest, kes seal lamas. Ta lalises, nagu 
tahaks öelda "isa". 

Nanai silmitses armastatu purustatud pead. Südamest ulatus välja kuldse pistoda 
Ükssarve kujutav pide. Ta ei uskunud, et keegi oli julgenud meest puutuda, kui just mitte 
selja tagant. Baga poleks teda elusast peast iial torganud. 

Nanai nägi inimesi läbi, nägi suurust, milles oli elanud üks, ja alatust, mis ajendas teist. 
Argpüks oli torganud pistoda surnud mehe südamesse. Nanai teadis ka, miks taevased 
väed säärast häbitegu olid sallinud. Nõnda mängiti tema kätte relv, mida ta praegu eriti 
tahtis omada. Teatud mõttes ulatas selle talle Hasdrubal ise, ja see oli nüüd õigusega tema 
oma. 

Surnutele pannakse hauda kaasa seda, mis neile maa peal kõige armsam on olnud. Mida 
oleks Hasdrubal rohkem 

armastanud kui Nanaid ja oma last? 

Otsekui püha ohvritalitust sooritades tõmbas Nanai Hasdrubali rinnast pistoda ja torkas 
lapse südamesse. Kui selle pea oli langenud isa laiba rinnale, tappis Nanai enda. 


XX 


Härjakeelel, mis lahutas Tunise järve avamerest, oli olnud rahulik aeg. 

Konsul Lucius Marcius Censorinusele, kes oli püüdnud linna sellest küljest piirata, oli 
ammu antud võimalus järele mõelda, kui raske on murda endale loorberioksi Kart 
Hadašti müüre rünnates. Tema lahkumise järel jäi Härjakeel sõjaliselt tähelepanuta. Nii 
Censorinuse järglane laevastiku juhtimisel Lucius Mancinus kui ka tema ametivend 
Calpurnius Piso olid saanud Kart Hadaštist 

vähe hoolida. Üks alistas tagamaa asulaid, teine sadamalinnu. 

Alles pärast seda, kui piiratud oli kaks aastat, tõusis Härjakeel jälle ausse kui sõja 
pidamiseks oluline ala. Ja konsul, kes seal püsilaagri rajas, oli Publius Cornelius Scipio 
Aemilianus. Tema eesmärgid Härjakeelel olid teistsugused kui olid olnud konsul 
Censorinusel, kuid keegi ei teadnud, missugused. 

Aemilianus ei rääkinud sellest kellelegi, isegi mitte oma staabi ohvitseridele. Ta plaanid 
jäid saladuseks, kui neid just ei saanud ära arvata selle järgi, mis toimus. Rünnakut 
Kalaturu müüridele ja bastionidele ta ilmselt ei kavatsenud. 

Seda oleks tulnud teha Tunise järve äärest, kus omal ajal oli Censorinuse laager. Scipio 
leer aga paiknes Härjakeele merepoolsel küljel. Seal oli tervislikum viibida, kuid 
müüridele tormi joosta polnud mõeldav. 

Näis, et Scipio Aemilianus on loobunud katsest Kart Hadašti väevõimuga vallutada. Ta 
jooksis linnale tormi üheainsa korra, kevadel, varsti pärast konsuliks saamist. Ta tegi seda 
Gara maakitsuse poolt, linnast läänes, mitte lõunas. Tal oli õnneks läinud rajada Megara 
värava lähedal palkidest ja redelitest sild müürisakmetele ning öö varjus paisata eeslinna 
salk vapraid mehi, kes äkk-rünnakuga said jagu väravavalvest ning avasid seestpoolt 


värava. Kummalisel kombel, keegi ei teadnud, miks, oli ta aga vabatahtlikult tagasi 
tõmbunud veel enne päikesetõusu, kui linnarahvas oli ülepeakaela südalinna putkanud ja 
kõik olid kaotusega leppinud. 

Sellest peale polnud Scipio Kart Hadašti rünnanud. 

Ta oli lasknud rajada leeri Gara maakitsusele. See väeleer kulges üle kogu maakitsuse 
Tunise järve ja Gara lahe vahel. Nii leeri ees kui ka taga olid kraavid, vallid ja teritatud 
vaiadest tõkked ning peale selle kaheteistkümne jala kõrgune kivimüür, mille kohal 
kõrgusid rinnatis ja puidust vahitornid. 

Prokonsul Maniliuse käsutada olevad leegionid jättis ta maakitsusel samuti 
kaitsepositsioonile. Nende ülesanne oli teha võimatuks toiduainete juurdevedu Kart 
Hadašti maa poolt. 

Kuna Scipio ametisseastumisest saadik oli ärahirmutatud 

talurahvast hulgana linna elama asunud ja linna elanike arv tublisti suurenenud, pidi 
nende näljutamine peagi õnnestuma. 

* 

Üksustel, keda Scipio Aemilianus ise Härjakeelel juhtis, ei paistnud üldse mingit 
sõjalist ülesannet olevat. 

Sõdurid olid pidanud ümber õppima kärumeesteks ja kivimurrutöölisteks, mis vanadele 
leegionäridele üldse meelt mööda polnud. Päeval ja ööl veeres lakkamatult vankreid 
tohutute murdkivi-, kaljurahnu- ja jõekruusa-koormatega, mis kummutati merre. Tunise 
järve poolt tuli loendamatul hulgal lotjäsid, mis lossisid oma laadungi samas kohas vette. 
Meeskonnad, kes suvepalavuses pidid rabama teadmata miks, polnud just parimas 
meeleolus. 

Tsentuurio Haterius, kes merre puistamise järele valvas ja vankreid loendas, märkas 
vana sõpra Geminust, kellega ta oli teeninud ühes kohordis. Sõda oli nad lahku viinud ja 
vahepeal samuti tsentuurioks ülendatud Geminus oli viibinud tagalas. Nüüd tuli ta pika 
vankri-vooriga esimest korda üle pika aja randa ja rõõmustas, et sai teretada kunagist 
kamraadi. Ta oli pahas tujus ja kirus tööd, mis pole sõduri vääriline, sest sellega saab 
hakkama iga voorimees. 

"Ma lootsin ikka, et kui Scipio ohjad enda kätte saab, läheb paremini, aga ei ühtigi. Mu 
vennad Latiumis on talupojad, nemad saadavad midagi korda. Meiesugune elab peost 
suhu ega ei saa isegi sõjakuulsust välja teenida?" 

"Las Scipio toimetab,” lohutas Haterius. "Mida tema 

teeb, see liiva ei jookse. Sestap ei tahtnudki senati suured ninad teda valida. Lõpuks 
osutasid sellele, et ta pole veel ettenähtud vanuses, kuid miski ei aidanud.” 

"Kui oled varsti kaks aastat kõige kaugemas Liibüas olnud, ei siis enam tea, mis 
maailmas juhtub. Ma olen peaaegu unustanud, et Rooma-nimeline linn üldse olemas on. 
Kas on õige, et Scipio polegi veel ettenähtud vanuses?” 

"On õige. Seaduse järgi ei tohiks ta veel konsul olla. Valimiskoosoleku ajal Roomas oli 
ta kolmkümmend seitse või kaheksa, kuid konsul peab olema neljakümne kahene. Ta ise 
tahtis ediiliks saada, kuid rahvas viis läbi tema valimise konsuliks. Rahvatribuunid pidid 
tühistama seaduse, mis nägi ette vanusepiiri. Scipio on rahvamees, sestap on ta ka meie 
mees.” 


"Minul pole Scipio vastu midagi, vastupidi. Kuid ma olen ikkagi sõdur, mitte 
kivimurrutööline ega vankri-kutsar. Mis mõte on Liibüa mägesid madalaks kaevata ja 
vette visata?” 

"Ma ütlen sulle, mis mõte sel on, kuid jäägu see omavahele. Kogu Vahemeri aetakse 
täis. Kui kartaagolased meie laevadele jälle tule otsa panevad, vantsime kuiva jalaga 
Rooma tagasi.” 

* 

Blanno Tigillas ja Hasdrubal Taraan seisid kõrvuti müüril Kalavärava kõrval. Pärast 
Numiidlase tapmist oli ülemjuhatus Taraani käes. 

Ta oli enne mitu kuud Nepherise kandis vastu pidanud, kuid ta vägi oli kokku sulanud, 
katse liibüalastest 

uusi üksusi värvata nurjus. Avalikus lahingus ta vaenlasele enam vastu ei saanud, liiati 
kui kuningas Gulussa asja tõsiselt võttis. Lanassa oli Kart Hadaštist põgenenud ja leidnud 
pelgupaiga venna leeris. Ta kihutas venda taga mõrvatud õepoja eest kätte maksma ja 
linna karistama. Gulussa, kel polnud jäänud valikut, oli kogu otsustavusega Rooma 
teenistusse astunud. Ta paiskas Liibüa sõjaväljale suure hulga hästirelvastatud ratsaväge 
ja arvukalt elevante. 

Taraan oli jätnud tagalasse Bithyase, kes ei saanud vaenlasele küll suurt kahju teha, 
kuid teda siiski tülitada. Ta ise asus Megara väravast veerand tunni tee kaugusel laag- 
risse. Seal tahtis ta vastu võtta konsul Scipio Aemilianuse rünnaku. Kui aga Scipiol oli 
õnnestunud tormijooks leerist möödudes, oli Taraan tõmbunud kesklinna. Põletamaks 
kõiki sildu enda järel laskis ta roomlastest vange julmalt piinata ja nad müürilt alla 
tõugata. 

Ootamatult ei läinud otsustavaks ega üldse võitluseks. Scipio piirdus sellega, et pani 
Hasdrubali mahajäetud leerile tule otsa. Kuid omaenda lausa vallutamatu leeriga oli 
Scipio maakitsuse riivistanud, linna tagamaast lõplikult ära lõiganud ja end iga tagalast 
tuleva rünnaku vastu kindlustanud. 

Sellest peale istus Taraan relvajõu riismetega Kart Hadaštis nagu kinnipüütud lõvi 
lõksus. Kogu valitsemine oli tema käes. Kõrge Nõukogu oli tahtnud teda sufeediks 
valida. Kui ta oli keeldunud, taheti temast teha diktaator ja anda talle kuningassufeedi 
tiitel. Taraan oli selle peale vastanud: 

"Mina olen sõdur, sissepiiratud linn ei vaja valitsust, vaid kindluse komandanti, kes 
vaenlasele rusikat näitab ja elanikkonnale jala turjale paneb.” 

Barkiidimeelsed ässitajad olid temaga päris rahul. Tegelikult ei hoolinud nad rahva 
õigustest suurt midagi. Kuid eesotsas pidi olema nende mees, siis nad vägivalla vastu ei 
vaielnud. Ja Taraani pidasid nad esialgu oma meheks. 

ka 

Blanno Tigillase kõrval seistes uuris Taraan, mis toimub Härjakeelel. 

"Kas see on Scipio, kes laseb end sõimata sõjapidamise meistriks?" küsis ta mõnuga ja 
praalivalt. "Ta käib nagu kass ümber palava pudru ega söanda meid rünnata. Küllap tal 
on meeles, kuidas me kevadel öised kallaletungijad Megarast koju tagasi saatsime. Nüüd 
laseb ta sõduritel mõõdukalt tööd teha, et need magama ei jääks ega meenutaks, kui 
mõnusalt elatakse Roomas.” 


"Kui mu silm ei peta," vastas Tigillas, "on nad eilsest saadik tubli tüki edasijõudnud. 
See ulatub leetseljakult merre nagu kivisilla ots. Ma arvan, et on aeg nende tööd 
väljatungiga häirida." 

"See oleks asjatu jõukulu. Roomlased on lollid. Ma ei oska seda seletada teisiti kui et 
nad tahavad väikese lahe sadamaks laiendada. Jätkem neile see mõnu. Kui me laevastik 
valmis saab, tungime väljaja põletame nende laevad. See on suur nali, kui me võtame 
selleks ajaks valminud sadama enda kätte." 

Blanno Tigillas vangutas kaheldes pead. 

"Mis siis, kui me valmis laevastik leiab eest lukus värava? Kui ta sadamast välja ei 
pääse ja istub hiirelõksus nagu meie ise?" 

"Meae ei istu hiirelõksus. Ma tahan vaid meie vahendeid kokku hoida, muidu saaksime 
läbimurdega üle maakitsuse hakkama küll, kui Bithyas samal ajal roomlaste leeri teiselt 
poolt ründaks. Kuid mis me sellest saaksime? Tagalast pole toiduaineid saada, 
juurdevedu mere poolt on päris rahuldav. Ega see kellelegi kahju tee, kui ta väheke vööd 
pingutab.' 

Tigillas muigas. See oli kaastundlik muie kehaka mehe üle. Oli ka väheke pettunud 
muie. Selle Hasdrubali pärast oli ohverdatud teine. Peale laitmatu barkiidi-meelsuse 
polnud see kasulik vahetus. 

Kas see mees ei teadnud, et väe võimed ja vaimustus olid niisuguses madalseisus, et 
Rooma leeri maakitsusel rünnata polnud mingit väljavaadet? Kas ta ei teadnud, et 
Bithyase ratsanikud ei tulnud vaiadega kindlustatud leeri ründamisel arvesse? Ft linna 
varustamine oli ammu räbal ja ainult vahel harva riskis mõni viljalaev me-reblokaadist 
läbi tungida? Ja et kui niisugune laev tõesti Kart Hadašti sadamasse jõudis, konfiskeeriti 
last sõjaväe tarbeks ning elanikkond juba nälgis? 

Taraan teadis seda niisama hästi kui Blanno, kuid talle ei meeldinud kuulata või 
tunnistada seda, mis talle ei sobinud. 

"Ära virise," ütles Taraan ja vopsas Tigillasele vastu selga, nii et mehel oli tegemist, et 
karkude najal püsti jääda. "Halb tuleb ise, pole mõtet veel halvemat välja mõelda. Muide, 
mida sa mõtled selle all, et laevastik võib ühel ilusal päeval hiirelõksu jääda?" 

Blanno Tigillas esitas oma oletused ja kartused. Ta arvas, et roomlased ehitavad tammi, 
mis tõkestab lõplikult Kart Hadašti sadama kitsa juurdepääsutee. Kui roomlastel läheb 
korda tamm valmis ehitada, tõkestab see nii kauba- kui ka sõjasadama. Enamgi, vaenlane 
saab tammil just nagu maanteed mööda piiramismasinaid juurde tuua. Blanno Tigillas ei 
kahelnud, et see just ongi vaenlase plaan. Kui aga tamm on valmis, pole neil raske 
sadamasse tungida. Kui nad on sadamas, on nad ka Kart Hadašti turuplatsil. 

"Need on põhjused, miks pean vajalikuks roomlaste tammi ehitamist alaliste 
väljatungidega raskendada, kui võimalik, päriselt nurja ajada.” 

"Ma ei tahtnud sind katkestada, sest alati on mõnus kuulata muinasjutte. Härjakeelelt 
üle lahe on tuhatkond sammu. Kui ka kogu linnuse küngas sinna vedada, ei tekiks ikka 
veel tammi, mida mööda piiramismasinaid vedada. Kahekümne viie jala laiuse sõidutee 
tarvis peaks tammi jalam olema tubli sada jalga lai. Selleks ei piisa kogu Bursa mullast ja 
kaljust. Scipio võib olla kange mees, aga muinasjutte välja mõtlema oled sina kangem. 
Ma kahtlen, kas nad (nagu kreeklased ütlevad) suudavad Pelioni Ossa otsa tõsta. Mustade 
mõtete vastu on 

kõige parem vahend hästi süüa ja juua. Ma lasen sulle serveerida õhtusöögi nagu kõige 
paremal rahuajal." 

"Tänan, ma ei saa seda lasta hea maitsta, kui rahvas nälgib.” 

"Mina arvan, et sõdur peab sõjas olema heas tujus. Kaks kapsatoitu järjest on surm, 
ütlevad kreeklased.” 

ka 

Ešmuni elutekitav tegevus on ammendamatu, Melkarti eluhävitav võim on 
ammendamatu. Nälg, puudus ja tõved nõudsid Kart Hadaštis palju ohvreid, eriti 
vaesemate hulgas. Ometi kippus mõnigi laps ellu pääsema, et oma õnne proovida. Häda 
ja viletsus nõudsid vastukaalu naudingule, mida pakkus söömine, ja seda pidi andma 
voodi. Nõnda sigitas elu, mis ehk juba homme surmale silma vaatab, uusi elujanulisi 
kasuahnitsejaid. Kusagil ei vastutanud soovimatute järglaste eest isad ega emad. Naiste 
üskasid rasestas viletsus. 

Teisiti oli asi õnnelikus kodus Dido küpressi lähedal. Seal oli last sigitatud rõõmuga ja 
sünnitatud armastusega. Belšamee soovil nõu andma kutsutud Aštoreti preester, keda 
peeti imetegijaks, oli Ellotile palvetades käed peale pannud ning deemoneid ja tõbesid 
välja ajanud. Ja pärast pikaajalist sunnitud viibimist Dubari pesas oli Gisgon koju 
naasnud. 

Kuningassufeedil polnud jäänud aega allkirjastada Gisgoni vastu antud vahistamiskäsu 
tühistamise dokumenti, ja Gisgon kahetses seda. Meelsamini tänanuks ta 

oma vabaduse eest arusaamisele jõudnud kahetseja tahet kui selle valatud verd. Ka 
Elloti südames polnud Numiidlasele mõeldes enam muud kui kaastunnet. Lootus emaks 
saada aitas möödanikku unustada. 

Niiviisi käisid mõlemad oma kohusest ja vabast tahtest tähistatud teed. Keset üldist 
ahastust ja lootusetust sammusid nad käsikäes, ise kindlad, et nendega ei saa midagi 
juhtuda. See imetlusväärne vaprus johtus magusast pimestusest, mis ammutab 
tundesügavusest aimusi ja peab end surematuks. 

* 

Gisgon ja Ellot ei näinud teineteist kuig' tihti. Gisgon täitis hiparh Melekpalasi 
juhtimisel sõjamehe kohustusi. Äiaga kohtus Gisgon harva, ja see oli talle meeltmööda. 
Noorukina oli ta Taraani juhtimisel Masinissa vastu võidelnud, hiljem vanaisa Mago 
mõjutusel vastaspoolele kaldunud ja viimaks oma algsele veendumusele tagasi jõudnud. 

Tollane nooruk oli meheks kasvanud ja suhtus jahedamalt mõnessegi Taraani 
omadusse, mis teda kunagi oli vaimustanud. Ehk polnud ka Taraan ise enam seesama mis 
omal ajal. Varem käskiv, otsusekindel ja julge mees näis väimehele nüüd pigem 
vägivaldsena, upsakana ja praalivana. Tal oli aastaid olnud tegemist ainult sõjameestega, 
nüüd tundis ta end tsiviilvalitsuse eesotsas ebakindlana. Palju paksu verd oli tekitanud 
see, kuidas ta kättemaksuks Scipio sissetungi eest Megarasse oli lasknud roomlastest 
vange piinata ja müürilt alla visata. 

Niisugune mõttetu ja tarbetu julmus pani värisema ka kõige vihasemad Rooma 
vaenlased. Võttis kaua aega, enne kui linnarahvas sai tagasi usu oma ettevõtte õiglusse ja 
jumalate abisse. 


Allisati nõuannetel polnud enam mõju. Koos võimuga oli tugevnenud Taraani 
isemeelsus. Ta oli tööga üle koormatud ja isegi pereliikmetel oli raske tema juurde 
pääseda. Ta elas üksi kuldsete paabulindude majas, luksuslikult ja priiskavalt, mis 
virelevas rahvas palju pahameelt tekitas. 

Nagu Gisgon, nii suhtus sellesse valuliselt ka Ellot. Ehkki ammu lapseootel, töötas ta 
väsimatult. Nagu ta omal ajal oli Magot viimsel tunnil lohutanud, nii viibis ta ka nüüd 
mõnegi haige- ja surivoodi juures. Ta kohtus tihti Hannoga, keda peeti prohvetiks ja 
imetegijaks. Nad tegid koos palju head ning nende vahel tekkis sõprus. Ellot tundis, just 
nagu nad oleksid alati olnud õde ja vend, nagu nad oleksid selle vaikse päikeseriigi 
lapsed, mida Hanno näis pidavat reaalsemaks kui nähtavat maailma, kus nad veel elasid. 


XXI 


Sõjalise ülemjuhatuse hoolimatus Härjakeelel toimuva suhtes maksis end kätte. Suve 
edenedes jõudis päev, millal tärkas arusaam. 

Roomlaste tammiehitus, millest Taraani eeskujul suurt väljagi ei tehtud, lähenes 
tõepoolest sadama sissepääsule. Piinatud linna vapustas uus hirm. Keegi ei teadnud, 

kes oli teinud avastuse, kuid jutt käis suust suhu nagu kindel tõsiasi: kõige rohkem kaks 
kuud, ja sadam on tõkestatud! Ükski laev ei pääse sisse ega välja. See tähendas täielikku 
nälga. Viimasel ajal oli vapper etiooplane Bithyas saatnud Nepherisest suure ringiga vilja 
rannikule ja lasknud seal laevadele lastida. Kui mere poolt puhus maa poole tugev tuul, 
olid paljud laevad me-reblokaadist õnnelikult läbi murdnud. Kuid sellestki kasinast abist 
jäädaks peagi ilma, kui sadamasse pääsemine võimatuks muutub. Juba praegu oli 
kahtlane, kas mõni laev tammi kõrvalt läbi pääseb. 

Kõik, kel jalad all, kiirustasid müürile asjas oma silmaga veenduma. Ja kõik, kel 
õnnestus heita pilk Härjakeelele, kinnitasid seda koledat tõde. Hakkas kostma hääli, et 
teise Hasdrubali ajal oleks niisugune asi olnud võimatu. Kui Bomilkar üle turuplatsi läks, 
jälitas teda hulk inimesi ja pildus kividega, nii et ta oli sunnitud ühte majja pagema. 

Taraan, kelle kõrval näisid ohuhetkel seisvat kõik head vaimud, saatis igale poole 
sõnumeid: rahunege! Küll roomlased peagi aru saavad, et tammi ehitamine on raisatud 
jõud. Usaldagu Kart Hadašti rahvas teda, nagu tema usaldab rahvast. Koostöös lüüakse 
vaenlane põgenema, pealegi varem, kui keegi aimatagi oskab. 

Kui rahvas oli mingil määral rahunenud, laskis Taraan kogu rahvastiku, naised ja 
lapsed kaasa arvatud, üles kirjutada ja töövahetustesse määrata. Seejärel saadeti nad 
gruppidena sadamasse, kust ööl ja päeval kostis kurikate ja vasarate kolksumist. 

Sadamasse minnes pidi igaüks pühalikult vanduma, et ei reeda kellelegi, mida ta seal 
näeb või teeb, ega räägi sellest ühelegi inimesele. See tekitas ühtsustunnet. Arvati, et 
vaenlane tõesti ei saa teada, mida sadamas tehakse. Ometi käis Kalaväravas või 
maakitsusel iga päev väikesi kähmlusi, kus mõni linna kaitsja roomlaste kätte vangi 
langes. 

Kuid vangid, kes Scipio ette viidi ning kellelt ta hea ja kurjaga püüdis välja pressida 
andmeid olukorra kohta linnas, olid ustavad ega reetnud midagi. 


»* 


Sepp Hirom oli sadamas üks kõige suurematest müratekitajatest. Tema töökojast tulid 
kolme või viie aerureaga sõjalaevadele rauast ükssarvepead. Enamik laevu oli juba 
valmis, ujus vees ja sirutas ette vaenlase laevade rammimiseks mõeldud ja kirjuks 
värvitud loo-mapäid. 

Hirom oli just ühe niisuguse koletise valmis teinud ning hõikas kõhetule Elymile, kes 
masti otsas raadega tegeles: 

"Vaata seda elajat! Ma ei tahaks olla Rooma penteer, kellele see piik kõhtu torgatakse.” 

Köiepunuja ronis alla ja silmitses mõnuga sõbra tööd. 

"Küll teeb tigeda näo,” ütles ta. 

"Sest ta on pahane, et sarv pole kullatud. Tema esivanemate sarved olid kullast, sellel 
seda pole. Hei, Jarbas! 

24:5 

Mis värv sellele lõustale sobib?" 

"Mina hääletan veripunase poolt.” 

"See sobib talle,” arvas Hirom. "Mis head täna on juhtunud?" 

"Taraan laskis Baga surnuks piitsutada, sest ta oli toiduaineid kõrvaldanud. Kogu maja 
oli maast laeni täis. See lurjus spekuleeris.” 

"Ega Baga mullegi meeldi. Aga kohe surnuks piitsutada?" 

"Taraan ei mõista nalja. Ja tal on õigus.” 

Ta pööras ümber. Möödus pikk rodu naisi ja lapsi, kes vedasid mulda ja kive; neil oli 
lausa keel suust väljas. 

"Vaata," ütles Jarbas. "Nad trügivad tööle, sest peotäis jahu, mille nad muidu päevas 
saaksid, ei hoia hinge sees. Töötades saavad nad niisama palju kui sõdurid. Ja seda häda 
peaks mõni rahavahetaja tohtima karistamatult ära kasutada? Seekord oli Taraan õiglane 
kohtunik." 

Ta hakkas Ükssarve tapvat piiki punaseks värvima. 

"Ükssarv tunneb veel au ja isamaad. Eks ta näe juba sõbralikum välja? Ta rõõmustab, et 
sarv on punane nagu vaenlase verest. Ta häbeneks, kui see oleks kullast, mida kaabakad 
peavad ülemaks kui inimeste kõige pühamat vara." 

* 

Taraan laskis kaevata kanalit, mis viis sõjasadamast otse avamerre. See oli suur saladus, 
millest keegi ei tohtinud rääkida. 

Muidu pidi sõjalaev merele jõudmiseks pika tee läbima: 

kõigepealt katusega kaetud ühendustee sõja-ja kaubasadama vahel, siis kogu pika 
kaubasadama ja lõpuks kitsa kanali piki Härjakeelt. Uus veetee pidi pika ringi ülearuseks 
tegema. Sadamast pääseks otse merele kohas, kuhu tammi olnuks võimatu ehitada, sest 
meri oli seal liiga sügav. 

See oli suur töö ega olnud kerge. Sõjasadamast mereni oli tubli kakssada sammu, tuli 
läbi murda kahest tugevast müürist, mis sadamat ümbritsesid. Juba mulla ja rusude 
äravedu nõudis tohutut tööd, lammutamisest ja kaevamisest kõnelemata. Kuid tegevuses 
oli palju tuhandeid käsi. Selles sai kasutada õppimata töölisi, kel laevaehitusega tegemist 
polnud. 


Hiiglane Koljat tassis ränki laste, kalakaupmees Dajag viibutas kõblast, parkal Juba ja 
veinikaupmeees Nampon lammutasid müüre. Isegi aadlikud, nagu Maharbal ja Bomilkar 
tegid abitöid. 

Kõik seisusevahed olid kadunud, keegi ei pidanud end teisest paremaks. Meeleolu oli 
ülev, sest ühed hellitasid suuri lootusi, teised arvasid, et teenivad oma tööga Kart Hadašti 
jumalaid, kolmandad said kõhu täis süüa. 

Kuid üks tunne oli kõigil ühine: kergendus, et ei pidanud enam lihtsalt pealt vaatama ja 
tegevusetult meelt heitma. 

* 


Sel ajal pidi vette lastama suur penteer, mille külge oli kinnitatud Hiromi valmistatud ja 
Jarbase värvitud vööriloom. Kogunesid kõik, kes olid laeva kallal töötanud, 

lisaks tulevane meeskond. Kõik oli valmis, alles siis ronis Muttines oma puuseppadega 
toreda kahe-mastilise laeva kõhust välja. Ta oli veel kiilu viimistlenud ja lasknud rulle 
rasvatada. 

Sada õlga surus vastu laevaplanke, penteer libises vette ja liugles seal nagu uhke luik. 
Kõik hõiskasid ühest suust ja ühest südamest. 

Muttines ütles kergendatult: 

"Vanasõna järgi on uus laev seni hea, kuni ta on ellingul." Hääl ta kõrval vastas: 

"Muttinesi ehitatud laev on hea alles vees, see oli ette teada. Mis tema teeb, see merel 
sõidab." 

Seda ütles Hirom. Muttinesi südant soojendas, et sepp ta tööd oli kiitnud. 

"Raske Ükssarv vööris on hästi tasakaalustatud," vastas Muttines viisakalt. "Laev ehk ei 
ujuks nii hästi, kui poleks tasakaalu." 

"Kas sa oled mulle veel pahane,” küsis sepp, "et andsin oma Hänna sinu Dubarile 
naiseks, ehkki sina olid abielu vastu?” 

"Mis sul pähe tuleb? Mul pole selle vastu midagi. Ma olen rõõmus, et Dubar nii tubli 
naise sai. Kuid sina ju ei tahtnud Hannat anda. Ehk paned ise pahaks, et ma ta avasüli 
oma peresse vastu võtsin?" 

"Vastupidi. Ma ei tea Hännale paremat meest kui Dubar.” 

"Siis võiksime ju head sõbrad olla.” 

"Olgu nii. Väljaspool müüre on vaenlasi küllalt.” 

* 

Ithobaal oli alati olnud sõja vastu. Ta pidas ainsaks elamisväärseks niisugust elu, mis 
oli peente naudingutega kaunistatud ning kunstide ja teaduste viljadega ehitud. Ta kõndis 
koos sõber Bostariga mööda üsna hooletusse jäänud aeda, mille teises otsas asus tema 
villataoline palee. 

"Kuidas ma rõõmustasin isadelt päritud majapidamise üle,” kurtis Ithobaal. "Siin olin 
ise enda peremees. Nüüd vangub pind jalge all.” 

"Oma maatükk nõrgendab vastupanujõudu elu tõusudele ja mõõnadele,” vastas Bostar. 
"Sellepärast pole ma oma vara kunagi koos hoidnud. Ma eelistasin suhtuda endasse nagu 
reisijasse ulgumerel. Vaikse tuulega ei märka me kiikumist ja kõikumist ning kujutame 
ette, et oleme kindlal maal. Kui aga lained on kõrged, saab asi selgeks. Palju halvemas 
olukorras on see, kel on silme ees kindel eesmärk. Parem on võtta meresõitu kui 
tegelikku elu ja nii hästi kui võimalik meelt lahutada. Sestap ütlen endale hommikuti: 


teekond ise ongi eesmärk. Ja õhtul enne uinumist loen kokku, mitu korda olen päeva 
jooksul naernud. Ma ju tean - pole kindel, kas ma homme enam naerda saan." 

"Minu naerud on naerdud. Tänaseks, homseks ja igaveseks.” 

Ithobaali olid tabanud rängad löögid. Roomlastele pantvangiks antud pojast 
Melikertesest polnud ta vähimatki kuulnud. Ei olnud põhjust teda enam elavate kirja 
arvata. Lemmiktütar Nanai oli läinud vabasurma nii vapustavatel 

ja tähelepanu äratavatel asjaoludel, et silmad läksid lahti isegi temal, kes ta selles suhtes 
meelsasti pime oli olnud. Nanai surmast oli möödas kolm veerandaastat. Valust oleks ta 
ehk üle saanud, kuid leina pikendas süütunne. 

Lisandus mure noorema tütre, naeruka Attari pärast, kes oli olnud Gisgoni kihlatu. 
Kord ärapõlatud neiu oli valmis andma jahsõna esimesele tõsiseltvõetavale kosilasele. Ta 
polnud tõrjunud Jophišati lähenemiskatseid, ehkki võinuks aru saada, et see rikutud 
nooruk kõlbab parimal juhul ajutiseks armukeseks, kuid pole tõsiseltvõetav abi- 
elumehena. Ithobaal, kes ei tahtnud, e.ka teine tütar õnnetuks saab, oli vastu ega 
usaldanud kosilast, kellest juba ette ei saanud loota ausaid kavatsusi. Pärast Jophišati 
surma muutus Attar raskemeelseks. Nagu varem ta naer, nii kostis nüüd kodus päevast 
päeva nutt. 

See kolmekordne õnnetus oli seotud sõjaga, sellepärast needis Ithobaal sõda kolm 
korda. Viimaks nägi ta ära, et on sunnitud tundma, nagu puunlasele kohane: olema õi- 
gustatult nördinud välisvaenlase üle, kes piirates piinas surnuks igaks järeleandmiseks 
valmis ja vabatahtlikult relvad loovutanud linna, sest see ei tahtnud end ise maapinnalt 
kaotada. 

"Vahel küsin endalt,” ütles ta Bostarile, "kas ja kus leida lepitust õiglasele, kes 
kannatab vägivalla all. Kas ta peab jäädavalt loobuma ülekohtu heastamisest? Kui nii, 
kuidas võisid inimesed tulla jumalate väljamõtlemise peale? Sest väljamõeldud nad siis 
oleksid." 

"Kui sul õnnestuks sellele vastata, teeksid sa inimkonna heaks tuhat korda rohkem kui 
kõik maailma-vallutajad ühtekokku, Aleksander Suur kaasa arvatud. Kuid näe, sealt tuleb 
mees, keda rahvas peab prohvetiks. Ehk saab tema su kahtlused lahendada. Räägitakse, et 
ta on kurjast vaimust vaevatud." 

Hanno võpatas ja vaatas imestunult üles, kui Ithobaal teda aeda kutsus. Kuid pärast 
lühikest kõhklust astus ligi. 


»* 


Hanno ja Bostari kõrval edasi-tagasi kõndides esitas Ithobaal küsimuse, mis teda 
vaevas, ning lisas: 

"Ma olen asjata otsinud lohutust kreeka mõtlejatelt ja ka Kleitomachoselt, ainsalt 
puunia rahva filosoofilt. Homeros seevastu väidab, et Odysseus kohtas allilmas surnute 
varje. Minu kollektsioonis Egiptuse Surnute-raamatu taiestest leidub pilt kaalust, millega 
iibisepea-ga jumal Thoth kaalub Osirise juuresolekul surnu südant. Teisel vaekausil on 
sulg, tõe sümbol. Kui surnu katse sooritab, läheb ta igaviku väljadele, kus külvab ja 
lõikab alalises külluses. Kui on olemas surematus, võime loota, et on olemas ka õiglus. 
Mind lohutaks, kui teaksin kindlasti, et minu kunsti ja teadusega kaunistatud elu jätkuks 
pärast mu surma. Kas ma võin niisugust lootust hellitada?" 


Hanno langetas alandlikult pea ja ütles: 

"Mina ei ole õpetatud mees, kuidas saaksin õpetada neid, kel on teadmisi kunstides ja 
teadustes? Kui ma veel 

elasin, lootsin kättemaksule samas mõttes kui sinagi. Sellest peale, kui olen surnud, on 
ka mu soovid surnud. Kuid üht olen sellest peale teada saanud: miski väärtuslik ei lähe 
Päikese riigis kaotsi. See elab, kui ka meie mõlemad sellest enam midagi ei tea. Ma 
kuulsin kunagi ühelt jõukalt mehelt, et tal oli kaks sulast. Ta saatis nad mägedesse, ühe 
enne päikesetõusu, teise enne päikeseloojakut. Ta ütles neile: Mu lambad on 
kaljumägedes karjas ja nad leiavad rohkesti toitu. Talv on tulemas, koguge lambad kokku 
ja ajage koju, et nad otsa ei saaks. 

Sulased läksid teele. See, kes läks enne päikeseloojakut, oli lambad kokku kogunud ja 
tahtis nad koju ajada. Tema teele astus röövel ja ütles: anna lambad mulle, muidu oled 
surmalaps! Sulane mõtles: mulle on elu armas ja peremehel on veel lambaid. Ta jõudis 
röövliga kokkuleppele ja andis pooled lambad talle. Teist poolt ta aga koju ei ajanud, sest 
kartis, et peremees hakkab temaga nurisema. Ta viis lambad teisele poole mäestikku ja 
asus sinna elama. Temast sai kogukonnas jõukas ja lugupeetud mees. 

Teine sulane, kelle peremees saatis teele enne päikesetõusu, kohtas mägedes samuti 
röövlit. Ka temale ütles röövel: anna lambad siia, muidu oled surmalaps! Sulane mõtles: 
lambad pole minu omad, ma oleksin arg ja truudusetu sulane, kui nad ära annaksin. Ning 
ta hakkas karjasekepiga end kaitsma. Röövel, kel olid head relvad, läks talle kallale ja 
tappis ta. 

Peremees oli sedaaegu laudad talveks valmis seadnud 

ja ootas sulaseid. Aeg läks. Kui nad ei tulnud, ütles ta naabritele: 

"Mul oli kaks sulast, mõlemad olid truudusetud ja on mind petnud.” 

Ajapikku tuli tema juurde inimesi, kes olid rännanud üle mägede ja teel mõndagi 
näinud või kuulnud. Nende seas oli üks, kes oli oma silmaga näinud sulast, kes elas teisel 
pool mägesid ning rõõmustas oma vara üle. Ja tuli teine, kes oli end peitnud röövli eest, 
kes oli ustava sulase tapnud. Nõnda tuli tõde ajapikku päevavalgele. 

Siis kutsus peremees kõik naabrid kokku ja ütles neile: vaadake, ma olen teile 
valetanud, ainult üks sulane ei olnud ustav. Ta võttis, mis talle ei kuulu, elab jõukalt ja 
kõik peavad temast lugu. Ma ei taha teda maise vara pärast jälitada, ta kannab karistust 
iseendas. Ka tema lastele ja lastelastele räägitakse, et ta oli nurjatu mees. 

Minu teist sulast leinake koos minuga. Ta ei rikastanud ennast, vaid meid kõiki. Veel 
on meie seas inimesi, kes kaitsevad neile usaldatud vara oma vere hinnaga. Veel on 
inimesi, kes paluvad teisi jumalaid peale oma-kasujumala. 

Edust või nurjumisest siin maal hoolimata hõljub kõrgel taevas tuline täht, kellelt oleme 
saanud püha leegi. Kui me selle eest ustavalt hoolitseme, naaseme ühel ilusal päeval 
sellesse igavesse tulesse ja saame temaga üheks. Kui me aga ei ole tema eest hoolitsenud, 
on ta meile jäädavalt kustunud. Sest ellu jääb ainult see, kes surra oskab.” 

Ithobaal mõtles Hanno sõnade üle järele. Tal oli raske loobuda kujutlusest, et ta elab 
teises ilmas edasi keset ilu ja vaimseid naudinguid. Ta kordas: 

"Ellu jääb ainult see, kes surra oskab.” 

"Eeldusel, et röövel teda maha ei löö,” tögas Bostar. 


Ithobaal tundis, et on reaalsusse tagasi toodud. Ka Hanno kohkus ja lahkus aiast nagu 
kuutõbine. 

Bostar puhkes naerma: 

"Isevärki prohvet. Inimesed, kes peavad teda valguse kuulutajaks, on ise narrid. Mina 
pean teda lihtsalt hulluks.” 

"Ometi peab see olema püha vaim, kes temas räägib.” 


XXII 


"Kuhu lähed vara hommikul?" 

"Bursale. Kas tuled kaasa?" 

"Mu kõht on tühi, ma olen rammetu,” vastas endine riigikirjutaja Maenon. 

Hasdrubal Taraan oli ta vallandanud. Maenon jäi just sel halval ajal tööta. 

"Võta pool minu leiba,” ütles Malchas. 

"Tasugu sulle Ešmun! Kas arvad, et see kestab päev läbi?" 

"Merelahingut ei otsustata ühe ropsuga.” 

"Ma ei tea, kas ma talun seda vaadet. On piin päev läbi vaadata, kuidas õnnemäng kord 
siia, kord teisale kandub. Kas see läheb korda?” 

"Baal Vahballat ohverdas ja küsis endeid. Tanit õnnistab 

seda päeva. Viiskümmend sõjalaeva, nii kiired, et iga mereröövel nende üle 
rõõmustaks! Peale selle suur hulk väiksemaid laevu, mis hammustavad raskeid Rooma 
kolosse kannast nagu mürgised ussid elevanti. " 

Turuplatsil käis elav sagimine, otsekui seal oleks ikka veel midagi osta olnud. Kuid 
need olid vaid möödakäijad, keegi ei jäänud sinna pidama. 

"Kas sa oled juba tööl?" hõikas köiepunuja Elym Hiromi allmaatöökotta. 

Sepp tuli välja: 

"Täna lõpetame töö enne, kui Ešmuni täht Kakssarvmäe kohale tõuseb." 

Sõbrad ühinesid inimvooga. 

"Millal laevastik merele läheb?" küsis Hirom. 

"Räägitakse, et päikesetõusu ajal." 

Teineteise kõrval liikusid nad inimsummas aeglaselt edasi. 

"Ärge vanainimesi jalge alla tallake!" käratas Elym korraga ja ajas käed laiali, et kaitsta 
vana abielupaari. "Te peate ka igal pool olema, ise jaksate vaevalt roomata."” 

"Ka meie aitasime kanalit kaevata,” ütles vanamees. "Oleks minu tahtmist mööda 
tehtud, poleks kolme päeva eest välja sõidetud ega roomlastele reedetud, et meil on uus 
laevastik. Või siis oleks pidanud kohe pihta andma, kuni Rooma penteerid seisid kalda 
ääres, purjed maas. Vähemalt oleks mu isand nii teinud, kui ta veel elus oleks." 

"Kes su isand oli?" päris Hirom. 

"Oh, ta oli hea peremees. Teist niisugust pole olemas. Kui palju tal oli armukesi! Ta 
oleks Rooma laevadele kohe esimesel päeval tule otsa pannud. Oli viga, et juba esimese 
väljasõidu ajal juhust ei kasutatud.” 


Elym ja Hirom noogutasid. Täpselt sedasama olid nad isegi mõelnud. Kui uus laevastik 
kolme päeva eest esimest korda merele läks, oleks ta kohe rünnates kerge vaevaga kogu 
Rooma laevastikust jagu saanud. 

Roomlased, keda Kartaago uue laevastiku äkiline ja ootamatu ilmumine oli täielikult 
jahmatanud, polnud enesekaitseks midagi ette võtnud. Suurem osa laevu oli kaldale 
tõmmatud, neil polnud meremehi ega aerusula-seid, sest kõiki käsi vajati tammi 
ehitamiseks. Kuid puunia admiral Hamilkar, kes varem oli osa võtnud ainult maasõjast, 
ristles jõude ja arvas, et on midagi korda saatnud, kui pilkas roomlasi ja hõikas neile: 

"Meil on uus laevastik! Meil on uus tee merele, tam-miehitus oli asjatu!" 

Kes oli nii tobedas ettevõtmises süüdi? Kas Hamilkar ei usaldanud ülepeakaela 
valmistatud laevu? Tahtis ta enne nende merekõlblikkust proovida? Või pidas Taraan 
säherdust praalimist kasulikuks? 

Keegi ei teadnud midagi kindlat. Kuid sellega, et laevastik ilmaasjata välja sõitis, 
midagi korda saatmata naasis ja veel kolmeks päevaks ootama jäi, osutati roomlastele 
suur teene. Neil oli aega laevad sõidukorda seada ja nad olid rünnakuks ette valmistatud. 
See oli võhikulegi selge. 

Sestap vaatasidki Elym ja Hirom teineteisele arusaavalt otsa. Vanamees oli rääkinud 
otsekui nende endi südamest. 

ki 

Samal varahommikul tahtis Gisgon, kui oli turvistiku selga pannud, kodust 
märkamatult minema hiilida. 

Ta oli määratud Hamilkari staapi ja pidi juhtima laevastiku põhieskaadri meeskondi. 
Võidu puhul vaenlase laevastiku üle oli ette nähtud dessant Härjakeelele. Gisgoni 
ülesanne olnuks rünnata Rooma leeri lõuna poolt. Tigillas pidi toetama väljatungiga 
Kalaväravast põhja poolt. 

Keegi ei aimanud, mida see lahingupäev toob. Kõige meelsamini oleks Gisgon teda 
ähvardavad ohud Elloti ees maha salanud. Kuutõusust peale oli majas olnud märgata 
kahtlast rahutust. Gisgon polnud sõba silmale saanud. Ta kuulis, kuidas Allisat ja 
Belšamee salaja sosistasid. Etiooplane Terilla jooksis trepist üles ja alla. Gisgon ei 
söandanud kaua midagi pärida. Viimaks ta seda siiski tegi ja sai teada, et Ellotil on tuhud. 
Siis pani ta end luku taha. Tema, kartmatu mees, kes oli vaenlasele lugematu arv kordi 
silma vaadanud, pelgas. 

Ka praegu, hahetuse ajal, ei leidnud ta endas julgust järele küsida, kuidas lood on. Ta 
oli sõdur, sel suure otsuse päeval pidi ta mõtted koos hoidma. Pealegi võis lahingusse 
mineva abikaasa lahkumine Ellotile tema praeguses seisukorras ainult kahjulik olla. 
Rahutus oli majas taganenud vaikuse ees. 

Sellepärast tahtis Gisgon hüvasti jätmata minema hiilida. Kui ta väljuda püüdis, 
kiirustas talle järele orjatar. Emand tahab meest enne lahkumist näha. 

Belšamee juhtis Gisgoni hämarasse tuppa. Ellot lamas voodis, ema rinnale liibus 
tumedate juustega pea. Gisgon kummardus üllatunult ja kuulatas. Ta kuulis, kuidas laps 
rahulikult hingas. Suutmata sõnagi lausuda, puudutas ta huultega Elloti laupa. 

Naine naeratas ja sosistas: 

"Armastusega eostatud. Mine nüüd, kuhu kohus sind kutsub. Me saadame sind sinu 
teedel, poiss ja mina. Kõigil teedel. Tanit olgu sinuga!" 


Gisgon sööstis välja. Ta pigem hüppas kui kõndis mööda järsku teed alla sadamasse. Ta 
süda oli täis lahingukirge ja võidukindlust. 

kai 

Vahepeal oli Bursa hakanud välja nägema nagu sipelgapesa. Nii palju inimesi polnud 
vana linnusemüüri taha eales kogunenud. 

Osalt lagunenud igivanad müürid arvati olevat pärit muinasjutulise kuninganna Dido 
ajast ja pidid ümbritsema ala, mille Tüürosest tulnud foiniiklased olid liibüalastelt 
kavalusega võitnud. Need olid nimelt lubanud elamiseks niipalju maad, kui saab 
ümbritseda härjanahaga. Kui foiniiklased lõikasid naha pikaks kitsaks rihmaks ja 
ümbritsesid sellega kalda lähedal terve künka, lasksid liibüalased sel naerdes juhtuda, sest 
nali meeldis neile. 

Inimesi tungles igal pool, kust pilk sõjasadamasse ulatus. Kui Ešmuni täht 
Kakssarvmäe kohale kerkis, läbis rahvahulka erutus. Vaevu oli päike mäest kõrgemale 
tõusnud, kui üks laev teise järel merele läks. Väikesed väledad meresõidukid vilksasid 
nende vahel nagu sukelpardid. Mööda kanalit väljus aina uusi penteere ja trieere. Purjed 
võtsid tuult, pikad aerud tõusid ja langesid, veripunased vimplid lehvisid. Parda ääres 
särasid ja helkisid pikad read laevasõdurite kilpe, nende taga paistis terasotsaga piikide 
mets. 

Juba oli terve eskaader merel, pööras Härjakeele poole ja asus merelahinguks 
positsioonile, laevad korralikult rivis. Nüüd oli selgesti näha ka mitut värvi, enamasti pu- 
naseid ükssarvi, mis laevade vööris ootasid langetatud päi rünnakut nagu härjad. Äkki 
kostis laevadelt laulu. Tuhandest suust kõlas hommikuvaikuses vana viis. 

"Ükssarv, Ükssarv, anna pihta! 

Merevoog, sa ava kõri! 

Üks meist ainult ellu jääb, 

on merepõhi näljane." 

Kogu rahvas ühines vaimustatult raskepärase viisiga, mis oli vaheldumisi tuline, siis 
taas vaga ja hümnilaad-ne. Seda laulu tundsid kõik lapsest saadik. Seda oli lauldud juba 
siis, kui Agathokles ähvardas linna hävitada. See laul oli kogu Kart Hadašti seitsmesaja- 
aastase ajaloo kestel andnud loendamatuid kordi julgust linna kaitsta, kutsunud appi 
jumalaid ning aidanud kallaletungijaid pihuks ja põrmuks lüüa. 

Sellepärast lauldi seda ka nüüd harduses ja pisarsilmil. Kõigi süda tuksus kiiremini, kui 
meenus Kart Hadašti kunagine ülevõim merel, mida ta polnud iial kuritarvitanud, vaid 
kasutanud ainult selleks, et edendada liiklust, levitada häid kombeid ja teha kõigile 
rahvastele kättesaadavaks rahu õnnistus. Mõnigi lootis endamisi, et see headtegev võim 
tõuseb taas kogu hiilguses. 


»* 


"Missugusel laeval on sinu mees?" küsis sepp Hirom tütrelt. 

"Ma ei tea. Kus ta ka pole, ta on Aštoreti kaitse all.” 

Hanna tõstis lapse kõrgele ja hoidis teda otsekui van-nutades mere poole. Ta teadis küll, 
et Dubar, kes all kusagil võitles, seda ei näinud. Ometi kujundas ta oma hirmudest 
kujutluse, et saab meest eemalt õnnistada, kui näitab talle last. 


Merelt kostis lakkamatut kisa ja kära. Lahingumöll kestis mitu tundi. Hamilkar polnud 
vaenlast rünnanud, kuni selle laevad olid Härjakeelel maale tõmmatud, sest kartis, et 
tema väele tekitatakse liiga suuri kaotusi nii leeri poolt kui ka juba üsna kaugele 
edenenud tammilt. Ta tahtis roomlastega kohtuda avamerel. 

Mõlemal pool said aerusulased, tüürimehed ja laevadele paigutatud sõdurid julgust 
ühest ja sellestsamast mõttest. Puunlased panid sellele lahingule oma viimse lootuse, 
roomlastele näis sellest olenevat lõplik võit. Mõlemad pooled olid ühtviisi kibestunud. 
Laevad sõitsid 

raginal vastastikku, nii üks kui teine andis rammidega hirmsaid hoope, laevu hakkas 
lekkima ja vajus põhja. Mõlemal pool juhtus, et mehed, kes olid sööstnud vaenlase 
rammitud laevale, läksid koos sellega põhja, enne kui oma laevale tagasi tõmbuda 
jõudsid. 

Otse selle koha taga, kus istusid Hirom ja Hänna, seisis Jarbas ja lausa õgis silmadega 
seda, mis lahel juhtus. Ta saatis merelahingut hüüetega, nagu: 

"Andke pihta! Muudkui kallale!" 

Ešmuni ülempreester Paam-Eljon manitses teda: 

"Ärge unustage, lapsed, et see on hädakaitselahing meie templite, altarite ja haudade 
eest. See on meile vägisi peale sunnitud püha võitlus.” 

Ta sirutas käed mere poole. 

"Ma palvetan ja ohverdan. Olge püha talituse juures vagade mõtetega.” 

Ning ta kadus templi eesõue kuldsete väravate taha. 

Hanna oli pannud lapse enda kõrvale astmele istuma. Neil oli kaasas granaatõunapuu 
oksi, millest nad punusid võidupärgi. 

Keskpäevapalavus oli lämmatav, peaaegu nagu suvel. Kaupmehed käisid ringi ja 
pakkusid datleid, kuid tükk maksis kaks hõbemünti. Vaid vähesed said neid endale lu- 
bada. Mõned kirusid spekulatsiooni, teised võtsid müüjad oma kaitse alla ja seletasid, et 
need saavad vaevalt kulud tasa. Kolmandad küsisid, kes siis kasumi endale saab. 

"Ärge murdke pead," ütles Hirom. "Varsti on kõik teisiti." 

See väide lohutas ja paljud kujutasid ette, kuidas nad 

kõhu oma meelisroogasid täis söövad, kui blokaad maa ja mere poolt on murtud. 

Kuid peagi meenutas lahelt kostev lakkamatu kisa veel ebakindlat olevikku. Kas tõesti 
oli lahendus lähedal? Lahing polnud otsustatud. 

Ešmuni täht tõusis aina kõrgemale, kuid keegi ei lahkunud oma kohalt. 


"Vaata, Muttines," hõikas parkal Juba, "kas see seal on ka inimeste laev või on see 
jumalate sõiduk?" 

"Minu vanemate haua nimel, midagi niisugust pole ma enne näinud. Sellel on ju seitse 
aerurida ülestikku.” 

Hiiglane tuli Utica poolt lausa lennates, sest tuult täis purjed kolme masti küljes olid 
otsekui ennenägematult suured tiivad. Loendamatud aerud seegasid nagu sajajalgse 
koivad. Vööris ähvardas ettesirutatud nokaga kuldne kotkapea. Ilmselt olid roomlased 
lasknud selle ennenägematult suure hepteeri ehitada nimme vaenlasele hirmu nahka 
ajamiseks. Nad olid selle Uticast kiiresti siia kamandanud, et see oma ülekaaluga 
lahinguedu nende kasuks kallutaks. 


"Midagi nii ilmatu suurt pole sina iialgi teinud, Muttines," noris Nampon. "Me võime 
kolid kokku pakkida. Lähen koju, lahingu saatus on otsustatud." 

Kuid Muttines oli vahepeal tasakaalu tagasi saanud. 

"Kui sa ise nii pronnakas oled, kas arvad, et ka laeva juures on kõige tähtsam keha 
ümbermõõt? Ma võin ehitada kümme korda suurema laeva, kui keegi selleks raha 

annab. Oodakem rahulikult ära, mida see mereelevant suudab. Keegi pole nii suur, et 
poisike talle pähe auku ei saaks teha." 

Seekord oleks Muttines peaaegu prohvetiks saanud. Vaevu oli Rooma seitsme 
aerureaga hiid lahinguväljale lähenenud, kui teda ümbritsesid väledad sukelpardid. 
Kuldne kotkapea ei ulatanud alla väikeste purjedeni, sukelpardid lipsasid aeruridade alla 
ning olid ka noolte ja odade eest kaitstud. Väikeste liibüa laevade vaprad meeskonnad 
hakkasid aere lõhkuma, rikkusid hiidlaeva tüüri, raiusid kirvestega ta ahtrisse auke ja 
panid sinna põlevaid pigivanikuid. 

Peaaegu samal ajal oli üks puunia viie aerureaga laev kohmakat koletist rünnanud. Juba 
kiiresti lähenedes puistas ta väikelaevade rünnaku tõrjumise ja tule kustutamisega 
tegeleva meeskonna kuulirahega üle. Kohe seejärel rammis ta veripunase ükssarvega 
Rooma kotka külge, nii et sellesse tekkis määratu auk. Vaenlase sõdurid ja aeru-sulased 
hüppasid kabuhirmus merre ja püüdsid ujudes mõnele teisele Rooma laevale jõuda. 
Hiiglakotkas aga läks kreeni ja rüüpas vett, ahter süttis tossates põlema. Ei läinudki kaua, 
kui ta mullitades ja visisedes põhja läks ega jätnud endast järele midagi peale suitsu ja 
rusude. 

Kartaago laevadelt tõusis hõise, mis ei tahtnud lõppeda. Ja Bursalt kajas vastu 
juubeldus tuhandetest kõridest. 

Muttines hiilgas. Ta vehkis käte ja jalgadega, kilkas ja viibutas õhus hõlsti. Ta kujutas 
ette, et Dubar oli veripunase ükssarvega penteeril ja väitis koguni, et oli selle pardal 
näinud vibukütti, kes ei saanud olla keegi teine kui Dubar. 

Kui ta oli viimaks rahunenud ja oma koha jälle sisse võtnud, ei suutnud ta keelduda 
laskmast kinnitada, kui hea prohvet ta oli olnud. 

"Tunnistage nüüd, kas ma nägin selle mereelevandi saatust ette või mitte. Suurusest 
üksi ei aita, muidu jookseks lehm kiiremini kui jänes, jaanalind laulaks ilusamini kui 
ööbik ja veskikivi oleks rohkem väärt kui juveeL Kas keegi oskab sellele midagi vastu 
väita?" 

Keegi ei osanud. See rõõmustas Muttinesi ja ta jäi rahule. 

* 

Puunia admiralilaeval peeti nõu. 

Oli kaotatud vähem laevu kui olid kaotanud roomlased ja ülekaalus oldi eriti väikeste 
laevade poolest, mis olid end igati õigustanud. Kuid mõnelgi penteeril ja trieeril oli 
puudus kuulidest, teised polnud enam päris merekõlblikud. Kõva kirdetuul puhus maa 
poole. Lained olid tavatult kõrged. Hamilkar kahtles, kas tasub ööd merel veeta. 
Maasõjas oli ta väe pimeduse tulekul lugematu hulk kordi tagasi tõmmanud, et seda 
järgmisel hommikul tugevdatult võidule viia. Sedasama tahtis ta teha siingi, otsustava 
lahingu homsele lükata ja veel enne pimedat sadamasse tõmbuda. 

Gisgon ihkas hakata tegelema talle antud ülesandega Härjakeelel ja see näis talle 
pimeduse katte all eriti väljavaatekana. Ta seletas, et kui roomlased hakkavad jälitama, 

on laevade minek kitsasse kanalisse seotud suurte ohtudega. Ta pani ette kasutada ära 
kuuloomist ja sõita öösel märkamatult teisele poole roomlaste laevastikku. Kui see 
õnnestub ja kui tehakse küllalt suur kaar, siis jõutakse Tunise järve sissepääsu juurde 
liivikule. Seal saab väge maale saata ja niiviisi lõuna poolt roomlaste selja taha jõuda. 
Blanno Tigillas, kellele antaks tuledega märku, ründaks Kalavärava poolt. 

Keegi ei kahelnud, et niisugune löök õnnestumise korral roomlased hävitaks. Kuid 
õnnestumine olenes mitmetest asjaoludest. Eriti kartis Hamilkar talle usaldatud laevastiku 
pärast. Kui roomlased öist tiibamismanöövrit märkavad ja seda nurjata püüavad, võivad 
laevad kergesti segadusse sattuda ja üksteisele kahju teha. Igal juhul on neil järgmisel 
hommikul Härjakeele lähedal roomlaste rünnakut karta. Siis on nad linnast ja sadamast 
ära lõigatud ning väsinud meeskonnad suures ohus. 

Niisugustele kaalutlustele oli raske vastu vaielda. Nagu riskides ikka, oli äpardumine 
võimalik ja sõjanõukogu enamus pidas ettevaatust arukamaks kui hulljulgust. Otsus 
langes komandöri kasuks ning pasunahelid andsid märku lahing lõpetada ja sadamasse 
naasta. 

Loomulikult läks väledatel sukelpartidel vaenlasest eemaldumine kõige kergemini. Kui 
kohmakad ükssarved kanalile lähenesid, oli selle suue väikestest laevadest umbes. 
Roomlased olid kogu laevastikuga kohe kannul. Ühel laeval teise järel tekkis oht, et teda 
rammitakse ahtrisse. Hamilkar kaotas pea ega osanud midagi peale hakata. 

Gisgon pani ette kasutada tagala kaitseks ära sadama sissepääsu pikka muuli. 

Ülemjuhataja võttis ettepaneku tänuga vastu. Jälle kostsid pasunahelid, mis käskisid 
suunda muuta ja pöörata. Laevad jäid muuli juurde ankrusse. 

Roomlased söandasid sellegipoolest läheneda. Tuul oli nende rünnakule ankrus seisvate 
puunia laevade vastu soodus, see andis löökidele hoogu juurde, kui nad sööstsid purjede 
jõul ja aerude toetusel vaenlast rammima. Kui nad aga tagasi pöörasid olid nad halvemas 
olukorras, sest said lööke, mis olid enamasti rängemad kui need, mida nad ise olid 
vaenlasele andnud. 

Pealegi oli Gisgon saatnud osa meeskonda muulile, mis oli sõja alguses piiratud 
müürrinnatisega, et takistada sinna vaenlase laevastiku paigutamist. Ise rinnatisega 
kaitstult laskis ta vastutuule tõttu vaid aeglaselt liikuvate Rooma laevade pihta läkitada 
noolerahet, mis nende meeskondadele ränki kaotusi tekitas. 

Nõnda näis, et Kartaago laevastikule, mis polnud küll võitu saavutanud, lõpeb päev 
soodsamalt kui roomlastele. Gisgon lootis, et rünnakud peagi nõrgenevad või siis 
peetakse öö tulekuni ikkagi edukalt vastu. 

Kuid mida kõige rohkem loodetakse, läheb kõige esimesena viltu. 

* 

Õnnetul kombel olid vaenlase laevastikus viis laeva Pamfüülia Side linnast. See Kreeka 
maakond tegi liitlasena Rooma sõjakäiku kaasa. 

Sidelased olid tuntud eriti osavate meremeestena ja tõestasid seda ka nüüd. Neile 
võlgnes Scipio Aemilianus tänu selle eest, et lahing lõppes kartaagolaste lüüasaamisega 
ning andumuse ja eneseohverdusega ehitatud laevastiku täieliku hävitamisega. 

Gisgon oli muulilt jälginud, kuidas viis Side laeva ühte ritta asusid ja ankru vette 
lasksid. Siis sõitsid nad kõvasti aerutades ja tuule toel otsejoones muuli äärde rivistatud 
puunia laevade poole, pöörasid viimasel hetkel osavalt nende vöörist kõrvale, andsid 


löögi küljelt ja sõitsid ümber pööramata tagasi, et aerutõmmete kohinal taas rünnata ja 
jälle avamerele tagasi tõmbuda. Nõks oli selles, et nad said laeva ahtrisse paigutatud 
ankruköit kerides liikuda ka tagurpidi nagu vähid, ilma et oleksid pidanud pöörama ja 
vaenlasele laeva külge näitama. Nende rauast vöörtäävid olid kogu aeg vaenlase poole 
suunatud ja nad jäid ise kättesaamatuks. 

Roomlased olid usinad õpilased. Nad taipasid ja tegid sidelastele järele; 

Nüüd anti puunia liikumatutele laevadele üks löök teise järel. Iga kokkupõrke järel 
paisati nad vastu muuli, vaenlasi sai tabada niisama vähe kui müürilõhkujat, kui see vastu 
müüri raksab. Laevade küljed pragunesid, plangud killunesid. Üks uhke viie või kolme 
aerureaga laev teise järel kaldus külili, neelas vett ja uppus. Meeskonnad püüdsid pääseda 
muulile, kuid laine käis aina kõrgemalt ja mehed paiskusid tumeda mütsuga vastu kai 
kivimüüri. 

Alles pimedus tegi laevade ja inimeste hävitamisele 

otsa. Gisgon oli sunnitud õnnetust peaaegu tegevusetult pealt vaatama. Laevade 
pommitamine muulilt oli peaaegu mõttetu, sest need ei näidanud külge ega ahtrit. 

Veritseva südamega ja kibedalt pettununa sõitis ta ühega viimastest allesjäänud 
laevadest ööpimeduse kaitse all sadamasse tagasi. Seal avanev vaatepilt oli lohutu. Tagasi 
oli jõudnud vähe laevu, needki enamasti vigased. 

Gisgon lonkis mööda pimedaid tänavaid kodu poole. 

Meeleheitest pöörane rahvas oli Bursalt laevade hävitamist pealt vaadanud. Kui 
inimesed viimaks pidid uskuma, et kõik on kaotatud, hajusid nad laiali nagu vai- 
musõgedad. Vähesed läksid koju. Mõned siirdusid templitesse, teised heitsid koduteel 
maha ning katkusid juukseid, kriipisid nägu ja rinda. Kogu linn kajas nutust. 

Kui Gisgon keset seda viletsust ja häda sammus, mõistis ta, et on piir, milleni inimene 
suudab taluda. 

Alles kodus läks süda kergemaks. Ellot sirutas talle käed vastu: 

"Tänu Tanitile, et sa koju tulid! Juhtugu nüüd mis tahes, me kannatame välja, kuni me 
koos oleme.” 


XXIII 


Mõni nädal hiljem jõudis roomlaste väeleeri Härjakeelel neli trieeri. Tsentuurio 
Haterius, kes sattus valvekorras olema, ei teanud, mida nendega peale hakata. Kui uskuda 
laevaküljele paigutatud silte, polnud pardal rohkem sõdureid kui ehk oli vaja kaitseks 
mereröövlite eest. 

Muidu sarnanesid nad pigem rahumeelsete laevadega. Dokumente kontrollides selgus, 
et tegemist oli väikese eskaadriga, mille Scipio Aemilianus oli konsuliametisse astudes ja 
ülemjuhatust üle võttes varustanud uurimaks maad teisel pool Heraklese sambaid ning 
tegemaks kindlaks, kas lõuna poolt saab sõita ümber Liibüa. 

Selle rahumeelse eskaadri juht, lühike kõhetu mees, hõbevalged juuksed lühikeseks 
pügatud, oli konsuli staapi määratud ahhailane. Haterius osutas talle kogu vajalikku 
lugupidamist ning saatis ta isiklikult väejuhi telki. 

Vaevalt oli võõra nimi konsulile teatatud, kui ta käskis mehe sisse lasta. 


"Ole tervitatud, mu Polybios! Ma õnnistan päeva, mis su minu juurde tagasi toob! Mul 
on paljudes asjades olnud vaja sinu nõuannet. Ma ootan su heakskiitu meetmetele, mille 
olen võtnud, et seda jonnakat ja imetlusväärset rahvast viimaks ometi alistada.” 

"Juba möödumine Kartaago endisest sadamasuudmest näitas, mis teed sa tahad minna. 
Mulle on au, kui pühendad mind oma plaanidesse. Kui see sulle sobib, olen kohe valmis 
sinu väejuhikunsti oma silmaga üle vaatama.” 

"Kas sa reisist väsinud pole?" 

"Meresõit ei väsita. Pardal magad paremini kui kuival maal ja ka söögiisu on parem. 
Mind huvitab, mida sa vahepeal läbi elanud ja teinud oled.” 

"Ja mina ihkan teada, kui kaugele sa võõrastel meredel jõudsid ning missuguseid 
inimesi ja tundmatuid olevusi oled näinud.” 

Nad läksid väljaja sammusid kalda poole. 

Konsulil näis kõige rohkem olevat südamel küsimus, kas Liibüa on saar ja kas 
Heraklese sammaste juurest aina lõunasse sõites ja ümber Liibüa purjetades on võimalik 
jõuda Egiptusesse. 

"Minu reis oli kavandatud pooleks aastaks. Ma ei tea, kui palju poolaastaid mul veel 
oleks vaja läinud, et su teadmishimu rahuldada. Kui meri tõesti ümbritseb Liibüad, siis on 
ta kindla peale väga suur saar ja mulle tundub küsitavana, kas tema kõige palavamatel 
aladel asuvaid osi võib veel Liibüaks nimetada. Ma olen teinud mitu niisama pikka reisi, 
et kogetut üles kirjutada ja järelmaailmale edasi anda, kuid veendun aina rohkem, et Maa 
on suurem kui me oskame uneski näha. Igal pool elab inimesi, kes söövad ja lapsi 
sigitavad, varandusi ihkavad, üksteisega kaklevad ja viimaks surevad." 

Polybios pajatas, kuidas ta järgis selle foiniiklase jälgi, kes enam kui kolme ja poole 
saja aasta eest sooritas uurimisreisi samasse piirkonda. Kõigepealt jõuti Atlase mägedeni, 
mõõdeti Atlase ja Anatise vahekaugust, avastati kakssada kuuskümmend miili lõuna pool 
Mauretaania linnast Lixusest kõrge eelmäestik ja selle vastas saar, mille nimi on Cerne. 
Seejärel jõudis ta etiooplaste maale, kuid leidis eest ainult külasid, ei ühtegi puunia linna, 
mida ta oleks saanud Rooma ülemvõimule alistada. Siis leidis ta suure mäestiku, mille 
nimi on Theonochema, kus elab hulk võõrapäraseid inimesi, kus jõed on soolased ja 
inimesed elavad metsloomade kombel koobastes. 

Kui ta oli sealt veel kümme ööd ja päeva edasi sõitnud, oli ta jõudnud vägevale 
kiltmaale, kus sajab palju vihma ja kus tema arvates asuvad Niiluse allikad. Seal leidub 
tervete kamakatena kulda, mida ta oleks võinud osta, kui oleks taibanud küllalt 
vahetuskaupa kaasa võtta. 

"Kuid sellest," lõpetas ta, "võid põhjalikumalt lugeda minu ülestähendustest. On asju, 
mis meil eest ära ei jookse. Mõelgem parem sellele, mis pakiliselt otsustamist nõuab." 

ka 

Nad lähenesid tammile, mille Scipio oli lasknud merre rajada. Polybios jäi üllatunult 
seisma ja raputas pead. Ta oli nimelt tähele pannud, et tammi mööda sai piira- 
mismasinaid ja müürilõhkujaid muuli vastu toimetada. 

"Laevalt vaadates arvasin, et tammi mõte on sadama väljapääsu tõkestada.” 

"See eesmärk on kõrvale jäänud. Mulle meenub, kuidas me jahimeestena Makedoonias 
vahel kannatlikult augu ees ootasime, kuid koopas elav tark loom oli ammu kaevanud 
teise pääsu vabadusse.” 


Aemilianus rääkis, kuidas kartaagolased olid ehitanud laevastiku, ilma et keegi oleks 
seda reetnud. Ta kirjeldas oma üllatust, kui see laevastik väljus sadamast mööda uut 
väljapääsu. Ja kui ta kirjeldas kartaagolaste lüüasaamist muuli ääres, ajendas 
lugupidamine ümberpiiratud linna sangarlikkuse vastu teda niikaugele, et ta rääkis 
laevastiku hävitamisest kahetsusega. 

Polybios naljatas heatahtlikult: 

"Lootkem, et kartaagolastel on salajas veel teine laevastik varuks.” 

Scipio puhkes naerma. 

"Meil on tegemist rahvaga, kes ära teeninud elu. Mina olen sõjamees ja ma pean oma 
ülesande lahendama. Kui ma oleksin riigimees ja saaksin senatis sõna võtta, hääletaksin 
ma Marcus Porcius Cato poliitika vastu. See on niisama julm ja riuklik ning niisama 
piiratud kui oli Cato mõistus. Oleks Cato pilk olnud avaram, oleks ta ära näinud, et 
rahvastega suhtlemises on autus ja kalkus lõpuks kahjulik rahvale, kes niiviisi toimib. 
Kuid teda pimestas vihkamine. Kuni ta elas, õõnestas ta seda, mis talle endale oli ülim: 
aukartust jumalate vastu ning roomluse vana lihtsat, ohverdamisvalmis ja mõõdukat 
vaimu.” Polybios võttis Scipio käest kinni. "Ma näen rõõmuga, et konsul ja kuulsusrikas 
väejuht on ikka veel seesama üllas Aemilianus, kes ta oli vai-mustumissuutelise 
noorukina.” 

Nad olid jõudnud tammi juurde. Polybios imetles tohutut tööd, mida siin oli tehtud. 
Scipio puistas südant vanale sõbrale ja kunagisele õpetajale. 

"Ma oleksin edasisele verevalamisele meelsasti lõpu teinud. Senat nõuab ju ainult, et 
linn tuleb maatasa teha, inimesed võiksid mujal edasi elada. Kuid just seda nad ei taha. 
Nad on otsustanud pigem surra kui kodu ja kotuse, pühamud ja altarid maha jätta. Kas 
neil pole õigus? Häbi igale rahvale, kes ei kaitse end viimse veretilgani, kui teda on nii 
silmakirjalikult tüssatud, kogu maailma 

ees laimatud ja nii vääritult ahistatud kui Rooma on teinud puunlastega. Kui olin 
hävitanud nälgiva rahva ehitatud laevastiku, arvasin, et olen nende hingelise vastupanu 
murdnud. Minu palvel kutsus kuningas Gulussa väejuht Hasdrubali jutuajamisele. Ta tuli 
täies varustuses, purpurmantel õlgadel, kümne toredalt riietatud mehe saatel Megara 
väravasse, kutsus seal ootava numiidlase armuliku käeviipega enda juurde, just nagu 
tema oleks kuningas, too teine aga Hadaš ja vajaks abi. Mida ma talle pakkuda lasin, 
polnud just vähe, kuid ta lükkas kõik kõrgilt tagasi." 

"Millised olid su tingimused?" 

"Ma tagasin temale, ta naisele ja lastele ning kümnele sugulase või sõbra perekonnale 
elu ja vabaduse. Peale selle kümme talenti tema varandusest ja niipalju orje, kui ta tahab 
kaasa võtta.” 

"Ja tema vastuteene?" 

"Ei mingit. Peale selle, et ta lahkub Kartaagost. Mul oli vaja võtta rahvalt juht ja ta 
lugupeetuimad aadliperekonnad. Peatu hulgaga olnuks kerge hakkama saada." 

"Ja Hasdrubali vastus?" 

"Ta kutsus jumalaid ja saatust appi ning ütles, et niisugust päeva ei tule, millal päike 
näeb linna leekides ja Hasdrubali elus. Üllameelsetele meestele on kodulinna varemed 
ainus vääriline hauatähis.” 

"Oh oleks niisuguseid mehi leidunud ahhailaste hulgas," ohkas Polybios. 


"Niisuguseid otsitaks praegu ka Roomas laterna valgel.” 

Nad olid vahepeal jõudnud puunia kaubasadama kivist väliskai äärde. Linna kaitsjad 
olid ka sinna rajanud kõrge tugeva müüri. Rooma poolel paigaldati tammil pii- 
ramismasinaid ja müürilõhkujaid. 

Polybios sai aru, et Scipio tahab tungida linna läbi ühekordsete müüridega kaitstud 
sadama. Alles nüüd sai ta aru tammi mõttest ega suutnud keelduda seda imetlemast. 
Kellelgi poleks pähegi tulnud tungida linna mere poolt. Siia niisama tugevate kindlustiste 
rajamiseks kui olid maapoolsed, oleks kulunud aastaid. 

Äkki vihises Scipio peast mööda nool, kohe järgnes teine. Sõbrad tõmbusid kiiresti 
tagasi. 

Tagasiteel väljendas Polybios siirast rahuldust võetud meetmetega. 

"Kõik, mis sa oled teinud, mu Aemilianus, on nii targalt läbi mõeldud ja nii otstarbekas, 
et ma ei oska midagi laita. Ainult üht nõu tahaksin anda. Vesi tammi ja vana 
sadamasuudme vahel on tammi aluse ja laialivarisenud kiviprügi toimel nii madalaks 
jäänud, et mõnel pool põhi paistab. Võib juhtuda, et kartaagolased sealt öösel läbi 
kahlavad, su piiramismasinatele tule otsa panevad ja tammi mööda su leeri ründavad. Sa 
pead tingimata laskma püünisraudade ja ogadega laudu vette visata.” 

"Ma pole lasknud tammi ehitada, et kartaagolasi eemal hoida, vaid et nendega käsitsi 
kokku minna." 

Polybios naeratas ja vangutas pead. Ta ei öelnud midagi, kuid mõtles, et Rooma seadus, 
mille järgi konsul peab olema üle neljakümne aasta vana, polegi ehk päris rumal. 

* 

Jälle oli pilkane kuuloomisöö. Teisel pool tammi oli vesi tuulevaikuses päris vaikne. 
Ent kas oli tehissiseveekogusse pääsenud tuunikalaparv? 

Rooma valvepost kuulatas. Kõva lainetus mere kinnises osas oli mõistatus. Korraga 
nägi ta pimeduses midagi vees kumamas. Tõepoolest tuunikalad! 

Äkki süttis tammil tõrvik. Valvepostid tõstsid kisa. Puidust varikatustele ja 
piiramismasinatele lendas pigi-vanikuid. Valvuritele tungis kallale alasti noormehi, 
pigitunglad käes. Tsentuurio kogus sõdurid enda ümber ja käskis kummaliste ründajate 
pihta lasta nooli ja visata odasid. Asjata! Nad tulid otsekui deemonid, mõned üleni 
verised noole- või odahaavadest. Mehed ei teinud haavadest väljagi ja tungisid 
roomlastele kallale, mõõgad käes. Roomlased kaldusid pagema. Tsentuurio püüdis neid 
kinni pidada, kuid see, mida nad nüüd üle elasid, oli liiga hirmus, et käsklusi kuulda 
võtta. 

Veest tuli loendamatuid ihualasti mehi, kõigil käes põlevad tõrvikud. Nad panid 
põlema, mis aga süttis ja tormasid muude relvadeta nagu hullumeelsed vaenlase kallale. 

Paljud roomlased pidasid ihuilgealasti nähtusi leemu-riteks, langenud vaenlaste 
hingedeks, kes on tulnud oma surma eest kätte maksma. Teised arvasid, et näevad 
Kartaago tulejumalaid, kelle salapärane ülevõim teeb relvade kasutamise tarbetuks. 
Kolmandad, kes olid kuulnud kreeka muinaslugusid, arvasid, et neile tungivad kallale 
Tartarosest valla pääsenud titaanid või Kükloobid, 

kes on tungla süüdanud Etna kraatris. 


Kabuhirm võttis sõduritelt mõistuse. Nad pagesid ülepeakaela mööda tammi laagrisse. 
Tunglaviibutajad nende kannul. Kõige ees hiiglane, kes möirgas nagu härg. Näis, et ta on 
pähe võtnud veel mõnele pagejale järele jõuda, et see rusikatega lömastada ja tal 
pigitunglaga silmad välja põletada. 

Viimases Hadaš mõned põgenejad peatusid ja lasksid jälitajate suunas nooli. Alasti 
hiiglane varises surnult maha, ta tungal veeres vette ja kustus susinal. Teine alasti mees, 
nii väike, et nägi hiiu kõrval lausa naeruväärne välja, kummardus ta kohale ja küsis: 

"Kas ütlen su naisele midagi edasi, Koljat?" "Ütle, et ta kui ta veel kunagi siia ilma 
tuleb, siis ärgu enam nii palju näägutagu. Üht ma tahaksin teada, Jarbas, kas kõik põleb 
korralikult?" "Veendu ise." 

Jarbas aitas Koljati istukile. Kogu tammi pikkuses leegitses tulemeri. Õhku ahmides 
kähistas hiiglane: 

"Alasti ma tulin siia ilma, alasti siit lahkun. Mul on kõige kaunim surmnutuli. Teile, 
teistele, paistab põlev linn." 


* 

Järgmisel hommikul käisid Scipio ja Polybios jälle mööda tammi. 

"Ma oleksin pidanud sinu nõu järgi tegema," ütles Aemilianus. "Kui õnnestumine on 
lähedal, kipub inimene ettevaatust arguseks pidama.” 

Koljati surmaga oli hulljulge väljatung toppama jäänud. Kuid põgenevad sõdurid oli 
leeris hirmu levitanud. Nad karjusid, et üleinimliku suurusega viirastused ründavad, juba 
nende hingeõhk tapab. Scipiol õnnestus paanikat tõkestada ainult sel teel, et paigutas leeri 
maapoolse väljapääsu juurde ratsaväeüksuse ja ähvardas surmaga igaüht, kes leerist 
lahkub. 

Tammile ei õnnestunud kedagi tagasi juhtida. Nii läks kallaletungijatel korda 
kaubasadama müüri taha jõuda. Suure vaevaga kohale toimetatud piiramismasinatest oli 
aga järel vaid söestunud palke ja hõõguvaid rususid. 

"Kahju heastamiseks kulub mitu kuud,” arvas Scipio. "Vahepeal püüan alistada 
viimased tagala asulad. Numiidlane Bithyas on ikka veel Nepherises. Ta saadab vahel 
toiduainelaevu uude sadamasuudmesse ja meil ei õnnestu neid alati kaaperdada. Linn 
tuleb täiesti nälga jätta.” 

"Varsti on talv möödas. Konsulaat lõpeb kevadel. Mul oleks kahju, kui keegi suure 
pingutuseta lõikaks, mis sina oled külvanud." 

"Sul on õigus. Ma pean kiirustama." 

Sellest päevast peale oli Scipio igal pool. Nepherises piiras ta tribüün Caius Laeliuse ja 
kuningas Gulussa abiga Bithyase väge. Kui edu Bithyase vastu oli saavutatud, purjetas ta 
üle Tunise järve tagasi. Teisel katsel õnnestus vallutada muul. Ta laskis selle Kartaago 
sadamamüüri suunas kindlustada ning paigutas sinna neli tuhat meest. 

Kui Bithyase kaitstud Nepheris oli langenud, kuivas kokku viimanegi allikas, kust 
nälgiv linn oli abi saanud. 

XXIV 
"Viljalaev paistab!" 


Sadamasse oli näha, kuidas laev aina suunda muutes Rooma trieeride eest pages, siis 
purjed tõstis ja nagu valge tuvi sadamasse suundus. Rahvas hõiskas ja tantsis. Kõik 
tahtsid lossimisel aidata. Sadamasse oli kogunenud näljane rahvahulk, kes pidas 
targemaks laev randumiskohas ära oodata. Läks trügimiseks. Puunia ohvitser, kes juhtis 
liibüa palgasõdureid, teatas, et laadung on ette konfiskeeritud ja jagatakse õiglaselt välja. 

Reeder Malchas vihastas: 

"Me oleme rahumeelsed kodanikud, mida otsivad siit relvastatud mehed?" 

"Nad tahavad ise maotäit saada.” 

Jarbas, kes ei puudunud kusagilt, kus kisa tõsteti, ässitas: 

"Ja nemad nimetavad seda õiglaseks jaotamiseks! Mõned saavad niipalju kui tahavad, 
teised on näljas.” 

Kalakaupmees Dajagi naine oli nälga surnud. Kui see meenus, mees vihastas. 

"Sõdurid söövad meie eest toidu ära!" 

Kõik arvasid, et ei jaotata õiglaselt. Isegi köiepunuja Elym pahandas: 

"Roomlaste eest nad pagevad, aga kui viljalaev tuleb, on nad platsis." 

Jarbas leidis õigustuse: 

"Kes kaevas kanali? Meie, rahvas. Mis seda teed möö- 

da tuleb, on meie.” 

Ülesässitatud rahvas, naised eesotsas, sööstis sõdurite kallale, võttis neilt mõõgad ja 
odad, sülitas neile näkku. Vaesed sõdurid, kelle kõht oli samuti tühi, ei teinud seda 
nägugi, et tahavad end kaitsta. Nad andsid relvad ära ja ohvitseril ei jäänud muud üle, kui 
vaikselt jalga lasta. 


»* 


Arvatav viljalaev oli vahepeal ankrusse jäänud. Nälgival rahvahulgal seisis ees hirmus 
kainenemine. Laevnik seletas, et tal toiduaineid ei ole. Keegi ei uskunud. Mis siis pardal 
on? 

"Väärtuslik last. Hiparh Bithyas ja veel kolm-nelikümmend aadlisoost numiidlast koos 
nende kaaskonnaga. Kui te veel ei tea, Nepheris on langenud. Kes mere äärde pagesid, 
need võtsin ma oma laevale, et nad roomlaste kätte ei langeks. Bithyas ja ta mehed 
aitavad teil linna kaitsta. Vangilangemine tähendaks neile kümnekordset surma.” 

Kas see oli tõesti laeva ainus last? Pettunud mass nurises, loodetud kõhutäis jäi 
saamata. Tükk aega seisti nagu halvatult. Korraga hakkas rahvas taas möllama, kibe 
sapimaik suus. 

Ühed arvasid, et neid tüssatakse, sööstsid laevale ja otsisid selle läbi lootuses midagi 
söödavat leida. Kui tõesti midagi ei leitud, peksti pihuks ja põrmuks kõik, mis kätte saadi. 
Seda tegevust juhtis Sadraf. 

Teised salgad, mis olid kogunenud Jarbase, Dajagi ja 

Maenoni ümber, pidasid silmas otstarbekamaid eesmärke. Neil oli selge, et saabunud 
numiidlased ja liibüalased suurendavad Kart Hadašti rahvaarvu vähemalt neljakümne, kui 
aga kaaskonnad juurde arvata, siis oma saja näljase suu võrra. Nad arvasid, et vaenlase 
tõrjumiseks seda lisa vaja polnud. Sellepärast tegi Jarbas ettepaneku keelata Bithyasel ja 
ta kaaskonnal linna pinnale astuda. 


Tulijad polnud veel sadamamüüri läbinud. Ka Maenon ja Dajag nõudsid kiiret 
tegutsemist. 

"Võtame nad vangi ja viime laevale tagasi. Kui ähvardame laevale tule otsa pista, küll 
ta siis minema sõidab.” 

"Mõelge, kaaskodanikud," manitses Malchas. "Kui me nad minema ajame, satuvad nad 
roomlaste kättre. Siis nad hukatakse julmalt." 

"See on nende mure.” 

Sepp Hirom astus ette ja seletas vihast värisedes, et tema säherdust nurjatust ei luba, 
kuni tal veel hing sees on. 

"Nad on meie eest võidelnud ja kannatanud.” Ta oli üksi, kuid tema poolt olid mehe 
tahe ja linna au. Tulijad võisid oma teed jätkata. 


»* 


Jälle on varakevadine pime kuuloomisöö. 

Dubar, kes on sadamas valvekorras, ei tea kevadest midagi või tunnetab seda vaid 
valulikult. Südames on midagi, mis on otsekui lahkumisvalu selle maailma ilust. 

Ta käib lakkamatult ringi, et veenduda valvepostide valvsuses, kuid leiab iga kord 
ülepingutusest kurnatud mehi magamas. Kaks päeva tagasi hakkasid Rooma 
müürilõhkujad prõmmima vastu linna kaldapoolset müüri, mis polnud eriti vastupidav. 
Peeti ju rünnakut mere poolt võimatuks, kuni Scipio tamm vastupidist tõestas. Hommikul 
oli välimine müür läbi murtud. Sellest peale põrutasid taraanid vastu sisemist müüri, mis 
ümbritses mõlemat sadamat. 

Kogu sadama põhiplaan sarnanes inimkujule, kus sõ-jasadam sirutas ette peaja pikk 
kaubasadam kujutas keha. Mõlema vaheline ühenduskanal oli kael ja vastastikku surutud 
jalad kanal, mis kaubasadamast avamerele oli viinud, kuni Scipio tamm polnud seda 
tõkestanud. Kõike seda ümbritses üks ühine müür. Peale selle lahutas sadamaid 
põikmüür. 

Rooma rünnak oli sihitud eeskätt kaubasadama vastu. Dubar kuulis öö läbi, kuidas 
rammid vastu müüri põrutasid. Oli selgelt tunda, et pikka aega kavandatud tormijooks 
muulilt saab seekord kibeda lõpu. 

Peotäis mehi, kes Dubari käsutuses oli, ei suutnud vaenlast tõrjuda. Linnapoolsest 
väravast tuli ratsa hiparh Melekpalas. 

"Kui palju mehi sul on?" 

"Liiga vähe. Kõigest sada viiskümmend." 

"Kolmandikust piisab. Ülemjuhataja käskis kõik kaubasadama dokid ja aidad põlema 
panna. Roomlased peavad seda kogemata süttinud tulekahjuks ja püüavad 

seeläbi tekkinud oletatavat segadust ära kasutades kaubasadamasse tungida. Siis on nad 
lõksus. Me ründame ülekaalukalt linnapoolse müüri juurest ja hävitame nad. Saada oma 
ülearused sada meest otsekohe kaubasadamasse."” 

"Viiekümne mehega ma sadamat kaitsta ei suuda." "Seda ma tean, ka mitte viiesajaga. 
Sadamat pole ka rünnatud.” 

"Kuid nad võivad mõne maniipuli ka siia suunata.” 

"Neil pole selleks mehi. Muulile ei mahu kolme tu-handetki. Enne kui tammi kaudu 
mehi juurde tuuakse, kulub aega. Ülemjuhataja ootab käsu täitmist." 


Dubar kuuletus vastutahtmist, kuid tal polnud valikut. 

Veidi hiljem paistis kaubasadamast tulekuma. Dubar püüdis moodustada meestest 
tihedamat ahelikku, kuid selle rea taga polnud midagi. Tarvitses vaid üle müüri ronida, 
paar magajat surnuks lüüa, ning oldigi sõjasadamas ja seega Kart Hadašti turuplatsil. 

Dubar nägi sadama müürilt, kuidas roomlased läbi müürilõhede tungisid põlevasse 
kaubasadamasse. Vahest oli Melekpalasil õigus? Ehk saatis Scipio tõesti kogu oma väe 
põlevasse sadamasse. Kuid tema lootused osutusid niisama petlikuks kui hiparhi omad. 


»* 


Roomlaste tungimine kaubasadamasse oli pettema-nööver. Sellal kui Scipio peaaegu 
kogu Kart Hadašti sõjaväge seal kinni hoidis, kus see otsustavat lööki 

ootas, hiilis Caius Laelius märkamatult sõjasadamasse ja vallutas selle peaaegu relvi 
kasutamata. Enamik ellujäänuid põgenes. Mõne tunni pärast tuli Scipio peajõududega ja 
hõivas ka turuplatsi. Kui sealt kostis roomlaste võidukisa, palusid templiteenrid Dubarit, 
et see päästaks Aštoreti elusuuruse kuju, mis oli kuulus kogu maailmas. Kuna see oli 
puhtast kullast, kartsid nad mustavaid sõdureid. 

"Selle järgi, mida ma Scipio Aemilianusest kuulnud olen,” ütles Dubar, "kaitseb ta 
pühamuid ja templite vara. Ma võtan kuju enda kaitse alla.” 

Talle oli jäänud kümme-kaksteist meest, kelle ta jaotas templi eesõuele ja otsustas 
jumalannat viimse veretilgani kaitsta. Ta nägi pimedas ruumis palvetajat ja puudutas selle 
õlga. See oli Hänna. 

"Ma kardan, et lõpp läheneb,” ütles Dubar ja embas oma naist. 

"See oli lühike, kuid ilus unenägu. Olgu tänatud Ašto-ret,”" ütles Hänna. 

Kostis lapse lalinat. Seina ääres istus eideke ja hoidis last süles. 

"See on Hasdrubal Numiidlase maamaja rentnik. Ta tõi lapsele toiduaineid. Maal leidub 
veel üht-teist." 

"See varu maksis mu Zarzile elu,” ütles igivana naine. 

"Ta mehe tappis roomlase nool. Ta viis eesmistesse ridadesse puuvilja ja veini.” 

Samal hetkel kostis eesõuest metsikut kisa ja lahingumüra. 

Preestri mure osutus õigustatuks. Mõned kohordid olid 

Scipio käsu vastaselt Aštoreti templi juurde läinud. Kumu rääkis kuldkujust, mis 
kaaluvat kaks tuhat talenti. Kisa lähenes. Hänna võttis lapse sülle. 

"Siin me teineteise leidsime, siin jätame teineteisega jumalaga." 

Sõdureid tungis sisse. 

"Siin see kuldne hoor ongi!" 

"Ja veel ilusam elus lits!” 

"See tibuke on minu,” karjus üks sõdur ja haaras Hanna randmest. 

Samal silmapilgul vajus ta maha, kolju lõhestatud. Siis torkas Dubar mõõga naise 
südamesse. Ta ise hüppas kuju ette. Pühasse ruumi sööstis kamp hastaate. Kolm oda 
rinnus varises Dubar kuldse jumalanna jalge ette. Ta nägi veel, kuidas jõuk raius kuju 
küljest kulda. 


»* 


Templiröövlid olid alles tegevuses, kui sisenes üksus triaare. Nende ohvitser käskis 
röövimise lõpetada. 

"Te olete minu vangid." 

See oli Abimaeus, tribüün Caius Laeliuse asetäitja. Röövlid põgenesid. 

"Järele neile ja kinni võtta!" käskis Abimaeus. Lapse hääl pani ta pilku tõstma. 

"Kelle laps see on?" 

Šerah osutas maas lamavale emale. Abimaeus võttis pisikese sülle. 

"Just niisama vana oli minu laps, kui ma ta Rooma 

jätsin. Sellest on neli aastat. Kus su kodu on?" 

"Maal. Megara ääremail." 

Abimaeus kutsus saateohvitseri. 

"Võta kümme usaldusväärset triaari ja saada see vana naine koju." 

* 

Sepp Hirom ja ta sõber Elym seisavad Hiromi maja katusel. Majal on kuus korrust, 
kuid kahel mehel pole silma sealt avanevale kevadisele ilule. AII Sepa tänavas algab 
roomlaste uus rünnak. Kaks päeva ja ööd on nad püüdnud Bursale läbi tungida, kuid neid 
on tervitatud keeva vee ja kuulidega. Hirom ja Elym on tirinud katusele kõik, mis on 
raske: lävepakke, ukseposte, sepavasaraid ja muid tööriistu. 

"Nad tulevad! Mis see on? Just nagu pikk laevatekk. Nad on uue nõksu välja mõelnud. 
Iga mees hoiab pea kohal kokkunaelutatud varikatust. Miski ei tee neile enam kahju.” 

"Eks me näe,” ja Hirom virutab alla oma raske alasi. 

Raksak ja valukisa! Kuid mis on tulemus? Paar-kolm laiaks litsutud hastaati, see on 
kõik. Peaks olema sadu alaseid. Veel parem, kui oleks pigivanikuid, kuid neid pole. 

"Küll Gisgon teeb all see-eest oma tööd," arvab Elym. 

Kui ülemjuhataja sai aru, et Scipio kallaletung põlevale kaubasadamale oli 
pettemanööver, otsustas ta madalamatest linnaosadest loobuda. Kogu vägi koondati 
Bürsat kaitsma. Blanno Tigillas taandus Kalaväravast kalurimajade vahele, Melekpalas 
tõmbus tagasi 

puuviljaaedade kaudu, Gisgon Sepa tänavasse. Nõnda sai igaüks kaitsmiseks oma lõigu. 
Seda linnaosa tuli iga hinna eest enda käes hoida. 

* 

Hirom seisab ikka veel vahipostil, Elym on katusel pikali. "Kuidas meie omadel 
läheb?” 

"Nad edenevad. Roomlased on puitkatted minema visanud, need on lähivõitluses 
takistuseks. Ründajad on tagasi tõrjutud, kogu Sepa tänav on vaenlasest puhas.” 

"Sinu väimeest Dubarit pole näha. Ta oli ju Gisgoni alluv.” 

"Oh mu Hänna,” ohkas sepp. "Kas ma näen teda veel kunagi?" 

"Vaata, kui sangarlikult Gisgon võitleb!" 

"Ešmuni needus!" röögatas sepp. 

"Ta sai nooletabamuse silma!" hüüatas Elym. "Kuid see nool tuli aknast. Roomlased on 
hõivanud Sepa tänava turupoolsed majad.” 

Ta nägi, kuidas võitlejad juhi laiba sinnapaika jätsid ja Sepa tänavat mööda ülespoole 
pagesid. Nad peatusid alles järgmise raidtõkke taga. Seal ei saanud majadest lastud 
nooled neid tabada. Äkki sai Hiromile selgeks, mida tähendas, et roomlased olid 


vallutanud esimesed majad. Nad võisid panna katuselt katusele laudu ja tungida järgmiste 
majade katustele. Sõbrad nägidki, kuidas roomlased katuste kaudu teistesse majadesse 
tungisid. 

"Õhus jõuavad nad kiiremini edasi kui maad mööda," ütles Elym. 

Algas hirmus veresaun, mis kulges majast majja. Roomlased edenesid samm-sammult. 
Nad ei kiirustanud. Järgmist maja ründasid nad alles siis, kui eelmises oli tapetud kõik, 
mis elas. Sestap polnud ka kolmanda päeva õhtuks Hiromi majani jõutud. Elanikud olid 
end barrikadeerinud tubades, varjatud nurkades ja keldrites. Mehed ja naised, raugad ja 
lapsed, isegi surijad võitlesid meeleheitlikult viimse —veretilgani. Alles 
hommikuhahetuses nägid sõbrad esimesi Rooma sõdureid naabermaja katusel. 

"Nüüd on meie kord," ütles Hirom. "Õnneks pole ma oma kõige raskemat vasarat alla 
visanud." Ta võttis vasara ja viibutas seda. "Ešmuni needus! Nelikümmend aastat oli ta 
sulgkerge. Nüüd ei jaksa lihased teda tõstagi." "See tuleb näljast." 

Elym võttis kuivanud leivaviilu, murdis pooleks ja pakkus sõbrale. "Ma hoidsin seda 
meile viimseks maiseks rõõmuks. Ma kujutlesin öö läbi, kui üllatunud näo sa seda nähes 
teed." 


XXV 


Dido väljaku kõrval kaljueendil vestlesid kolm meest: Ithobaal, Bostar ja Maharbal. 
Enam polnud erakondi, polnud ka nalja ega rikkust, õpetatust ega kunstikogujaid. Polnud 
enam midagi peale surma ja viletsuse. 

"Kus on midagi, mis meile ustavaks on jäänud?" küsis Ithobaal. "Tõde see pole. Ka 
mitte ilu ega vara. Kõige vähem nauding." "Ja eriti vähe võim," täiendas Maharbal. "On 
ainult üks lootus-millelegi, mis tuleb pärast meid." "Kas see ka lootus on?” küsis 
Maharbal. "Mis võiks tulla pärast mind, mis mind lohutaks? Ma tean, kaos sünnitab uut 
elu. Selle lahe äärde kerkib uus linn ja siin elab uus rahvas. Kuid see pole puunia rahvas, 
kelle pärast olen elanud ja hinganud." 

"Sina mõtled ainult maistele asjadele. Inimese olemus on hävimiskindlam. Ta elab oma 
saatuse üle, kui jääb endale ustavaks ja oskab surra." "Kuldnokad on õpivõimelised,” 
tögas Bostar. "Ma pole olnud looja,” tõrjus Ithobaal, "ikka ainult võtja. Kui kõik muu mu 
hätta jätab, miks ei peaks ma võtma vastu usku, mis mind ainsana sel raskel ajal jalul 
hoiab?" 

Linnast kostis pasunahelisid, käsklusi ja karjeid. Kõik kolm jäid sõnatuks. 

* 

Kuus päeva ja kuus ööd oli kestnud hävitustöö. Maja-haaval tapeti maha ja hävitati 
kõik puunialik. Võitlus oli täis vihkamist. Kart Hadašti vägi oli viimaks samuti katustele 
roninud, kuid lõpuks oli Heraklese töö tehtud ja roomlased olid jõudnud Bursa poolele 
kõrgusele. Kogu kvartal oli tehtud maatasa. Vastu pidasid viimased vaprad Bursal. 
Hasdrubal kaotas meeleheites enesekindluse 

ja saatis läbirääkijad roomlastele tingimusteta alistumist pakkuma. 

Veel arutasid asja kolm kaaslast. "Kui Scipio on kapitulatsiooni vastu võtnud, võib 
Hasdrubal oma otsust, et ta on asjaga leppinud ainult vaese kannatava rahva pärast, 
tõestada sel teel, et laseb argpükstel minna ja jääb ise siia," arvas Bostar. 

"Seda ta ei tee,” nentis Maharbal. "Ta teab, et roomlased on praktiline rahvas. Nad 
mõtlevad: me ei tea küll midagi Tanitist, aga vahest on miski sellelaadne siiski olemas, 
me ei riku temaga vahekorda. Me laseme Hasdrubalil ja ülempreestril minna. See mind 
vihastab-ki. Tal endal ei kõverdata vangistuses juuksekarvagi. Kuid neile, kelle ta 
isamaalise kohuse juurest ära meelitab, on ta halb nõuandja, kui ütleb, et on 
vastutustundetu rohkem inimelusid ohverdada, kuna niikuinii on kõik kaotatud. Neile ei 
tähenda Bursalt lahkumine muud kui orjusse müümist." 

"Kahtlemata. Kuid enamik inimesi ongi sündinud orjadeks. Jätkem neile see lõbu.” 

"Kui mingigi oluline osa rahvast deserteerib, ei saa ulatuslikku Dido müüri Bursal 
enam kaitsta." 

"Ega näljast ja sõjast väsinud pööbel seda kaua hoia, kui roomlased on niikaugel, et 
neid rünnata." 

"Ootame enne ära, mida Scipio otsustab." 

Saadikud lähenesid. Ithobaal kummardus preestri poole ja küsis: 

"Mis sõnumi sa tood, auväärne baal?” 

517 

"Õnnesõnumi. Uhkust ohverdades võib igaüks ellu jääda. Ainult Bithyas ja teised 
ülejooksikud on erand." "Peale arguse ka alatus,” torises Maharbal.” 


»* 


Põnevil rahvas ootas delegatsiooni naasmist. Terve nädala olid vaevelnud põgenikud, 
kes olid tuhandete kaupa tuubitud valitsuse majja ja sufeedi väikesesse paleesse ning 
Taniti templisse. Enamik ööbis lageda taeva all, nende hulgas palju haigeid ja surijaid. 
Inimesed kogunesid kirjeldamatus erutuses, nad ootasid õhinal otsust: surm või elu. 

Maharbal vaatas, kuidas Dido väljak täitus. 

"Küllap baal püüab eksiteele viidud inimestele seletada, et piinlikku sõnakest häbi saab 
asendada meeldivamaga: uhkuse ohverdamine." 

Nad nägid kaljueendilt, kuidas Vahballat kokkutulnuile kõnet pidas. Rahvas kuulas 
nagu ilmutust. Äkki tõusis kisa: 

"Rahu ja üleandmine! Ei iial enam sõda!" 

"Ju oleksin minagi nõus alustama algusest.” ütles Bostar. "Kellelgi ei tohi olla vaenlast, 
ei viha ega kadedust naabri vastu. Kui kogu ülekohus on kõrvaldatud, pole kellelgi vaja 
end kaitsta." 

"Räägi sellest tarkusest tollele rahvahulgale,” naeris Ithobaal, "ja sul pole vaja roomlasi 
ära oodata, et sind surnuks löödaks.” 

"Bithyas hätta jätta,” kiristas Maharbal hambaid. "Olla 

truudusetu nende vastu, kes on sulle truud olnud!" 

"Miks mitte?" naljatas Bostar. "Puunia ustavus on Roomas üldtuntud.” 

"Autus ja salakavalus on olnud Rooma poliitikale iseloomulikud. Meie rahvas on silma 
paistnud usaldusväärsuse, avameelsuse ja aususega. Kuid meil on puudunud ustavus 
iseendale.” 


Dido väljakul tekkis tohutu rahutus. Moodustus pikk voor terveid perekondi, ka hulk 
sõdureid, eriti liibüa-lastest palgasõdureid. Eesotsas sammus Taniti ülempreester 
Vahballat. Puunia rahva riismed läksid Rooma vangistusse, eluaegsesse orjusse. 


»* 


"Ma olen kindel: paljud jäävad, et surra kangelasena,” ütles Ithobaal. 

"Jäävad, kes on minekuks nõrgad. Ka raskesti haiged ja surijad," lohutas Bostar. 

Maharbal loendas möödujaid. Kui kümme või koguni kakskümmend tuhat meest 
Bursalt lahkub, ei saa seda enam kaitsta. 

"Vaata! Ka laevaehitaja Muttines!" hüüatas Bostar üllatunult. 

"Järele andes saavutab rohkem kui peaga vastu seina joostes,” ütles Muttines 
möödudes. 

Truudusemurdjate seas oli mõnigi, kellest seda poleks oodanud. Oli endine 
riigikirjutaja Maenon, parkal Juba, oli ka Bomilkar. 

"Mõtle sellele, et ta pole juba aasta otsa parteid vahetanud,” lohutas Bostar. "Ta on 
jõudnud veendumusele, et tappis vale Hasdrubali."” 

AII vaikus relvi. Mõned Rooma maniipulid olid valmis vange vastu võtma. 

"Kui palju sa kokku lugesid, Maharbal?" 

"Viiskümmend tuhat, siis lõpetasin.” 

Äkki tõmbas Maharbal vöö vahelt pistoda ja enne kui sõbrad takistada jõudsid, torkas 
selle endale südamesse. 

Mööda Bürsat kappas ratsamees. 

"Kes veel vastu panna tahab, kähku Ešmuni templi juurde! Trepp lõhutakse.” 

Ithobaal ja Bostar jooksid nii kiiresti kui jaksasid Ešmuni püha hiie poole. Neil 
õnnestus ühineda järeleandmatutega, kes eelistasid surma alandusele. Neid oli oma seitse 
või kaheksa tuhat. Kõik olid otsustanud pigem surra kui Rooma vangistusse minna. 
Taraani juhtimisel asusid nad viimset vastupanu osutama. 


»* 


On möödunud kümme päeva. Roomlased puhuvad ööl ja päeval kindla vaheaja tagant 
rünnakusignaali. Dido väljakult, mille Scipio oli orjusse minejate järelt ainsagi 
mõõgahoobita vallutanud, ründas õlipuuhiit aina uusi kohorte. Kaitsjad ei saanud 
vahetustega võidelda. Nad võitlesid mees mehe vastu tunnikski silma sulgemata. Ent kui 
vaprad nad ka polnud, üheteistkümnendal ööl käib võitlus nende viimase positsiooni 
pärast. 

Ešmuni templi grott, kuhu on paigutatud naised, kajab sel ööl ohetest ja hädakarjetest. 
Elloti laps on surnud, uinunud ema rinnal, mille toitev allikas on ammu kuivanud. 

Jälle oli Hasdrubal Taraan lasknud end oma otsustes juhtida pimedatest veendumustest, 
mitte ettenägelikkusest. 

"Minu kants on vallutamatu. Roomlased ei saaks sellest ka kümne aastaga jagu. 
Vahepeal tuleb Mauretaanias ja Numiidias rahva ülestõus, võib-olla tuleb ka Makedoonia 
riigipööre meile appi." 

Nii oli ta veel hiljuti rääkinud. Nüüd, kui pole möödunud kümme aastat, vaid kümme 
päeva, mõtleb ta muidugi teisiti. Ta on hingeliselt kokku varisenud. Roomlased on samm- 


sammult edenenud. Vallid oleksidki ehk olnud tormijooksukindlad, kuid kaitsjad ei 
püsinud enam jalgel. 

Oli õnnetus, et Taraan oli aastaid oma väejuhioskusi katsetanud ainult avamaal. 
Sellepärast ei võtnud ta kind-lusesõja piiranguid küllaldaselt arvesse. Ta polnud mõelnud 
sellele, et siin ei saanud eest ära põigata ega taganeda, kui vägi oli väsinud. Ta polnud ka 
arvestanud, kui kauaks jätkub relvi ja toiduaineid, mille varusid ta oli Ešmuni templi 
eesruumi lasknud ladustada. Kui talle ette kanti, et varud on otsas, käskis ta tarbimist 
piirata. Kuid enam polnud midagi, mida säästlikumalt kasutada. Toidupuuduse esimene 
ohver oli ülemjuhataja enda lapselaps. 

Julm lahing käib lakkamatult edasi. Roomlased on juba üsna kõrgele jõudnud. Trepi 
kiviastmetel on veel viimane raidtõke. Nõlva poolt pannakse paika ründere-deleid. Ent 
niipea kui ründajad pea üle valli pistavad, puistatakse nad üle noolte ja kuulidega või 
paisatakse võitluses mees mehe vastu tagasi. Siis tuleb paus, kuni uut meeskonda uueks 
tormijooksuks koondatakse. 

Hiparh Melekpalas manitseb noolte ja viskodadega säästlik olema. 

"Ega igas vaenlases pea veri kümnest haavast voolama. Aitab ühest, surmavast.” 

"Ma arvan, et jätame asja siiapaika. Ma olen väsinud. Kui relvad on otsas, ei saa enam 
võidelda.” 

Kõik vaatavad üllatunult ringi. Kas seda tõesti ütles ülemjuhataja ise? Aga nii see on. 
Suurt kasvu mees viskub maha ja nutab nagu laps. 

"Mina kaitsen end viimase noole ja odani,” ütleb eti-ooplane Bithyas. "Ja siis veel 
mõõgaga. Alati on aega seda enda vastu pöörata. Elu on niikuinii mokas, ma ei tunne 
reite vahel enam hobust. Mis mul sellest, kui kärvan. Küll Osirisel läheb allilmas uljast 
ratsanikku ikka vaja." 

Ka Ithobaal lubab viimseni vastu panna. 

"Ma pean poja eest kätte maksma. Ellu jääb ainult see, kes oskab surra.” 

"Niinimetatud sangarlikkusest tean ma vähe," tunnistab Bostar, "kuid siinilm ajab mulle 
igavuse peale, siin on liiga palju papagoisid. Ka on mul elust villand sellest 

peale kui asi nii tõsine on. Mina igal juhul enne surma ei tagane." 

"Lurjus, kes teisiti mõtleb," ütleb Jarbas ja pöördub teise võitleja poole: 
"Ülemjuhatajast pole enam, asja. Juhi sina meid." 

"Kuhu?" 

"Võidule." 

"Selleks pole juhti vaja. Igaüks teeb, mis suudab.” Algab uus rünnak. 

* 


Ellot kuuleb enda kõrval häält. "Ma lubasin, et kutsun sind, kui aeg on käes." Tema 
kõrval seisab täies varustuses Hanno, laubal lahtine haav. 

"Bithyas ja suurem osa meie omi on langenud, relvad on otsakorral. Meie viimane 
pealgupaik on Ešmuni tempel. See süüdatakse enne, kui roomlased üles jõuavad. Sa ei 
tohi nende kätte langeda. Ma saadan sind üles.” 

Kui nad joostes ümber templi nurga pöörasid, nägid nad viimaseid ellujäänuid templi 
eesõue kuldse värava taha kadumas. Nad litsusid end sisse. Nende järel tõmmati 
väravapooled kokku ja barrikadeeriti. Pea samal hetkel ronisid Rooma hastaadid üle valli. 


Nad komberdasid üle laibamägede ja kartsid varitsust. Tsentuurio Haterius hüppas 
esimesena templi terrassile. Ringi vaadates tegi ta kindlaks, et ühtki elusolendit polnud 
näha. Ta andis märku. Talle järgnes üle kahekümne mehe. Võidurõõmsalt kõlasid Bursa 
tipult pasunahelid. Üle linna, 

kaugele mereie. Nad teatasid kogu maailmale Rooma võidust vihatud põlisvaenlase üle, 
puunia rahva lõplikust hävitamisest. 


»* 


Ešmuni templi pühas hämaruses põlvitas palvetades 

Allisat, tema kõrval mõlemad ta alaealised pojad, Elloti nooremad vennad. Saali 
laetalade ümber kobrutas rasket sinakat suitsu, mis laskus aina madalamale. 

"Ema, ma ei saa hingata, mind ajab köhima,"” ütles üks poeg. 

"See kitsas trepp viib vist katusele. Siin me lämbume,” nentis teine. 

"Õigus," ütles Allisat. "Katusel on parem.” 

"Miks on tempel põlema pandud?" 

"Et roomlased seda ei rüvetaks," seletas vanem vend. "Ja muidu saavad nad meid 
kätte." 

"Ma ei taha ära põleda." 

"Kas tahad parem roomlaste kätte langeda nagu Adherbal? Edasi!" 

Kui nad mööda astmeid ülespoole läksid, küsis vanem vend: 

"Kus on isa? Kas ta võitleb ikka veel roomlastega?" 

"Lahing on läbi. Loodame, et ta sai koos teistega põgeneda. Küllap leiame ta templi 
katuselt, kui ta just langenud pole.” 

Kuid isa polnud kusagil, ehkki kõik põgenikud olid üles jõudnud. Enamik oli valinud 
koha katusel kõige pühama paiga kohal. Siin seisis ka Ešmuni ülempreester Paam-Eljon. 
Ta palvetas, vahest palus kiiret lunastust. 

Kui nii, siis oli ta palvet kuulda võetud. Vaevu oli Allisat poistega katusele jõudnud, 
kui kostis saladuslikku raginat ja mürinat. Katus varises sisse. Tohutust august, mis oli 
neelanud ülempreestri ja tema ümber kogunenud inimesed, loitlesid Melkarti pühad 
leegid. 

Suurem osa templist oli alles puutumata, kuid üha korduv kõmin kuulutas, et kõige 
pühama paiga kohal tekkinud ava laienes. Poisid hoidusid Ešmuni püha hiie poolsele 
katuseäärele. Ema läks nendega kaasa. 

Lähenedes nägi Allisat numiidlasi ja teisi ülejooksikuid, kes tema arvates üle 
katuserinnatise roomlasi sõimasid. Kui vihased mehed tagasi tõmbusid, läks Allisat ise 
rinnatise juurde. Ta sai korraga aru, et ei sõimatud roomlasi. 

Keset templi eesõue seisis oma staabi ohvitseride keskel Scipio Aemilianus, temast 
veidi tagapool Numiidia kuningas Gulussa. Nende jalge ees, laubaga maad puudutades 
tema abikaasa, tema laste isa, Hasdrubal, keda kunagi oli Taraaniks hüütud. Ja see mees 
hoidis käes õli-puu oksa. 

See oli vapustav vaatepilt: Kotkas ja Lõvi, kelle ees põlvitab Ükssarv. 

ka 


Scipio pani peod suu juurde: 


"Ka sulle, kõrge emand, ja su lastele, on ülemjuhataja armu palunud." 

Allisati uhkus tõrkus. Mitte viivukski ei tekkinud kiusatust võitja armu vastu võtta. 

"Hasdrubal,” hõikas ta. 

Kui mees oli üles vaadanud ja häbenedes pilgu jälle kõrvale pööranud, jätkas Allisat: 

"Sa suure suuga argpüks, kõige truudusetum kõigist Meestest! Kuidas võid sa lamada 
nende jalge ees, kes on su isamaad petnud? Kas sa ei kiidelnud, et eales ei näe Päike 
korraga purustatud linna ja sind? Nüüd on sinust uh'jooksik saanud. Las Rooma pööbel 
sülitab sulle näkku, kui Scipio sind triumfirongkäigus mööda Seitsme künka linna 
tänavaid veab. Mina ütlen end sinust lahti, “hille ja mu lastele saab tempel tuleriidaks. 
Olgu sinu see-'he maapinnalt pühitud! Kuid teie, roomlased, ärge pidage end võitjateks, 
kui olete selle linna varemeväljaks muutud. Maju, templeid, haudu ja altareid võite 
hävitada, kiud Kart Hadašti vaimu te hävitada ei saa. See elab kau- 

em kui teie ise, teie linn ja teie maailmavalitsemine. Teile °n igaveseks põletatud 
häbimärk: teie salakavaluse ja süümetuse maine." Allisat pööras ümber ja tõmbas lapsed 
endaga kaasa. 


»* 


Tuline neel, kust kerkis suitsupilvi ja kõrvetavat kuubist, oli laienenud poole katuseni. 
Ava serval põlvitas "Hot, tema kõrval haavatud sõjamees, nende pilgud ja *äed olid 
pööratud sinna, kus hallide pilvede tagant pidi hakkama paistma Ešmuni täht. 

Mõlemad poisid karjatasid. Elloti ja ta kaaslase all oli tükk templi katust sisse 
varisenud. Allisat põlvitas ja 

vaatas all voogavasse tulemerre. 

"Kus on Ellot?” küsis üks poiss. 

"Ta põgenes ilusamale maale, kus on ka Adherbal, kes pages roomlaste käest. Nad on 
nüüd koos. Kas tahate nendega ühineda?" 

"Jah, tahame!” 

Allisat kummardus ette ja sööstis koos lastega lõõmavasse sügavikku. 

Veidi hiljem vapustas kogu küngast värin. Ešmuni tempel oli kokku varisenud. 

* 

Kui Publius Scipio Aemilianus oli vajalikud korraldused andnud, jäi ta üksi oma 
õpetaja ja sõbra Polybio-sega. Viimaste nädalate pingutusest kurnatuna ihkas ta üksindust 
ja usalduslikku jutuajamist. Sõbrad sammusid aeglaselt üle graniidist templiterrassi. Nad 
jõudsid selle eendile ja seisid kohal, kus piiramise alguses olid külg külje kõrval seisnud 
Paam-Eljon ja kuningassufeet Hasdrubal ning jälginud roomlaste randumist Härjakeelel. 

Nüüd oli võitjate jalge ees vallutatud linn. Osalt oli see tõepoolest maatasa tehtud, osalt 
alles tegeldi majaseinte väristamisega. Paljudes kohtades kerkis taeva poole suitsupilvi, 
siin-seal majad alles põlesid. Ja aeg-ajalt kostis ka linna mustavate sõdurijõukude 
hõiskeid. Äkki märkas Polybios, et konsul kattis silmi kätega. Mööda põski veeres 
pisaraid. Ahhailane küsis: 

"Millele sa mõtled, mu Aemilianus?" 

"See linn on õitsenud seitsesada aastat, valitsenud suu- 

ri alasid mandril ja loendamatuid saari. Nüüd on ta purustatult mu jalge ees. Ma kardan, 
et seesama võib juhtuda minu kodumaaga.” 

"Sul on õigus. Linnade, rahvaste ja riikide saatus muutub niisama vältimatult kui ühe 
inimese saatus. Sestap hoidugu võitja ülbusest ja kaotaja kõhklusest. Siin pole muide 
enam ühtki võidetut, kes saaks Roomale ohtlikuks muutuda. 

"Võit ise võib ohtlikuks muutuda." 

"Pean jälle nõus olema. Maailma külvatud vihkamine kannab vilju niisama kindlalt kui 
armastus.” 

Esimest korda sel päeval paistis pilvede vahelt päikest. 

"See üllas naine, ülemjuhataja abikaasa, rääkis tõtt. Kuni jumalate tähed Maa kohal 
säravad, maksavad ülekohus ja vägivald end kätte.” 

Polybios ütles: 

"Kui see naine mõtles sedasama, mis sina, siis võivad ta sõnad naelapea pihta tabada: 
võidetu pole see, kes ülekohtu all kannatab, vaid see, kes on ülekohut teinud.” 


